
Capitolul 1 


Spre Mările Sudului cu un căpitan detectiv. Un val cât o sută de 
furtuni laolaltă. „Britannia” se scufundă şi povestitorul acestor 
stranii întâmplări ajunge, sleit de puteri, pe o insulă necunoscută. 
Primele întâlniri, primele nedumeriri. Spelunca străjuită de 
palmieri. Doi Felix de două sexe. Aur şi tatuaje. Miracolul lui 
Volta: cum se face lumina lui Dumnezeu. Despre măruntaiele vacii 
şi iscusinţa kitailor. 


La puţină vreme după întoarcerea mea din nişte rătăciri pe mare ce nu 
pot fi găsite în cartea primelor mele călătorii, fiind însă descrise în lucrările 
altor autori interesaţi de asemenea peripeții neobişnuite, mă aflam retras în 
casa mea din Redriff şi oarecum întristat de mersul treburilor din jur. Mă 
săturasem de curiozitatea nesocotită a vecinilor şi de neîncrezătoarele 
priviri pe care nu încetau să şi le arunce pe ascuns unii altora când le 
povesteam întâmplări ce nu semănau cu măruntele lor fapte de fiecare zi. 
Ba chiar mă încerca gândul că unii dintre târgoveţii aceia de bună reputaţie 
sfârşiseră prin a mă crede smintit, din simplul motiv că ştiam atâtea lucruri 
noi şi gândeam altfel decât ei. Nu-mi plăceau nici schimbările găsite în 
iubita mea Anglie după mai mulţi ani de lipsă dintre hotarele sale şi mi-e 
teamă că, desprins de atâtea ori de locurile şi de oamenii de aici, pe unele 
dintre aceste schimbări n-am să mai ajung să le înţeleg niciodată. Cât 
priveşte familia mea, mi-am regăsit copiii mari, căsătoriţi fiecare în alte 
localităţi, fata la Greenwich, băieţii la Londra, unde cel mare începuse un 
comerţ cu mătăsuri din Levant, iar mezinul se descurca binişor cu o 
dugheană de mărunţişuri. Investiseră în afacerile lor tot ce câştigasem eu 
din două călătorii mai vechi şi, prinşi până peste cap cu treburi aducătoare 
de bani, nu prea mai aveau timp şi chef să întrebe des de tatăl lor hoinar. 
Mary, soţia mea, tocmai era plecată într-o vizită de două săptămâni la rudele 
noastre din Ipswich şi trebuie să observ că i se întâmpla asta pentru a treia 


oară de când mă întorsesem acasă, încât începeam să mă întreb dacă nu 
cumva se simţea mai bine cu verişoarele ei clevetitoare decât alături de 
mine, care sunt un om serios. În plus, dorinţa nepotolită de a umbla prin tări 
îndepărtate mă înghiontea din nou, făcându-mă să-mi pierd liniştea. 

Într-o asemenea încâlcită stare de spirit m-a găsit un gentleman din 
Bristol, pe nume Sherry Holmes, proprietarul şi căpitanul vasului Britannia, 
o corabie de 350 de tone cu care se pregătea să plece într-o lungă călătorie 
pe Mările Sudului, ducând în drum şi o încărcătură de mărfuri destinată mai 
multor aşezări de pe coastele Indiilor Răsăritene. Auzise de mine în 
Portsmouth, de la un anume J.H. Watson, doctor şi el, pe care căpitanul 
Holmes dorise să-l angajeze pentru expediţia lui. Pe acest onorabil coleg de 
breaslă avusesem prilejul să-l cunosc cu ani în urmă, dar nu-l mai 
întâlnisem de mult. Aflam acum că nişte crize de gută îl ţintuiau la pat, cât 
era el de mare doctor, încât fusese nevoit să refuze orice solicitare de felul 
celei avute în vedere de căpitanul Holmes. Domnul Watson îşi amintise însă 
de câteva dintre isprăvile mele mai vechi şi de adresa la care puteam fi 
găsit, fapt care explică de ce eram onorat cu vizita aceea, însoţită de aceeaşi 
propunere de contract. Neavând probleme de gută şi, în plus, fiind de-acum 
sătul de navigația fără orizont pe uscat, am acceptat oferta şi m-am îmbarcat 
pe Britannia. Nu înainte de a-i lăsa soaţei mele un bilet prin care îi fixam o 
nouă întâlnire peste câteva luni, sau câţiva ani, după cum aveau să decurgă 
treburile în călătorie. 

Am ridicat ancora la 15 iunie 1728, nu din Portsmouth, ci din Downs, 
unde comandantul navei trebuise să angajeze câţiva marinari şi să ia la bord 
încă nişte baloturi ivite în ultima clipă, pentru Capul Bunei Speranţe. Şi 
călătoria aceasta a fost lungă, cu obişnuitele întâmplări de pe traseu: câţiva 
oameni din echipaj răpuşi de frigurile tropicale, doi căzuţi de pe catarg şi 
mâncaţi de rechini, unul lăsat pe o insulă pustie pe motiv de răzvrătire 
criminală. Am avut, între alte necazuri, vreo zece zile în care ne-a lipsit apa 
din pricină că furtuna ne abătuse în larg, îndepărtându-ne de porturile de pe 
coasta Indiei; şi nenumărate săptămâni plictisitoare, petrecute sub arşiţa 
Ecuatorului, înainte de a vira spre sud-est, printr-o strâmtoare aflată între 
Indiile Răsăritene şi Noua Olandă, ca să ieşim în plin ocean necunoscut. 


Noroc că în tot acest interval căpitanul Holmes s-a dovedit un om nespus de 
priceput în treburile marinăreşti şi de bună condiţie morală, încât am putut 
să tăifăsuim adesea fie în cabina lui, fie pe punte, la umbra velelor umflate 
de vântul prielnic, ca să ne treacă timpul mai uşor. Mai adaug că, spre 
surprinderea mea, i-am descoperit şi talente neaşteptate: când, în dreptul 
Molucelor, am fost anunţaţi că lângă arborele trinchet zăcea cadavrul unui 
om din echipaj înjunghiat, iscusitul Sherry Holmes a condus cu atâta 
abilitate cercetările, încât l-a găsit pe ucigaş după un singur fir de păr lăsat 
de el la locul crimei. Iar de aici începând, a descâlcit cu uşurinţă şi firul de 
conspirație pe care tâlharul acela începuse să-l ţeasă cu scopul de a răzvrăti 
echipajul şi a lua în stăpânire vasul, transformându-l în corabie de pirați. 
Prea multe nu am de gând să povestesc despre drum, fiindcă nimic nu 
se compară cu întâmplările trăite de mine în ziua de 29 octombrie, când prin 
locurile acelea de pe ocean, aflate mult mai la sud de Ecuator, vara era deja 
începută. Îmi amintesc că ne pregăteam să facem faţă arşiţei sufocante, pe o 
mare calmă şi abia mângâiată de vânt, când marinarul din gabie a dat 
alarma cu nişte ţipete ascuţite, scoţându-ne pe toţi grămadă pe punte. N-am 
înţeles de la început ce anume zărise în depărtare, fiindcă în mod obişnuit, 
într-o asemenea pustietate de apă, nu prea aveai nimic de semnalat. Apoi 
am văzut cu toţii. Oceanul era neted ca în palmă, însă departe, la orizont, 
părea mai înălţat decât în restul lui, şi nu ca un pisc sau ca un şir de creste, 
ci ca un mal neîntrerupt, de acelaşi nivel pe toată lungimea sa, adică de la 
nord-est la sud-vest, cât ţinea orizontul. Nu părea pământ, şi abia într-un 
târziu ne-am dat seama că toată ridicătura aceea uniformă era un uriaş 
perete de apă, de parcă oceanul îşi ridicase acolo o treaptă fără capăt, 
construită tot din apa lui. Nimeni din echipaj nu mai văzuse aşa ceva. 
Treapta aceea de apă înainta liniştit spre noi, dar cu o mare repeziciune, 
lucru de care îţi puteai da seama cu uşurinţă, după cum i se mărea înălțimea 
şi se scurta distanţa ce ne despărţea. Echipajul privea cu răsuflarea tăiată şi 
cred că nimeni dintre noi nu avea habar de ceea ce putea să urmeze. În 
ultima clipă, căpitanul Holmes s-a dezmeticit ca dintr-un vis cotropitor şi, 
strigând nişte comenzi, s-a repezit el însuşi la una dintre bărcile de salvare, 
apucându-se să-i dezlege în grabă parâma care o ţinea fixată de punte. 


Gândul lui, apărut pe neaşteptate, s-a dovedit salvator, măcar pentru 
mine. În clipa următoare valul acela lung de zeci şi zeci de mile ne-a ajuns 
şi s-a prăbuşit peste corabie, răsturnând-o şi băgând-o la fund. Cred că nici 
n-a mai ieşit deasupra, decât împrăştiată în bucăţi plutitoare. Aproape 
sufocat de apa sărată, m-am trezit agăţat de marginea bărcii, iar de partea 
cealaltă stăteau atârnaţi căpitanul Holmes şi unul dintre marinari. Aveau 
amândoi feţele desfigurate, poate nu atât de spaimă, cât de uluire. Oceanul 
ne legăna puternic, dar curând avea să rămână tot atât de liniştit ca înainte 
de venirea acelui val uriaş. Am urcat tremurând în barcă, ajutându-i şi pe 
ceilalţi doi să facă la fel. Pe urma valului rămăsese totuşi un curent care ne 
sugea departe de locul nenorocirii, încât, lipsiţi de vâsle, nu puteam face 
altceva decât să privim neputincioşi în urmă, unde pluteau baloturi de marfă 
de-a valma cu resturi de catarg, şi să sperăm că alţi câţiva marinari s-au 
putut agăța de ele. 

Două zile, flămânzi şi însetaţi, arşi de soarele nemilos şi rebegiţi de 
frigul umed al nopţii, am plutit în derivă pe o apă din ce în ce mai agitată. 
Toate semnele arătau că se apropia furtuna, dar nu puteam şti dacă valul 
uriaş o adusese după sine, ori se stârnise ea din senin. Sub un cer cu fulgere 
înlănţuite, din care se revărsau necontenit tunete huruitoare, barca noastră 
sălta ca un beţişor pe valurile zbuciumate şi lua mereu apă în ea. La un 
moment dat l-am văzut pe marinar îngenuncheat în apă, cu faţa îngrozită şi 
mâinile împreunate în rugăciune. Gestul disperat l-a costat viaţa: era mai 
bine să-şi fi ţinut mâinile încleştate de marginea bărcii. În clipa următoare, 
un val l-a măturat peste bord, fără să-i fi putut veni cineva în ajutor. De 
altfel, nu ne-am putut veni în ajutor nici nouă, celor doi rămaşi, fiindcă un 
alt val înspumat, izbind ca un baros de ciclop, ne-a răsturnat barca, 
aruncându-ne şi pe noi în ocean. Îmi amintesc foarte clar că, înainte de a se 
scufunda în vâltoare, l-am auzit pe căpitanul Sherry Holmes strigând un 
cuvânt fără înţeles pentru mine: „Mortimer!” Nu ştiu nici astăzi cui i se 
adresa, dar avea ochii aproape scoşi din orbite. 

Rămas singur, m-am silit să nu mă dau bătut, să înot fără spaimă şi să 
mă ţin astfel cât mai mult la suprafaţa agitată a mării. A fost ceva cumplit şi 
numai o minune a făcut să mai rămân în viaţă, aproape înecat, dar încă în 


stare să mă mişc, până când picioarele mele au atins un fund nisipos şi m- 
am putut târî pe el, înainte, spre un loc unde valurile furioase nu mă mai 
puteau atinge. Întrucât alţii din echipaj nu m-au urmat, trebuie să admit că, 
dintre toţi cei urcați la bordul Britanniei, eram singurul supravieţuitor. 

Mi-e greu să descriu starea jalnică în care ajunsesem la ţărmul acela 
salvator, stors de puteri şi gata în fiecare clipă să leşin. Hainele de călătorie, 
cele de care nu apucasem să mă debarasez grăbit îndată ce fusesem aruncat 
peste bord, mi se îmbibaseră cu apă şi, în slăbiciunea aceea, mi se părea că 
însăşi greutatea lor mă ţintuia la pământ. Frumoasa mea pălărie tricorn 
rămânea să stârnească printre alge curiozitatea peştilor, iar una dintre ghete 
era pierdută şi ea. Prin nu ştiu ce minune, îmi păstrasem peruca, strânsă cu o 
fundă la ceafă, dar o simţeam pleoştită şi udă, picături sărate mi se 
prelingeau de sub ea pe obraji. Am zăcut o vreme pe plajă, horcăind şi 
sorbind cu nesaţ aerul care în ultimele clipe începuse să-mi lipsească. Din 
când în când, icneam şi vărsam în nisip apa ce-mi pătrunsese în plămâni şi- 
n stomac. Când mi-am ridicat capul, multumind Atotputemnicului că mă 
scăpase încă o dată din primejdia morţii pe mare, am zărit în faţa mea nişte 
copaci, dintre care trei sau patru păreau să fie palmieri, iar aceştia creşteau 
dinaintea unor case cu un Singur cat, pe care din pricina privirii 
împăienjenite nu le distingeam prea bine. 

După câteva minute chinuitoare, am simţit că-mi vine sufletul la locul 
lui în trupul vlăguit. Tocmai la vreme, întrucât oceanul, încă nedomolit, era 
în plin flux şi apele lui începeau deja să-mi dea târcoale chiar şi în locul mai 
ferit unde nimerisem. Îngrijorat că m-ar putea cuprinde iarăşi, trăgându-mă 
în adâncul lor de spaimă şi spulberând astfel norocoasa salvare ce-mi fusese 
oferită în chip providenţial, m-am târât pe nisipul umed cât mai departe de 
atingerea lor dezgustătoare. Apoi m-am simţit în stare să mă ridic şi, 
clătinat pe picioarele cuprinse de tremur, am pornit în direcţia caselor 
străjuite de palmieri. Habar n-aveam unde mă aflu, dar important era că 
ajunsesem la țărm. lar unde erau case, trebuiau să fie şi oameni care să-mi 
sară în ajutor şi să-mi ofere alinare în nenorocirea mea recentă. 

Şi într-adevăr, primul om care mi-a ieşit în cale a fost o femeie. Am 
crezut că-i una dintre onorabilele doamne ale locului şi eram gata s-o 


îmbrăţişez de fericire, mai ales că gestul acela mi-ar fi fost de mare 
trebuinţă, ca sprijin, în starea de slăbiciune pe care o sufeream atunci. Era o 
bătrână cu faţa mare şi negricioasă, plină de zbârcituri, îmbrobodită cu o 
năframă la fel de înflorată ca şi fustele largi ce-i cuprindeau trupul gras, 
până sub sânii revărsaţi. Abia în ultimul moment am observat că veşmintele 
îi erau boţite şi destul de murdare, ceea ce mi-a mai tăiat din elan. S-a oprit 
la doi paşi dinaintea mea, privindu-mi cu ochi cercetători îmbrăcămintea, 
câtă rămăsese pe mine: cămaşa cu danteluţe la guler şi la mâneci, vesta 
neagră, pantalonii de mătase strânşi sub genunchi cu şnururi, pantoful 
salvat, cu cataramă argintie, şi pe care îl mai purtam în piciorul stâng. Era, 
pesemne, o îmbrăcăminte neobişnuită pentru cei din ţara aceea, fapt ce-ar fi 
îndreptăţit orice curiozitate, dar mi-am dat seama curând că bătrâna îşi 
oprise privirile la punga pe care o aveam legată de brăcinar şi care, din 
fericire, nu mi se desprinsese în timpul înotului. A rostit nişte vorbe 
neînţelese, pe un ton de răguşită văicăreală (mi s-a părut că mă compătimea 
pentru marile suferinţe îndurate în naufragiu), apoi a întins spre mine o 
mână insistentă, ca de bună întâmpinare. Aşa am crezut, până când am 
observat că avea palma întoarsă în sus şi că văicărelile ei, în loc să se 
potolească, deveneau tot mai neruşinate. 

Eram cât se poate de nedumerit de o asemenea întâmplare şi nu ştiam 
ce trebuie să fac. În clipa aceea, uşa casei din faţă se deschise larg, trântită 
de perete, şi prin ea ieşiră câţiva tineri plini de o gălăgioasă veselie. Se pare 
că apariţia mea fusese observată, deşi târziu, şi de cei aflaţi înăuntru, care 
dădeau acum năvală spre mine, scoțând strigăte de surpriză. În cale, o 
îmbrânciră fără menajamente pe baba cu fuste înflorate şi care, furioasă pe 
ei, îşi schimbase brusc tânguiala în nişte ţipete ascuţite şi mânioase. Din 
frazele necunoscute ale celor ce mă înconjuraseră am reţinut cuvintele 
„Siktir” şi „maidan”. Evident, nu le puteam pricepe sensul, însă am observat 
că, deşi bodogănind în continuare nemulțumită, bătrâna doamnă se retrăgea 
totuşi, nu înainte de a-şi ridica poalele în cap, arătându-şi ostentativ, 
dezgolite, dedesubturile grase şi veştede. Dispăru curând pe după colţul 
clădirii. 


E de prisos să spun că eram cu totul derutat de un asemenea spectacol 
de primire a unui străin aflat la ananghie, însă n-am avut prea mult răgaz să 
mă gândesc la el. Noii veniţi, vreo cinci sau şase flăcăi bine făcuţi, ca la 
vreo douăzeci-douăzeci şi cinci de ani, se dovediră cât se poate de 
prietenoşi faţă de mine. Necunoscându-le limba, am dedus asta din felul 
cum mă înconjuraseră cu un aer plin de atenţie, dar şi cu o boare de alcool 
ieşită din răsuflările lor marcate de surescitare. Casa de unde apăruseră era 
într-adevăr, cum începusem deja să-mi dau seama după gălăgia ce se auzea 
înăuntrul ei, o speluncă de felul celor pe care le avem şi noi prin porturile 
din Anglia, şi unde petrec marinarii în aşteptarea vreunui contract pentru 
cine ştie ce călătorie pe ocean. Tinerii mă priveau care mai cu milă, care 
abia reţinându-se să nu mă arate cu degetul, fiindcă nu li se oferea pesemne 
în fiecare zi o figură jalnică şi zăpăcită cum eram eu atunci. Doi dintre ei s- 
au grăbit să mă înşface de subsuori şi să mă conducă, în ciuda paşilor mei 
nesiguri, spre uşa prin care ieşiseră ei să mă întâmpine. Ceilalţi se ţineau pe 
aproape, sporovăind în limba lor de neînțeles. 

În speluncă m-a izbit un aer greu şi un fum gros care se răsucea peste 
mese şi pe lângă pereţi. Trebuie să spun că şi în ţara mea pătrunsese 
obiceiul de a trage din pipă tutunul venit din Lumea Nouă cu corăbiile 
spaniole, olandeze şi englezeşti. Era un obicei prost, de care eu, unul, m-am 
ţinut cât am putut mai departe, cunoscând, ca medic de flotă, că nu putea 
aduce omului nimic sănătos. Dar în cârciumile din porturi arareori ajung 
sfaturile înțelepte şi nimeni nu-i poate opri pe marinarii nesimţitori şi de 
proastă condiţie să-şi umple gâtlejul cu brandy de doi penny şi plămânii cu 
fum de tutun. Dar ce am găsit în locul acela duhnitor părea să întreacă orice 
speluncă din Brighton sau din Londra. Ori poate că starea mea de slăbiciune 
mă făcea să cred asta, şi mi-au trebuit minute bune până când să mă pot opri 
din tusea ce mă cuprinsese îndată ce-am trecut pragul, mai mult tras de cei 
doi tineri binevoitori decât bine sprijinit pe picioarele mele. Îmi amintesc că 
o mulţime de ochi curioşi m-au urmărit de la mese, iar după ce momentul 
surprizei s-a risipit, lumea aceea adunată lângă butelcile cu băutură a 
reînceput să vorbească tare, pe un ton aprins, comentând pesemne prezenţa 
mea neaşteptată şi mai ales felul cum arătam. 


Tinerii m-au condus la masa lor, unde, cât timp ei se agitaseră pe afară, 
rămăseseră în aşteptare două fete de aceeaşi vârstă. Le-am observat mai 
bine abia mai târziu, după ce mi s-a aruncat o haină uscată pe umeri şi am 
căzut sleit de puteri pe un scaun cu fundul rotund, cu spătar dintr-o 
împletitură ce nu era nici din fier, nici din nuiele. Am aflat mai târziu că 
localnicii îl numesc „plastic”, un material de care e plină ţara aceea, încât o 
mulţime de lucruri se confecţionează din el. Şi paharele de pe mese erau tot 
din plastic, ceea ce e de laudă într-o speluncă, fiindcă nu pot fi sparte la fel 
de uşor ca atunci când bravii noştri cheflii se îmbată criţă şi încep să dea de 
pământ cu tot ce-i de sticlă. În momentul acela, însă, m-am trezit şi eu cu un 
pahar plin sub nas şi, îndemnat stăruitor din toate părţile, am reuşit să sorb o 
înghiţitură. 

Nici n-ar fi fost nevoie de mai mult ca să-mi ia foc gura şi să mă înec 
ca atunci când, în valurile zbuciumate ale oceanului, îmi intra apă sărată în 
nas şi-n gâtlej. Am tuşit şi-am împroşcat masa cu tot ce nu apucasem să 
înghit, iar unul dintre tineri, speriat pesemne de ochii mei holbaţi şi de 
faptul ca arătam ca şi cum aş fi fost gata să-mi dau duhul, a început să mă 
bată repede cu palma pe spate, ca să-mi revin. Ceilalţi nu păreau deloc 
îngrijoraţi, reacţia mea li se păruse pesemne stârnită de necunoaşterea unor 
obiceiuri şi tactici de-ale locului. Zâmbeau amuzaţi şi repetau liniştitor 
„tzuika, tzuika”, încât am priceput că era chiar numele acelui brandy 
străveziu pe care localnicii îl sorbeau fără să clipească, de parcă ar fi avut 
ceai de Ceylon în pahare. Din felul cum mă învăluiau în vorbe necunoscute, 
am putut înţelege că ţineau băutura asta la mare preţ, considerând-o 
întremătoare şi potrivită unora ajunşi în starea mea deplorabilă, ca să-i 
scoată din neputinţă şi să-i aducă înapoi chiar şi din moarte. Şi într-adevăr, 
după ce mi-a trecut efectul înfiorător al celei dintâi întâlniri cu licoarea tare 
şi înecătoare, am început să mă simt mai bine şi să pot fi mai atent la ce se 
petrecea în jurul meu. 

Cei de la mesele vecine mă trăgeau de mânecă şi îmi strigau în ureche, 
aţâţaţi, încât am priceput că erau foarte curioşi să afle cine eram, de unde 
veneam şi ce se întâmplase cu mine de ajunsesem ca un câine bătut şi 
plouat. Nu păreau să fie marinari, fiindcă n-am văzut la niciunul mutrele 


dure şi arse de soare ale ţăranilor noştri într-atâta de scârbiţi de corvezile 
pământului, încât luau drumul nesigur al oceanului. Le-am spus numele 
meu şi şi-au dat imediat seama că acel Lemuel Gulliver pe care îl 
pomenisem eram chiar eu, deşi în limba lor nu păreau să aibă aceste 
cuvinte. Pentru vecinii alături de care mă adusese întâmplarea cea oarbă 
părea limpede că nu departe de ţărmul lor se produsese un accident naval. 
Prin urmare, n-a fost prea complicat să-i fac să-mi priceapă povestea, poate 
nu atât prin cuvintele limbii mele, cât prin gesturile cu care le însoţeam. M- 
am străduit să le sugerez valul uriaş ce ne scufundase corabia şi felul în 
care, încredinţându-mi soarta în mâinile Domnului cel milostiv, făcusem 
disperate sforţări să mă ţin deasupra apei, lovit din toate părţile de berbecii 
înspumaţi stârniţi de uragan. Ascultătorii au dat semne că înţeleg, fapt care 
i-a crescut în ochii mei, fiindcă nu toată lumea pricepe repede nişte 
întâmplări importante rostite fără cuvinte — unii nu le pricep nici dacă le 
spui cu cele mai meşteşugite vorbe. Simţeam că mă compătimesc şi mă 
încurajează, dorindu-mi să-mi revin cât mai repede din vlăguială şi din 
tulburare. La un moment dat am observat că unul dintre tinerii ce-mi 
ieşiseră, afară, în întâmpinare insista cu o întrebare repetată. Şi, cu toată 
ameţeala din momentele acelea, am presupus că se interesa de unde anume 
vin, fiindcă atât vorbirea, cât şi îmbrăcămintea mea erau altfel decât ale lor. 
„England”, i-am explicat, surprins oarecum să descopăr că numele patriei 
mele glorioase nu-i amintea absolut nimic, iar Regatul Unit al Marii Britanii 
nici atâta. Chiar şi în slăbiciunea mea de atunci, mi s-a sfâşiat inima să 
descopăr că există undeva, în lumea largă, un loc unde cuvântul Anglia nu 
trezeşte niciun ecou. Clătinăturile repetate din cap ale celor ce mă 
înconjurau păreau să sublinieze mai degrabă o vocabulă pe care localnicii 
abia atunci o aflaseră, decât să recunoască bucuros şi cu admiraţie meritele 
regatului de unde mă trăgeam. 

Tot prin semne, am încercat să-i fac pe comesenii din speluncă să 
înţeleagă că doresc şi eu să ştiu ce loc era acela unde mă aruncase oceanul 
în furia lui nemăsurată. La început credeau că le cer, cu gestul meu rotit 
larg, lămuriri despre local sau despre persoanele înghesuite la mesele din 
jur. Până la urmă, una dintre fete, căreia prietenii ei îi spuneau Felix, i-a 


scos din încurcătură cu doar două cuvinte, stârnind exclamaţiile fericite ale 
tinerilor şi o avalanşă de vorbe cărora eu nu le puteam urmări sensul. Dar, 
încordându-mi mintea într-o sforţare chinuitoare, tot am priceput câte ceva. 
Am priceput că pământul unde trăiau ei şi unde soarta binevoise să mă 
conducă în felul pe care deja l-am descris, se numeşte Capricia şi are formă 
de insulă, nefiind singura din jur. Mi-au înşirat alte câteva nume, pe care 
atunci nu le-am putut memora, iar ca să înţeleg mai bine, mi-au şi făcut un 
fel de hartă închipuită pe masă, mutând din loc în loc paharele, ca să 
însemne felurite puncte geografice din arhipelag. Fata aceea, Felix, care îşi 
tot ferea din ochi părul ciufulit, de culoarea paiului de grâu secerat vara de 
agricultorii britanici, mi s-a părut a fi cea mai isteaţă dintre ei, deşi trăgea 
cu nesat dintr-o ţigară maronie, lungă şi subţire precum macaroanele 
genoveze. Nu o singură dată am văzut-o că intervine cu folos pentru 
discuţie, fiindu-i întâmpinate vorbele cu aprobări. l-am lăsat deci să 
sporovăiască între ei pe ton aprins, până să-şi lămurească lucrurile asupra 
cărora nu toţi cei din grup căzuseră la învoială, şi m-am scufundat pentru 
câteva momente în gândurile mele cele mai negre şi în disperare. Capricia 
nu era trecută pe nicio hartă de care îmi aminteam, şi tocmai de aceea mă 
încerca teama nedesluşită că ajunsesem într-un loc necunoscut de la capătul 
Pământului, de unde cine ştie când şi cum mai aveam vreun prilej să mă 
întorc în lumea civilizată. Din fericire, primii oameni întâlniți nu-mi 
treziseră impresia unor sălbatici, dar nici atâta ignoranță la auzul gloriosului 
nume al Angliei nu era uşor de înghiţit. 

În vreme ce gălăgia era în toi, am observat că bătrâna doamnă cu fuste 
înflorate intrase şi ea în speluncă şi îşi făcea de lucru prin faţa tejghelei cu 
pahare şi băuturi, fără ca tejghetarul să-i arunce măcar o privire. Eram 
surprins că nu plecase cu totul, după ce fusese repezită fără nicio reţinere şi 
ne dăduse nouă spectacolul acela dizgraţios, arătându-ne fără ruşine locurile 
unde sălăşluia disprețul ei cel mai profund pentru cei ce o deranjaseră. 
Văzând că n-avea nicio şansă să capete ceva de la tejghea, a pornit cu curaj 
printre mese, cu mâna întinsă, tânguindu-se iarăşi ca un milog. Am observat 
că cei mai mulţi nu-i dădeau atenţie, dar câte unul îi mai slobozea în palmă 
ceva mărunţiş. Când a trecut pe lângă masa noastră, făcându-şi cu greu loc 


printre scaune cu burta ei umflată, mi-am dus din instinct mâna spre punga 
de la brâu, cu teama că, după o clipă de neatenţie, aş putea să n-o mai aflu 
acolo. Mă aşteptam ca tinerii mei prieteni s-o alunge din nou, dar nu s-a 
întâmplat aşa. Cealaltă fată, care avea părul lung şi negru ca pana corbilor 
din Yorkshire, şi-a scotocit prin tăşcuţă şi, alegând un bănuţ potrivit, l-a 
lăsat să cadă în palma cu degete grăsulii a femeii care presupun că tocmai îi 
spusese pe ton plângăreţ că n-are o bucată de pâine şi moare de foame. 
Flăcăii păreau să n-o mai bage în seamă, dar începură iarăşi, între ei, o 
discuţie înflăcărată, pe parcursul căreia am auzit de mai multe ori cuvântul 
„maidan”. Atunci încă nu ştiam ce înseamnă. Cu timpul, aveam să aflu că 
maidanaşii erau un neam aparte în populaţia Capriciei, iar cerşitul era la ei o 
ocupaţie tradiţională, ba chiar de mare cinste, întrucât pe unii îi făcuse 
bogaţi. Mi-am amintit că şi pe străzile Londrei umblă feluriţi cerşetori, copii 
jerpeliţi şi hămesiţi, bătrâni fără căpătâi, toţi cu poezia lor în gură şi cu 
mâna întinsă. Eram sigur, însă, că o cerşetoare voinică şi obraznică, aşa cum 
era maidanaşa întâlnită în prima mea zi petrecută pe insulă, n-ar fi înmuiat 
inima nimănui, sfârşind în cele din urmă fie în beciurile poliţiei, fie moartă 
de foame cu adevărat. 

Am mai aflat, tot mai târziu, când începusem deja să pricep câte ceva 
din limba localnicilor, că aşezarea aceea, pe plajele căreia mă azvârliseră 
toanele furtunii, se numea Cap Mamaiana. Era o localitate de coastă, aflată 
la vreo cincizeci de mile de capitala insulei, încât numeroşi capricieni 
obişnuiau să dea năvală acolo în timpul lor liber, pe care — cum iarăşi aveam 
să înţeleg când devenisem mai familiarizat cu obiceiurile locurilor — şi-l 
făceau din belşug. În puţine locuri pe unde mă purtaseră până atunci 
călătoriile mele pe apă mi-a fost dat să văd atâta lipsă de preocupare pentru 
muncă şi atâta atracţie pentru huzur. Nu doar Mamaiana, ci şi alte aşezări de 
pe țărm sunt năpădite ritmic de cohortele petrecăreţilor, încât în unele 
perioade din an, după cum mi s-a spus, plajele arată ca un furnicar căruia 
tocmai i-ai dat cu piciorul. În ziua sosirii mele în Capricia, locul era însă 
mai liniştit decât în alte împrejurări din pricina furtunii ce stricase 
rânduielile anotimpului, purtând către maluri apele pline de meduze ale 
unor curenţi foarte reci. Cu toate acestea, speluncile gemeau de lume 


amestecată, dar mai ales de tineri veniţi să se răsfeţe cu „tzuika” şi cu bere, 
şi să-şi cheltuiască vigoarea nefolosită la cărăuşii sau la munca grea a 
pământului în dansuri ţopăite şi în cântări, unele mai tărăgănate, ca de mare 
jale, altele mai vii şi mai deşănţate. Am observat că şi comesenii pomeniţi 
mai înainte le ţineau ca foarte dragi sufletului lor şi în mai multe rânduri s- 
au întrecut în lălăieli vesele cu nişte grupuri la fel de puse pe chef. După ce- 
mi mai revenisem din epuizare şi şi-au dat seama că n-o să mor sub privirile 
lor curioase, interesul pentru persoana mea le-a slăbit, încât majoritatea mi- 
au întors spatele, văzându-şi între ei de plăcerile gălăgioase pentru care 
veniseră acolo. 

Treaba asta mi-a fost şi mie pe plac, fiindcă puteam să observ astfel 
mai bine lumea străină din jur şi chiar să-mi odihnesc mintea în răgazurile 
când mi se părea că până şi tinerii mei salvatori mă scapă din atenţia lor 
protectoare, prea ocupați fiind să facă fetelor curte şi să se scălâmbăie pe 
rotocolul de dans, lăsat anume în acest scop într-o latură a speluncii, lângă 
ferestre. Tot acolo se agitau patru handralăi cu trompete şi chitare pe care le 
chinuiau în duşmănie, scoțând sunete sparte şi încălecate cum nu mi-a mai 
fost dat să aud vreodată, nici la o curte princiară, nici la petrecerile între 
țopârlani. În scurtă vreme capul a început să-mi vuiască, iar în urechi aveam 
câte un pumn de câlţi marinăreşti, încât prea puţin din ce se vorbea cu fraze 
străine alături de mine mai putea ajunge la vaga mea înţelegere. M-am mirat 
mult de gusturile ciudate ale insularilor, care găseau plăcere în ceea ce în 
mod obişnuit ar trebui să te sperie şi să te pună pe fugă. Îmi veniră în minte 
minunatele cadriluri din Europa civilizată, chiar şi dansurile sprintene şi 
vesele ale prostimii de la noi, jucate la prilejuri sărbătoreşti, prin curţi de 
han sau prin vreun hambar mai măricel de la ţară. Dar m-am speriat de-a 
binelea abia în clipa când în rotocol a dat buzna o zărghită plină de sclipici, 
îmbrăcată ca saltimbancii ambulanți de prin târguri şi zbierând pe tonuri 
înalte, de parcă ar fi izbucnit pe undeva un incendiu şi toată lumea, trezită 
brusc din somnul cel dulce de la miezul nopţii, trebuia să sară cu găleți şi 
lopeţi la stinsul flăcărilor. 

Nici ceilalţi capricieni din local nu păreau chiar întregi la minte, după 
felul cum se îmbrăcau. Pe tineri i-aş mai fi putut înţelege, fiindcă tinereţea a 


fost întotdeauna mai necugetată şi mai domică să atragă privirile asupra ei, 
fie prin purtări lipsite de chibzuinţă, fie prin veşminte ieşite din comun. Dar 
ce vedeam acum, când îmi mai revenisem din slăbiciune după un ceai şi 
câţiva biscuiţi ce-mi fuseseră aduşi de la bucătăria speluncii, era din cale- 
afară de bizar. Unul dintre flăcăii de la masa mea, şi pe care am aflat că-l 
chema tot Felix, ca pe blonda ciufulită, purta un fel de tricou marinăresc de 
pe care rânjea o faţă fioroasă, cu colţi ca de tigru picurând sângele vreunei 
victime proaspăt sfârtecate, iar sub monstrul acela apărut din străfundurile 
iadului am văzut scris cu litere mari un cuvânt necunoscut, potrivit pesemne 
arătării infernale sau amenințării reprezentate de ea. Un altul avea şi el un 
acoperământ asemănător, dar cu un craniu pe oase încrucişate, şi în prima 
clipă am crezut că nimerisem printre pirati. Lucru ce m-ar fi necăjit foarte 
tare, din pricina amintirilor mele mai vechi, din alte aventuri pe mare la care 
îmi fusese dat, în decursul anilor, să iau parte. În sfârşit, un al treilea avea 
pe piept şi pe braţe tatuaje largi, cu linii dese şi răsucite în fel şi chip, 
alcătuind nişte şopârle uriaşe, spăimoase, ieşite parcă la lumina zilei din 
poveştile lui sir Gallahad şi ale celorlalţi cavaleri ai Mesei Rotunde, mari 
ucigaşi de dragoni, după cum stă scris în cartea cea veche despre regele 
Arthur. Până şi fetele, amândouă, erau tatuate pe umărul dezgolit, iar 
bruneta pe care am mai pomenit-o avea ceva sclipitor sub buza de jos. 
Uitându-mă mai bine, mi-am dat seama că lucirea aceea venea de la un inel 
de argint prins de-a dreptul în carne şi cred că i-am mai numărat vreo trei 
sclipiciuni de acelaşi soi şi în pâlnia urechii drepte, iar una, mai mică, 
înfiptă într-o nară. Dacă fata ar fi avut nu numai părul negru, ci tot astfel şi 
pielea, aş fi putut crede că nimerisem la africani, pe vreo insulă din Golful 
Guineii. M-am uitat cu îngrijorare în jur, pregătit să descopăr asemenea 
bazaconii şi la persoanele mai în vârstă. Erau în speluncă şi dintre aceştia, 
chiar dacă mai puţini. Capricienii trecuţi de patruzeci de ani aveau veşminte 
mai cuviincioase, însă fără danteluţe la guler şi la mâneci, ceea ce în lumea 
de unde veneam e semn de sărăcie. Aici, lipsa asta m-a făcut să mă gândesc 
mai degrabă la o croială lipsită de rafinament şi chiar de bun gust. De gâtul 
câtorva atârnau lanţuri grele, de aur, cu nişte inimi tot din aur spânzurate 
deasupra burţilor revărsate, şi atât bărbaţii, cât şi femeile lor trupeşe, purtau 


pe degete inel lângă inel, din aur masiv, încât era de mirare că-şi puteau 
mişca braţele durdulii fără un mare efort. 

Atâta cât văzusem cu ochii mei încă împăienjeniţi de prea multă 
oboseală, dar tot mai plini de uimire, m-a făcut la început să cred că 
ajunsesem la un neam de oameni pe care îi dădea aurul afară din casă, din 
moment ce şi-l luau cu ei la plimbare, în colane grele şi brățări groase de un 
deget, în inele mari şi meşteşugit lucrate, unele cu piatră de diamant. Mi-am 
adus aminte de onorabilul nostru Sir 'Thomas More, care, înainte de a fi fost 
dus la eşafod, povestea şi el despre o insulă descoperită prin mările 
nemaicercetate de europeni: loc minunat şi dăruit cu toate bogăţiile din 
lume, încât mai-mai să mă întreb dacă nu cumva toanele de nestăpânit ale 
întâmplării mă purtaseră şi pe mine către aceeaşi destinaţie. Mi-am amintit 
totuşi la vreme că acolo, în Utopia, aurul era privit cu o cumpătată reţinere, 
nefiind dezvăluit cu trufie în public, dacă nu voiai cumva să te acoperi cu 
bună ştiinţă de ruşine, şi că numai sclavii, spre a fi arătaţi cu degetul ca 
nişte criminali ce erau cei mai mulţi dintre ei, puteau ieşi în pieţe şi pe 
drumuri încătuşaţi în lanţuri de aur şi cu felurite alte zorzoane din acelaşi 
material scump, zdrăngănind ca nişte tinichele pe trupul lor. Mi-am promis 
atunci să fiu atent cu tot ce observ aici, în Capricia, şi să mă întreb ce hram 
poartă, cu adevărat, cei ce umpleau spelunca aceea zgomotoasă şi 
duduitoare ca o corabie cuprinsă de taifun. Nu mi-ar fi stat deloc bine mie, 
om matur şi serios, doctor cu studii făcute chiar şi la Leyda, să iau drept 
persoane onorabile nişte bieţi sclavi lipsiţi de demnitate şi de drepturi 
civice. 

Trebuie să mai pomenesc o întâmplare ieşită din firescul vieţii mele de 
până atunci şi care a avut darul să mă tulbure foarte tare. Cum timpul 
trecuse pe neobservate, tocmai începeam să mă întreb îngrijorat ce mă fac, 
întrucât venea seara şi încă n-aveam alt acoperiş deasupra capului decât 
tavanul afumat al speluncii. leşisem din valurile oceanului îmbrăcat ca vai 
de lume şi, chiar dacă pantalonii şi vesta mi se uscaseră câtă vreme 
zăbovisem la masa cu băuturi alături de flăcăii aceia cunoscuţi din pură 
întâmplare, apropierea întunericului şi răcoarea nopţii fără perspectiva unui 
culcuş cald nu puteau decât să mă neliniştească. Nădejdea îmi era tot la 


tinerii aceia care, chiar tatuaţi şi cu atâtea însemne fioroase pe tricourile lor, 
nu păruseră a fi mânaţi de gânduri ticăloase şi ar fi putut ajuta şi pe mai 
departe un biet naufragiat scăpat ca prin minune de la moartea prin înec. 
Îmi făcusem socoteala că mai aveam nişte lire sterline prin pungă, ca să-mi 
plătesc cinstit patul în vreun han nepretenţios, însă necunoaşterea locurilor 
şi a limbii mă lega de mâini şi de picioare. Prin urmare, implorând încă o 
dată nemărginita îndurare a Tatălui Atotputernic, l-am rugat să facă lumină 
în capul meu obosit şi milă în capetele comesenilor mei. 

În clipa aceea s-a şi făcut lumină. Afară ziua se pierdea în cenuşiul 
amurgului, dar în spelunca năpădită de umbre a izbucnit brusc lumina. N- 
am văzut nicio slugă umblând să aprindă pe rând fitilele din felinarele 
agăţate pe pereţi. Dar acestea s-au aprins toate deodată, ca la un semn vrăjit. 
Şi nici nu ardeau cu flacără pâlpâitoare, cum se întâmplă la lumânările de 
ceară, sau în lămpaşele cu ulei ce rămân să lumineze cât de cât, noaptea, pe 
punţile corăbiilor Majestății Sale britanice. Lumina era puternică şi 
nemişcată, cu formă de glob, iar faptul că ieşea cu aceeaşi intensitate din 
toate felinarele odată dădea acelei taverne din Cap Mamaiana o strălucire pe 
care nu-mi amintesc s-o fi văzut nici la Londra, în cea mai dichisită sală de 
bal. Confruntat cu această întâmplare miraculoasă, în primul moment am 
simţit că-mi pierd cumpătul şi doar liniştea nepăsătoare a celor din jur m-a 
făcut să-mi ţin totuşi firea. Chefliii îşi vedeau mai departe de butelci şi 
pahare, dănţuitorii nu-şi întrerupseseră zbenguielile pe rotocolul lor lucios, 
iar tinerilor mei prieteni tocmai li se aduceau dinspre bucătării nişte blide cu 
zeamă aburindă şi care răspândeau în aerul plin de fum al speluncii un 
miros ispititor. Până să-mi revin din surprindere, m-am trezit şi eu cu un 
blid în faţă, ca toţi ceilalţi. 

Înainte de a-mi scufunda lingura în farfurie, m-a străfulgerat amintirea 
unui fapt căruia la Londra nu-i dădusem prea multă importanţă, 
considerându-l o năzbâtie de-a italienilor, ori mai degrabă a vreunui glumeţ 
ticluitor de pamflete ce voia să-şi vândă mai bine fiţuica scoasă cu trudă 
prin nişte obscure tipografii. Ştirea aceea vorbea despre unul, Volta, care 
născocise o pilă cu curent electric şi promitea să producă şi lumină, asemeni 
lui Dumnezeu, cu o altă experienţă de-a lui, încă secretă. La Londra s-a râs 


mult pe seama lăudăroşeniei italieneşti şi, până să fi plecat eu în această 
ultimă şi nefericită călătorie pe mare, toată lumea şi-a văzut mai departe de 
lumânările obişnuite şi de lămpaşele cu ulei. Ceea ce îmi fusese dat să 
trăiesc aici, în Capricia, părea să arate că macaronarul avea totuşi ceva în 
cap. Dar încă nu-mi era limpede cum ajunsese în insula asta de la capătul 
Pământului o invenţie care în Lumea Veche încă nu era născută, ba mai 
mult, aproape nimeni nu credea în ea. Şi dintr-o dată i-am privit cu alţi ochi 
pe capricieni, văzându-i mai puţin bezmetici decât păreau să-i înfăţişeze 
unele dintre faptele lor, primele cu care mă întâlnisem în putinul răgaz 
trecut după ce oceanul scuturat de furtună mă azvârlise pe insulă. În clipele 
acelea de fericită tulburare cred că aş fi putut să ţin celor din jur o cuvântare 
plină de laude la adresa lor şi a meşteşugurilor pe care le stăpâneau, însă 
teama că engleza mea le-ar fi fost tot atât de neînţeleasă ca şi limba 
păsărilor zburătoare m-a făcut să renunţ şi să-mi îndrept atenţia, ca şi 
ceilalţi comeseni, asupra blidului cu zeamă fierbinte. 

Tinerii mei prieteni s-au străduit să mă facă să înţeleg că mâncarea 
aceea se numea „ciorbă de burtă” şi era foarte apreciată în insulă, ca 
budinca la mesele din Albion. Din gesturile pe care le făceau ca să mă 
încurajeze, văzând că preget să vâr lingura în blid, am dedus atunci doar că- 
i o ciorbă „de băgat în burtă”, ceea ce, rupt de foame cum eram după două 
zile de nemâncare şi chin, chiar am făcut. S-a dovedit o alegere minunată, 
fiindcă zeama aceea dreasă cu ardei iute şi îngroşeală de smântână era cum 
nu se poate mai gustoasă, deşi la început m-am temut ca nu cumva fâşiile 
albicioase ce stăteau încolăcite în blid să fie vreun soi de omizi mari şi 
grase, de felul celor pe care aud că le mănâncă sălbaticii din Africa fără să 
se îngreţoşeze şi fără să păţească nimic. Încă nu puteam şti ce înfulecă la 
mesele lor capricienii, şi trebuie să spun că nici mai târziu, când am aflat 
mai multe, nu m-am simţit chiar bine cu descoperirile mele bucătăreşti. Am 
aflat, bunăoară, că burta lăudată era chiar stomacul unei vaci, făcut fâşii- 
fâşiuţe şi fiert îndelung la cazan. Oamenii cu minte din iubita mea patrie 
rămasă la celălalt capăt al oceanului ar fi preferat carnea vitei, pulpă, spată, 
antricot, chiar şi limba aspră şi mare cât o cărămidă, lăsând măţăria în 
seama câinilor. Dar aici, în Capricia, îmi pare că nimic nu se aruncă, din 


moment ce până şi asemenea măruntaie scârbavnice ajung sub cuţitele 
bucătăreselor şi sub nasul pofticios al chefliilor din taverne. Poate că-i o 
sminteală şi asta, nu mai mare totuşi decât a kitailor, despre care se cunoaşte 
deja la curţile europene că mănâncă tot ce zboară prin aer, pluteşte în ape şi 
mişună prin pământ. Noroc că bunul Dumnezeu, în grija lui pentru 
nesmintirea rânduielilor lumii, nu i-a lăsat să ajungă în ceruri, fiindcă n-ar fi 
de mirare să se apuce acolo să gătească până şi îngeri, în cele mai alese şi 
mai fin condimentate feluri de mâncare. 

Au apărut şi alte năzdrăvănii pe tăblia meselor, între care nişte cărnuri 
prăjite în formă de cârnăcior fără piele, cărora capricienii le spun „mititei”, 
mâncându-i cu sare sau muştar. De ce-i alintă cu un asemenea nume iarăşi 
n-am putut pricepe, când bucăţile acelea rumenite ce umpleau cu vârf 
farfuriile numai mititele nu sunt, ci mai groase ca degetul mare, chiar şi 
după ce-au sfârâit cu dichis deasupra jarului, pe grătar. Obosit cum eram şi 
deloc înclinat atunci spre ghiftuială, m-am mulţumit să gust unul singur şi 
să-l înec repede cu un pahar de vin roşu, rămânând să privesc mai întâi cu 
admiraţie, apoi de-a dreptul înspăimântat, la hulpăveala cu care mesenii din 
jur îi făceau să dispară, unul după altul, în fălcile lor neostoite şi în burţile 
rotofeie, copleşindu-i acolo sub un potop de bere adusă, cu halba, de la 
butoi. 

Toate aceste impresii noi m-au obosit şi mai tare, încât în câteva 
rânduri m-am surprins moţăind pe scaun, cu capul căzut în piept. Flăcăii de 
alături erau prea prinşi cu vorbăria lor veselă şi cu dănţuiala ca să mă mai 
bage în seamă. Dar fata cea brunetă cu inel sub buză, şi despre care aflasem 
între timp că se numea Dori sau Dora, a observat în cele din urmă cât de 
frânt eram şi le-a vorbit despre asta prietenilor ei. Lăudat fie Cel de Sus că 
s-au hotărât într-un târziu să se ridice de la masă şi să se pregătească de 
plecare. Când s-a făcut socoteala, am dat să scot şi eu un sfert de liră din 
pungă, dar tânărul cu tricou de pirat mi-a făcut semn că sunt invitatul lor şi 
a plătit el tot ce era de plată. 


Capitolul 2 


Povestea palmierilor din butoaie. Altă minunăţie capriciană: 
trăsurile fără cai. Întrecere nebunească pe şosea. Intrăm triumfal 
în capitala Capriciei. Cum a ajuns Stâna Stânilor să se fudulească 
sub numele de Cetăţuia Soarelui. „Eu, Lemuel Gulliver, vreau să 
mă culc şi să dorm”. O familie capriciană la miezul nopţii. 
Naufragiatul e întrerupt fără cruţare în toiul unei bine simţite 
cuvântări. 


Nu ştiam ce au de gând cu mine, dar mi-am zis că altceva mai bun de 
făcut nu-mi rămânea, decât să mă las cu încredere în mâinile tinerilor cu 
care îmi petrecusem ore bune în speluncă. Am ieşit cu toţii afară, unde aerul 
se răcise, chiar dacă furtuna era acum aproape trecută. Faţa agitată a mării 
îşi mai liniştise clocotul, mânând totuşi spre țărm mulţime de berbeci 
înspumaţi. Mi-am făcut socoteala că trebuia să mai treacă măcar o zi bună 
până când partea aceea de ocean să poată fi iarăşi navigată. În faţa speluncii 
am dat încă o dată peste palmierii văzuţi mai întâi de departe, când tocmai 
mă ridicasem în brânci pe nisipul ud al plajei. Acum eram chiar lângă ei şi 
m-am mirat să descopăr că arborii aceştia tropicali creşteau şi în Capricia, 
dar din nişte butoaie de lemn bine strânse în doage, şi nu de-a dreptul din 
pământ. Observându-mi nedumerirea, însoțitorii mei s-au grăbit să-mi 
explice ceva, însă, din păcate, cu aceleaşi vorbe necunoscute de mine. Mult 
mai târziu aveam să aflu povestea palmierilor, şi anume, că nu creşteau de 
felul lor prin partea locului, dar fuseseră aduşi la Cap Mamaiana de pe o 
insulă aflată mai aproape de Ecuator, din toanele bine întemeiate pe câştig 
ale unui ministru, care pledase înflăcărat în parlamentul caprician pe tema: 
„să avem şi noi palmierii noştri, la fel ca vecinii”. Se alesese din afacerea 
asta cu buzunarele doldora de gologani, fiind pe atunci singurul dispus şi 
totodată singurul pregătit să importe, în ghivece mari, palmieri. Proprietarii 
de taverne se văzuseră nevoiţi să-i cumpere pe bani grei şi să-i ţină la 


vedere, în faţa localului, ca să se bucure de ei cine avea drum pe acolo şi să 
aibă câinii plajei unde să-şi ridice piciorul când voiau să-şi însemne direcţia 
spre bucătării cu un jet de urină. larna, pe zăpadă şi ger, palmierii erau duşi 
la scuteală, acolo unde existau clădiri mai înalte, care să-i poată cuprinde şi 
feri de îngheţ. Unde rămăseseră afară, palmierii arătau de-acum ca nişte 
jerpelituri uscate, în aşteptarea vizitei vreunui nou guvernant care să se 
enerveze de priveliştea lor mizerabilă şi să importe, pe buzunarul 
capricianului, palmieri noi. 

Felinarele lui Volta luminau şi afară, ceea ce făcea noaptea plăcută, fără 
asemănare cu bezna abia clipitoare de pe ulițele Londrei şi, de bună seamă, 
din întreaga Lume Veche. I-am fericit în gândul meu încă o dată pe 
capricieni pentru binecuvântarea ce le intrase în case şi le inundase până şi 
străzile cu lumină. Dar încă nu era totul. Curând aveam să descopăr o 
minunăţie chiar mai mare, dacă poate fi de crezare că există şi aşa ceva. 
Tinerii mei prieteni mi-au lăsat pe umeri haina caraghioasă cu care mă 
înveliseră când eram ud leoarcă şi dârdâiam de frig, iar acum se sileau să 
caute şi vreo şapcă de-a lor, să mi-o pună pe cap. Unul, pe care ceilalţi îl 
strigaseră toată seara Remu sau Rem, insista să iau şapca lui, lăsându-se el 
cu ţeasta descoperită. Era chiar cel cu tatuaje mari pe piept şi pe mâini, ba 
mai avea unul chiar şi pe pielea chilugă a craniului, şi îmi închipui că 
desenele înţepate cu ace se prelungeau şi în locurile ce rămâneau ascunse de 
haine, coborând până la tălpi. Nu ştiam cum să-i refuz insistenţele atât de 
binevoitoare, pentru că şapca lui nu-mi plăcea deloc. Nici nu se compara cu 
frumosul meu tricorn, pierdut sub apele oceanului. Până la urmă a trebuit să 
renunţe singur, văzând că acoperitoarea lui de cap, cu un cozoroc caraghios, 
nu se potrivea deloc cu peruca mea, uscată între timp, încât era tocmai ea 
cea mai bună acoperitoare. Pe neobservate am ajuns într-un loc de 
asemenea luminat, unde aşteptau mai multe trăsuri acoperite, un fel de 
caleşti. M-a mirat mult forma lor joasă şi alungită, dar aici, în Capricia, 
pesemne aşa era moda. Cei doi Felix, băiatul cu diavolul sugător de sânge 
pe piept şi fata care şi pe afară pufăia din ţigările ei lungi şi parfumate, au 
insistat să mă ia în trăsura lor, ceea ce mi s-a părut un gest cât se poate de 
binevenit şi le-am strâns mâna cu căldură, de mai multe ori. Aveau şi în 


caleaşcă o mică luminiţă, care s-a aprins singură îndată ce ne-am făcut loc 
pe banchete. Şi ceilalţi tineri intraseră în trăsurile lor, încât mă întrebam 
curios cine o fi rămas pe afară, ca să aducă de la grajduri caii şi să-i înhame. 

Atunci s-a întâmplat lucrul cel mai de necrezut din câte apucasem să 
trăiesc în ziua aceea nespus de agitată şi plină de noutăţi pentru mine. Până 
să vină caii, trăsura a zvâcnit singură, începând să scoată nişte zgomote 
ritmice, însoţite de mici tremurături. Lămpaşele pe care le avea în partea 
dinainte au împroşcat brusc nişte flăcări spre tufanii din faţă, încât în prima 
clipă m-am temut ca nu cumva să-i aprindă. Nici n-am apucat să mă 
dezmeticesc, că trăsura s-a şi dat, tot singură, înapoi, s-a rotit pe loc, după 
care a pornit hotărât înainte. Felix-băiatul îşi făcea de lucru pe scaunul lui, 
cu mâinile încleştate pe un covrig mare pe care îl răsucea încet într-o parte 
şi-n alta. Cu toată uluiala care mă cuprinsese şi-mi dădea amețeli, a trebuit 
să admit că trăsura aceea mergea fără cai, ceea ce nimeni din Europa mea n- 
ar fi fost în stare să creadă, ba nici măcar eu însumi, chiar după ce am văzut 
tot ce văd. Ştiam prea bine că, întors acasă, dacă m-aş încăpăţâna să susţin 
toate lucrurile acestea necugetate, mi-aş putea găsi sălaş pentru restul vieţii 
mele într-o casă de sănătate, cu gratii groase la ferestre şi servitori cât 
dulapul de-o parte şi de alta a uşii. 

Dar Albionul, Franţa şi celelalte regate din Europa încă nu cunosc 
temeiurile pe seama cărora se mişcă lucrurile în insula asta nemaipomenită. 
Dacă nu cumva visam şi totul era o întruchipare diavolească! Dacă nu 
cumva eram înecat şi mort pe fundul oceanului, iar întâmplările pe care le 
descriu trebuie privite ca o țesătură de năluciri născocite pentru rechini şi 
stele de mare. Prins între atâtea gânduri care se băteau cap în cap, 
ajunsesem din cale-afară de tulburat şi n-am putut să-mi revin decât 
împăcându-mă cu închipuirea cea mai absurdă, şi anume, că în Capricia 
trăsurile mergeau fără cai, ba încă prindeau singure o viteză pe care nici 
măcar un atelaj de şase armăsari alergând împreună pe loc drept şi neted n- 
ar fi putut să le-o dea. Odată ce mă resemnasem cu gândul ăsta, am putut 
privi liniştit pe geamul din spate al caleştii umblătoare, descoperind astfel 
că alte două trăsuri ne urmau îndeaproape: cele în care se afla restul micului 
grup de tineri cheflii. Eram deja pe un drum mai larg, căruia capricienii îi 


spun de obicei autostradă, iar Felix-băiatul chiuia întărâtat şi grăbea cât 
putea trăsura, ca să nu ne ajungă din urmă Rem cel tatuat, sau piratul care 
urcase în cel de-al treilea cupeu vrăjit împreună cu Dori, fata ciuruită de 
inele. 

Acum, când scriu toate acestea, îmi amintesc că mi se făcuse frică şi de 
iuţeala cu care ne mişcam prin noapte, şi de chiuiturile flăcăului Felix, pe 
care Felix-fata nu mai reuşea să-l potolească, şi de urletele celor din urmă, 
care îşi scoseseră capetele pe ferestrele trăsurilor lor şi goneau după noi ca 
nebunii. Din când în când, câte un cupeu începea să alunece periculos într-o 
parte, cu toate roţile odată, după care îşi continua cursa ca un şarpe lovit în 
cap, gata să dea din parapet în parapet. La un moment dat, Rem-tatuatul a 
trecut pe lângă noi ca un fulger şi, la lumina felinarelor noastre puternice, l- 
am văzut gonind bezmetic în faţă. Treabă care l-a făcut pe Felix-băiatul să 
ţipe ca înjunghiat şi să se încordeze asupra covrigului, încordând şi trăsura, 
până când aceasta a prins o iuţeală de bolid şi iarăşi am trecut înaintea celui 
urmărit. N-am nicio îndoială că teama mea de atunci era mai mare decât a 
tinerilor mei prieteni, fiindcă eu, în slăbiciunea în care fusesem, nu băusem 
decât un singur pahar din „tzuika” lor zăpăcitoare şi încă unul de vin, în 
vreme ce ei, în spelunca din Cap Mamaiana, îşi umpluseră burţile cu băuturi 
de tot felul şi nu mai simțeau decât nebunia câştigului în întrecere şi ruşinea 
de a rămâne învins. Aşa, într-o goană continuă, ne-am trezit la porţile 
capitalei, mulţumind proniei cereşti că încă mai eram în viaţă şi că trăsurile 
nu se aleseseră decât cu mici stricăciuni. 

Aici e locul să spun câteva cuvinte despre oraşul acesta minunat, între 
zidirile căruia s-au adunat în decurs de câteva veacuri mai mult de două 
milioane de capricieni, veniţi din toată insula ca la butoiul cu miere. 
Lucrurile ce urmează le-am aflat, iarăşi, ceva mai târziu şi rând pe rând, 
după cum înaintam în învăţarea limbii localnicilor şi îmi creştea astfel 
puterea de înţelegere. Atunci, când goneam cu trăsurile pe „autostradă”, 
habar n-aveam încotro mergem, iar în patima dezmăţatei întreceri nici nu se 
putea strădui cineva să-mi explice. 

Nu există în insulă altă aşezare mai mare şi mai impunătoare decât 
capitala Capriciei. Cu toate că mi-e greu să recunosc şi mă aştept ca în 


Lumea Veche să fiu crezut un născocitor de plăsmuiri mincinoase, sunt 
nevoit să admit că nici Londra şi nici alte strălucite capitale europene n-au 
măreţia aşezării despre care până mai ieri nici nu auzisem. Mi s-a spus, de 
către cei care-i cunosc istoria, că întemeierea ei se pierde în legendă: în 
vremuri străvechi, un cioban pe nume Capricius se zice că şi-a aşezat turma 
lângă o apă cunoscută atunci ca Danubius, dar care pe neobservate s-a 
transformat în Dembowitz. Unii susţin că prima denumire a aşezării 
capriciene era Stâna de Vale, tocmai spre a oglindi neabătut pricinile ce 
duseseră la întemeierea ei. Cu timpul, şi mai ales după ce localitatea 
începuse să se umfle nemăsurat cu oameni şi case, numele modest de la 
începuturi a fost socotit prea neînsemnat, ca pentru lume slabă şi săracă, 
încât oraşul şi l-a schimbat într-unul mai pompos, Stâna Stânilor. Ceva mai 
încoace, un principe din neamul Ciocesko, despre care capricienii îşi 
amintesc şi cu mare ură şi cu mare iubire, a socotit că nici numele acela nu 
era potrivit pentru fala pe care voia s-o dea oraşului de unde guverna insula, 
încât l-a schimbat din nou, prin decret princiar, în Cetăţuia Soarelui. 
Hotărâre întâmpinată cu nemulţumire în regatele din celelalte insule ale 
arhipelagului, fiindcă monarhii de acolo vedeau cum Ciocesko vrea să le-o 
ia în faţă, cam în felul în care s-a întâmplat şi în cursa de trăsuri povestită de 
mine mai sus. Până la urmă, nişte iscusinţe diplomatice au reuşit să 
împiedice un război ce stătea să izbucnească din pricina acelei trufii, iar 
numele decretat a rămas şi sub principii de mai târziu, dintr-o pricină cât se 
poate de omenească: el mângâie mândria firească a locuitorilor, dându-le 
convingerea că trăiesc în ţinutul cel mai de vază de pe Pământ şi în cea mai 
bună dintre toate lumile posibile. Am aflat că până şi anii când domnea 
principele Ciocesko au fost botezați cândva Epoca Luminii, iar câteodată, la 
marile serbări populare, erau pomeniţi cu mult zgomot şi risipă de vorbe ca 
Epoca de Aur a Cetăţuii. 

Şi tocmai la porţile acestei Cetăţui a Soarelui ajunsesem, condus cu 
toată însufleţirea şi cu cea mai mare repeziciune de către tinerii mei prieteni 
capricieni. Aici trăsurile s-au potolit ca prin minune, urmându-şi drumul 
mai cu luare-aminte, rânduite una după alta. 'Treceam pe străzi şi mai largi, 
şi mai înguste, dar luminate la fel ca plajele din Mamaiana. Am văzut în 


calea mea clădiri mari, cu cinci-şase caturi, altele chiar mai înalte, presărate 
cam la întâmplare printre casele scunde, cu un singur cat. Aproape toate 
aveau ferestrele scufundate în beznă, căci se făcuse târziu, iar la ora aceea 
omul înţelept doarme în patul său, nu rătăceşte bezmetic pe drumuri, fie şi 
în caleaşcă. La o cruce de străzi mari, trăsurile se opriră, pentru ca 
însoțitorii mei să coboare şi să ţină sfat. Vorbeau tare şi fără sfială, la fel ca 
beţivii din scumpul meu Albion, şi am crezut mai întâi că sfatul lor era în 
legătură cu persoana mea, neştiind unde să mă culce în noaptea aceea. Apoi 
mi s-a părut că discutau prea înflăcărat pentru ca să fi fost vorba de mine, 
iar din felul cum se îndemnau şi trăgeau unii de alţii, am înţeles că nu li se 
terminase pofta de petrecere şi-i bătea gândul prost să continue până la ziuă 
în vreo altă tavernă. Eu vreau să dorm, le-am spus pe neaşteptate în 
englezeşte, iar vorbele mele păreau să-i fi surprins, de parcă uitaseră cu 
totul că mai eram pe lume. Eu, Lemuel Gulliver, supus al Majestății Sale 
regele Marii Britanii, vreau acum să mă culc şi să dorm! am repetat, iar 
hotărârea aproape solemnă din tonul meu i-a trezit la realitate şi la gânduri 
mai fireşti. Au ţinut iarăşi sfat, după care cei doi Felix mi-au făcut semn să 
urc din nou în trăsura cu care venisem în slăvita Cetăţuie. Ceilalţi mi-au 
strâns mâinile vorbind întruna, cu o veselie sporită de ameţeala băuturii, şi 
rostind pesemne cele ce se spun la asemenea despărţiri. S-au suit şi ei în 
trăsuri, apucând-o în altă direcţie decât cea pe care aveam s-o urmăm noi. 
Cu mintea împleticită de oboseală, n-am mai dat atenţie locurilor pe 
unde înainta trăsura, până am coborât în dreptul unui şir lung de palate, 
toate la fel de înalte şi clădite cam dintr-o bucată, retezate la acelaşi nivel şi 
tocmai acolo unde te aşteptai să înceapă acoperişurile şi coşurile lor de fum. 
Felix-băiatul ştia bine locurile, fiindcă a luat-o la picior în faţă, arătându-ne 
calea de urmat printre două rânduri de tufe dese, retezate ca nişte ziduri 
scunde de verdeață. Am intrat într-unul dintre palate printr-o poartă de 
sticlă, frumoasă, nici vorbă, dar care m-a făcut să mă întreb unde erau 
minţile acelor oameni care îşi pun sticle mari la intrări, de parcă ar invita ei 
înşişi răufăcătorii să le pătrundă fără fereală în case. Flăcăul Felix m-a dus 
lângă o altă uşă, de fier, şi o vreme şi-a tot făcut de lucru acolo, apăsând din 
ce în ce mai furios pe nişte nasturi negri din perete. Până la urmă, şi-a 


pierdut răbdarea şi a început să strige nişte vorbe mânioase care erau, 
pesemne, ocări urâte şi înjurături. Felix-fata nu părea deranjată de vorbele 
acelea şi aştepta liniştită, cu umerii rezemaţi de zid şi privind ţintă în gol. 
Felix-băiatul a mai înjurat de vreo două ori, apoi, după ce a trântit cu năduf 
un picior în uşa care nu se deschidea, făcând-o să sune cumplit în liniştea 
nopţii, a pornit ca o vijelie în susul unor scări. Am văzut cum Felix-fata se 
lua după el şi, ca să nu rămân singur şi buimac în holul pustiu, am început 
la rândul meu să urc scara aceea despre care nu puteam bănui unde duce. 

Urcuşul n-avea darul să mă lămurească, fiindcă acolo unde mă 
aşteptasem să ajungem, ca în palatele din Londra, în nişte saloane aflate la 
catul de sus, găseam doar uşi închise, şi iarăşi scări pustii, şi iarăşi alte uşi. 
Cum nu mai sunt la prima tinereţe, am obosit curând, mai rău ca atunci 
când s-a întâmplat să mă caţăr pe catarge, într-o velatură de goeletă sau de 
brick. Catargul de palat caprician parcă nu se mai termina. Clătinat pe 
picioare şi gâfâind, am ajuns în sfârşit în locul unde Felix-băiatul deschisese 
o uşă, dincolo de care se vedea un hol luminat. Am pătruns cu toţii în acea 
încăpere, prima dintre camerele unei locuinţe din ciudatul palat. 

Locuinţa aceea, despre care aveam să aflu chiar a doua zi că în limba 
capriciană se numeşte „apartament”, era chiar a tânărului meu prieten şi a 
familiei sale. Am reuşit, de altfel, să i-o cunosc imediat, fiindcă Felix- 
băiatul părea acum răzbit cu totul de multa băutură turnată în el o după- 
amiază întreagă, iar mersul său prin încăpere semăna tot mai mult cu felul 
în care se leagănă marinarii pe puntea săltată de zbuciumul unor valuri 
mari. Zgomotul mobilelor ciocnite şi al unor obiecte de sticlă căzute pe jos 
i-a trezit pe toţi cei din casă, veniţi în fugă de pe unde se lăsaseră cuprinşi 
de somn, şi pe bună dreptate speriaţi ca de tâlhari. Tatăl părea să fie cu 
câţiva ani mai în vârstă decât mine. Ne privea zăpăcit prin nişte ochelari cu 
sticle groase, iar tichia de noapte îi alunecase într-o parte pe craniul pleşuv. 
Nevastă-sa, mică şi îndesată, într-un cămeşoi de culoare rozalie, a fost cea 
dintâi care şi-a dat seama ce se întâmpla la miezul nopţii în casa lor 
cocoţată în vârful palatului despre care deja am vorbit. Furioasă, a început 
să tipe la Felix-băiatul, adresându-i nişte vorbe răstite care în engleză ar fi 
însemnat, pesemne, betiv ordinar, pierde-vară şi nesimţit. Din spatele ei, o 


fetiţă slabă, de vreo treisprezece ani, se apucase de plâns, speriată de atâta 
gălăgie. Felix-băiatul, căruia i se desfăcuse haina şi i se vedea din nou, pe 
piept, monstrul cu coli de tigru însângeraţi, a dat să spună ceva, nişte vorbe 
cu care să-şi refacă prestigiul şifonat. Atunci, fiara de mamă, care nu părea 
să rabde multe, a început din nou să ţipe ascuţit şi, înaintând cu siguranţa 
unui căpitan de corabie, i-a ars fiului rătăcit un dos de palmă care aproape 
că l-a răsturnat pe o canapea. Trebuie să spun că mi-a fost chiar simpatică 
pentru felul cum îşi stăpânea puntea, dar m-am temut o clipă că Felix- 
băiatul ar putea să se înfurie şi el, întorcându-i femeii palma şi obligându-şi 
astfel tatăl, mai dezmeticit acum, să intre în încăierare. Spre surprinderea 
mea, fiul a rămas mormăind în locul unde căzuse mai degrabă dezechilibrat 
de propria lui sfârşeală decât din pricina palmei primite. Atenţia femeii s-a 
îndreptat imediat asupra fetei ciufulite care, ca să-şi păstreze cumpătul în 
tărăboiul din jurul ei, tocmai scosese una dintre ţigaretele acelea lungi şi 
dădea să şi-o aprindă în colţul unde se retrăsese. Înfuriată, mama lui Felix- 
băiatul n-a stat pe gânduri şi, apucând-o de umeri pe Felix-fata, se străduia 
din răsputeri s-o împingă spre uşa de la intrare. Am văzut, aşadar, că 
lucrurile se îndreptau într-o direcţie primejdioasă, ca spre nişte stânci gata 
să scufunde corabia, încât m-am hotărât să intervin cu autoritatea mea de 
medic al flotei şi de preaplecat supus al Majestății Sale britanice. 

— Stimată Lady, am spus, ştiu că am o mare parte din vină că a 
izbucnit acest neplăcut incident. Fiul dumneavoastră, care în seara asta e 
cuprins de o regretabilă dar trecătoare slăbiciune, nu este chiar atât de 
ticălos încât să merite a fi certat cu nestăpânită patimă şi umilit prin 
pălmuire, precum cel mai neisprăvit servitor. Dimpotrivă, am avut prilejul 
să mă conving că are un suflet generos, după cum a sărit în ajutorul unui 
biet naufragiat ajuns dintr-o nefericită, şi totuşi norocoasă întâmplare, pe 
ţărmul acestei insule despre care până ieri nici nu ştiam că există. Dacă nu 
erau el şi prietenii lui, între care şi această distinsă şi deşteaptă domnişoară, 
nici nu-mi vine să mă gândesc ce s-ar fi întâmplat cu mine în starea 
deplorabilă în care mă abandonase oceanul. Am avut parte de grijulia lor 
atenţie, mi-am umplut sufletul de atâta bunătate nesperată şi pot să spun că, 
dacă acum îndrăznesc să înfrunt o lume necunoscută şi plină de lucruri 


nedumeritoare, i-o datorez în mare măsură acestui brav tânăr caprician prin 
care soarta a vrut să ajung să vă cunosc şi să vă prezint omagiile mele cele 
mai sincere. 

M-am oprit o clipă, descumpănit de efectul surprinzător al cuvântării 
mele avântate. Uimirea citită atunci în ochii gazdelor mi s-a părut că vine 
din faptul că, furat de vârtejul momentului, le vorbisem în propria mea 
limbă, pe care ei n-aveau cum s-o priceapă. Sau mă credeau un beţivan 
bătrân, dintre cei care pot fi cu uşurinţă învinuiți că-i poartă spre rele pe cei 
tineri, mai ales când aceştia îţi sunt propriii copii. Apoi am observat însă că 
onorabila doamnă era atentă nu atât la ceea ce spuneam, ci la înfăţişarea 
străinului apărut în miez de noapte la casa ei. Cercetându-mă şi eu, a trebuit 
să recunosc că nu era cea mai bună imagine pe care mi-o ştiam. Fără 
vestonul meu elegant, de catifea vişinie, fără tricorn, fără pantoful drept şi 
cu peruca în neorânduială, la fel ca pantalonii care îşi pierduseră ţinuta în 
ciuda şnururilor cu care îi legasem sub genunchi, arătam pesemne destul de 
ciudat încât capricienii aceia smulşi din dulceaţa binefăcătoare a somnului 
să facă nişte feţe pline de nedumerire. Trebuia, prin urmare, să le ofer o 
explicaţie convingătoare, apelând la bunele sentimente omeneşti şi la 
puterea lor de creştinească înţelegere, aşa că mi-am reluat cuvântarea din 
punctul unde o lăsasem. N-am apucat, totuşi, să mai rostesc decât o singură 
frază, până când doamna casei, din ce în ce mai roşie în obraji de enervare, 
m-a întrerupt cu un cuvânt rostit pe ton sumbru: 

— Zât! 

Mai târziu aveam să aflu că, în capriciană, cuvântul acela e unul cu care 
se alungă mâţele nărăvite la oala cu smântână. Atunci nu-i cunoşteam 
înţelesul, dar am presupus că nu-i de bine şi am hotărât că era mai prudent 
să-mi pun lacăt la gură. 


Capitolul 3 


Palatele din Cetăţuia Soarelui. Despre sufletul ales al 
capricienilor. Lirele care îţi împletesc mintea. Alte ciudăţenii din 
palat. Năstruşnicii folositoare la gătit. Virtuţile maşinii de frig şi 
ale celei cu apă. Gulliver se arată scârbit şi îşi închipuie o latrină 
pe pajiştea de lângă palat. Cutia de umbre şi amintiri despre un 
cuplu princiar. Ce poate ieşi dintr-o maşinărie de cusut. 


Am rămas în casa aceea ca o cotineaţă de porumbei, în apartament, 
vreo şase luni bune. M-au culcat în bucătărie, pe un pat de fier, îngust şi 
scârțâitor. Îl vârâseră acolo ca să-şi poată face un culcuş în plus, fiindcă în 
„dormitorul comun” îşi aveau sălaşul de noapte stăpânii casei, iar în cealaltă 
cameră, pe canapele, se culca tineretul familiei, Felix-băiatul şi soră-sa, 
Miss Elli. Când îmi amintesc de înghesuiala din unele case londoneze, cu 
puzderie de copii ce trebuiau puşi care pe unde mai încăpea, mi se pare că 
gazdele mele capriciene rezolvaseră cum nu se putea mai bine şi mai logic 
situaţia. Spun asta ca un iubitor de ordine şi de cumpătare ce sunt, deşi mi- 
am dat seama la un moment dat că Miss Elli era nemulțumită şi chiar 
bombănitoare, iar înainte de a apărea eu, ca musafir străin, reuşise adesea 
să-şi trimită fratele mai mare să doarmă în bucătărie. Când venea la cină şi 
Felix-fata (am înţeles că destul de des în ultima vreme), Miss Elli îşi sălta 
ea aşternutul în braţe şi, cu gesturi în chip vădit duşmănoase, şi-l ducea în 
bucătărie, trântind uşa după ea. În noaptea aceea de pomină, care dădea 
peste cap obiceiurile locuinţei, presupun că i-o fi fost şi mai greu cu 
mofturile ei, întrucât trebuise s-o primească pe Felix-fata chiar în propriul 
său pat. Răzbit de băutură, Felix-băiatul se prăbuşise ca retezat pe 
canapeaua lui, ocupând-o de-a curmezişul, iar din poziţia în care se 
lăbărţase nu putuse fi clintit nici măcar cu un inch mai încolo. 

Era o casă întrutotul onorabilă, dar gândul cu cotineaţa mi-a venit a 
doua zi, când, refăcut mulţumitor după scurtul meu somn, deschisesem 


fereastra bucătăriei şi priveam afară. Eram foarte sus, deasupra unei pajişti 
înguste de verdeață şi a unui rând de trăsuri aliniate ca mărgelele în lungul 
ei, iar în faţă vedeam palatele de pe cealaltă parte a străzii. Păreau şi ele o 
nesfârşită mulţime, cenuşii şi oarecum mohorâte în lumina încă slabă a 
zorilor, însă mă bătea gândul că aveau să-şi arate cu adevărat măreţia după 
ce soarele, simbolul Cetăţuii-capitală, urma să se mai înalțe pe cer. Şiruri- 
şiruri de ferestre, caturi peste caturi: te-ai fi aşteptat ca geamurile acelea să 
se deschidă toate odată şi din golurile lor să-şi ia zborul sute de porumbei, 
rotindu-se în stoluri pe cerul Capriciei, printre norii albicioşi. Era poate prea 
devreme, dar nu m-am putut răbda să nu dau frâu liber în suflet admiraţiei 
pentru locul acela atât de diferit de tot ce cunoscusem în Anglia mea 
îndepărtată şi prin oraşele străine întâlnite în vechile călătorii. Chiar sub 
nasul meu stăteau atârnate deasupra golului ametitor nişte ghivece cu 
muşcate, şi am observat flori şi la alte ferestre, chiar şi acolo unde atârnau 
peste ele o seamă de rufe întinse la uscat. Locuitorii insulei mi s-au părut a 
fi cu adevărat nişte iubitori de frumos şi de natură, cel puţin văzuţi de aici, 
din vârful palatului cu apartamente, unde soarta mă adusese în chip norocos 
la miezul nopţii ce abia se sfârşise. 

Familia aceea s-a comportat faţă de mine, atunci şi în zilele următoare, 
ca nişte gazde fără cusur. Am putut să observ astfel alesele trăsături 
sufleteşti ale capricienilor, care corespund întocmai locului unde trăiesc ei şi 
lumii pe care am înţeles că le place să spună că „o construiesc”. Până şi 
acesta e un lucru nou şi surprinzător pentru mintea mea încă deprinsă cu 
rânduielile Vechiului Continent, fiindcă învăţăturile în care am crescut spun 
că lumea a construit-o şi o modelează în continuare Dumnezeu, în virtutea 
atotputemiciei şi voinţei divine pe care le întruchipează. Nu pot să nu 
recunosc, totuşi, că această cutezanţă capriciană m-a impresionat, fiindcă şi 
omul trece, la urma urmelor, drept un făuritor de lucruri, iar a-ţi face loc 
mai aproape de Creator, măcar sub această trăsătură menită să mărească 
prin gândire şi puteri proprii lucrul odată început, este ceva demn de toată 
prețuirea. Cu condiţia să nu depăşeşti măsura şi să nu cazi în fudulia 
necugetată — pe care am văzut-o la mulţi capricieni — că lucrul făcut de tine 
ar putea întrece lucrarea mare a Creatorului, ba chiar să se lipsească de ea, 


înlocuind-o, măcar în vorbe lăudăroase, cu mărunta ta osteneală. Şi mai 
există la oamenii aceştia ceva care iarăşi m-a făcut să cad pe gânduri, 
întrucât vine oarecum în răspăr cu imaginea de făuritor de lumi pe care ei 
şi-o pretind. Cât am umblat prin insulă, am putut să observ că sforțările lor 
de construcţie merg cam încet şi adesea alandala, unele bătându-se cap în 
cap cu celelalte şi dându-le de-a rostogolul. Ceea ce poate că-i şi firesc, 
pentru că fiecare constructor are în minte propriul său plan şi pe acesta şi-l 
ţine mai bun decât al vecinului; dar nici vecinul nu consimte să se dea bătut, 
ci se încăpăţânează mai departe cu planul scump inimii lui. Încât, în felul 
acela de construcţie făcută pe întrecere şi contraîntrecere, e greu de crezut 
că lucrarea se va termina curând, chiar dacă aş presupune, în mod nelegiuit 
şi absurd, că în final ea ar putea fi comparată cu lucrarea lui Dumnezeu. 

Să revin totuşi la sufletul ales al gazdelor mele binevoitoare. Am făcut 
bine că nu mă lăsasem înşelat de comportările lor din miez de noapte, care, 
cel puţin pe Lady Maricika (aşa am auzit-o strigată de soţ şi de vecine, când 
sporovăia cu ele din uşă în uşă, în vârful catargului cu trepte pe care 
fusesem nevoit să mă caţăr în ajun) o arătau ca pe o femeie aspră şi 
neiertătoare. Nici vorbă de aşa ceva! Mama lui Felix-băiatul era o 
gospodină cât se poate de aşezată la locul ei. Reuşise să se obişnuiască în 
viaţă cu darurile propriei sale naturi, între care statura cam scundă, nişte 
ochi puţin cam bulbucaţi şi o bărbie uşor retrasă în guşă. Dar câte asemenea 
doamne nu vezi, oare, şi prin târgurile de provincie din Albion, mai 
sclifosite şi mai lipsite de mărinimie dezinteresată faţă de un străin în 
restrişte care-i bate noaptea la uşă, aşa cum făcusem eu! Lady Maricika m-a 
răsfăţat cu mulţime de bucate preparate de mâna ei iscusită şi mi-a fost un 
minunat îndrumător în dorinţa mea de a deprinde cât mai repede limba 
capriciană. Deşi, trebuie să mărturisesc, unele dintre expresiile sale favorite, 
precum „ete, scârtz” şi „un jaf de individ” („de cretină”, „de solniţă” sau 
„de praz verde”, după cum îşi muta atenţia de la persoane la lucruri), mi s- 
au părut greu de tradus în englezeşte şi poate că nici acum, când mă descurc 
binişor în conversațiile cu capricienii, nu le înţeleg tocmai bine, dar le 
intuiesc întrucâtva sensul. 


Bucătăria era locul ei preferat din apartament, un fel de sanctuar unde 
ea însăşi era şi zeu şi oficiant, încât la început am crezut că va trebui să mă 
retrag şi să-i cedez locul ocupat peste noapte prin forţa lucrurilor, din 
pricina stării mele de slăbiciune şi a nesomnului, care m-ar fi îndemnat să 
dorm oriunde, până şi în câmp deschis. Am văzut însă că mă cerceta cu mai 
multă bunăvoință decât la prima noastră întâlnire, ba chiar a dorit să-mi 
vadă mai de aproape peruca şi mi-a adus dintr-un dulap, dorind să mi le 
arate, o perucă vopsită şi o cămaşă cu danteluţe la guler şi la mâneci. Am 
fost tare surprins şi era cât pe ce să cred că mă înşelasem când îi luasem pe 
capricieni drept foarte deosebiți în gusturi de noi, cei de la curţile europene. 
Vedeam acum că au şi lucruri asemănătoare cu ale mele, dar gazda s-a 
străduit să-mi arate prin semne că ei le poartă altfel. Peruca o purta ea, nu 
bărbatu-său, cum s-ar fi cuvenit şi cum fusesem înclinat să cred în prima 
clipă. lar cu cămaşa dantelată nu ieşea niciodată între străini, ci o îmbrăca 
numai seara, ca să doarmă cu ea în pat. Lucrul acesta iarăşi m-a 
descumpănit, gândindu-mă că era totuşi o necugetare pentru un bărbat să 
apară în lume cu chelia lui urâtă, când are o perucă la îndemână; după cum 
şi pentru o femeie să-şi îndese pe cap peruca, de vreme ce părul lung şi 
bogat e, pentru ea, cea mai bună înfăţişare, cu condiţia să i se vadă discret, 
de sub o pălărie cu panglici şi trandafiri. Şi tot atât de uimitor mi s-a părut 
să aflu că nu ea făcea târguielile la piaţă, ci Master Dinu, lucru cât se poate 
de necuviincios într-o familie englezească onorabilă. 

L-am însoţit într-o zi pe tatăl lui Felix-băiatul la târguieli, curios să-l 
văd cum se descurcă într-o treabă de slugă. Dar trebuie să spun că încă de 
mai înainte îmi intrase în minte bănuiala că Master Dinu, deşi soţ legiuit, 
era doar un servitor în casă, sau, în tot cazul, un om foarte sărac. Lucru de 
mirare să vezi că în aceeaşi familie mică trăiesc laolaltă şi oameni săraci, 
care aveau în buzunar abia câteva lire, şi oameni bogaţi, care şi le numărau 
cu sutele de mii şi milioanele. Aici se cuvine să rostesc câteva cuvinte 
lămuritoare despre lirele capriciene, care seamănă întrucâtva cu cele din 
Regatul Marii Britanii, în sensul că poţi cumpăra tot felul de lucruri pe ele, 
dar se şi deosebesc. În patria mea lucrurile sunt foarte clare şi nimeni, 
niciodată, n-ar putea confunda o liră sterlină cu un shiling, sau — Doamne 


fereşte! — cu o monedă de o jumătate de penny. Aici, în Capricia, rareori 
poţi şti însă cu precizie dacă lira din mâna ta nu este cumva shiling sau 
penny, chiar dacă toată lumea o vede ca liră. Lady Maricika, de pildă, am 
observat că era foarte bogată: vântura prin tăşcuţele ei milioane de lire şi tot 
astfel, cu zecile şi sutele de milioane, îşi socotea şi preţul lucrurilor ce-i 
aparţineau. Felix-băiatul, în schimb, era sărac lipit şi, totuşi, plin de o veselă 
încredere în viaţă. „Dă-mi zece lire, să-mi iau ţigări”, îi cerea el mamei sale, 
înainte de a pleca la universitate, sau pe unde o mai fi avut drumuri de 
făcut. lar Lady Maricika scotocea prin poşetă şi, odată cu hârtia scoasă de 
acolo, ţinea să precizeze: „Na, ţine aici o sută de mii”. Oricât de stăpânit ai 
fi, tot nu-ţi poţi înfrâna uimirea la un asemenea gest, fiincă atâta mărinimie 
nu se mai poate întâlni nici la curtea regală sau la lorzii din Parlamentul 
Angliei. Master Dinu era şi el sărac, îşi număra lirele cu grijă când ieşea să 
bea o bere în taverna din apropiere şi nici nu putea conta pe dărnicia 
distinsei sale doamne — am văzut cum în mai multe rânduri l-a repezit. Din 
asta am putut să-mi dau seama că Lady Maricika nu era deloc mulţumită cu 
obiceiul soţului ei de a da buzna în spelunci şi taverne, încât făcea tot ce-i 
era cu putinţă ca să-l dezveţe de azvârlitul lirelor preţioase pe băuturi. Ceea 
ce, cu toată vigilenţa ei, nu-i reuşea prea des, întrucât Master Dinu se 
îmbăta şi cu lire mai slabe şi mai puţine, atunci când scăpa din casă şi avea 
el chef. Aşa cum am spus, el făcea târguielile, iar Lady Maricika nu-l putea 
împiedica să-i ofere ei un astfel de ajutor. 

Trebuie să recunosc că nici la piaţă nu mi-am putut lămuri ce se 
întâmpla cu lirele capriciene. L-am văzut pe Master Dinu alegând cu grijă 
nişte legume, după ce le cercetase gânditor preţul înscris pe un cartonaş 
murdar de prea îndelungă folosinţă. Am văzut limpede că preţul 
pătlăgelelor era şase lire, dar gazda mea i-a dat precupeţului o hârtie mai 
mare, iar acesta, după ce s-a scotocit prin buzunarele şorţului său de lucru, 
i-a spus pe tonul cel mai firesc din lume: „Ține aici restul, patruzeci de 
mii”. Atunci nu aveam destule cuvinte ca să-l reped şi să-l întreb de ce 
înşală lumea atât de amamic şi cu deplină neruşinare, fiindcă văzusem bine 
cum îi pusese gazdei mele doar patru lire în palmă. M-a mirat însă orbirea 
cu care Master Dinu vârâse cele patru lire în buzunar, trecând la altă tarabă, 


unde avea în plan să cumpere ceapă şi cartofi. Se târguia la sânge cu 
precupeţele, văitându-se întruna de scumpetea mărfurilor de pe tarabe, ceea 
ce era chiar adevărat când i se cereau pe varză sau pe nişte fructe sute de 
mii de lire, însă îmi venea inima la loc văzând că, până la urmă, gazda mea 
o scotea la capăt cu numai câteva lire şi încă mai şi reuşea să pună ceva 
deoparte din banii rezervaţi târguielilor, ca să-şi poată plăti o bere sau două 
în spelunca puturoasă şi ademenitoare de la intrarea în târg. 

Curând am priceput că totul era o scamatorie ce înmulţea nemăsurat 
lirele locului, dar numai în minţile unora dintre capricieni. Am aflat şi că 
scamatoria asta fusese pornită de unii îndată după moartea principelui 
Ciocesko, când începuse între bancheri şi cămătari o nemaivăzută întrecere 
pentru câştiguri mari, iar aceştia, ca să-şi acopere propriile lor averi 
nesimţite, au născocit şi nişte câştiguri populare mari, de trebuia să-şi care 
capricianul, acasă, leafa pe o lună cu sacul sau cu roaba. În vremea aceea, 
toţi ajunseseră milionari şi stăteau cu nădejdea la miliarde până şi gunoierul 
sau poştaşul cocoşat sub grămada de pamflete zilnice pe care trebuia să le 
împartă prin miile de palate din Cetăţuia Soarelui, ca să le potolească 
locuitorilor insulei setea de citit noutăţi, izbucnită ca o epidemie. Şi iarăşi 
mă gândesc că nici nu se poate mai mare nebunie decât să fii fericit când 
lirele tale sunt tot mai multe şi tot mai costelive, de ajungi să târguieşti 
ceapa cu zeci de mii şi gheata sau mănuşa cu milioane. La data când 
nimerisem eu în insulă, vremea aceea tulbure înţeleg că era trecută, însă 
capricienilor încă le mai rămăsese dorul şi tânjirea după ea. Dacă nu mai 
puteau fi milionari după numărătoarea banilor din pungă sau din portofel, 
rămâneau tot astfel în mintea lor sucită, care gândea lirele noi după 
socotelile vechi. Se întâmpla pozna asta poate şi pentru că cifrele mari par 
să dea mai multă siguranţă decât cifrele mici, mai ales când îţi închipui 
însemnele băncilor capriciene pe ele. 

Felul acesta greşit de a calcula am văzut că-i o deprindere mai 
răspândită la capricieni decât la alte popoare din arhipelag, regăsindu-l şi în 
alte împrejurări, mai puţin importante decât încurcătura amăgitoare cu 
lirele. Astfel, ei socotesc caturile din palatele unde locuiesc cu totul altfel 
decât o fac britanicii, de data asta nu înmulţindu-le, ci prin scăzământ. 


Ajuns la uşa binefăcătorilor mei, orice englez care ştie să socotească ar fi 
numărat corect, declarând că, pe catargul cu trepte, se află la catul al 
nouălea. Capricienii mei se încăpăţânau să spună de fiecare dată că locuiesc 
la etajul opt. Ca dovadă, mi-au arătat ce scria şi deasupra uşii de fier de 
afară, o uşă la fel cu cea în care îl văzusem pe Felix-băiatul izbind cu 
piciorul, jos, la intrarea în palat. Poate că semnul pe care mi-l arătau ei o fi 
fost chiar cifra opt, însă n-am fost de la început convins că era chiar aşa. 

Ajuns aici cu istorisirea mea, e momentul să pomenesc alte câteva 
lucruri de mirare dintre cele multe pe care le-am descoperit în insula 
Capricia. M-am lămurit, de pildă, ce era cu uşile acelea de fier, răspândite la 
fiecare cat al palatelor din Cetăţuia Soarelui. Când am ieşit cu Master Dinu, 
mă aşteptasem ca el s-o ia încet pe scări în jos, făcând invers drumul suitor 
pe care urcasem eu, năduşit, ca să ajung la casa lor cocoţată la etajul opt şi, 
tot atât de adevărat, la catul al nouălea. Mă înşelasem însă, pentru că Master 
Dinu s-a apropiat de uşa aceea nedumeritoare, a apăsat ca şi Felix-băiatul pe 
nasturele negru şi, dinaintea ochilor mei uimiţi, uşa s-a dat la o parte, 
arătând dincolo de ea o cutie cu oglindă, ceva mai încăpătoare ca un 
coşciug. Nu mi-a venit să cred că trebuia să intru în sicriul acela, dar gazda 
mă chema insistent prin semne, după ce deja intrase. Cam descumpănit, m- 
am înghesuit şi eu acolo, şi imediat uşa de fier s-a închis, pecetluind ceea ce 
credeam a fi mormântul nostru caprician. Din fericire, s-a deschis iarăşi, 
destul de repede, dar numai după ce sicriul s-a zguduit de câteva ori, ca şi 
cum l-ar fi scuturat lopeţile de pământ aruncate de sus asupra lui. Mare mi-a 
fost mirarea să descopăr că ajunsesem în câteva clipe chiar jos, la intrarea în 
palat, scutit astfel de efortul cerut de coborârea întregului catarg cu trepte pe 
picioarele mele proprii. 

Cutia suitor-coborâtoare e doar una dintre nemaivăzutele lucruri 
stăpânite de capricieni, şi sunt convins că funcţionează tot cu pilele lui 
Volta. Alte năstruşnicii minunate am văzut chiar în încăperea unde îmi 
aveam patul, în bucătărie, prezentate cu mulţumire şi fală de Lady 
Maricika. Una dintre ele este o maşinărie care macină repede tot ce bagi în 
ea, dar am observat că femeia vâra acolo mai ales legume, morcovi, varză, 
gulii, pe care nu se mai ostenea să le taie mărunt cu cuțitul: drăcovenia 


zuruitoare şi săltăreaţă le scotea gata tăiate, numai bune de pus în cratiţă, la 
gătit. Am mai văzut şi o maşină cu patru găuri de foc, pe care poţi să le 
aprinzi pe rând sau toate deodată, iar oalele fierb acolo mai repede şi mai cu 
spor decât pe sobele noastre de tuci, deşi nu observasem să fi fost nevoie să 
arunci în ea lemne sau cărbuni. Mai era şi o oală ce fierbea apa fără nicio 
urmă de flacără sub ea, încât puteai să-ţi faci ceaiul chiar şi ţinând-o în 
mână, ori lăsând-o pe o anume lespede, ca să nu se ardă masa sub fundul ei 
încins poate de la mişcarea aerului, sau de la vreun alt principiu necunoscut. 
Am mai văzut o morişcă de vânt zbârnâitoare, pe care capricienii o folosesc 
vara, când transpiră de căldură şi au nevoie să se răcorească. Am văzut o 
gaură în perete unde Lady Maricika vâra o farfurie cu mâncare rece pe ea, 
iar după un minut sau două o scotea aburind, numai bună de servit. Am 
văzut ţevile cu opritor prin care vine apă rece şi apă caldă, o cutie care spală 
singură blide şi tacâmuri, de stă gospodina cu mâinile în şolduri şi cască de 
plictiseală câtă vreme născocirea asta îi face treaba, chiar şi după un chef cu 
o duzină de musafiri. Şi mai era acolo, înghesuită printre celelalte lucruri de 
uimire, o maşină de frig, pe care minunata mea gazdă mi-a arătat-o cu tot ce 
avea înăuntru, bucăţi de carne, sticle cu lapte, pachete de unt, ouă aliniate 
grijuliu, cârnăciori şi o mulţime de alte lucruri târguite de Master Dinu şi 
care erau scutite de stricăciune în acel chip extraordinar. Tot Master Dinu, 
ca să laude cu asupra de măsură virtuțile acelei maşini de frig, spunea că 
până şi rahatul politic pe care n-ai apucat să-l mănânci în toiul dospirii lui 
putea fi pus la păstrare acolo, împachetat frumos în pungi potrivite, până la 
următoarele alegeri princiare, când lumea abia aşteaptă să-i fie servit la 
mesele sărbătoreşti. 

Mărturisesc că n-am prea înţeles atunci ce voia să spună cu asta 
stăpânul casei-apartament, dar m-am mulţumit să văd acolo cuvinte de mare 
laudă pentru talentul la născociri al capricienilor, uimit şi totodată nespus de 
încântat de câte vedeam. Toate erau lucruri de întrajutorare, care funcționau 
singure, fără lemne de foc şi fără osteneala cu care omul trebuie să 
robotească pentru a-şi face treburile zilnice din casă. Există, totuşi, între 
atâtea invenţii minunate şi folositoare, una tot atât de strălucită, dar cu care 
eu, unul, n-am putut să mă împac nici în ruptul capului, îngreţoşându-mă 


foarte tare de ea. Furată de elanul prezentărilor sale, Lady Maricika m-a 
condus la un moment dat într-o încăpere mai mică, aproape cât sicriul 
suitor-coborâtor, unde am văzut un vas alb, de o formă ce nu-mi amintea 
nimic precis, şi care nu părea să folosească la ţinut bucate în el. Dornică să- 
mi citească mai departe surpriza şi încântarea pe chip, gazda mea a tras de 
un lănţişor şi imediat o găleată de apă a dat năvală cu zgomot în vasul cel 
alb, pierind după câteva clipe de parcă nici n-ar fi fost. Era cu adevărat o 
născocire de ţinut minte, dar după ce i-am dat de rost n-am mai fost atât de 
încântat de ea. Nu-mi venea să cred că locuitorii din Cetăţuia Soarelui îşi 
fac nevoile în locuinţă, eliberându-şi vintrele de propriile lor necurăţenii şi 
putori printre toate câte sunt într-o casă aşezată, atât de aproape de nările şi 
de auzul celor din familie. Orice om normal, mi-am zis, are în curtea sa un 
loc mai retras unde să dea fuga în caz de mare nevoie, scutindu-şi familia şi 
oaspeţii de neplăcerile unei prea mari vecinătăţi cu locul caznelor lui de 
moment. Capricienii, însă, nu păreau să nutrească asemenea reţineri şi, 
cunoscând tot ce i se cere în comportare unui om civilizat, am început să mă 
întreb dacă sunt ei, oare, chiar atât de morali şi de onorabili pe cât îi 
crezusem ceva mai înainte. 

În sfârşit, tocmai când aşezarea nepotrivită a acelei maşinării cu apă 
ameninţa să întunece minunea de netăgăduit a născocirii în sine, mi-am 
amintit unde era spânzurată locuinţa lui Master Dinu, ca şi locuinţele multor 
altora din palat. A trebuit astfel să recunosc că drumul până la o latrină 
ridicată cuviincios pe pajiştea de alături ar fi fost totuşi destul de complicat 
şi poate prea lung pentru cel înjunghiat pe neaşteptate de crampele 
pântecului, chiar dacă ar fi dat zor pe scară în jos, ori ar fi avut norocul să 
găsească neoprită din mişcarea ei cutia suitor-coborâtoare. lar asta în cazul 
unui singur necăjit, care ar fi putut avea nevoie chiar de mai multe ori să 
coboare, pe ziuă ori în puterea nopţii. M-am gândit însă cu mai multă 
groază la faptul că în palat, după sutele de ferestre pe care le arăta clădirea 
spre stradă, trebuiau să trăiască, de bună seamă, alte câteva sute de 
capricieni şi mi-am dat seama îndată că la uşa acelei latrine publice ar fi 
fost o înghesuială permanentă şi o neîntreruptă hărţuială cu cei ce se 
străduiau să intre peste rând. Aşa că nu i-am mai judecat chiar atât de aspru 


pe locuitorii insulei pentru invenţia lor, chiar dacă în primul moment aş fi 
fost îmboldit să le-o aşez alături de nişte născociri pe care le văzusem în 
Academia din Lagado, cu prilejul unei călătorii mai vechi. 

O altă maşinărie minunată pe care o aveau gazdele mele este cutia de 
umbre, care trona lângă un perete din camera de trecere, unde dormeau 
copiii familiei. Născocirea asta e atât de interesantă şi atât de râvnită de toţi, 
încât am aflat că se dăduseră adevărate bătălii pentru posesia ei, între 
partida vârstnicilor şi partida celor tineri. Ceva mai demult, cutia de umbre 
stătuse în dormitorul aşa-zis comun, şi abia de când mai crescuse Miss Elli, 
săltându-şi nasul, locul cutiei fusese schimbat, fiindcă obrăznicătura nici nu 
voia să audă ca maşinăria să nu stea în camera ei, unde să poată rămâne 
toată ziua cu ochii aţintiţi la umbrele mişcătoare. Şi invenţia aceea mi-a 
arătat-o cu deplină mulţumire Lady Maricika, uimindu-mă peste orice 
măsură cu ceea ce putea fi văzut în cutie, locuri de mirare şi întâmplări de 
necrezut, capricieni îmbrăcaţi în fel şi chip, unii mai scorţos, alţii în 
veşmintele curioase ale tinerilor mei prieteni de la Cap Mamaiana, sau 
demoazele în rochii lungi şi pline de sclipici care vorbeau întruna sau 
cântau întruna, ambele lucruri făcându-le cu vorbe pentru mine încă greu de 
priceput. Am aflat că umbrele acelea strălucitoare şi colorate veneau, multe 
dintre ele, chiar de aici, din unele locuri mai înalte ale Cetăţuii Soarelui. 
Altele veneau de departe, din celelalte insule ale arhipelagului, Oregan, 
Balnibarb, 'Troskoletia, Glubbdubdrib, însă mai ales din Tramontana, insula 
cea mai mare şi cea mai puternică, faţă de care capricienii aveau mult 
respect şi multă invidie, exceptându-i pe cei cărora nu le păsa de ea chiar 
defel. Oricum, ce vedeai în cutia cu umbre erau lucruri de mirare şi de 
necontenită încântare, încât după o vreme am început şi eu să mă deprind s- 
o deschid şi să mă uit îndelung la umbrele ei. Lucrul mi-a fost folositor şi la 
învăţarea mai grabnică a limbii capriciene, prin urmare nu greşesc spunând 
că, după Lady Maricika şi străduinţele ei însoţite de gesturi lesne 
îndrumătoare, cutia de umbre mi-a fost al doilea învăţător. 

Am mai aflat că această născocire nu era tocmai nouă în Capricia şi că 
unii dintre locuitori o numesc chiar „cutia lui Ciocesko”, fiindcă pe timpul 
principelui aceluia nu se vedeau în ea decât două umbre: a lui şi a 


principesei sale, Lady Frusina. Pe această înaltă doamnă o seamă de 
capricieni o ţin, în ciuda numelui său paşnic şi plin de dulceaţă, drept un fel 
de Lady Macbeth de-a noastră, şi destul de multe sunt faptele mizerabile ce 
i se pun în cârcă. Am crezut la început că numele cutiei îl arată pe principe 
ca născocitor al acestei maşinării, ori măcar se datorează marelui respect 
purtat de supuşii săi celui ce cârmuia odinioară insula printre furtunile din 
arhipelag. Felix-băiatul mi-a dat însă de înţeles că numele acela era mai 
degrabă o poreclă de dispreţ, întrucât capricienii de pe vremea bunicilor lui 
trebuiseră să suporte umbrele celor doi în cutie de dimineaţa până la miezul 
nopţii, însoţite în fundal de umbrele mai mici ale lăudătorilor, în vreme ce 
omul de rând din Cetăţuia Soarelui ar fi vrut altfel de distracţii, şi tocmai de 
aceea nu contenea, de dimineaţa şi până se lăsa întunericul, s-o ţină tot într- 
o înjurătură. 

Născocirile pomenite de mine aici, şi care fac fala caselor din Capricia, 
vor fi socotite pesemne, la Londra, drept simple minciuni, sminteli, sau 
măcar alcătuiri zadarnice şi trufaşe ale minţii omeneşti. Dar pentru mine, 
cât am fost oaspetele acestor uluitori insulari, ele erau mai adevărate decât 
stelele cerului şi decât cheiurile Tamisei, cu toate corăbiile înşiruite de-a 
lungul lor. Iar dacă tot am pomenit de ele şi le-am numit pe rând virtuțile 
uimitoare, o să mai vorbesc despre încă una, care vădeşte şi ea 
deşteptăciunea şi iscusinţa capriciană, având în plus şi un merit aparte, 
pentru care nu-i pot fi decât pe deplin recunoscător: când nu mai aveam 
nicio speranţă, mi-a îngăduit să mă arăt din nou în lume fără să mă ruşinez 
de înfăţişarea mea. 

Gazdele mele au observat că mă jenam să trec dincolo de pragul 
locuinţei lor, fie şi ca să mă prezinte vecinilor roşi de curiozitate, din pricina 
hainelor pierdute la naufragiu. Salvarea mi-a venit tot de la Lady Maricika, 
întrucât, într-o clipă luminată de pronia cerească, şi-a dat seama, apoi mi-a 
dat şi mie de înţeles, că-mi poate reface lucrurile rămase pe fundul mării. 
Deşi nu fusese nevoie ca eu însumi să învăţ vreodată tainele meseriei de 
croitor, m-am grăbit să-i desenez cât mai bine vestonul lung şi vişiniu, cu 
poalele fluturând pe lângă coapse, şi tricoul pe care cu atâta mulţumire îl 
tineam până nu demult pe cap. lar femeia aceasta aleasă, care nici ea nu 


trecea drept meşteră în croitorie, însă făcea de toate, ca o demnă gospodină 
capriciană ce era, a croit postavul după desenele mele, îmbinând bucăţile şi 
potrivindu-le pe mine până când amândoi am rămas cât de cât mulţumiţi de 
ceea ce se întrezărea. Apoi a scos dintr-un dulăpior o ciudăţenie prezentată 
ca „maşinăria de cusut” şi, în zumzăielile şi zbârnâielile acelei născociri 
minunate, mi-a făcut haina la loc. Poate nu atât de desăvârşit ca un croitor 
al Majestății Sale regale, dar în tot cazul, bună de purtat de către un medic 
de flotă, oriunde l-ar fi purtat în lumea asta largă valurile nestatornice ale 
destinului său. 

Mai greu a fost cu tricornul, dar admirabila capriciană nu s-a lăsat 
descurajată şi a tot moşmondit la el până mi l-a încropit şi pe acela. Cu 
pantoful pierdut nu era deocamdată nimic de făcut. Nimeni în casa lor nu se 
pricepea la cizmărie. Master Dinu l-a tot învârtit în mâini pe cel salvat din 
ocean, până când şi-a recunoscut cinstit neputinţa şi mi-a dat să încalţ o 
pereche de pantofi de-ai lui. Nici pe departe n-aveau forma şi fineţea 
încălţărilor mele adevărate, însă îi puteam purta şi puteam ieşi astfel afară 
din apartament. 


Capitolul 4 


Când şi cum pălăvrăgesc capricienii. Afaceri duşmănoase între 
păpucării. Despre uniformitatea palatelor capriciene. Master Dinu 
furios pe Master Capulet. O vorbă magică: „Merge şi-aşa”. 
Pantoful cel nou cu catarama cea nouă. Naufragiatul ţine să 
cunoască nişte obiceiuri tinereşti. Felix-băiatul şi universităţile lui. 
O reformă soră cu şarpele Ouroboros. Materii năucitoare, dar de 
mare viitor. Chirurgii din Troskoletia. 


A venit însă şi ziua fericită a acelui pantof. Cu Master Dinu începusem 
să ies în faţa palatului, unde gazda mea se întâlnea cu mai mulţi prieteni din 
vecinătate şi petreceau împreună nişte „ore libere”, cum spuneau ei, deşi eu 
n-am văzut niciodată foarte limpede care anume dintre ore le-ar fi fost 
ocupate. Erau vreo cinci-şase capricieni respectabili, unul mai bătrân ca 
altul, şi stăteau răsturnaţi pe spetezele unor bănci de pe pajiştea dintre zidul 
cenuşiu al clădirii şi trăsurile fără cai, cu bastoanele alături, depănând 
amintiri de la muncile lor de odinioară, pe care le numeau cu seriozitate şi 
cu mult respect „slujbe”. Am aflat astfel că şi Master Dinu muncise cândva 
zi de zi, ca hamalii noştri de pe cheiuri care trec baloturi de postav peste 
bordul corăbiilor, ori scot din calele încăpătoare saci cu felurite mărfuri 
aduse tocmai din Indii. Dar „slujba” gazdei mele fusese ceva alunecos şi 
pierdut în încâlceală: când suflător cu ţeava în nişte bulzi de sticlă topită, 
din care ieşeau apoi butelci pentru vin, când păzitor la poarta unui mare 
atelier de scânduri şi cărămizi, când curier care trebuia să alerge de colo- 
colo cu maldăre de hârtii în braţe, despre care nu ştia şi nici nu voia să ştie 
niciodată la ce folosesc. 

Şi ceilalţi capricieni cu care pălăvrăgea Master Dinu trebuie că aveau 
amintiri bogate şi demne de a fi pomenite între cunoştinţe, cu sticlele de 
bere alături, care mai la vedere, care mai ascunsă prin frunziş, după cum le 
păsa, sau nu le prea păsa povestitorilor de privirile piezişe aruncate de 


neveste de la ferestrele locuinţelor căţărate în palat. Adesea i-am văzut 
zvârlind zaruri într-o cutie, după care mutau tot acolo nişte rotocoale de 
lemn, socotindu-le pe puncte şi uneori certându-se aprig din pricina felului 
cum le ieşeau socotelile. Şi la fel la jocul de cărţi, pe care nu li-l cunoşteam, 
fiindcă nu era nici whist, nici canastă, ci ceva mult mai complicat, care îţi 
dădea voie să anunţi şi cărţi mincinoase, în speranţa că toţi ceilalţi te cred şi 
joacă mai departe ca şi cum spusele tale ar fi adevărul adevărat. 

Între jucătorii aceia de zaruri s-a nimerit să fie şi un bătrân sfătos, 
despre care Master Dinu mi-a spus că lucrase aproape patruzeci de ani la un 
mare atelier de încălțări ce făcea afaceri în toată Capricia, trimiţându-şi 
marfa chiar şi în alte insule. Pe neaşteptate, însă, atelierul acela renumit 
trebuise să-şi închidă porţile, după ce fusese cumpărat de un atelier mai mic 
din Tramontana, anume ca să-l închidă pe cel caprician. La una ca asta, 
iarăşi mi s-a părut că n-am auzit bine, sau că n-am înţeles eu ceea ce 
trebuia, din pricina puţinătăţii cunoştinţelor mele în limba şi obiceiurile 
locului. Fiindcă, i-am spus gazdei mele, cum s-ar putea să fii întreg la cap şi 
să dai bani grei, un purcoi de lire, ca să cumperi un atelier mare şi să vrei 
să-l închizi, să-l spulberi, când rostul firesc ar fi să te măreşti la rândul tău 
cu clădirile şi cu averea celui pe care l-ai cumpărat. Să ajungi astfel mai 
mare decât erai şi mai mare chiar decât era cumpăratul, să devii un atelier 
de care să se uimească insulele şi să aibă parte şi lucrătorul caprician, mai 
departe, de bucurii în suflet şi de pâine pe masa copiilor lui. În Anglia o 
asemenea lucrare păguboasă ar fi fost văzută ca o desăvârşită nebunie, dar 
se pare că în lumea unde intrasem smintelile se ţin lanţ şi se îmbrăţişează de 
către toată lumea cu o nepăsătoare veselie. Master Dinu s-a străduit să-mi 
explice că în mintea celor din 'Tramontana fusese un gând ascuns privitor la 
propria lor mărire cu orice preţ. Căci, cu numeroşii lor pantofi de bună 
calitate, păpucarii capricieni îi încurcau peste tot, aşa că era firesc să 
stârnească invidii, iar unii mai slabi, dar mai pricepuţi în trasul sforilor, să 
vrea să-i dărâme. Eu tot n-am priceput de ce să dărâmi pe altul dărâmându- 
te şi pe tine, în loc să dărâmi construind, dacă ai cumva norocul să ajungi în 
situaţia asta. 


Dar nu vreau să zăbovesc în această nouă sminteală de care am luat 
cunoştinţă în putinul timp de când sunt aici, în Cetăţuia Soarelui. Fostul 
păpucar răspunde la numele de Master Capulet, sau mai degrabă Căpuletz, 
cum mă îndrepta Master Dinu de fiecare dată când rosteam greşit numele 
acela oarecum ciudat pentru un locuitor al Albionului. Important este că 
Master Capulet a reuşit să se pensioneze înainte ca atelierul cel mare unde 
lucra să se prăbuşească asemeni unei şandramale cu picioare de scândură. 
Iar după ce scăpase astfel de nesiguranța zilei de mâine, îşi deschisese la un 
subsol de palat caprician o chichineaţă de cârpit pantofi şi cizme sparte, ca 
să nu se plictisească toată ziua lângă o femeie care turuia ca o moară 
stricată şi să mai câştige astfel şi un ban cinstit, pe lângă cel ce-i venea de la 
guvern. Şi, întrucât gazda mea se întâmplase să-l cunoască bine de la 
sporovăitoarele petreceri cu aruncări de zaruri, i-a venit gândul — pe care-l 
socotea foarte bun — să mă cheme să-l cunosc şi eu. Văzându-mi statura 
impunătoare, aşa cum ieşisem îmbrăcat cu vestonul cel nou, vişiniu, şi cu 
tricornul de aceeaşi culoare îndesat peste perucă, Master Capulet a rămas 
clipe lungi cu gura căscată, semn că nu i se întâmpla des să aibă printre 
clienţi un bărbat de prestanţa mea, medic de vas în flota Majestății Sale 
regele Marii Britanii. Apoi, luându-mi din mână pantoful cu care venisem 
în insulă, l-a privit îndelung, dar parcă şi cu pricepere, i-a mângâiat 
bombeul ascuţit, i-a cercetat catarama şi funda, după care n-a mai zis nimic, 
ci a mai aruncat de câteva ori zarurile în cutie. Dar se vedea că nici el, nici 
celălalt fost slujbaş cu care se întrecea atunci la mişcat rotocoalele de făcut 
puncte nu-şi mai puteau aduna atenţia la joc, încât şi-au încurcat socotelile 
şi s-au enervat, împingând cutia deoparte. Master Capulet a mai luat o dată 
pantoful în mână, a pufnit pe nări într-un fel care nu puteai şti ce înseamnă, 
apoi i s-a adresat lui Master Dinu, spunându-i că ne aşteaptă pe amândoi a 
doua zi dimineaţa, în coşmelia lui de sub scară, la ora când deschidea 
atelierul şi se apuca de lucru. Gazda mea, ca unul care mă ştia de mai multă 
vreme şi mă ţinea în casă, ar fi urmat să servească de tălmaci. 

Nu-mi vine să cred că erau multe de tălmăcit în jurul unui pantof 
englezesc de bună calitate, însă până la urmă tot a fost bine că ne-am dus 
împreună, ca să-mi lămuresc mai bine unele nedumeriri ce mă încercau. La 


ora 10 fix, când fuseserăm invitaţi în subsolul acela, am apăsat zadarnic 
bumbul din dreptul atelierului de cârpăceli. Uşa nu s-a deschis, aşa că a 
trebuit să mai fac împreună cu Master Dinu nişte plimbări în cerc, pe aleile 
acelui palat copiat întocmai după palatul nostru şi după toate celelalte palate 
de locuit aflate de-o parte şi de alta a străzii celei largi. Master Dinu 
bodogănea în barbă, nemulţumit de întârzierea amicului său de pălăvrăgeli, 
iar eu mă uitam la palate, întrebându-mă în ce fel le deosebeau capricienii 
unul de celălalt şi cum de nu se întâmpla să-şi intre unul altuia în case, 
crezând că intră tocmai la ei şi dând acolo peste neveste străine, ori peste 
bărbaţi necunoscuţi. Pesemne că locuitorii din Cetăţuia Soarelui, îmi 
spuneam, sunt prea obişnuiţi să se frece unii de alţii cu sutele de mii şi cu 
milioanele, ca să mai dea atenţie la asemenea încurcături. Sau poate că şi-au 
format cu timpul un simţ al lor, ca furnicile, care îi împiedică să greşească 
intrarea şi-i conduce fără sminteală la propriul lor bârlog şi culcuş. Eu, unul, 
eram prea nou între ei şi nu puteam să bag mâna în foc că ghicisem toate 
dedesubturile acelei lumi străine şi totuşi pline de măreție, cel puţin 
judecând după înălţimea la care se străduia să ajungă cu casele ei urcate pe 
verticală, cat după cat. 

Am mai sunat o dată la uşa păpucarului şi tot nu ne-a deschis. Master 
Dinu se enervase de-a binelea şi bodogănelile lui din ce în ce mai întărâtate 
aduceau acum cu nişte înjurături englezeşti. După o oră de aşteptare era 
supărat din cale-afară şi cred că ar fi plecat de mult în altă parte dacă n-ar fi 
fost vorba de mine, musafirul lui, pe care datina îl obliga să-l respecte şi să- 
i sară în ajutor. Am observat că lumea care trecea încoace şi încolo pe alee 
ne privea cu interes încă de departe, iar după ce trecea de noi întorcea 
mereu capul, impresionată fie de agitația şi gesturile gazdei mele, fie de 
calmul meu britanic şi de ţinuta pe care statura şi uniforma mea elegantă 
mi-o impuneau. În câteva rânduri, când pe lângă noi a trecut câte o doamnă, 
mi-am luat de pe cap tricornul, salutând respectuos, cu un gest larg şi cu o 
plecăciune. 

În sfârşit, l-am zărit pe Master Capulet pe lângă nişte răchiţi plantate 
între două palate învecinate, apropiindu-se încet şi aproape tacticos de noi, 
în ciuda strigătelor prin care Master Dinu încerca să-l sprintenească. Fără să 


se lase impresionat, ba chiar făcându-ne semne de liniştire şi de calmă 
aşteptare, păpucarul s-a apropiat de intrarea ce ducea la subsol, i-a deschis 
cu o cheie potrivită încuietoarea şi ne-a invitat cu un gest larg şi cu un 
zâmbet prietenos să pătrundem în împărăţia lui. Împărăţia aceasta avea cam 
trei yarzi lungime şi doi lăţime, iar de-a lungul pereţilor tronau rafturi 
înguste şi pline de încălțări jerpelite, nevăxuite, cu tocuri strâmbe sau chiar 
fără toc. Master Capulet s-a aşezat cu încetineală pe un scăunel, lângă 
calapodul de fier, lângă ciocan şi lângă cutiile cu lipici şi cuie. Mi-a luat 
încă o dată pantoful la cercetare, comparându-l cu alţii împrăştiaţi în jurul 
lui în mare neorânduială, şi am înţeles din asta că alegea ceva care să se 
potrivească măcar cât de cât cu al meu. Când i s-a părut că găsise, a oftat 
mulţumit şi şi-a rotit ochii după o cataramă. Erau mai multe catarame acolo, 
dar mi s-a părut că toate agăţate de pantofi mai mici, de femei. A tăiat una 
şi a pus-o alături de pantoful ales pentru mine. Aplecându-mă peste 
tejgheluţă şi uitându-mă mai bine, m-am îngrozit de-a binelea: pantoful ales 
era maroniu la culoare, în vreme ce al meu era gălbui, iar catarama 
desprinsă de la încălţămintea vreunei cliente oarecare era roşie, pe când a 
mea se vedea de departe că era argintie. Mi-am rostit fără ocol 
nemulţumirea, ceea ce păpucarul cred că a înţeles din gesturile mele, 
răspunzându-mi ceva în capriciana lui, despre care Master Dinu, tălmaciul, 
mi-a spus că înseamnă: „Merge şi-aşa”. 

Cu toată deprinderea mea de a-mi păstra firea, pe care o crezusem 
destul de întărită în urma atâtor călătorii grele pe mare, am simţit că mă ia 
cu leşin. Cum să meargă şi-aşa? am întrebat aproape strigând. Omul ăsta nu 
vede oare că pantoful meu e ascuţit, iar celălalt, luat din piciorul nu ştiu cui, 
e ca un bot de rață? Dar Master Capulet îi dădea înainte, clătinând mărunt 
din cap, cu „Merge şi-aşa” şi am văzut că începe să coasă cu împunsături 
precise catarama străină pe pantoful străin. Cuvintele englezeşti cu care îmi 
strigam nemulţumirea uimită şi ofensată nu păreau să-i ajungă la ureche, iar 
Master Dinu, spre care mă întorsesem pentru ajutor, ridica din umeri 
neputincios. Până la urmă, deranjat de vociferările mele, păpucarul şi-a 
întrerupt lucrul cu acul şi cu sula, apucând în schimb o linguriţă şi o cană de 


fier cu coadă şi îndreptându-se spre o maşinărie mică şi rotundă, căreia i-a 
vârât cablul în nişte găurele din perete. 

— Pauza de cafea, m-a anunţat gazda, ca să pricep şi eu ce se întâmpla 
acolo. 

Scârbit peste măsură, l-am apucat pe Master Dinu de mână şi l-am tras 
afară din chichineaţa plină de pantofi şi cizme scâlciate. Eram hotărât să-mi 
las acolo pentru totdeauna pantoful cel bun, prea puţin folositor acum, şi să- 
mi iau gândul de la ziua în care şi-ar putea găsi unul pereche, croit la fel şi 
încătărămat ca lumea, după moda din Anglia. Tot drumul de întoarcere mi- 
am strigat cu cuvintele limbii mele supărarea. 

— Merge şi-aşa, merge şi-aşa! Uită-te la prostănacii ăştia de capricieni 
în ce fel ştiu să-şi împlinească lucrul şi ce încurajări dau omului care se lasă 
pe mâna lor, îi spuneam lui Master Dinu, uitând că-i el însuşi caprician, şi 
convins că mă înţelege şi-mi împărtăşeşte părerea, după cum dădea din cap 
a încuviinţare. Cum şi-o fi făcut păpucarul ăsta leneş şi greu de cap slujba 
vreme de patruzeci de ani la atelierul mare de care mi-ai vorbit, dacă aşa 
arată el că ţine la multumirea muşteriului şi-i va fi servit şi pe alţii cum m-a 
servit pe mine?! Măcar să fi spus de la început că-i un meşter de doi penny 
şi să nu mă fi încurcat în speranţe vane. Iar dacă toţi slujbaşii capricieni îi 
seamănă şi fac la fel, nici nu mă mir că li se ruinează atelierele de rămân ei 
pe străzi ca nişte vagabonzi şi târâie-brâu ce şi sunt, şi când se prefac că 
muncesc, şi când bat cărţile de tăblia mesei, şi când stau cu burta la soarele 
pe care şi l-au ales ca zeu pentru cetate, aşteptând doar să vină maşina de 
gătit mâncăruri şi să le bage cu lingura în gură sau cu tubul de-a dreptul în 
stomac. 

I-am spus gazdei că mă întrebam foarte serios dacă ţara lor putea avea 
vreo nădejde de înaintare cu oameni atât de lipsiţi de suflet pentru treburile 
ei. Lipsiţi mai ales de dorinţa de a osteni fiecare acolo unde crede că ar fi 
destul de priceput şi, totodată, unde ar fi mai mare nevoie el. Începeam din 
nou să mă îndoiesc de sănătatea neamului aceluia de insulari care vorbesc 
mai mult decât pun mâna şi promit cu totul altceva decât sunt ei în stare să 
se ţină de cuvânt. lar o ţară unde dulgherul leagă bârnele de acoperiş cu 
sforicele fiindcă îi e lene să facă doi paşi mai încolo, până la cutia de cuie şi 


piroane, unde fierarul îşi lasă jarul revărsându-se din vatra încinsă ca să dea 
el fuga la damigeana cu tărie şi să stea la taifas cu vecinii, unde felcerul 
amestecă otrăvurile în leacuri la buna şi sfânta întâmplare, pe motiv că 
merge şi-aşa, o asemenea ţară lesne se duce de râpă, de ajung celelalte să-şi 
râdă în pumni de ea şi s-o arate cu degetul. lar urmaşii acestor trândavi vor 
fi şi mai trândavi, ai nepăsătorilor vor fi şi mai nepăsători, ai nevolnicilor — 
şi mai nevolnici, ai prefăcuţilor şi mai prefăcuţi, încât ţara nici nu va mai 
trebui împinsă de duşmani să se dărâme, se va dărâma ea singură, dintr-o 
dată sau încetul cu încetul, iar capricienii or să şadă miraţi pe ruinele ei 
fumegânde, nevenindu-le să creadă şi întrebându-se de ce i-a pedepsit 
Dumnezeu, aducându-i la aşa mare nenorocire. Nici nu-i de mirare, am 
spus, că firme mici din Tramontana, din Glubbdubdrib ori din Republica 
Oregan or să vrea şi chiar or să fie în stare să cumpere Capricia pe nimic, 
dacă nu cumva vor trebui capricienii să mai dea şi din buzunarele lor ca să 
fie cumpăraţi. Ba chiar să se roage de alţii să-i cumpere! 

Şi, deşi eram convins că nu-mi pricepe frazele repezite, pline de 
indignare, am adăugat că nici nu mai vreau să-l văd în ochi pe Master 
Capulet, ceea ce vreme de o jumătate de ceas mi s-a şi împlinit. Apoi, pe 
când eram încă afară, aşezaţi pe banca din faţa palatului unde locuiam, 
păpucarul a apărut zâmbitor, cu pantofii „mei” în mână. Erau amândoi şi 
semănau acum unul cu altul, atâta doar că nu mai erau nici gălbui şi nici 
maro, ci negri, cu fundiţe înnodate la fel, iar cataramele erau amândouă 
roşii, proaspăt vopsite. Pantoful de împrumut îl bătuse şi-l întinsese într- 
atâta pe calapod, până ce-l alungise asemeni celui ce-i slujea de model. Nu 
era tocmai ce-mi dorisem, dar a trebuit să recunosc că arată mai bine decât 
crezusem la început că aveau să fie. Şi, oricum, erau deja o pereche, mai 
potrivită cu hainele mele englezeşti decât ghetele luate din dulapurile lui 
Master Dinu. 

După ce mi-a mai trecut supărarea, ne-am întors în casă cu cutia suitor- 
coborâtoare şi am găsit-o pe Lady Maricika gata să întindă masa, cu vreo 
două oale bine mirositoare adăstând pe maşinăria ei de gătit. A pus în blide 
nişte feluri curat capriciene: o mâncare de fasole boabe şi, într-un castron 
mare cât un lighean, ceapă tăiată mărunt, cu sare şi ulei. M-am uitat 


neîncrezător la grămada aceea de ceapă, întrebându-mă cine o s-o mănânce, 
însă am văzut la urmă că nu mai rămăsese nimic nici în blide, nici în 
castron. Atunci m-am mirat că încăpuseră toate în noi, fiind însă convins că 
englezii mei de acasă s-ar fi mirat şi mai tare să afle cum ne ghiftuiam noi 
acum, iar capricienii adesea, cu asemenea bucate prea puţin rafinate şi în 
astfel de cantităţi. E adevărat că am stat în jurul mesei toţi ai casei, ba chiar 
şi Felix-fata, care apăruse cu Felix-băiatul de mână chiar pe când să se dea 
semnalul de atac asupra bucatelor amiezei. După ce ne-am ridicat de la 
masă, ei doi s-au retras pe un capăt de canapea, giugiulindu-se în văzul 
tuturor şi pupându-se cu neruşinare. Lady Maricika pufăia nemulțumită, dar 
nu spunea nimic şi în scurtă vreme s-a retras în bucătărie, să dea de lucru 
maşinăriei de spălat blide. Miss Elli, în schimb, şi-a luat imediat de pe cuier 
pălăriuţa şi haina de stradă, părăsind casa în grabă, fără să mai salute. 
Mărturisesc că nici mie modul acesta de comportare tinerească nu-mi 
place şi găsesc că ar fi multe alte chipuri, mai cuviinciose, ca un băiat şi o 
fată să arate că ţin unul la celălalt şi se pregătesc să se unească dinaintea lui 
Dumnezeu. Nu vreau să dau ca exemplu desăvârşit lumea de unde veneam 
eu, dar rânduielile din Marea Britanie şi din Europa (poate mai puţin din 
Franţa, unde multe obiceiuri cumsecade se iau în răspăr) îmi par totuşi mai 
bine întemeiate, sub lumina învățăturilor din Biblie şi de teama flăcărilor 
iadului, în care atâtea suflete ademenite de păcat îşi găsesc un nedorit sălaş 
de caznă veşnică şi de nemângâiată disperare. Gândindu-mă la toate 
acestea, îmi spuneam că nimic nu-i mai de râvnit decât o stăruitoare 
pregătire a trupului tânăr în curăţenie şi în răbdătoare aşteptare pentru clipa 
când se alcătuieşte o familie binecuvântată de puterea cerească şi de mâna 
cu har a slujitorilor ei pământeşti. Căci altă mulţumire are bărbatul când îşi 
primeşte în braţe consoarta ştiind că nu-şi face de lucru cu o destrăbălată, 
iar el însuşi n-a preacurvit în deplină desfrânare trupească, încât nici măcar 
momentul acela plin de tulburare şi solemnitate să nu-l împiedice ca de a 
doua zi să preacurvească din nou. Dar văd că încep să vorbesc ca un popă şi 
aş putea să-i dau tot aşa înainte, dacă n-aş fi observat că străduinţele de 
cuminţenie, reţinerile de la desfătări şi atâtea altele ce se fac sub semnul 
bunei cuviinţe şi al rânduielilor fireşti sunt adesea nerăsplătite cu ceea ce 


omul aşteaptă. Mai totdeauna, cel ce se duce cu iubirea curată spre altar îşi 
închipuie că fiinţa gingaşă şi sfioasă de alături va fi tot astfel o viaţă 
întreagă, ca să înţeleagă apoi că frumoasele daruri promise de faţă cu 
martorii acelui moment s-au spulberat în scurt timp, ori s-au prefăcut chiar 
în opusul lor. Nu puţini sunt aceia care spun că s-au culcat în seara fericită a 
nunţii lor lângă un boboc de fată neprihănită, iar dimineaţa s-au trezit lângă 
o scorpie. 

Cât despre mine, mulţumesc Atoatefăcătorului că mi-a îngăduit să fiu 
înţelegător şi cumpătat cu femeile, să nu-mi stea gândul doar la nurii lor, 
ceea ce mi-ar fi fost o mare piedică în viaţa petrecută pe mare. Chiar şi 
atunci când reveneam dintr-o lungă călătorie ca să revăd Albionul, Tamisa 
şi pe aceea ce-mi era soaţă legitimă, am observat că mă plictiseam repede 
de sporovăielile ei sâcâitoare şi răutăcioase, de faţa ei veşnic nemulțumită, 
de cicăleala pe care şi-o muta de la mine la copii şi iarăşi la mine, încât 
aşteptam cu mare drag şi cu nerăbdare să-mi găsesc un nou contract pe vreo 
corabie ce avea treabă în Indii sau chiar pe coastele Țării Kitailor. Gândul 
că aş fi putut şi eu să mă giugiulesc cu soţia mea asemeni celor doi Felix mă 
umple de îngreţoşare, poate şi din pricină că o găseam, la fiecare întoarcere 
din călătorii, tot mai bătrână, mai acră şi mai zbârcită la obraz. O iubeam 
mult, dar aproape că mă cuprindea ruşinea să mă arăt cu ea în lume, iar de 
anii tinereţii ei feciorelnice nu părea să-şi amintească nici ea, după cum nici 
eu nu-i mai simţeam să fi existat. lar în situaţia noastră de acum, dacă ne- 
am fi dedat la gesturi care să mulţumească aparențele, ar fi fost de-a dreptul 
necuviincios faţă de starea mea de bărbat onorabil şi faţă de profesia demnă 
de respect pe care o slujeam. 

M-au scârbit şi purtările nesăbuite ale marinarilor, care abia aşteptau să 
ajungă prin porturi şi să se arunce la sânul oricărei căzături, întorcându-se, 
odată scăpaţi din braţele acestor târfe de toate culorile, cu sifilis şi cu alte 
boli păcătoase, pentru care adesea nu-mi ajungeau bismutul şi alifiile luate 
la bordul navei când ne îmbarcaserăm. Dar ceea ce vedeam la tineretul din 
Capricia părea să întreacă orice măsură. Flăcăi fără minte şi fetişcane abia 
deşteptate la viaţă, cu toţii se agăţau unii de alţii ca iedera cu cârceii ei, 
arătând o poftă de săruturi şi de îmbrăţişări grăbite cum nu cred că mai vezi 


nici în bordeluri; numai că aici, în Cetăţuia Soarelui, gesturile acestea de 
intimitate se dezvăluie oriunde şi oricând, în taverne, în parcuri, pe stradă 
sau în înghesuiala trăsurilor mari de oraş, încât să sară în ochi şi celor ce 
vor, şi celor ce nu sunt dispuşi să le privească. Mai-mai să cred că întreaga 
insulă e un port colcăitor de trufandale fie mai coapte, fie mai necoapte, 
spre care dau buzna marinarii de pretutindeni. Şi nici măcar nu mă gândesc 
doar la cele care, pe lângă nesaţul de împreunări, mai sunt nesăţioase şi de 
lire. Le-am văzut patrulând pe dinaintea marilor taverne, urmărite de la 
distanţă de privirile vultureşti ale primilor lor iubiţi, gata să sară cu pumnul 
la iubitul cel mai din urmă, dacă se dovedeşte obraznic sau rău plătitor. Mi 
s-a spus că asemenea femei demne de hulă în Londra mea sunt aici preţuite 
după cât de pricepute se arată în colectarea de lire, având astfel o mare 
cinstire la bărbaţii capricieni şi o mare invidie ascunsă sub ocări din partea 
femeilor insulei. Acestea din urmă ar vrea nespus să le trăiască viaţa plină 
de bogăţie şi huzur, aşa cum li se arată în strălucitoarele măscări din cutiile 
cu umbre, în vreme ce bărbaţii din Cetăţuia Soarelui rămân cu privirile 
pierdute în extaz după ele, râvnindu-le în locul gospodinelor îmbufnate şi 
certăreţe care îi aşteaptă în fiecare seară acasă. 

Mi s-a mai spus — şi nu văd de ce m-aş îndoi de asta — că, dintre 
tinerele ce-şi fac ucenicia de „top-modele” (ăsta-i iarăşi un afurisit de 
cuvânt caprician!) pe treptele marilor taverne, cele mai talentate au şanse să 
primească luxoase încăperi de lucru înăuntru, iar cele cu vocaţie politică 
ajung iubite de partid şi urcă uneori chiar şi în guvern, unde le vede fiecare 
caprician în programul umbrelor de seară, râvnindu-le chiar mai mult decât 
pe colegele lor rămase pe stradă, în vreme ce fericitele acelea notorii îşi pot 
îngădui ameţitoarea nălucire că se împreunează zilnic cu întreaga populaţie 
a insulei pe care o conduc. 

Am încercat să discut la un moment dat lucrurile acestea cu Felix- 
băiatul, ca să-i arăt că legătura lui deocheată cu Felix-fata era lipsită de bun 
simţ şi necreştinească. Şi, deşi contam pe aleasa educaţie pe care presupun 
că o va fi primit acasă de la Lady Maricika, iar în şcoală de la distinşii 
dascăli capricieni, tânărul mi-a râs în nas, mărturisindu-şi surpriza de a fi 
descoperit în mine un „boşorog ramolit”. Nu prea ştiu nici astăzi înţelesul 


exact al acestor vorbe capriciene, însă sunt convins că nu se folosesc atunci 
când vrei să lauzi pe cineva. Felix-băiatul mi-a spus apoi că n-o să fie el 
altfel decât toţi ceilalţi tineri capricieni, care-şi râdeau până şi de propriii 
părinţi, socotindu-i învechiţi ca nişte castraveți muraţi uitaţi fără capac până 
i-a umplut de tot mucegaiul. Mi-a mai spus că nimeni din generaţia lui nu se 
mai grăbea la însurătoare sau la măritiş, ca la un joc de noroc unde 
câteodată mai poţi şi câştiga, însă de cele mai multe ori poţi pierde. Iar ei n- 
aveau niciun chef să piardă, aşa că se „combinau” unii cu alţii când aveau 
plăcere şi de câte ori le era voia. L-am întrebat dacă o astfel de 
„combinaţie” era oficiată de preot, iar el şi-a amintit că mai făceau uneori şi 
spectacolul ăsta, la o sărbătoare glumeaţă numită Haloven, când zeci de 
perechi îmbrăcate în miri şi mirese se „combinau” la grămadă, în piaţa 
publică, unii pentru o singură noapte, alţii pentru cât îi ţinea înflăcărarea, 
vigoarea trupului şi puterea de a se răbda laolaltă. Iar preot era atunci unul 
dintre ei cu mai multă deprindere la rostirea frazelor ceremonioase, fiindcă 
fusese „combinat” de cel puţin zece ori şi încă mai voia să se „combine”. 

Lucrurile acestea erau noi şi foarte interesante pentru mine, ca doctor 
naufragiat dintr-o cu totul altă lume şi confruntat acum cu simptomele unor 
boli necunoscute, pe care, la întoarcerea mea în patrie, dacă le descriam 
corect într-un memoriu şi indicam cele mai potrivite remedii de vindecare, 
aş fi putut spera chiar şi un loc în Academia Regală. Însă trebuie să 
mărturisesc că noutăţi şi mai surprinzătoare mă aşteptau într-o altă discuţie, 
după ce, arătându-mi curiozitatea pentru ceea ce învaţă ei la universitate, 
Felix-băiatul m-a luat într-o dimineaţă, cu hârbul lui de trăsură ciocnită la 
uşi şi la felinarele din spate, ducându-mă chiar acolo, să mă conving cu 
ochii mei. 

Universitatea unde învăţa de vreo zece ani Felix-băiatul era 
impunătoare, dar nu prea avea nimic în comun cu colegiile noastre din 
Oxford şi Cambridge. Era un palat nou, cu ferestre mari şi egale de sus până 
jos, ridicat între nişte curţi strâmte, murdare, lângă vreo cinci-şase căsuțe 
despre care mi s-a spus în biroul Decanului că nu putuseră fi cumpărate şi 
dărâmate din pricină că stăpânii lor, nişte „tembeli”, ceruseră prea mult şi 
țineau cu încăpățânare de preţ. În ciuda acestor egoişti potrivnici, 


universitatea crescuse acolo ca o ciupercă mare printre jerpelituri, iar 
patronii ei, un mogul de partid şi unul de pamflet umoristic, erau mulţumiţi 
deocamdată şi încrezători în ziua de mâine, când, cum spunea tot Decanul, 
„aveau să dea ei cu toţi tembelii de pământ”. Ajunsesem în acel birou 
datorită situaţiei mele de naufragiat aparținător unei ţări ce nu figura pe 
hărţile capriciene, iar Felix-băiatul fusese destul de isteţ încât să stârnească 
prin acest argument curiozitatea mai multor profesori aflaţi în acea clădire, 
unii la cursuri, alţii ca să vadă dacă au cui să le predea. Lordul Decan era un 
bărbat scund şi îndesat, cu o figură care în Anglia ar fi părut de şarlatan, 
însă aici, în Cetăţuia Soarelui, prezenta cele mai distinse garanţii 
academice. 

— Sunt onorat să vă primesc, ilustrissime domnule Doctor, mi se 
adresase cu emfază eruditul universitar, în această oază de cultură care este 
instituţia noastră, renumită nu numai în Capricia, dar chiar şi dincolo de 
hotarele ei. Avem strânse legături cu treizeci şi cinci de universităţi 
asemănătoare din tot arhipelagul şi implementăm un program dintre cele 
mai noi şi mai dinamice, pe care l-au formulat colegii noştri din 
Tramontana, a căror experienţă didactică şi de largă concepţie înnoitoare ne 
stă necontenit în faţă, obligându-ne s-o urmăm. 

Am vrut întâi să-l întrerup în mijlocul savantei sale vorbării, 
întrebându-l ce înseamnă în limba capriciană cuvântul acela complicat, 
„implementăm”, dar am renunţat, ca să nu-mi supăr gazda şi nici să nu-i tai 
elanul. Lordul Decan a început să-mi dea explicaţii despre treburile cu care 
se ocupau onorabilii profesori din universitatea aceea, dar numai după nişte 
ocolişuri retorice prin care aducea omagii în lipsă distinsului Lord Rector, 
cel care ar fi fost cel mai în măsură să vorbească despre ţelurile instituţiei 
sale private şi despre căile noi pe care universitatea îşi propunea să le 
străbată, printre atâtea lucruri neştiute ori periculoase, spre folosul prezentei 
generaţii de studenţi şi al celor viitoare. Lordul Rector m-ar fi primit el 
însuşi cu căldură şi simpatie, însă era plecat cu o delegaţie academică în 
insula Glubbdubdrib, unde tocmai se semnau nişte protocoale de colaborare 
cu principala universitate a locului. Iar în lipsa lui, îl reprezenta la sediul 
instituţiei pe care o întemeiase doar portretul său de pe coridor, primul 


dintr-un şir de dreptunghiuri goale ce aveau să-i cuprindă succesorii pe 
durata mai multor veacuri de acum înainte. Din ţinuta severă şi privirea 
neînduplecată cu care înaltul personaj pictat acolo veghea la tot ce se 
perinda sub el, am putut să-mi dau seama că Lordul Rector era plin de 
autoritate şi hotărât să stea cât mai mult pe perete, singur şi nederanjat de 
niciun alt urmaş interesat de funcţia lui. 

Lordul Decan părea să se fi resemnat cu situaţia asta şi, după laudele 
cuvenite mai-marelui său ierarhic, trecu la explicarea strălucitei gândiri ce 
străjuia drumul de acum şi de viitor al universităţii. Poate n-am priceput 
chiar totul, dar am putut să-mi dau seama că în politica de învăţare a 
studenţilor se călăuzeau după un principiu cu totul înnoitor ce încolţise de 
câtăva vreme în minţile luminate din guvern, şi anume: că nimic din ce 
fusese bun până atunci nu mai era bun de acum înainte şi totul trebuia 
schimbat din cap până-n picioare. Ceea ce eminenţii profesori ai 
universităţii chiar făceau an de an, obişnuindu-se de-acum cu gândul că în 
celălalt an venea alt ministru care schimba totul din picioare până în cap, iar 
materiile predate atunci trebuiau fie aruncate şi înlocuite cu altele, mai 
folositoare pentru nevoile noi ale Capriciei, fie întoarse pe dos, ca să 
slujească mai cu temei învăţarea. Lordul Decan mi-a împărtăşit cu glas 
scăzut, ca o dovadă de mare încredere, că profesorii învăţaseră totuşi că era 
bine să nu-şi lepede cursurile, după cum suna porunca guvernamentală, ci 
să le păstreze dosite prin sertare pentru anul când iarăşi se schimba totul, iar 
materiile hulite ceva mai înainte îşi dovedeau înţelepciunea statomică şi 
grabnicul folos. 

l-am spus ilustrului Lord Decan că mie asta îmi aminteşte de 
străvechiul şarpe Ouroboros despre care povesteau înţelepţii greci din 
Antichitate, bestie renumită pentru că obişnuia să se hrănească neîncetat cu 
propria-i coadă. Un obicei folositor pesemne în vremuri tulburi şi de mare 
restrişte, fiindcă Ouroboros avea astfel mereu ce băga în gură când alte 
vieţuitoare, mai nedescurcăreţe, piereau pe capete de foame. Dar, pe de altă 
parte, hrana asta care trece din trupul tău tot în trupul tău poate să se 
subţieze după o vreme în aşa măsură încât să nu mai fie bună de nimic, iar 


şarpele să piară de vlăguială la fel ca fraţii lui nimeriţi într-un pustiu părăsit 
de şoareci. 

Multe din lucrurile acestea le-am discutat cu Lordul Decan pe când îmi 
arăta câteva încăperi unde studenţii făceau experienţe dintre cele mai 
neobişnuite, precum cele de dare a timpului înapoi cu exact atâtea ore câte 
îşi permitea doritorul să plătească, sau de oprire a umbrei Soarelui pe 
perete, în aşa fel încât să anunţe o amiază continuă, iar în intervalul rămas 
fără nume şi explicaţie să se deplaseze doar Luna spre apus. Chiar dacă n-aş 
fi vrut, tot mi-aş fi amintit experienţele colegilor săi din Lagado, care 
storceau castraveţii până ce-i vedeau că eliberează, în borcănaşe potrivite, 
razele de soare pe care le absorbiseră în decursul complicatei lor maturizări. 
Ca să nu mai pomenesc despre cei ocupați cu filtrarea excrementelor din 
latrinele publice, spre a reface principiile alimentare din care proveniseră! 
Profesorii universităţii lui Felix-băiatul încă nu ajunseseră la atâta savantă 
pricepere încât să nu dea niciodată greş în astfel de experienţe, dar se 
descurcau minunat în exerciţiile lor cu umbra soarelui şi cu timpul. 

Mi-a mai pomenit Lordul Decan de nişte materii ce fuseseră înlocuite 
neîntârziat în toate universităţile din Capricia, fiindcă erau prea legate de 
gândirea principelui defunct Ciocesko şi de politica partidului cioceskian. 
Una dintre ele explicase studenţilor de odinioară că hrana populară a 
săracului, întemeiată pe slănini şi unsori, era mai bună pentru stomac şi mai 
sănătoasă pentru mintea capricianului decât hrana îmbuibaţilor cu carne şi 
cu ciocolată, ceea ce în nişte ani de foamete pe care îi cunoscuse insula în 
perioada aceea părea să fie, ştiinţific vorbind, chiar adevărat, întrucât şi 
carnea, şi ciocolata rămăseseră doar nişte amintiri pentru cei cu memoria 
bună. Acum, în schimb, universitatea preda cursul despre „macdonal”, ceva 
absolut nou, deoarece atât „macdonalul”, cât şi disciplina dedicată lui 
(„macdonalul universal şi comparat”) învățau tineretul să se îmbuibe cu 
anume friptane gătite repejor în ulei folosit într-atâta încât pe bună dreptate 
era socotit fără moarte, iar crusta de pe cartofi, pe cât de gustoasă, pe atâta 
ţinea de saţ, mai ales dacă o combinai cu nişte licori dulci şi spumoase care 
te îmbătau de plăcere, dacă nu puteau să te îmbete de-adevătarelea, precum 
„tzuika” sau ginul. Tot aşa, fusese scoasă din programă vechea istorie a 


Capriciei, pe motiv că preamărea peste măsură isprăvile principilor, doar 
prefăcându-se că laudă isprăvile populare, încât din orice aglomerare de 
oameni consemnată de cronici trebuia soasă la vedere înţelepciunea cu care 
zurba respectivă fusese organizată şi condusă de un principe luminat, 
strămoş moral de-al lui Ciocesko. Largi capitole erau rezervate în manuale 
unor hărţuieli mărunte, precum expedițiile pornite din vechea Stână a 
Stânilor împotriva unor grupuri de balnibarbi sau glubbdubdribi venite cu 
pirogile de peste strâmtori, pentru ca pescarii lor să pescuiască pe ascuns 
calcanii capricieni, iar în vremea aceasta o hoardă de arcaşi şi lăncieri să le 
păzească tabăra de corturi aşezată pe plajă. Asemenea fapte de naționalism 
exagerat nu mai erau pe gustul Tramontanei, de unde spunea Lordul Decan 
că străfulgera în ultimii ani învăţătura întregului arhipelag. Cu mărinimoasa 
înţelegere a guvernului, universitatea înlocuise compromisa „istorie 
capriciană” cu „aleatoria capriciană”, o materie nouă, în continuă şi alertă 
prefacere, şi care dădea mare importanţă faptelor de zi cu zi, ca şi figurilor 
prezentabile din programele cutiilor de umbre, micşorând la dimensiunea ce 
li se cuvine în memoria capricianului figurile mai vechi, din vremurile când 
asemenea cutii fascinante nu existau. 

Am mai reţinut din discuţia cu preaînvăţatul Lord Decan că se mai 
predau şi alte materii folositoare pregătirii studenţilor pentru viaţa de azi a 
Capriciei, bunăoară un curs rapid de ochiometrie, pentru ingineri şi 
arhitecţi, un curs de avocat al poporului, unde studenţii înscrişi la Dreptul 
liber şi consultativ dau năvală, atraşi de marile câştiguri pe care le 
întrezăresc în tribunalele capriciene înfloritoare ca niciodată în trecut, şi mai 
multe cursuri de saltimbanci publici, unele formând vorbitori şi cântăreţi 
pentru cutiile de umbre, altele cu specializări în treburi politice: consilieri şi 
purtători de cuvânt ai  despărţămintelor princiare şi ale celor 
guvernamentale, secretari şi istorici personali ai mogulilor de partid, 
pregătitori de alegeri şi ghicitori de rezultate care să poată fi arătate 
capricienilor nerăbdători când pe partea ce le place acestora, când exact pe 
partea cealaltă, care de regulă place doar celui care le comandă. Am mai 
aflat, înainte de a mi se umfla capul ca un dovleac din fermele noastre de la 
ţară, şi despre nişte importante succese ale universităţii în predarea 


cursurilor la distanţă, în aşa fel încât puteau să se înscrie şi să participe la 
ele tineri de orice vârstă din insulele arhipelagului, din Oregan şi Cumingia, 
din Troskoletia, iar mai nou, după ce aveau să fie semnate protocoalele de 
către distinsul Lord Rector, şi din Glubbdubdrib. 

Mulţumind cu plecăciuni pentru amabila şi nespus de lămuritoarea 
primire, am ieşit din cabinetul Lordului Decan cam clătinat de atâtea 
informaţii uluitoare. Dar trebuie să spun că ele nu se sfârşiseră încă. Îl 
văzusem pe Felix-băiatul — care datorită prieteniei cu mine fusese acceptat 
ca figurant la acea întâlnire academică — foindu-se nerăbdător în anumite 
momente şi nu pricepeam de ce. Până la urmă, pe o bancă din părculeţul de 
alături căruia tânărul meu ghid îi spunea cu respect „campus”, şi unde 
căzusem răpus de atâtea impresii, a ţinut să precizeze că Lordul Decan 
trecuse cu uşurinţă peste nişte lucruri importante, care şi ele făceau 
renumele universităţii capriciene. Uitase, de pildă, să-mi vorbească despre 
cursul teoretic şi practic de „mangalogie”, căruia Felix-băiatul şi colegii lui 
preferau să-i spună „curs de frecat mangalul” şi care părea să aibă mare 
trecere, încât aproape că nu exista student să nu se fi înscris la el. 
Conferenţiarul care îl preda era un bărbat cu multă ştiinţă ascunsă sub fraze 
întortocheate, invitându-te să te uimeşti de bogăţia savantă de dincolo de 
ele. În plus, era şi un om foarte practic: atunci când, într-o pauză, nişte fete i 
se plânseseră de puţinătatea materialului didactic, ceea ce îi aducea pe 
studenţi în situaţia de a nu avea uneori ce să frece la seminar, venerabilul 
savant se uitase cu asprime la tânărul său asistent, reproşându-i că nu făcuse 
mai din timp o notă pe baza căreia să întocmească el însuşi un raport către 
Lordul Decan, cerând să se suplimenteze rezervele de mangal pentru uzul 
didactic al semestrului următor. Felix-băiatul mi-a mai trădat şi nişte 
rivalități apărute în universitate. Astfel, un profesor mai tânăr şi dornic de 
afirmare, poate şi cu sprijin de la minister din moment ce-şi îngăduise să-l 
atace pe titularul cursului de „mangalogie”, venea cu ideea înnoitoare că 
mangalul ajunsese o noţiune veche şi demodată, de pe timpul principelui 
Ciocesko, şi că alt material didactic, menta, era din toate punctele de vedere 
de preferat. Era mai răspândită în natură, mai curată ca aspect şi conţinut, 
încât îngăduia manevre făcute fără mănuşi de protecţie, iar studenţii puteau 


fi trimişi periodic s-o recolteze singuri de pe câmpurile ce înconjurau 
Cetăţuia Soarelui — fapt care ar fi adus universităţii mari economii la 
bugetul său actual. Ca urmare, nu puţini erau de părere că acel curs 
tradiţional de „frecat mangalul” urma să fie înlocuit curând în programa de 
studii cu unul de „frecat menta”, iar studenţii urmăreau cu însufleţire, ca la 
un meci de box, întâmplările acestea ce priveau atât de strâns pregătirea lor 
profesională. 

Am aflat şi un lucru de mai mică laudă pentru prestigiul universităţii lui 
Felix-băiatul şi pe care iarăşi, în diplomaţia sa academică, Lordul Decan îl 
lăsa pierdut printre frazele generale despre acel învăţământ la distanţă, atât 
de neobişnuit pentru mine şi pentru Colegiul „Emanuel” din Cambridge, 
unde învăţasem odinioară, cu mare sârguinţă, vreme de trei ani. Nu-mi era 
uşor, dar aproape că aş fi fost dispus să admit că studiile superioare puteau 
fi făcute la capricieni şi fără să zaci cu turul pantalonilor pe bănci, în nişte 
săli de clasă, ci pregătindu-se fiecare pe unde i-o fi fost dat să trăiască zi de 
zi; altfel spus, luând aminte la nişte cursuri predate de cutiile cu umbre şi 
urmând să-ţi arăţi la date precise, în faţa distinşilor profesori, priceperea de 
a învăţa de unul singur ceea ce mulţi învaţă greu şi sub îndrumarea unor 
maeştri desemnaţi. Dar îmi pare că izbânzile universitare din Cetăţuia 
Soarelui întrec tot ce putea fi vreodată închipuit, fie şi în vălmăşagul de 
neîntrerupte schimbări patronate de Lorzii Miniştri ai Capriciei, care şi ei se 
schimbau, în anumite perioade din an, lună de lună. Felix-băiatul mi-a spus 
că Lordul Rector trebuia să explice procurorilor un lucru foarte delicat, şi 
anume: cum primiseră diplome de la universitatea condusă de el câteva zeci 
de locuitori din Troskoletia despre care, în urma unui scandal public, 
judecătorii troşkoleţi aflaseră că habar n-aveau ce faţă are o instituţie 
academică, şi nici cu ce anume se mănâncă ea; ba mai mult, a ieşit la iveală 
că mulţi dintre ei nu puteau să găsească pe hartă nici măcar insula Capricia, 
iar despre Cetăţuia Soarelui declarau, strânşi cu uşa, că e când capitala 
Tramontanei, când vreo aşezare din Balnibarbia sau din Glubbdubdrib. S-a 
mai aflat că diplomaţii aceia din Troskoletia erau în insula lor valeti, 
bărbieri, hamali în ateliere, până şi vreo doi cultivatori de ceapă şi spanac, 
iar în urma curajoasei lor hotărâri de a-şi schimba cu totul viaţa de până 


atunci ajunseseră profesori, ingineri hotarnici, avocaţi, medici, farmacişti, 
toţi cu studii superioare garantate de Capricia şi, totodată, de nemăsurată 
uimire pentru cei care îi cunoşteau îndeaproape pe proaspeţii intelectuali. 

Scandalul pornise de la o întâmplare nefericită şi îl avea în mijlocul lui 
pe un asemenea diplomat care, în loc să se mulţumească să-şi atârne pe 
peretele cu amintiri de familie, spre fală proprie, dovada studiilor cumpărate 
cu bani grei, chiar dăduse zor să fie primit doctor chirurg la un spital 
troşkolet. lar din pricină că doctorii de acolo erau puţini şi bolnavii 
mulţime, se trezise destul de repede împins în sala de operaţii. Bineînţeles 
că medicul din mine se revoltă la gândul unei asemenea uluitoare nebunii, 
dar câteodată încerc să-mi închipui ce-o fi fost în mintea zăpăcită a bietului 
troşkolet când i s-a pus pentru prima oară bisturiul în mână, să opereze o 
apendicită purulentă. Am aflat din programul umbrelor de seară că omul 
fusese până atunci îngrijitor într-o mare fermă de porci, unde i se mai 
întâmplase să bage cuțitul doar în vreun godac ce trebuia tăiat pe loc, pentru 
cumpărătorii care nu voiau să-l ducă viu acasă. Cred că diavolul i-a luat în 
clipa aceea minţile. În loc să-şi recunoască deschis nepriceperea şi 
înşelătoria, chirurgul din Troskoletia s-a apucat să-i despice nefericitului 
operat burta, pe hărtănite, aşa cum ştia el că trebuie făcut şi porcilor 
sacrificați. Abia mai reuşiseră ceilalţi din spital să-l închidă repede la loc, 
înainte ca omul să-şi dea ultima suflare. 


Capitolul 5 


Vizite tihnite în Cetăţuia Soarelui. Distracţiile orăşenilor. Faţa 
artistică a capitalei. Alte curiozităţi: Muzeul flotei fără flotă şi 
Academiile fără academicieni. Marile taverne. Cum se fac 
afacerile în Capricia. Discuţie întreruptă cu Nora Dulcişora. 
Disertaţie despre mădularul caprician. Templele şi religia insulei. 
Isa Lapedat şi moaştele de sfinţi. La ce foloseşte smerenia 
capricianului. 


Felix-băiatul, uneori însoţit de Felix-fata, şi chiar alţii din grupul 
cunoscut la Cap-Mamaiana, mi-au fost ghizi minunaţi şi în zilele următoare, 
când au avut cu toţii mai multă vreme de pierdut cu mine, iar eu mai multă 
poftă de umblat haihui prin Cetăţuia Soarelui, pe care îmi doream nespus s- 
o cunosc. M-au plimbat pe străzile largi care în capriciană se cheamă 
„bulevarde”, unde la început n-am rezistat prea mult, izgonit de huruitul 
înspăimântător al trăsurilor fără cai, care se perindau pe dinaintea noastră ca 
nişte jucării bezmetice din jocul numit carusel. Pe lângă zgomot, nu mi-a 
plăcut nici putoarea de uleiuri arse, dintre care unul e o zeamă scoasă din 
străfundul pământului şi pe care maşinăriile din burta trăsurilor o mistuie 
până împroaşcă totul în jur cu nişte răpăieli rău mirositoare: şi strada, şi 
palatele, şi oamenii care au proasta inspiraţie de a ieşi la plimbare în lungul 
lor, ca să caşte gura la pereţii de sticlă ai unor caturi pline cu lucruri de 
vânzare, ori numai de arătat trecătorilor. Poate că n-ar fi ceva chiar atât de 
nesuferit, dacă trăsurile şi caleştile capricienilor ar circula omeneşte, fără 
zor şi dându-şi una alteia drepturile pe care aud că le au înscrise într-o lege 
a lor, cunoscută de cei ce simt dorinţa să le conducă. 

Am observat însă că aproape toţi locuitorii Capriciei au o mare 
problemă cu memoria. Învață repede şi bine, chiar şi legea trăsurilor, dar o 
uită chiar din clipa când urcă la cârma unei trăsuri proprii şi conduc ca 
bezmeticii, de parcă ar fi mereu într-o întrecere pe viaţă şi pe moarte cu toţi 


ceilalţi proprietari de trăsuri. Crezusem mai înainte că întrecerea de pe 
şosea între Felix-băiatul, Rem-tatuatul şi studentul cu tricou de pirat ar fi 
fost ceva cu totul deosebit şi rar prin partea locului, şi că doar aburii de bere 
şi „tzuika” se făceau vinovaţi de zorul nebun cu care mă aduseseră, noaptea, 
în capitală, obrăznicindu-se tinereşte ei între ei. A trebuit să recunosc că mă 
înşelasem, fiindcă pofta aceea de concursuri am văzut-o curând la toţi 
capricienii, aproape la orice oră din zi şi din noapte. Bulevardele din 
Cetăţuia Soarelui arată mai tot timpul ca nişte pârtii de concurs, pe care stau 
aliniate sute de caleşti, aşteptând să se dea semnalul prin lumină verde, 
pentru ca să zvâcnească toate odată spre celălalt semnal, aflat la o jumătate 
de milă mai în faţă. Acolo se opresc iarăşi, în scrâşnete înspăimântătoare, ca 
pedepsite de ochiul roşu aţintit asupra lor. Şi năvala se repetă peste câteva 
clipe de încordată aşteptare, iar între un semnal şi altul trăsurile se zbat, dau 
să iasă din şir, să şi-o ia înainte cu orice chip şi fără nicio rânduială, 
câştigând astfel o întâietate nerecunoscută de nimeni, fiindcă şi ceilalţi 
capricieni cu trăsuri fără cai fac întru totul la fel. Nu e de mirare că, în atâta 
zbucium zadarnic şi nesocotit, caleştile se mai şi ciocnesc una de alta, cu 
trosnituri mari şi cu şi mai mari stricăciuni. La puţină vreme după ce 
ieşisem în prima mea plimbare pe bulevarde, am şi avut parte de un 
asemenea accident, cu şase trăsuri sărite una din alta şi îndoite de lovituri în 
fel şi chip, moment sfârşit într-o încăierare generală, fiindcă niciunul dintre 
conducătorii de trăsuri nu voia să-şi recunoască vina, toţi fiind din cale- 
afară de nervoşi. Bărbaţii şi-au dat pumni cu nemiluita, iar o femeie care 
tipa cu două octave mai sus decât sunau înjurăturile lor, îi izbea harnic în 
cap cu geanta ei de stradă, ţinută strâns de curele, ca să nu-i fie smulsă din 
mână. 

Tinerii mi-au explicat şi alte semne întâlnite în cale, şi de care mă 
interesam dintr-o curiozitate firească, încât am început să le cunosc şi să 
văd că erau cât se poate de logice. Lipsită de logică mi s-a părut a fi, însă, 
mintea capricienilor care, în loc să le urmeze întocmai şi să se ţină astfel de 
rânduiala oraşului, făceau tocmai pe dos. Am văzut caleşti care coteau pe 
străduţe mărginaşe chiar acolo unde semnul arăta că lucrul acela era cu 
desăvârşire interzis, iar la întâlnirea cu trăsurile venite din faţă, pe sensul 


cel bun, cel ce greşise aştepta ca tocmai acelea să dea înapoi şi să se 
ferească din calea lui. Din neînţelegeri se stârnea de fiecare dată o 
hărmălaie de mugete ale unui instrument numit „clakson” şi despre care am 
aflat că stă la pândă în fiecare trăsură, pregătit să ţipe când nu-i convine 
ceva. Dar patima aceasta a capricienilor de a face lucrurile pe dos o au nu 
numai cei din caleşti, ci şi pedestraşii. Am văzut pe trotuare linii vopsite cu 
alb, printre care au voie să circule nişte maşinării uşoare cu două roţi, 
învârtite harnic din pedale. Alături erau desenate cu verde nişte şiruri de 
tălpi, de parcă un om cu ghete mari s-ar fi bălăcit mai întâi prin vopseaua 
aceea, după care ar fi călcat pe trotuar într-o anume direcţie. N-a mai trebuit 
să cer lămuriri ca să pricep şi singur ce voiau să spună semnele acelea. Însă 
nu mică mi-a fost mirarea să văd că mulţi capricieni, în loc să calce pe unde 
le arătau locul lor tălpile verzi, o luau de-a dreptul printre dârele albe, în 
vreme ce şi învârtitorii de pedale îşi conduceau maşinăriile parcă înadins 
împotriva săgeţilor prin care li se arăta direcţia de mers. 

Toate acestea îmi spuneau deja multe despre nevoia capricienilor de a fi 
altfel decât toată lumea, ceea ce în Anglia este mai degrabă valabil pentru 
artişti. Aici, în Cetăţuia Soarelui, ori sunt artişti cu toţii, ori le este inversat 
ceva în mecanismul de fineţe cu care gândesc. Ceea ce tot spre artă îmi 
trimite presupunerea, fiindcă nici artiştii englezi, poeţi, jucători de teatru, 
măscărici de circ sau păpuşari prin târguri, nu mi se par a fi tocmai întregi la 
cap. Am putut să descopăr şi o artă în care capricienii sunt neîntrecuţi, încât 
mi-e teamă că niciun oraş din Regatul Marii Britanii sau din Europa n-ar 
reuşi să-i învingă, dacă ar intra într-o asemenea înfruntare cu Cetăţuia 
Soarelui. Mă gândesc la felul cum îşi decorează străzile, ieftin şi extrem de 
variat ca inspiraţie, cu hârtii şi gunoaie. Arta asta, după câte am observat, 
este practicată de toată suflarea locului şi nici n-ar putea fi închipuită fără 
un larg sprijin popular. Dimineaţa, străzile sunt curate, după ce gunoierii de 
la miezul nopţii au făcut tot ce stă în puterile lor omeneşti ca să pregătească 
oraşul pentru faţa lui artistică de fiecare zi. În scurtă vreme însă, odată cu 
cei dintâi trecători, care sunt capricienii cu somn scurt, sau cei nevoiţi să 
iasă cu câinii la plimbare, încep şi primele semne de lucrare artistică: ici un 
pachet gol de ţigări, colo un pahar de plastic, călcat în picioare să i se dea 


formă de stea, dincolo o pungă mototolită după ce şi-a mutat în stomacul 
vreunui înfometat brânzoaicele sau vreo altă gustare zorită, mai încolo 
câţiva scuipaţi lângă nişte pamflete cu miros proaspăt de tiparniţă, după ce- 
au fost răsfoite în grabă prin vreo staţie de trăsură publică şi aruncate chiar 
acolo, pe jos. Din loc în loc, începe să apară şi contribuţia câinilor 
nebunatici şi jucăuşi, fie aşa cum o scapă pe trotuar artiştii aceştia de rasă 
animală, fie cu colaborarea omului, care din nebăgare de seamă calcă pe 
produsul original, întipărind pe asfalt o formă întâmplătoare, la care câinele 
nici nu s-ar fi putut gândi. Lucrarea continuă cu spor, unele ore aducând pe 
trotuare mai multe mărturii artistice decât altele, iar până seara întreg oraşul 
arată ca o nesfârşită operă de artă, şi încă în mişcare, cu adăugirile de 
neprevăzut ale rafalelor vântului şi ale curenților stârniţi de trăsurile lansate 
în mare viteză pe mijlocul bulevardelor. 

Nu pot decât să apreciez felul deştept şi subtil în care participă mai- 
marii oraşului la îmboldirea pasiunilor artistice ale locuitorilor din Cetăţuia 
Soarelui. Peste tot am văzut coşuri de gunoi cu inscripţii mai mult decât 
grăitoare: „Pentru o insulă curată”, „Respectă-mă ca să te respecţi”, „Vă 
mulţumim că ne-ati descoperit”, „Aici hârtii, dincolo butelci de sticlă” şi 
aşa mai departe. Or, ştiut fiind faptul că, pus în faţa oricăror porunci şi 
îndemnuri, capricianul face tocmai pe dos, nu mă mai mir că toate aceste 
locuri de strânsură sunt fie goale, fie revărsate peste margini de mizeriile 
înghesuite la grămadă înlăuntrul lor, până când ajung să participe şi ele, prin 
propriul obol hotărât de jocul întâmplării, la desăvârşirea artistică a 
tabloului început în zori. Presupun, prin urmare, că în Înalta Primărie a 
Cetăţuii se află sfetnici pricepuţi şi adânc cunoscători ai firii omeneşti, 
capabili să câştige oricând sprijinul capricienilor pentru ţelurile oficiale, 
chiar şi fără ca aceştia să-şi fi dat seama că pun umărul la un mare proiect 
comun. 

Am discutat toate acestea cu gazdele mele, având surpriza să văd că 
subiectul nu le-a prea interesat. De unde am dedus că fac şi ele parte dintre 
acei capricieni care încă nu s-au limpezit în privinţa simțului lor artistic 
special, dar îl practică inconştient, sub imboldurile greu de perceput ale 
oficialităților. Master Dinu a pomenit totuşi de „gunoaiele lui Ciocesko”, 


altfel zis, de o fază artistică mai veche a capitalei capriciene, care trebuie să 
fi fost chiar mai interesantă decât cea de acum, când există porunca de a se 
strânge peste noapte rezultatele operei de ieri, pentru ca o nouă lucrare 
artistică să poată începe odată cu zorii. Pe timpul principelui Ciocesko, în 
vremuri de mare mizerie şi de aprige îndemnuri la economii de tot felul, se 
pare că în mod obişnuit gunoaiele rămâneau neridicate câte două săptămâni, 
uneori şi câte o iarnă întreagă, de aveau timp capricienii să-şi întindă opera 
nu numai pe teren drept, ci şi în înălţime. Master Dinu spune că printre 
palatele lor de locuit apăruseră atunci lucrări cât nişte deluşoare ajunse la al 
doilea cat şi de pe care, după ce îngheţau bine şi le poleia iarna cu un strat 
gros de zăpadă, puteau să se sănieze copiii, folosind scândurele ori saci de 
plastic aşezaţi sub fundurile lor îngheţate. 

Trebuie să adaug că mie bulevardele din Cetăţuia Soarelui mi-au plăcut 
mult, fiind largi şi bine luminate de lămpile lui Volta, uneori chiar şi în 
miezul zilei, când cei responsabili cu stinsul lor adormeau în fotolii, ori se 
luau pesemne cu vorba şi uitau de treburile pentru care erau plătiţi. 
Filozofia lui „merge şi-aşa” e valabilă şi pentru ei, ca pentru întreaga 
societate capriciană, şi n-am auzit să fi venit vreodată cineva care să facă 
scandal pentru nişte lucruri lăsate de alţii în neorânduială, fie pentru că şi 
acel băgător de samă dormea când trebuia să stea treaz, fie pentru că se 
călăuzea la modul cel mai înţelept după cugetarea: ce nu-ţi place să-ţi facă 
ţie alţii nu le face nici tu lor, şi totul era minunat. Cei doi Felix m-au condus 
prin nişte băcănii uriaşe, unde pur şi simplu te rătăceai printre tejghele de 
cărnuri proaspete sau îngheţate, printre mulsături de vaci împachetate în 
cartoane, printre copane de pui aliniate în cutii, printre ouă clădite în turnuri 
şi măsurate cu yardul cubic, printre rastele de bere sau de vinuri aduse din 
tot arhipelagul, printre butelci de brandy şi de „tzuika” pentru care trebuiau 
sprijinite rafturile cu proptele, ca să nu se rupă sub apăsarea atâtor greutăţi. 
Am intrat şi în nişte prăvălii fără capăt cu hăinărie cât să îmbraci tot Kentul 
în mătăsurile şi în catifelele de acolo, ba chiar şi Irlanda, după ce te scapi de 
surplusul ei de copii mucoşi şi leşinaţi de foame în felul închipuit de 
onorabilul Master Swift. Era atâta bogăţie risipită în Capricia, că nici nu-mi 
vine să cred că ar mai fi prin partea locului oameni săraci, cum îmi tot 


spune Lady Maricika, dându-mi exemplu chiar pe unele dintre prietenele ei. 
E adevărat că toate prietenele acelea au bărbaţi beţivi şi nevolnici când e 
vorba să-i trimiti la lucru. Despre unul am aflat că de oriunde i s-a găsit 
vreo „slujbă” a fugit iepureşte, ba că-i prea mult de ridicat în spate, ba că 
ăia cu care făcea echipă nu-l suportau şi-l vorbeau urât pe din dos, ba că 
şeful i-a reţinut o liră din plată pe nedrept, ba că până şi-n iad e mai bine 
decât în locul acela de corvoadă şi de umilinţă. Altul găsise că, decât să 
câştigi cinci lire asudând la soare, era de preferat să stai cu două lire la 
umbra speluncii şi făcea chiar aşa. lar un al treilea, care se lăuda că el 
pentru patronul său era în stare să facă orice, până şi ore suplimentare de 
noapte, fusese surprins pe când arunca peste gard, pe întuneric, nişte 
maşinării folosite ziua la lucru, să le care în spate tovarăşii lui de furtişaguri 
şi să le vândă pe nimic la fier vechi. Bineînţeles că patronul îl dăduse afară 
cu picioare în spate, încât el şi familia lui rămăseseră iarăşi să se plângă cât 
sunt de săraci şi de oropsiţi, şi cum nu e nimeni în ceruri să stea cu un ochi 
milos aţintit şi la sufletele lor. 

O vreme, tinerii mei prieteni m-au tot dus prin Cetăţuia Soarelui la 
buna voie a întâmplării, ceea ce nici n-a fost tocmai rău, fiindcă am 
descoperit astfel, în marile prăvălii venite din Tramontana, nişte scări 
mişcătoare cu care puteai urca de la etaj la etaj fără să mişti un picior, sau 
măcar un deget. Şi chiar am făcut de câteva ori drumul acela, suind şi 
coborând mai multe caturi înăuntrul unei clădiri de negoţ cu maşinării de 
grădină şi de bucătărie, până când cumpărătorii şi-au lăsat baltă treburile 
pentru care veniseră acolo şi s-au adunat în grupuri la fiecare cat, ca să mă 
aplaude pe când coboram sau urcam prin dreptul lor. Eram impunător, cu 
tricornul cel nou şi cu vestonul vişiniu, ca ieşit pe puntea unei corăbii, iar 
capricienilor le plăcea ţinuta mea englezească şi mă aplaudau cu feţele toate 
numai zâmbet. Dacă le-aş spune asta concetăţenilor mei din Redriff, mi-ar 
scoate iarăşi renumele de nebun, doar pentru că nici unuia dintre ei nu-i 
trece prin minte să-şi facă scări umblătoare prin casă, prin dugheană, ori 
prin atelier. Sau dacă le-aş povesti, la întoarcere, despre nenumăraţii 
capricieni care umblă vorbind singuri pe stradă, lucru care şi pe mine m-a 
nedumerit la început, temându-mă că nimerisem într-o aşezare de lunatici. 


Până când mi-a fost arătată cutiuţa cu voci, în care fiecare caprician îi ţine 
închişi pe cei dragi, dar şi pe alţii care pot fi înhăţaţi şi vârâţi acolo, ca să 
poată vorbi cu ei oricând li se năzare. Îndeosebi prin programele de umbre, 
i-am auzit pe mulţi lăudându-se că ei trăiesc liber într-o insulă liberă. Dar 
uneori mă întreb: ce libertate mai poate fi şi aceea, să ţii atâta lume zăvorâtă 
în cutiuţe, ca să discuti cu ostatecii tăi când ai tu chef şi, poate, când ei nu 
au? 

Mai apoi, când însoțitorii mei s-au plictisit să tot găsească singuri 
locuri unde să mă ducă, Felix-băitul m-a întrebat dacă nu am eu vreo 
dorinţă anume, şi chiar aveam. l-am spus că vreau să văd ceva legat de flota 
capriciană, lucru absolut firesc, întrucât servisem ani îndelungaţi ca medic 
al Majestății Sale regale, pe mai multe corăbii plecate în toate colţurile 
lumii. Au cam ridicat din umeri, s-au sfătuit, apoi Rem-tatuatul şi-a amintit 
că există undeva un muzeu al flotei şi, după ce i-au găsit adresa, m-au dus 
cu trăsura unuia dintre ei acolo. Clădirea era înaltă şi impunătoare, nu de 
forma unui palat de locuit, dar tot un palat. M-am plimbat prin sălile 
încăpătoare, cercetând cu ochii tablourile de pe pereţi şi nişte lucruri aşezate 
pe suporturi de lemn, şi cărora ei le spuneau „machete”. Un fel de bărcuţe 
de jucărie, între care una singură semăna cu o corabie, având catargele puse 
ca la brick. Şi chiar un brick mi s-a spus că ar fi, iar modelul acela era făcut 
întocmai după corabia adevărată din flota capriciană, ca să vadă lumea, şi 
mai ales copiii, ce formă are ea. Celelate modele erau drăguţe ca „machete” 
de jucărie, dar le-am găsit urâte ca nave şi abia vreo trei aveau câte un mic 
catarg, mai mult de fudulie decât ca să se poată atârna vreo pânză pe el. În 
colţul sălii, aşezat pe un scaun şi nescăpându-ne din ochi, de parcă s-ar fi 
temut să nu-i stricăm jucăriile ori să le luăm pe furiş cu noi acasă, am găsit 
un bătrânel care se vedea de la o poştă că nu fusese în viaţa lui marinar. 
Când l-am întrebat ce era cu mizeriile ălea vopsite în negru, a părut uimit, 
dar, revenindu-şi, mi-a explicat că toate fuseseră vase mari, fără pânze, 
mânate de energia ce făcea să se mişte totul în Capricia, fără să mai fie 
nevoie de vânt. Cred că dacă întrebarea i-ar fi pus-o unul dintre tineri, l-ar fi 
repezit ofensat, dar tricornul, danteluţele şi pantofii mei cu cataramă roşie l- 
au convins pesemne că sunt un om căruia trebuia să-i dea răspunsul cu 


seriozitate. M-am străduit să-mi închipui vasele acelea la dimensiunile 
despre care vorbea bătrânelul şi mi-am dat astfel seama că erau mult mai 
mari decât brickul, decât toate corăbiile din patria mea. Nişte cutii urâte şi 
impunătoare. Cu unele se căra minereu de fier din insula Cumingia, cu 
altele cărbune din Republica Oregan, iar vreo două arătau ca nişte butoaie, 
semn că transportau mărfuri lichide. I-am mulţumit mărunţelului pentru 
explicaţii şi i-am cerut lui Felix-băiatul să mă conducă în port, ca să văd cu 
ochii mei flota capriciană, cea adevărată. 

— Să-ţi spun, sau să-ţi arăt? m-a întrebat fiul gazdei mele cu o sclipire 
veselă în ochi. 

— Arată-mi, i-am cerut, fără să pricep de la început că era pus pe 
glume. 

Atunci, Felix-băiatul şi-a îndoit un braţ din cot, cu pumnul strâns şi cu 
mâna cealaltă pusă undeva mai sus de îndoitura braţului ce trebuia să-mi 
arate ce-mi promisese. Din chicotelile celorlalţi am priceput că era un semn 
prostesc şi eram gata să mă supăr. Dar tinerii mei prieteni s-au grăbit să-mi 
explice că exact lucrul ăla de ruşine o să-l găsesc în port, fiindcă flota 
capriciană fusese vândută de mult unor afacerişti din mai multe insule şi i se 
pierduse urma. Muzeul flotei era singurul loc unde i se mai păstra 
amintirea. Vestea m-a tulburat foarte tare, fiindcă în mintea mea o flotă, 
chiar urâtă, înseamnă o mare putere şi nu mi-aş fi putut închipui Marea 
Britanie rămasă peste noapte fără corăbiile din flota ei. Şi cine ar fi putut s- 
o vândă, să zicem, spaniolilor sau francezilor, poate turcilor, în caz că am fi 
fost atât de descreieraţi încât să dorim să ne lipsim de ea? Nici măcar 
Majestatea Sa George al II-lea n-ar fi putut s-o facă, în caz că nişte datorii 
înrobitoare ale casei regale ar fi pretins, pentru a se acoperi, să ne predăm 
cu arme şi bagaje în mâinile celor care abia aşteaptă să ne vadă 
îngenuncheaţi. Oricât am încercat să aflu ceva limpede, însoțitorii mei au 
scăldat-o, pomenind totuşi de nişte încurcături judiciare vechi, în care 
pamfletele politice ale vremii arătau cu degetul spre un nume: Trosnack. 
Treaba asta m-a tulburat şi mai tare, întrucât aflasem de la jurnalul umbrelor 
de seară că Trosnack era nimeni altul decât actualul principe al Capriciei. 


Până la urmă, m-am văzut nevoit să las baltă încurcătura cu flota, din 
două motive importante. Cel dintâi: nu era flota mea. Al doilea: dacă nu i- 
au dat de capăt capricienii, n-aveam cum s-o descâlcesc eu. M-am mulţumit 
să trec şi treaba asta pe lista deja întinsă a absurdităţilor fireşti din Capricia, 
listă ce se lungea în continuare, cu multe din noile mele descoperiri. Între 
altele, am aflat că insula are cele mai numeroase societăţi academice din tot 
arhipelagul, unele demne de încredere, altele demne de mare uimire, fiindcă 
nu cred să le mai găseşti altundeva perechea, dacă ar fi să cauţi pornind de 
la Londra şi trecând prin toată Europa, până mult dincolo de hotarele ei 
geografice, în Africa, în Indiile Răsăritene şi la aborigenii din Noua Olandă. 
Bogăția asta de Academii ar putea fi explicată tot prin dorinţa nestăvilită a 
capricianului de a fi altfel decât toţi ceilalţi insulari, la care trebuie să 
adaugi priceperea lui, cu adevărat surprinzătoare, de a ajunge la ţintă pe 
cele mai neobişnuite căi. Aici mai e de luat în seamă şi faptul că ţintele sale 
sunt de regulă altele decât ale neamurilor pe care le ştiu eu mai bine. 
Bunăoară, dacă un cetăţean din Londra sau din Liverpool ajunge printr-o 
întâmplare norocoasă — moştenire, sau altceva — la o oarecare sumă de bani, 
el se va gândi imediat să-i investească într-o afacere care să-i sporească 
averea: o prăvălioară, o tavernă, un han cu camere de închiriat, poate chiar 
un transport de mărfuri pe mare, cu tot riscul presupus de aventurile 
acestea. Un caprician, însă, poate fi mai interesat de firme necâştigătoare de 
bani, dar câştigătoare de prestigiu van, iar în această preocupare a lui, de 
multe ori copleşitoare, nici măcar nu aşteaptă să-l ajungă din urmă vreun 
noroc de bani, ci investeşte imediat propria sa inteligenţă practică; altfel 
spus, un izvor ieftin şi nesecat. El face firme producătoare de cuvinte, de 
speranţe, de iluzii, de recompense pompoase şi de minunate abstracţiuni, 
precum focurile de artificii ale kitailor, iar Academiile sunt cum nu se poate 
mai potrivite unui asemenea ţel. Mai intervin şi motive ce nu se pun în acte, 
dar există în sufletele roase de ambiţii, împingând înainte astfel de iniţiative 
precum nişte vele ridicate pe catarge şi manevrate cu iscusinţă, spre a 
prinde în ele orice pală de vânt. Un ilustru profesor universitar, văzându-şi 
refuzat locul despre care e convins că i se cuvine în Academia Obştească a 
Capriciei, va întemeia propria sa academie, numind-o Adevărata Academie 


Obştească a Capriciei, iar lista de academicieni deschisă de el va începe, 
bineînţeles, cu sine însuşi şi cu câţiva colegi la fel de refuzati de instituţiile 
oficiale. Un pamfletar cu renume, lovindu-se de aceleaşi obstacole, va pune 
bazele Academiei Pamfletare din Capricia, adunându-şi în jur câţiva ciraci 
pricepuţi la lucrări adulatoare şi la fel de pricepuţi să ia în tărbacă pe toţi 
duşmanii noii instituţii şi ai preşedintelui acesteia. Nişte tineri ambiţioşi, pe 
care îi apucă ameteala gândindu-se cât mai trebuie să aştepte până să fie 
băgaţi în seamă, se vor aduna într-o Academie a Tinerimii, ori într-o 
Academie Civilă, într-o Academie Peripatetică, într-o Academie a 
Vigilenţei (cu deviza: „suntem cu ochii pe voi toţi”), într-una a 
Contravalorilor, date drept singurele valori adevărate, sau chiar în alte 
forme de Academii private, organizate pe arte şi meserii: Academia de 
Conţopişti, Academia de Umbre, Academia de Inginerie Alimentară, până 
şi o Academie de Drept Naval, care să-i cuprindă pe cei neîmpăcaţi cu 
gândul că insula lor nu mai are flotă, propunându-şi să dezvolte în 
continuare ştiinţa şi legile navigaţiei pentru momentul când Capricia va 
avea flotă din nou. 

Am fost încă o dată uimit de talentul la născociri arătat de capricieni, 
de astă dată în instituţii de fală solemnă, publică şi personală. E de prisos să 
mai spun că multe dintre aceste Academii nu respectă un anume număr fix 
de membri şi nici regula de a primi membri noi doar la trecerea în eternitate 
a vreunuia dintre cei vechi. Unele se mulţumesc cu cinci-şase academicieni 
fondatori, ferindu-se ca de diavol să mai admită alţii, ca să nu fie nevoite 
să-i excludă mai târziu, pentru uneltiri la fotoliul preşedintelui aflat în 
funcţie. Am auzit că există şi Academii cu un singur academician, care şi-a 
pus pe perete, asemeni Lordului Rector despre care am vorbit nu demult, 
portretul propriu, nu însă şi ramele goale ale succesorilor, fie din pricină că 
preşedintele unei astfel de instituţii se pregăteşte să moară doar odată cu 
firma academică înfiinţată de el, fie că se crede cu adevărat nemuritor. 

În zilele acelea, cum spuneam, am umblat mult şi am cunoscut destule 
lucruri noi, dacă nu despre întreaga Capricie, în orice caz despre capitala ei. 
Cetăţuia Soarelui mi s-a părut a fi un oraş viu şi în neîntreruptă mişcare, cu 
locuitorii bântuind străzile din zori şi până după miezul nopţii, încât în mai 


multe rânduri a trebuit să mă întreb când şi unde mai muncesc oamenii 
aceştia, sau măcar dacă mai trec vreodată pe acasă, să-şi vadă de neveste şi 
de copii. Urme ale muncii se vedeau peste tot, în gropile de pe drumuri, în 
şanţurile săpate peste trotuare, în grămezile de pământ scoase deasupra pe 
lângă pereţi şi vitrine, în tuburile groase şi cablurile făcute rotocol şi lăsate 
parcă de izbelişte alături de inscripţii ca „Sus se lucrează”, ori „Şantierul 
caprician numărul 13”, cu indicaţia firmei răspunzătoare de lucrări şi a celor 
ce investiseră lire în treburile ei. Mai rar mi-a fost dat să văd lucrătorii, dar 
poate că erau şi ei prin apropiere, ocupați cu pauza de cafea a lui Master 
Capulet, şi care în împrejurări norocoase putea să se întindă cât era ziua de 
lungă. Tinerii mei prieteni m-au condus cu răbdare şi bunăvoință peste tot, 
dar mai ales prin locurile care le plăceau lor cel mai mult. Aşa am putut să 
văd marile taverne şi să înţeleg cât de diferite sunt ele de speluncile prin 
care mai intrasem până atunci. 

Într-o asemenea tavernă de lux, plină de oglinzi uriaşe şi de candelabre 
măiestrit lucrate, am aflat că se adună la un brandy select şi scump lumea 
bună a capitalei, „să mai pună ţara la cale”, cum spun ei, cu o expresie cât 
se poate de grăitoare, şi să facă afaceri în cifre ce nici măcar nu se pot 
pronunţa, de lungi ce sunt. Mi-au fost arătaţi la mese, mai departe de 
intrare, câţiva gentlemeni din Parlamentul Capriciei, un Lord ministru şi 
vreo doi moguli de partid. Felix-fata, care avea ureche mai bună, mi-a spus 
că onorabilii aceia tocmai tratau o astfel de afacere bănoasă şi ingenioasă, 
prin care urmau să se scoată de pe mai multe bulevarde centrale pietrele din 
trotuare, pe motiv că se uzaseră moral în răstimpul de trei luni cât trecuse de 
la ultima refacere a locului, şi să se schimbe cu altele noi, mai rezistente, în 
sensul că puteau să reziste nestrămutate chiar şi şase luni. La o masă aşezată 
un pic mai încolo, un alt grup de gentlemeni ajunseseră cu ciocnitul 
paharelor de cristal ceva mai departe decât afaceriştii oficiali, dovadă că 
tranzacţia lor era deja pecetluită, încât puteau să-şi reverse multumirea în 
nişte gesturi largi şi prietenoase, îndreptate asupra butelcilor de gin 
tramontan. Într-un colţ al localului, lângă fereastra cât un perete, am avut 
surpriza să descopăr nişte maidanaşi cu haine de piele neagră, ţinându-şi 
bine înfundate pe cap pălăriile cu boruri late de două palme. Era grupul cel 


mai gălăgios şi mi s-a părut că discută nişte afaceri cu aur, fiindcă ba unul, 
ba altul scoteau la vedere inele şi salbe sclipitoare, asupra cărora se aplecau 
toţi, fie să le cerceteze, fie să le respingă cu gesturi repezite. Era şi o masă 
unde se vorbea puţin şi rar, cu cuvinte neînţelese nici măcar de tinerii mei 
ghizi capricieni, ceea ce ne-a făcut să credem că afacerea era, probabil, 
ocolitoare de lege, încât se punea la cale în acel chip ascuns altora şi 
limpede doar pentru cunoscători. 

Am crezut la început că o să ne aşezăm şi noi la una dintre mese, dar 
Coco, studentul care la Cap Mamaiana purtase tricou de pirat, a observat 
curând că sala aceea luxoasă nu era de nasul nostru şi că nu ne-am fi putut 
simţi bine cu atâtea persoane simandicoase la mese şi cu păzitorii aşteptând 
nemişcaţi în spatele lor. Ne-am refugiat în holul uriaş al tavernei, de unde 
urcau nişte scări largi cu covor roşu-vişiniu spre caturile de sus, unde erau 
camerele pentru cei doritori să le închirieze cu ziua sau cu anul, plătind o 
grămadă de bani. Nici în hol nu era rău, fiindcă puteam să ne răsturnăm în 
nişte fotolii imense, acoperite cu un fel de postavuri pufoase, tot roşii- 
vişinii, iar slujitorii barului ne-au adus îndată nişte băuturi în pahare 
subţirele, pentru care Felix-băiatul se văicărea că va trebui să cheltuiască 
pensia lui Master Dinu pe o săptămână întreagă. 

Acolo, în hol, am cunoscut o fată plină de distincţie, de care, să fi fost 
mai puţin împovărat de ani, poate că mi-ar fi plăcut să mă îndrăgostesc. Am 
aflat că o chema Nora Dulcişora, dacă am reţinut corect numele cu care i se 
adresau tinerii mei însoțitori. Stătea trântită într-o rână pe fotoliul ei, de 
partea cealaltă a unei mese de sticlă, şi cred că gestul meu de a o saluta larg 
şi respectuos, cu tricomnul, i-a atras atenţia asupră-mi. A rămas cu ochii 
aţintiţi la peruca mea proaspăt pudrată şi părea că nu dă multă atenţie 
tinerilor care o asaltau cu cuvinte de gingăşie, deşi continua să discute cu ei. 
Am priceput imediat că Nora Dulcişora nu stătea acolo chiar degeaba, iar 
felul cum îşi arăta picioarele lungi, dezgolite până sus, voia să spună un 
lucru pentru care alte câteva surate de-ale ei îi aruncau deja priviri 
ucigătoare de pe scaunele înalte unde se cocoţaseră la bar. După vreo două 
minute am fost sigur că domnişoara aceea drăgălaşă, care îşi scutura elegant 
scrumul ţigării într-o farfurioară de cristal, nu era interesată decât de mine 


sau de punga mea, aşteptând să-i fac doar un semn ca să urcăm braţ la braţ 
pe covorul vişiniu spre încăperile de la etaj. Insistenţele lui Rem, care se 
aşezase chiar pe braţul fotoliului ei şi-i şoptea ceva la ureche, păreau s-o 
deranjeze şi, în mod ciudat, nu dădea atenţie nici tatuajelor pe care acela şi 
le prezenta pe pieptul scos la iveală, cu un asemenea prilej, de sub cămaşa 
descheiată. 

Tocmai mă întrebam cum aveau să sfârşească toate complicațiile 
acelea, când de undeva, dintr-o margine mai ascunsă a holului, şi-a făcut 
apariţia un hăndrălău încruntat şi pus pe gâlceavă. Cu politeţea mea 
englezească, aş fi vrut să pot spune şi despre el, ca despre alţi capricieni, că 
era un onorabil şi distins hăndrălău, însă distincţia lui consta într-o faţă 
lătăreaţă, negricioasă, însemnată de o cicatrice largă pe obraz, iar tonul cu 
care ni se adresa spunea destule, chiar fără să-i fi înţeles cuvintele. Totuşi, 
ştiam deja atâta cât să recunosc o frază poruncitoare: „Căraţi-vă de aici, 
dacă n-aveţi treabă!”, urmată de nişte explicaţii tot atât de duşmănoase din 
care reieşea că domnişoara era ocupată şi nu-şi pierdea timpul cu proştii. 
„Da” să se care ea!” a ridicat vocea Rem-tatuatul, supărat pesemne că Nora 
Dulcişora nu-i dăduse lui atenţie, şi l-am văzut ieşind în faţă, ca să-şi 
prezinte musculatura pectoralilor cu dragoni albaştri, rămaşi de la 
înţepături. Urâtul n-a stat mult pe gânduri şi i-a pus sub nas lama unui cuţit 
cu deschidere fulgerătoare, despre care aveam să aflu că în capriciană se 
numeşte şiş. „Bă, mădularule, te omor şi te plătesc cu lire!” a mai zbierat 
necunoscutul acela, iar gestul lui era destul de grăitor încât să înţeleagă tot 
grupul că nu mai avea niciun rost să întârzie prin taverna aceea de lux. Ne- 
am retras strategic, străduindu-ne să nu pară că dăm bir cu fugiţii. 

Ultimele vorbe ale hăndrălăului îmi dau prilejul să vin cu nişte 
observaţii privitoare la limbajul obişnuit al capricienilor. Deşi e scârbavnic, 
cuvântul acela, „mădular”, am observat că îşi face loc adesea şi fără nicio 
jenă în vorbirea lor. „Ce mădularul meu!” exclamă capricianul când se miră 
de ceva care nu-i este pe plac, sau, pur şi simplu, când ar spune ceva şi nu 
ştie ce. „la mai du-te-n mădularul meu!” înjură el, uneori chiar prieteneşte, 
pe unul despre care ştie precis că n-o să sară la bătaie. Cu „dă-l în 
mădularul calului!” îşi sfârşeşte bârfa despre un cunoscut pe care nu-l 

stimează şi vrea să-l alunge cât mai repede din minte. „Un mădular de 
câine!” spune capricianul când i se cere ceva ce nu vrea să dea. „Bă, 
mădular blegit!” se miră el de cel pe care ţine să-l umilească, iar expresia 
„ce, te tragi de mădular cu mine?!” am auzit-o atunci când cel ce o foloseşte 
se crede mai deştept decât cel căruia i se adresează. Până şi fetele, despre 
care se ştie că n-au mădular decât atunci când îl împrumută de la amanţii 
lor, se mai scapă între ele cu formula: „dă-o-n mădularul meu!”, spusă cu 
scârbă despre una care nu-i de faţă, fără să priceapă că, după înţelesul exact 
al vorbelor rostite într-o asemenea situaţie, încredinţează cu prea multă 
uşurinţă rivala duşmănită mădularului propriului său iubit. 

Am întâlnit la capricieni şi o expresie legată de boaşe, spusă adesea pe 
ton de mare admiraţie, însă nu cu sensul propriu, cu care ar fi tentat s-o 
înţeleagă cineva din patria mea, ci cu unul legat de bani, iar uneori chiar de 
putere. „Să ai boaşe” înseamnă adesea, în Capricia, să le ai pline de lire, ca 
nişte punguţe dolofane, pe care poposesc privirile râvnitoare ale tinerelor 
puse pe căpătuială grabnică. Şi nu arareori poţi vedea în cutiile de umbre 
perechi hazlii, alcătuite dintr-o iapă tânără şi prostănacă, dându-se în mare 
iubire cu o stârpitură de moşuleţ, având mădularul „blegit”, cum zic 
capricienii slobozi la gură, dar boaşele doldora de lire, cum tot pe ei i-am 
auzit că spun. Nu vreau să se creadă că în Anglia sau la curţile europene n- 
ai putea întâlni situaţia asta, dar poate că nu atât de des şi nu prezentată cu 
atâta încântată deşănţare ca prin insula unde am naufragiat. 

Dacă te iei după ce scriu pamfletele sau după ce vezi în cutiile de 
umbre, ai putea crede că oamenii locului sunt păgâni, ori se închină numai 
la zeiţa Lira. Am fost la un moment dat convins că acesteia o să-i găsesc 
templul pe movila cea mai înaltă din Cetăţuia Soarelui, crezând că doar o 
jenă morală a tinerilor mei prieteni îi făcea să întârzie când era vorba să mă 
conducă în direcţia aceea. Plimbările mele prin oraş m-au făcut totuşi să fiu 
mai atent la credinţa lor şi să-i aflu temeiurile adânci. În locul acelui mare 
templu al dezmăţului pecuniar, am găsit o puzderie de temple mai mici unde 
capricienii care intră acolo îngenunchează şi se bat cu frunţile de lespezile 
pardoselii, ori fac gestul acesta de penitenţă pe lespezi anume aşezate 
dinaintea altarului. S-ar putea ca locuitorii insulei să fie tot un fel de 


creştini, dar fără cruce, fiindcă, atunci când europenii îşi fac semnul crucii, 
ei se dau cu capul de piatră. Dumnezeul lor n-a fost răstignit pe cruce, ci, 
după o vânzare tot pe treizeci de arginţi, omorât prin lapidare. Din cauza 
asta, lui Jesus Christ ei îi spun Isa Lapedat şi, ca să-i intre în graţii, îşi 
lapidează şi ei frunţile, cu multă evlavie, de lespezile templelor. Cu toate 
aceste deosebiri de cult şi de ritualuri, socotesc că e minunat că majoritatea 
capricienilor se închină unui sfânt martir şi nu unei zeițe tronând pe un sac 
cu aur, precum speakerul parlamentar de la Londra pe un sac cu lână. 
Cetăţuia Soarelui mai are şi alţi sfinţi importanţi, de tradiţie capriciană, 
precum Sfântul Sisoe, prezent adesea în blesteme sau înjurături, şi Stepan 
cel Nou, un sfânt războinic, principe canonizat, pe care însuşi principele 
Ciocesko şi-l dorise la dreapta sa, ca să aibă cu cine se sfătui, ori, mai 
corect spus, cui să-i dea sfaturi. 

Am întâlnit şi capricieni nemulţumiţi de găselniţa Marelui Sobor 
bisericesc de a şi-l asocia la serviciul divin pe acest Stepan, care — când încă 
mai era „cel Vechi”, de dinaintea canonizării — fusese, din câte aud, un 
principe viteaz, cu patruzeci şi două de războaie câştigate şi încă două 
câştigate numai pe jumătate, fiindcă, după ce le-a pierdut, nu s-a lăsat până 
nu le-a câştigat totuşi, în alte bătălii, şi pe acelea. Se spune că însăşi mama 
principelui i-ar fi trântit în nas uşa castelului unde pe-jumătate-învinsul 
căuta scăpare după o înghesuială în care nu el avusese ultimul cuvânt, 
distinsa Lady certându-l amarnic şi poruncindu-i să se întoarcă la oştire, ca 
să reia lupta din punctul ruşinos unde o lăsase întreruptă. Astfel de 
întâmplări pline de bravură, după cum le consemnează cronicarii de 
odinioară, sunt demne de oştean, însă mai puţin grăitoare pentru sfânt. Cu 
atât mai mult cu cât aceiaşi cronicari capricieni îi pun în seamă şi nişte 
păcate lumeşti ce nu se prea împacă nici cu pioşenia mireană, nici cu 
neprihănita curăţie a sfinţilor. Aud că iubea vinul mai mult decât o fac 
călugării, dar nu mai puţin decât marii cunoscători ai acestei licori divine. 
Ibovnice avea prin fiece cătun caprician pe unde-l purtau campaniile 
militare, iar uneori, când vinul i se suia la cap, mai făcea şi câte o judecată 
în pripă, de pe urma căreia, spun tot vechile cronici, curgea sânge 
nevinovat. Tot martirizând pe alţii, ba pe câmpul de luptă, ba pe la ospeţe, 


principele pare să fi pierdut cu totul prilejul de a deveni el însuşi martir, 
încât a murit în patul său, bătrân şi bolnav, dar agitându-şi încă o dată sabia 
pe sub bărbile zburlite ale boierilor săi, care nu voiau nici în ruptul capului 
— ceea ce li s-a şi întâmplat în cele din urmă, prin descăpăţânare princiară — 
să-l urce în tron pe fiul cel mare al viitorului sfânt, aşa cum cerea atunci 
tradiţia şi voinţa testamentară a suveranului. Amintitele fapte omeneşti i-au 
silit pe întocmitorii acelei laudatio de canonizare să facă nişte ocoluri foarte 
iscusite pentru ca adânca sa credinţă să iasă deasupra şi să le copleşească 
într-atâta, încât doar istoricii să şi le mai amintească uneori. Pe de altă parte, 
am întâlnit şi mulţi capricieni bucuroşi să aibă şi ei un sfânt naţional, cum 
au balnibarbii în străvechiul lor rege Odon, sau Odip, înfăţişat prin temple 
cu o bucată mare din lespedea sfântă într-o mână şi cu spada în cealaltă, de 
nu se mai ştia dacă tăiase mai multe capete printre necredincioşii altora sau 
printre propriii săi necredincioşi, în vremea când îşi creştina cu de-a sila 
triburile din Balnibarbia. 

Legat de lespedea aceea, am observat că mulţi capricieni, şi cred că şi 
alţii din celelalte insule, poartă la gât, ori ţin la loc de cinste prin casele lor, 
câte o pietricică despre care spun că a fost desprinsă chiar din piatra cu care 
fusese martirizat în urmă cu două mii de ani Isa Lapedat. Relicvele acestea 
vindecătoare şi aducătoare de noroc se vând pe la mănăstiri, iar uneori chiar 
şi prin târguri, fiecare însoţită de o garanţie frumos scrisă, cu înflorituri 
vechi, ca să fie sigur cumpărătorul că aşchia de granit e autentică. Eu, ca 
străin de obiceiurile evlavioase ale locului, mi-am făcut totuşi socoteala că, 
dacă-i adunai laolaltă bucăţile răspândite prin arhipelag, Lespedea Sfântă 
trebuie să fi fost mai mare decât vulcanul Kilaluea, sau Pilaluea, din 
mijlocul 'Tramontanei, şi căruia — schimbând yarzii locului cu yarzi 
englezeşti — i-am apreciat înălţimea ca la vreo două mile şi 350 de yarzi. 

Am mai întâlnit la capricieni un mare respect pentru moaşte. Tot 
învârtindu-ne noi prin Cetăţuia Soarelui, am ajuns şi la templul cel mare, 
căruia localnicii îi spun Catedrala Catedralelor. În prima clipă n-am priceput 
ce se întâmpla acolo, iar mulţimea care lua templul cu asalt m-a uimit peste 
măsură. Felix-fata m-a lămurit însă că tocmai fusese adusă din Tramontana, 
cu multă pompă, o falangă din degetul mijlociu al Sfintei Vineri, iar 


mulţimea de pe trepte şi din jurul catedralei dăduse năvală s-o vadă şi să se 
închine la ea. Preoţii aşezaseră cutia aurită chiar pe treapta cea mai de sus, 
bine păzită de un cor mare de cântăreţi bisericeşti, iar pentru mulţime, ca să 
nu se înghesuie până la sufocare, aranjaseră nişte culoare anume, din 
garduri mişcătoare, printre care capricienii umblau în rând câte zece, 
vlăguiţi de atâta aşteptare, de foame, sete şi de frigul nopţii, întrucât unii 
veniseră de la celălalt capăt al insulei, aşezându-se la coadă cu o zi-două în 
urmă. Toți voiau să treacă pe dinaintea falangei făcătoare de minuni, să-i 
încredinţeze rugăminţile lor cele mai fierbinţi şi să plece de acolo pe deplin 
înseninaţi. Corul cânta cu evlavie, iar vreo zece, poate chiar douăzeci de 
preoţi îmbrăcaţi în veşminte bogate, cu fireturi de aur, ţineau ritualul 
cuvenit, cu pilde şi cântări ce se auzeau până departe peste piaţa aceea 
largă, revărsate din nişte pâlnii asurzitoare. De la tinerii mei însoțitori am 
aflat că aceia care se înghesuiau mai în faţă, atingând de repetate ori cu 
buzele sticla groasă fixată deasupra sfintei moaşte şi dându-se harnic cu 
frunţile de raclă, în văzul mulţimii, erau mai-marii momentului, lorzi din 
Parlament, moguli de partid şi diriguitori de pamflete. Toţi ţineau să se vadă 
cât de pioşi sunt şi cât de adânc înrădăcinaţi în tradiţia bisericească, iar asta 
cu atât mai mult cu cât unii şi-i mai aminteau sărutând cu drag portretul 
principelui Ciocesko, pe vremea când fuseseră înscrişi cu toţii în partidul 
cioceskian. 

Nu pot să nu recunosc că am fost foarte impresionat de înclinația 
religioasă a capricienilor, arătată la asemenea serbări bisericeşti sau de 
fiecare dată când locuitorul obişnuit al Cetăţuii Soarelui are prilejul să se 
închine. Fie că umblă pe jos, fie că se află într-o caretă publică sau în 
propria sa trăsurică, un caprician ajuns în faţa unei biserici scoate iute din 
buzunar sau din poşetă piatra de închinăciune şi se dă de mai multe ori cu 
capul de ea. Sunt semne de cucernicie adâncă, pe care poate că şi neamurile 
europene ar trebui să le arate mai des, dacă speră în mântuire cu adevărat. 
Mă întreb totuşi dacă atâta zel evlavios foloseşte la ceva, din moment ce 
capricienii, când ies din templu, unde s-au rugat sincer şi fierbinte pentru 
iertare, o iau de la capăt cu păcatele de pe unde le-au lăsat, unele chiar la 


poarta templului, dar cu sufletul uşor şi convinşi că Marele Lapidat i-a săltat 
deja în braţe, spre a cuvânta pentru ei, de bine, la Judecata de Apoi. 


Capitolul 6 


Astronomie populară. Galileo şi Galilei. Pluralitatea lumilor 
locuite. Rostul războaielor dintre planete. De ce îi interesează 
Luna pe capricieni. „Băi, Lemuel, astea-s poveşti!” Întrecere de 
proiecte. Încă o înfumurare prostească de-a insularilor. Ce va rosti 
primul om ajuns pe Lună? Ce a rostit el cu adevărat. 


Din faptul că Felix-băiatul îşi cam târa studentia, iubind băncile 
universităţii poate mai mult decât se cuvenea, cineva mai puţin înţelegător 
decât mine ar fi putut crede că nu-l duce capul şi că treburile intelectuale nu 
erau de nasul lui. M-am convins însă repede că tânărul meu prieten ştia o 
grămadă de lucruri şi chiar citea adesea, dar nu din manuale, ci din nişte 
cărţi jerpelite de cât fuseseră luate în mână. L-am văzut la un moment dat 
preocupat de un volum cu paginile pline de desene ciudate şi am aflat că era 
un tratat liber de astronomie populară, de unde învăţa el — după cum spun şi 
băsmuitorii de la noi — „câte-n soare şi-n stele”. Am pus degetul pe unul 
dintre desene şi l-am întrebat ce-i acolo. „Asta-i o galaxie”, mi-a răspuns 
Felix-băiatul, folosind un cuvânt caprician pe care, oricât m-am silit să-l 
traduc în engleză, nu i-am găsit un echivalent, aşa că o să-i spun şi eu tot 
aşa, galaxie. Şi mi-a explicat că galaxiile ar fi nişte grămezi mari de stele şi 
sori, adunate de pe cine ştie unde cu miliardele, ca albinele în stup. Un stup 
foarte mare, fără îndoială, aproape de neînchipuit cu mintea noastră slabă, 
căci n-am văzut niciunde în călătoriile mele vreunul unde să încapă mai 
mult de câteva mii de albine împreună cu matca lor. Cifra aceea, miliarde, 
mi s-a părut scoasă din burtă şi am început să mă îndoiesc de sănătatea 
mintală a astronomilor lor populari, dacă nu cumva erau nişte poeţi, iar 
poeţilor li se iartă orice născocire, pentru că aşa-i mintea lor, încâlcită şi 
plină de născociri. Despre unele se spune că-s chiar frumoase, dar eu nu pot 
să confirm, fiindcă poezia e ultima dintre muze la care aş fi dispus să fac 
temenele. 


Fiul lui Master Dinu o ţinea pe-a lui, că, dimpotrivă, lucrurile acelea 
erau foarte adevărate şi că puteai să-ţi dai seama de asta doar uitându-te, 
noaptea, la cer. l-am spus că şi eu m-am uitat deseori noaptea la cer, 
cercetându-l mai ales pentru Steaua Polară, sau pentru Crucea Sudului, când 
ajungeam dinjos de Ecuator. N-am văzut niciun stup de galaxie, decât 
constelaţiile înscrise pe hărţi marinăreşti. Atunci Felix-băiatul a pufnit în 
râs, mirându-se de neştiinţa mea şi de aiureala de a căuta galaxiile cu ochiul 
liber. Sau poate că noi, în ţara de unde venisem, n-aveam nici măcar lunete? 
I-am spus că lunete aveam, de când le făurise un italian istet, punând două 
lentile la anume distanţă într-un tub. Unul căruia i se spunea când Galileo, 
când Galilei, de parcă ar fi fost doi, sau chiar mai mulţi laolaltă. Unealta 
italianului o folosesc toţi căpitanii de corăbii, dar n-o numesc 
„cannocchiale”, cum voia Galilei (sau Galileo), ca să-şi rupă britanicul 
limba în cuvântul ăsta papistaş, şi nici măcar lunetă, cum îi spun francezii, 
cu care ne-am aflat în mai multe rânduri în duşmănie şi în războaie lungi, ci 
ochean, cu un cuvânt englezesc curat, pe care îl pricepe şi târgoveţul din 
Cornwall, şi purtătorul de fuste din Scoţia, ba chiar şi grăjdarul irlandez, 
despre care se ştie că-i nedus la şcoală şi, ca urmare, mai nerod decât alţii şi 
nerespectuos cu tot ce vine dinspre stăpânirea de la Londra. 

Ca să se fudulească atunci cu tot ce ştia el şi eu încă nu aflasem, Felix- 
băiatul mi-a vorbit despre planete, cum dau ele ocol Soarelui şi le vedem 
strălucind puternic pe cer. Care strălucesc putemic — strălucesc, care nu — 
nu prea, l-am corectat eu, iar aici a trebuit să admită că-i chiar aşa şi să mai 
lase din îngâmfare, dând mai multă atenţie şi vorbelor mele de om matur şi 
umblat. l-am spus, bunăoară, că nimeni în Marea Britanie şi în statele 
civilizate din Europa nu mai credea în sistemul ptolemaic al anticilor, după 
care Pământul era fix, iar cerul, toate stelele şi planetele lui, îi dădeau ocol 
pe diferite orbite. Savanţii luau de multă vreme în seamă teoria unui popă 
pârât pe nume Copernicus, care întorsese sistemul lumii pe dos, arătând că 
fix e Soarele şi că toate planetele se rotesc în jurul lui la anumite distanţe, 
până şi planeta pe care locuim noi. Aici fiul gazdelor mele a dovedit bun 
simţ şi mi-a dat dreptate, dar nu întrutotul, contrazicându-mă în privinţa 
numelui savantului pomenit de mine, şi de care el nu auzise chiar deloc. În 


arhipelag se ştia că născocitorul acelei teorii noi despre univers era unul, 
Azarie, călugăr cronicar de la curtea principelui Stepan-războinicul, cel 
despre care am mai spus că fusese canonizat sub numele de Stepan cel Nou 
şi era ţinut în creştinească iubire de capricieni. N-am vrut să mă mai 
contrazic cu tânărul meu prieten şi student, aşa că l-am lăsat în convingerile 
lui populare, meditând totuşi cu uimire la îndărătnicia cu care acest neam de 
insulari ţinea uneori să se creadă că tot ce fusese făcut bun în lume avea 
vreo legătură cu înţelepciunea şi îndemânarea naţiei lor. 

Stârniţi de desenele pe care le-am mai văzut în cartea de astronomie, 
am zăbovit şi asupra altor subiecte, între care unul, îndeosebi, ne-a plăcut 
amândurora. L-am întrebat ce se ştia la ei despre pluralitatea lumilor 
locuite, iar Felix-băiatul mi-a răspuns că se ştiau multe, dar că cei mai mulţi 
dintre capricieni ştiu aşa şi-aşa. Mai mult aşa decât aşa, fiindcă locuitorii 
cei mai numeroşi ai insulei se preocupau doar de grijile lor zilnice, 
mâncărika, „tzuikulitza” (asta presupun că-i o rubedenie a băuturii 
trăsnitoare cu care m-au tratat ei de slăbiciune la Cap Mamaiana), vecinele 
din apartament sau de dincolo de apartament, relaţiile cu şefii şi 
întâmplările senzaţionale din programul umbrelor de seară. Despre omuleţii 
verzi de pe alte planete afirmau, cam vulgar, că-i doare exact în kur. Existau 
însă şi dintre aceia care credeau cu tărie că noi, pământenii, nu suntem 
singuri în galaxie, ba chiar că din când în când ne întâlnim cu vecinii din 
alte lumi, poate fără să ne dăm seama. Era ca şi cum taică-său, Master Dinu, 
ar fi stat pe banca din faţa palatului de locuit, zvârlind cu pasiune zarurile în 
cutie, alături de Master Capulet, care îşi aştepta liniştit rândul la aruncat, şi 
l-ar fi întrebat una-alta fără să bănuiască, de fapt, că se adresează unui 
vizitator deghizat de pe Marte, ori din vreo stea mult mai îndepărtată. 

Mi-am amintit şi eu de un filozof al francezilor, Fontenelle sau aşa 
ceva, care scrisese un tratat asupra lumilor universului, unde despre toate 
planetele afirma că sunt locuite de fiinţe asemănătoare pământenilor, şi că 
făpturile acelea gândesc şi vorbesc întocmai ca noi. În asemenea lucruri nici 
eu nu credeam decât pe jumătate, căci ce mama dracului — am spus eu în 
capriciana mea încă nu prea bogată, la Londra folosim expresia „what the 
Hell” — mai era nevoie să umpli cu oameni toate planetele? Nu suntem noi 


destui aici, pe Pământ? Şi chiar atâţia câţi suntem, câteva sute de milioane, 
dacă luăm la socoteală şi mulţimea doar bănuită a kitailor, ori a celorlalţi 
posesori de ochi oblici, din Împărăţia Japoniei, tragem unul într-o parte, 
altul într-alta, ne certăm pe te miri ce, ne pizmuim pământurile şi bogăţiile, 
încât pe negândite punem mâna pe arme. Lăsând deoparte vorba cumpătată 
şi înţeleaptă a lui Fontenelle, le invităm pe acestea să vorbească în numele 
nostru, aşa cum sună un străvechi proverb latin. Felix-băiatul mi-a răspuns 
că la ei nu mai sunt războaie de când Tramontana, cu puterea ei mare şi 
recunoscută de toţi, luase într-un fel şefia arhipelagului şi nu întârzia să 
clatine ameninţător din deget de fiecare dată când neînțelegerile dintre 
insule păreau să se surpe într-un conflict grav. Era adevărat însă că mai 
demult fuseseră şi acolo nişte războaie (pe care istoria capriciană le descria 
amănunţit, iar aleatoria capriciană se silea să treacă ruşinată peste ele), cum 
ar fi cele dintre glubbdubdribi şi troşkoleţi, sau dintre capricieni şi 
balnibarbi. 

Dar toate fleacurile acestea de pe Pământ, trebuia să recunosc, au prea 
puţină importanţă faţă de orizontul larg pe care ţi-l deschide în faţă teoria 
pluralităţii lumilor locuite. Asta în caz că locuitorii celorlalte planete ar fi 
tot atât de înţelepţi şi de cumpătaţi ca francezul pomenit mai înainte, sau 
dacă vreuna dintre planete şi-ar putea impune şefia, arătându-le obrazul sau 
ameninţându-le părinteşte pe cele ce o iau razna şi nu se supun programului 
comun. Altfel, ar trebui să ne închipuim că şi pe planetele acelea, Venus, 
Marte, Jupiter, Saturn şi câte or mai fi rămas nedescoperite încă de lunete şi 
ocheane, oamenii locului se păruiesc între ei, popoarele îşi dau foc unele 
altora, ba şi mai grav chiar, se războieşte planetă cu planetă, cucerindu-se şi 
distrugându-şi civilizațiile reciproc. Rostind eu aceste cugetări, am zărit o 
sclipire de mulţumire în ochii tânărului meu prieten. Mi-a spus că şi la ei, în 
Cetăţuia Soarelui, începuseră să se publice prin pamfletele de scandal 
istorisiri despre războaiele dintre nişte planete necunoscute, dar mai ales 
cutiile de umbre prezentau lungi seriale războinice unde pământenii, 
răspândiţi peste tot în galaxie, trebuiau să înfrunte imperiile unor stârpituri 
monstruoase, cu ţestele vălurite de parcă le-ar fi ieşit creierii la vedere, şi la 
care firile mai sensibile nici nu se puteau uita fără să-şi scuipe în sân şi să se 


închine repede, lovindu-şi de câteva ori frunţile de podele. Alţii, în schimb, 
citeau cu nesaţ şi aşteptau cu nerăbdare fiecare luptă nouă purtată în cutiile 
de umbre, de parcă n-ar mai fi existat nimic în afara acestor palpitante 
întâmplări. În special copiii păreau foarte impresionați de desfăşurarea 
bătăliilor dintre planete, încât nu se termina bine una, că se şi repezeau la 
maşinăriile lor de vorbit, să-şi sune prietenii şi să şi le repovestească, uneori 
făcându-se unii pe alţii boi şi tâmpiţi, când careva încurca nişte scene, ori 
uita vreo replică demnă de ţinut minte a personajului preferat. 

Gândindu-mă mai bine la cele povestite de tânărul caprician, am crezut 
că dezleg rostul acestei iubiri a insularilor pentru războaiele din galaxie. El 
nu-i deloc unul simplu şi prostesc, ci dimpotrivă, poate fi văzut în două 
chipuri diferite, ca două feţe ale aceleiaşi foi de hârtie. Pe una dintre feţe e 
scris că, sătui să li se tot arate mâţa de fiecare dată când ar vrea ei să-şi 
tragă palme cu balnibarbii, cu oreganii, cu glubbdubdribii, ca să nu mai 
vorbim de tramontani, pe care îi admiră pentru puterea lor şi îi înjură pentru 
felul cum îşi folosesc această putere, locuitorii din Capricia se refugiază în 
poveştile cu nepământeni fiindcă acolo pot vedea fără oprelişti ceea ce lor 
le este interzis. Pe cealaltă faţă poţi citi că tramontanii, plini de mândria 
fudulă a întâietăţii lor într-o lume de egali mai puţin egali decât ei, au tot 
interesul să le abată celorlalţi gândul de la răutăţile pe care şi le-ar face unii 
altora, lăsându-i în schimb să rătăcească printre bătălii închipuite, ca şi cum 
ar fi propriile lor bătălii. lar partea cea mai deşteaptă a acestei plănuiri, 
despre care sunt tot mai sigur că pleacă din insula Tramontana, dimpreună 
cu poveştile războinice cu omuleţi verzi şi neverzi, este că tuturor celor din 
arhipelag li se arată astfel cine ar fi duşmanul lor cel mai mare şi cel mai 
înverşunat: nepământeanul înspăimântător la chip şi criminal. Să strângem 
rândurile, ne poate paşte oricând o primejdie mai mare decât toate cele din 
jur, aşa trebuie înţeles mesajul. Iar dacă lucrurile stau chiar astfel, atunci nu 
pot decât să-l felicit pe Lordul cel mare din Tramontana pentru sfetnicii 
minunati pe care şi i-a adunat în jur. 

Dintre toate planetele Soarelui, Felix-băiatul mi-a spus că Luna este 
cea care îi subjugă pe insulari cel mai mult. Luna place mult şi englezilor, 
începând de la câinii care latră pe diferite tonuri la luna plină, şi până la 


marinarii noştri de pe corăbii, care, dacă n-au somn, pot sta ore în şir pe 
punte, bucurându-se de lumina ei revărsată până departe în jur, pe apele 
vălurite ale oceanului. 

— Nu m-ai înţeles, mi-a spus tovarăşul meu de discuţie adâncă, având 
o umbră de dezamăgire în ochi. Eu mă refer la Lună ca astru ceresc, ca la o 
ţară întinsă şi neexplorată, şi care abia aşteaptă să fie luată în stăpânire. 

— De cine? am întrebat eu, prefăcându-mă uimit. 

— De noi, ăştia din arhipelag, mi-a răspuns Felix-băiatul pe glasul cel 
mai natural din câte pot exista. 

— Aha! am zis, amintindu-mi că şi pe la noi au fost unii care stăteau cu 
gândul la călătoriile în Lună, şi într-atâta şi-au frământat minţile, încât au 
găsit cum trebuie să se ajungă pe astrul acesta luminos care bântuie cerul 
nopţilor senine. Pentru că sunt un vechi navigator, am pomenit mai întâi, cu 
mândrie, de grecul din Samosata care avusese norocul ca, în timpul unei 
furtuni, vântul să-i salte pe sus corabia şi să i-o poarte printre nori, până la 
Lună. N-am uitat, fireşte, nici de Francis Godwin al nostru, care şi-a 
înhămat în chip ingenios nişte gâşte sălbatice la caretă, parcurgând acelaşi 
drum prin aer, de parcă ar fi călătorit de la Londra la Brighton. Mi-am mai 
amintit şi de alţii, bunăoară de un francez cu pălărie de muşchetar care, mai 
rafinat decât toţi, îşi lega la brâu o mulţime de sticluțe cu rouă, încât 
substanţa asta subtilă, prin evaporare, să-i asigure propulsia spre Lună şi 
spre alte corpuri cereşti. Îmi închipui însă că, dacă-şi lega sticluţele cu gura 
în sus, ca să nu i se verse lichidele din ele, francezul nu putea călători decât 
cu picioarele înainte. Ceea ce trebuie să fie destul de incomod pentru cineva 
pornit la drum lung, să viziteze planetele cerului, şi mult mai la îndemână 
pentru unul pornit pe marele şi veşnicul drum. 

— Băi, Lemuel, astea-s poveşti! s-a repezit fiul gazdei mele să tragă 
concluzia, tratându-mă cu semeţie, de parcă aş fi fost un coleg de-al lui, de 
la universitatea unde „se freca mangalul”, ceva mai mic şi mai prost. 

— Dar voi cum călătoriţi în Lună? l-am întrebat fără să mă arăt ofensat. 

Din răspunsul lui cam încâlcit, am înţeles că tot cu un fel de corabie, 
dar nu atât de frumoasă şi de suplă ca ale noastre, ci mai curând 
butucănoasă, ca un turn ascuţit. Am observat imediat că pe o asemenea 


navă fără catarge nu aveai cum să întinzi pânzele în vânt, aflând în schimb 
că ei nici nu contau pe puterea vântului, ci pe alte mijloace care să le 
împingă nava spre Lună. Felix-băiatul mi-a spus că pentru primul zbor în 
Lună se făcuse chiar o întrecere nedeclarată, dar cât se poate de strânsă. De 
lucrul acesta n-aveam cum să mă îndoiesc, după ce văzusem pasiunea 
capricienilor pentru concursurile de trăsuri şi, în general, pentru aproape 
orice concurs. Aflaseră că în Tramontana se muncea pe brânci la o navă de 
săltat în cer şi la un proiect astfel calculat încât să o ducă, după nişte anume 
rotiri în jurul Pământului, pe o cale ocolită spre Lună. Ca să nu se lase mai 
prejos, Cetăţuia Soarelui îşi propusese nu numai să-şi facă propria „navă 
lunară”, ba mai mult, să le-o ia tramontanilor înainte, cu toată tehnica lor 
mai bine pusă la punct, şi să fie ei, capricienii, cei ce debarcau primii acolo. 
Luând această eventualitate ca aproape înfăptuită, unii începuseră deja să 
socotească procentele din Lună ce li s-ar fi cuvenit la o împărţeală cinstită 
cu cei din insula 'Tramontana, ocupanţii locului doi în concurs. Nu se îndoia 
nimeni că procentul câştigătorului trebuia să fie mult mai mare decât al 
celui învins. 

M-am interesat ce anume nădăjduiau ei să fie de împărţit. În privinţa 
călătorilor din Europa, eram lămurit. Se credea că Luna este un regat mai 
înapoiat ca nivel de civilizaţie decât regatele de pe Pământ, dar că suprafaţa 
ei albă şi lucitoare era alcătuită din argint de cea mai pură calitate. Prin 
urmare, se putea calcula valoarea yardului cubic de argint, la preţurile 
cămătarilor din Londra sau din alte capitale europene, precum şi valoarea 
fiecărui transport din acest metal preţios pe care corăbiile, caretele sau 
simplul sac luat în spate (în cazul călătorului francez cu sticluţe pline de 
rouă) puteau să-l aducă pe Pământ într-un anume interval de timp. N-aveam 
nicio îndoială că oamenii noştri se vor descurca în relaţiile lor cu locuitorii 
Lunii, dacă nu altfel, atunci la troc cu mărgele de sticlă, cum mai făcuseră 
nişte neamuri de-ale lui Francis Godwin (şi de-ale mele, bineînţeles) în 
comerţul lor norocos de pe coastele Africii. M-am mirat însă foarte tare să 
aflu că în cartea de astronomie populară a prietenului meu caprician Luna 
era descrisă ca lipsită de argint pe oglinda feţei sale luminoase, şi mai 
degrabă cu un sol sterp, plin de praf cenuşiu. Felix-băiatul nu excludea să 


fie ceva bogății risipite prin miezul de piatră al Lunii, însă deocamdată 
nimeni nu putea şti nici ce anume şi nici unde sau cât trebuia săpat ca să se 
ajungă la un profit sănătos. 

Dacă era adevărat ce scria acolo, atunci Luna prezenta puţin interes 
economic şi era o nebunie să te zbaţi atâta ca să ajungi la ea. I-am spus că, 
dacă mâine s-ar însura cu Felix-fata în mod legiuit, începând imediat să facă 
împreună copii, ar trebui să aştepte până la a patra sau a cincea generaţie 
pentru ca familia lor să se îmbogăţească din resursele Lunii, iar o asemenea 
lentă încropeală financiară putea fi obţinută, cu răbdarea cuvenită, şi în 
Cetăţuia Soarelui, fără riscurile ce puteau interveni în călătoria de la Pământ 
la Lună. Era destul să mă gândesc la câte primejdii apăruseră în calea mea 
în călătoriile făcute pe mare, şi cred că acestea nici nu se compară cu cele 
ce ne aşteaptă pe drumurile cerului, care nu pot fi decât şi mult mai lungi, şi 
mult mai necunoscute. Din cele citite de Felix-băiatul prin pamfletele 
zilnice şi povestite mie, în parte cu multă mândrie tinerească, în parte cu 
fudulia pe care începeam deja s-o recunosc la capricieni, am aflat că 
arhipelagul avea ambiţii mari: îşi propusese să viziteze nu doar Luna, care 
se află mai aproape de noi, ci şi alte planete. Marte şi Venus mai întâi. 

— Mă miră mult aiureala asta, i-am spus eu. Mai mulţi autori de-ai 
noştri văd acolo state şi imperii ciudate, locuite de nişte răsucituri cu faţa la 
ceafă, cu ochi în burtă, cu gură la şezut şi ţopăind într-un singur picior. lar 
dacă, dimpotrivă, şi planetele acestea or fi pustii, ca Luna astronomilor 
populari din Capricia, atunci cu atât mai mult mi se pare o nebunie să te 
străduieşti să ajungi pe ele. Prostie şi mai mare îmi pare să-ţi umble prin cap 
pustietăţile cerului când mai avem atâtea de aflat pe Pământ înainte de a 
porni cu corăbiile-turn într-acolo. Eu, bunăoară, nu cunoşteam până mai ieri 
arhipelagul ăsta minunat al vostru, iar voi n-aţi auzit de iubita mea Anglie, 
de regatele Europei, de Africa şi de Indii. Şi, în loc s-o luaţi în direcţia lor, 
vă vindeţi flota şi vă umblă prin cap să navigaţi numai în sus, printre 
pământuri sterpe, ori populate cu omuleţii verzi de care-s pline programele 
voastre de umbre. 

I-aş mai fi zis şi altele, certându-l pe el pentru mintea slabă a tuturor 
capricienilor, dacă nu mi-aş fi amintit la vreme că Felix-băiatul nu era decât 


un biet student întârziat, căruia îi plăcea să zăbovească prin spelunci şi 
taverne ca tuturor studenţilor întârziaţi din Britania mea şi, fără îndoială, de 
pretutindeni din lumea civilizată pe care o cunoşteam. Nu era firesc să-l fac 
pe el vinovat de smintelile lumii sale, deşi tare mi-era teamă că începuse să 
se cufunde fără întoarcere în ele. Şi poate că nici nu putea face altfel, n-avea 
încotro. Am văzut cu câtă însufleţire vorbea despre patima cu care se 
antrenase Capricia în întrecerea pentru „cucerirea Lunii”, cum spunea el. O 
patimă şi o aşteptare nerăbdătoare ce umpluse şi pamfletele de orice 
culoare, şi ştirile din cutiile de umbre, şi bârfele între prieteni, ba chiar şi 
sporovăielile pe care şi le îngăduiau cei din Cetăţuia Soarelui noaptea, în 
pat, printre oftaturi şi giugiuleli. Pe când tânărul caprician evoca momentele 
de înălţare sufletească stârnite de planul acela măreț, a intrat în cameră 
taică-său, Master Dinu, care, trăgând cu urechea, a ţinut să adauge că 
entuziasmul popular fusese atât de mare atunci, încât la colţ de stradă 
apăruseră peste noapte cutii de carton pentru donaţii publice şi liste cu 
donatorii, pe care primii călători ar fi urmat să le depună pe Lună, spre 
pomenirea universală a spiritelor caritabile ce susţinuseră din buzunarul lor 
proiectul. 

— Am dat şi eu trei lire şi douăzeci de shilingi, cât aveam atunci în 
buzunar, ne-a mărturisit Master Dinu, umflându-şi pieptul cu mândrie. 

Dar Lady Maricika trăgea şi ea cu urechea, de dincolo, din bucătăria 
unde tocmai gătea o altă mâncare de-a lor, ciolan pe fasole. A ieşit imediat, 
proţăpindu-se în uşa deschisă, şi i-a aruncat soţului o privire ucigaşă. 

— Da” mie de ce nu mi-ai spus nimic? l-a luat ea la rost, burzuluindu- 
se şi pârându-mi-l că aşa-i el, „prostul ăsta”, se lasă „fraierit” (în engleză 
cred că-i „dus cu vorba”, poate chiar „dus cu preşul”) de oricine şi aruncă 
banii familiei pe toate tâmpeniile, fără să ştii măcar dacă banii ăia ajung 
unde ţi se promite, sau intră de-a dreptul în buzunarele „şmekeraşilor” (alt 
cuvânt caprician) care pungăşesc strada în numele vreunui ideal înalt. 

Ca s-o liniştesc, i-am amintit că nu era vorba de lire sterline, din cele 
care circulă în Anglia, şi că lirele capriciene au valoare mult mai mică, 
paguba caritabilă fiind, prin urmare, neînsemnată. Master Dinu mi-a prins 
argumentul din zbor, amintindu-şi cum chiar în faţa lui stătuse unul care 


investea gratuit în Proiectul Luna o hârtie de o sută de lire, şi care, 
întârziind câteva clipe, se mirase cât de puţin investeşte el, ba chiar îi 
reproşase asta pe un ton dispreţuitor. 

— Te rog să-ţi vezi de socotelile dumitale, i-am spus enervat, ni se 
lăuda Master Dinu că făcuse în împrejurarea aceea greu de verificat. Cele 
trei lire ale mele poate că-s mai valoroase decât suta pe care ai aruncat-o în 
cutie, dacă merg la plata combustibilului, iar hârtia dumitale la „cheltuieli 
diverse”. 

Îmi închipui că ar fi fost greu de aflat unde mergeau cu adevărat banii 
fiecărui suflet sensibil la un asemenea mare proiect caprician, iar pe de altă 
parte Lady Maricika o ţinea pe-a ei, că banii fie intraseră în punga vreunui 
escroc, fie fuseseră azvârliţi de-a dreptul în vânt, după cum sfârşise 
proiectul acela. Se pare însă că, furaţi de elan, aproape toţi capricienii 
participau la găsirea unei energii capabile să le împingă nava spre Lună, 
înaintea celei construite de tramontani. Dar discuţiile şi certurile cele mai 
fierbinţi şi aducătoare de prestigiu, în caz de reuşită a zborului, se întâmplau 
între cei pricepuţi, savanții insulei, pe care însuşi principele 'Trosnack îi 
stârnise printr-o cuvântare, amintindu-le menirea firească şi ce se aştepta de 
la ei. 

Ca urmare, niciuna dintre zecile de Academii ale insulei nu se răbdase 
să nu pună umărul la acest proiect de mândrie capriciană, până şi cele care 
ar fi uimit pe oricine să afle că participau. Una dintre acestea, Academia 
Mitropolitană, prezidată de însuşi Lordul Mitropolit al Capriciei, susţinuse 
că pentru călătoria în Lună combustibilul cel mai bun era rugăciunea, 
recomandând preoţilor şi călugărilor să pună în rugăciunile lor, pe lângă 
cuvintele pentru sănătatea ierarhilor şi a conducătorilor insulei, şi pe cele 
privitoare la zborul ce se anunţa. La fel, mi s-a părut surprinzător că ţinuse 
să ia parte la pregăriri Academia Peripatetică, o instituţie cu larg sprijin 
popular, fiindcă nu-şi limitează numărul membrilor la cincizeci sau o sută 
de mari aleşi ai gândirii, ajungând, la vremea vizitei mele, la peste cinci 
sute de mii. Atâta înghesuială de popor academic se explică printr-o clauză 
din statut, şi anume: că Halovenul acela păgân, obicei adus, după câte se 
spune, din insula Glubbdubdrib, nu-i o sărbătoare ce trebuie ţinută doar o 


dată pe an, ci în fiecare zi. Ceea ce face ca academicienii aceştia să fie de 
regulă tineri şi în deplină putere trupească, încât să poată răbda ritualurile 
zilnice întemeiate de instituţie, dar printre ei şi unii mai bătrâiori, cu 
rărunchii aproape secaţi, şi care trag omeneasca nădejde că apropierea de 
academicienele tinere şi fierbinţi o să le redea vigoarea mădularelor slăbite, 
măcar din când în când. Participarea peripateticienilor la Proiectul Luna se 
bizuia pe faptul că gândurile lor reunite, atunci când ei se adună în nişte 
mari cercuri şi spirale şi îşi pun cu toţii acelaşi lucru în minte, se întâlnesc 
cu gândurile tuturor peripateticienilor de pe alte planete, primind astfel o 
forţă colosală, cu care poţi mişca orice, chiar şi o corabie cosmică. 

Alte Academii, mai apropiate de lucrări de fizică şi de chimie decât de 
cele bazate pe experienţe mintale, şi-au pus încrederea într-un combustibil 
făcut din uleiurile groase şi negre folosite de trăsurile fără cai din întreg 
arhipelagul, socotind că, dacă li se adaugă praful de muschetă, puterea lor 
va fi suficientă pentru ca o asemenea corabie să se desprindă de sol şi să 
plutească liber nu doar spre planetele apropiate de Pământ, ci chiar şi spre 
stele. Din nefericire, însă, experienţele cu o astfel de combinaţie fulminantă, 
în care guvernul şi despărţămintele princiare îşi puseseră mari speranţe, se 
terminaseră prin explozii şi incendii ce răpiseră viaţa mai multor 
academicieni renumiţi. De teama aceluiaşi rezultat, alte probe întârziau din 
cale-afară de mult, iar în cele din urmă fuseseră abandonate. 

În aceeaşi perioadă, s-a discutat mult în Capricia despre primele 
cuvinte ce se cuvenea să fie rostite de omul care va pune, cel dintâi, piciorul 
pe Lună. Întrucât aveau să fie aşteptate cu sufletul la gură în întregul 
arhipelag, ele nu puteau fi lucruri lipsite de însemnătate şi trebuiau bine 
pregătite în Cetăţuia Soarelui. Unii au propus fraze adânci scoase din 
gândirea unor filozofi de seamă, dar disputa izbucnită imediat între 
reprezentanţii istoriei locale şi cei ai aleatoriei capriciene n-a putut lămuri la 
timp care mai erau persoanele admise în continuare cu statut de filozof, 
după căderea regimului hulit al principelui Ciocesko. Alţi propunători s-au 
îndreptat spre diverse strofe avântate, potrivite unui măreț eveniment 
precum debarcarea capriciană pe Lună. Aceiaşi contrabăgători de samă au 
descoperit însă că versurile cele mai avântate fuseseră deja folosite pentru 


lauda măreţelor realizări cioceskiene, iar reluarea lor într-o împrejurare 
actuală ar fi semănat cu o nouă omagiere, cu adevărat nepotrivită, a 
principelui defunct. În fine, a mai existat o sugestie: ca, dacă tot e să se facă 
un omagiu, atunci acesta să se îndrepte către principele actual, care mai 
avea şi meritul de a fi sprijinit personal Proiectul Lunii, pe lângă alte lucruri 
vrednice dovedite în conducerea de zi cu zi a insulei. Aici au izbucnit în 
pamflete alte semne de îndoială şi alte împotriviri, pornite de la mogulii 
partidelor din opoziţie, care susțineau că omagierea puterii princiare ţinea 
de o epocă depăşită, iar călătoria în Lună avea legătură mai degrabă cu 
elanul caprician general decât cu vreun „autocrat în devenire” şi care arată 
mereu că rămâne legat doar de acea parte din Capricia ce ţine cu majoritatea 
falsă din guvern. La un asemenea atac direct, însuşi principele Trosnack s-a 
văzut nevoit să intervină public, într-o întâmpinare din programul umbrelor 
de seară, şi să afirme că, personal, nu vedea nicio piedică serioasă în a fi 
amintit cu „discrete mulţumiri” în frazele rostite de primul caprician ajuns 
pe Lună, întrucât el, ca principe ales, îi reprezintă pe toţi locuitorii 
Capriciei, şi pe cei care l-au votat, şi pe cei care îl înjură. lar mogulii de 
partid să-şi vadă de treaba lor, punându-şi lăudătorii să le facă lor imnuri de 
cântat pe scenele din sediile proprii, nu pe marea scenă a spaţiului cosmic 
nesfârşit. 

Presupun că toate aceste dispute pasionante ar mai fi continuat, dacă nu 
s-ar fi întâmplat la un moment dat dezastrul proiectului caprician. I-am spus 
tânărului meu prieten că eu văd aici, încă o dată, cât de pricepuţi sunt 
oamenii insulei la vorbe şi cât de greu le este să ducă lucrul început la un 
bun sfârşit. Aflasem, deci, că pe Lună a ajuns corabia-turn a tramontanilor, 
neam ce vorbeşte şi el multe, chiar şi prostii, dar mai şi pune mâna să-şi 
facă lucrurile la timp. Tot demn de interes mi se pare şi ce s-a întâmplat 
când reprezentantul insulei Tramontana a dat să-şi pună, pentru prima oară 
de când există arhipelagul, talpa pe Lună. Îmi închipui că şi el avea un 
discurs pregătit cu grijă de ai lui, dar cele dintâi vorbe pe care le-a scos din 
gură au fost: „Dumnezeule, ce-i asta?” Şi, într-adevăr, s-a văzut înfipt acolo, 
în faţa lui, un steag care nu era al Tramontanei, plin de dungi paralele şi 
presărat într-un capăt al lui cu zeci de steluțe. 


De atunci toată lumea din arhipelag a ajuns să creadă cu tărie nu numai 
că există nepământeni, dar şi că aceia, care încă nu se ştie cum arată la chip, 
au debarcat acolo înaintea lor şi şi-au făcut sălaş temeinic pe partea 
nevăzută a Lunii. 


Capitolul 7 


Două cărți despre Poliţia Hăitaşă. O plimbare prin Academia 
Arhivelor. Ce-i deosebeşte pe insularii capricieni de insularii 
britanici. Păpucarul care ura toţi păpucii. Lady Frusina. Abilităţi 
politice urmate de încurcături. Cooperativa „Pândacul şi 
Răspândacul”. Cum poți trăi între zvonuri şi iscodiri. O ştiinţă care 
poate fi şi artă. 


În preumblările mele prin Cetăţuia Soarelui, am întâlnit un istoric mai 
deosebit decât onorabilii profesori de la universităţile capriciene şi îmi pare 
că, tocmai din pricină că nu putea fi ca ei, sau măcar între ei, arăta mereu 
supărat şi morocănos. Era, însă, tobă de ştiinţă, iar învăţătura aceasta şi-o 
trăgea dintr-o Academie mai specială unde lucra el, şi care se numeşte 
Arhivă. Cerceta acolo mulţime de terfeloage îngrămădite în nişte dosare 
clădite din podele până în tavan, rânduri-rânduri, şi din care putea fi scrisă 
în fel şi chip povestea trecutului caprician. El însuşi compusese două tomuri 
masive, dintre care primul se numea Cartea neagră a Poliţiei Hăitaşe şi 
muncise la ea împreună cu nişte bătrâni hăituiţi pe vremea principelui 
Ciocesko, având, prin urmare, lucruri groaznice de povestit. Nu mult după 
aceea publicase într-o altă tiparnitță Cartea albă a Poliţiei Hăitaşe, scrisă 
împreună cu nişte bătrâni generali hăitaşi, hăituiţi şi ei după ce căzuse 
Ciocesko şi veniseră la cârma insulei tot soiul de răzvrătiți. Şi unii şi alţii 
aveau adevărul lor, spunea cu înţelepciune istoricul de la Academia 
Arhivelor, adevăr mai mult sau mai puţin înflorit din condei, prin urmare 
folositor, pe felii, atât istoriei, cât şi aleatoriei capriciene, discipline menite 
să-l prelucreze de asemenea, după reguli proprii, şi să-l expună savant celor 
ce mai voiau să-l asculte. 

Datorită răbdării şi nesfârşitei bunăvoinţe a celui pe care l-am amintit 
aici, am aflat şi eu câteva lucruri despre istoria mai nouă a Capriciei, care, 
chiar dacă nu are nicio legătură cu istoria Europei, mi se pare nespus de 


interesantă. Am aflat, bunăoară, că acel principe „controversat” (folosesc un 
cuvânt de-al locului pentru faptul că unii îl văd în alb, iar alţii în negru, cum 
se întâmplă, de altfel, şi cu Poliţia Hăitaşă care îl slujea) nu fusese de neam 
nobil, ci mai curând de breaslă nobilă, întrucât părinţii lui de la ţară îl 
trimiseseră la oraş să se facă păpucar. Întocmai ca Master Capulet, căruia îi 
datoram pantoful din piciorul drept şi catarama cea roşie. Totuşi, cu 
îngăduitoarea lui filozofare „Merge şi-aşa!”, Master Capulet n-ar fi avut 
nicio şansă să răzbească în politică, unde e valabilă doar cugetarea: „Merge 
aşa cum vreau eu”. Master Ciocesko învățase treaba asta de mic şi hotărâse 
că, decât să atârne catarame pe pantofi şi să bată cuie în tălpile altora, era 
mai cu folos să-şi facă un partid. În felul acesta apăruse Partidul Unic 
Cioceskian, scos repede în afara legii de mogulii celorlalte partide de 
atunci, îndărătnici la ideea de a se înscrie obligatoriu şi ei în gruparea nou 
apărută, şi care încă prin nume îşi trăda pornirea de a se lăţi peste tot. 

Mi-am exprimat, faţă de noua mea cunoştinţă, surprinderea că un mic 
păpucar putuse ajunge în Capricia un om atât de mare. l-am spus că la mine 
acasă aşa ceva era de neînchipuit. În Marea Britanie, când a fost să se 
uzurpe tronul, l-a uzurpat tot un pretendent de neam regesc, încât nici măcar 
Cromwell, care a întors ţara pe dos cu răzvrătirea lui victorioasă, n-a putut 
avea neruşinarea să se proclame rege, cum îl tot îmboldeau unii dintre 
susţinătorii săi. S-a mulţumit cu titlul de Lord Protector. Istoricul caprician 
a fost însă de părere că un Lord Protector tot un fel de rege era, chiar dacă 
neîncoronat oficial. Ba chiar mai mult, fiindcă regele, oricât de încăpățânat 
şi de vanitos ar fi el, trebuie să asculte de sfetnicii statului, pe când Lordul 
Protector, după umila sa părere, n-avea această obligaţie, întrucât nu 
semnase vreun contract, nici cu Parlamentul, nici cu Dumnezeu, ca regii 
unşi de-a dreptul de sus. În ce-l priveşte pe Ciocesko, acesta urcase repede 
de la gradul de ucenic la Master, apoi la cel de Lord Mogul al propriului 
partid, sfârşind prin a fi ales principe pe viaţă, cu perspectiva nespus de 
ciudată de-a fi reales chiar şi după moartea lui. 

N-am înţeles decât târziu cugetarea asta uşor smintită din rânduielile 
logicii, în clipa aceea luând-o ca pe o simplă glumă răutăcioasă, de felul 
celor la care se pricep arhivarii neadmişi ca istorici oficiali de către colegii 


lor nimeriţi prin universităţi, ori chiar prin diverse Academii pompoase, 
precum cele de Istorie şi Contraistorie. Abia mai târziu, după ce m-am 
lămurit cât de zglobie e judecata unora dintre insulari şi cât de repede îi 
cuprinde uitarea, aveam să dau mai mult credit unei asemenea perspective 
de neconceput în altă parte a Pământului. În Anglia, bunăoară, după ce ai 
decapitat un rege, nu mai aşteaptă nimeni nimic de la el. Până şi cei ce n-au 
primit niciodată în viaţa lor ceva de la monarh, decât zâmbete împrăştiate 
pe deasupra capetelor şi nepăsare distantă, nu-şi mai pun nădejdea în faptul 
că, după o întâmplare zguduitoare de conştiinţă precum cea înfăptuită de 
securea călăului, ilustrul răposat ar fi putut reveni eventual la sentimente 
mai generoase faţă de toată suflarea. Când mi-am exprimat această părere, 
onorabilul arhivar s-a străduit să mă lămurească. 

— Anglia dumitale, distinse musafir, poate că există, poate că nu, de 
vreme ce n-o găsesc pomenită în niciun document al istoriei capriciene şi 
nici în alte arhive din arhipelag. Să zicem, totuşi, că există, şi că 
îmbrăcămintea pe care o văd pusă pe Domnia Ta nu-i scoasă din magaziile 
vreunui teatru de provincie, ci chiar se poartă prin casele şi pe străzile de 
unde spui că vii. Asta cu atât mai mult mă face să n-am nicio îndoială că 
britanicii de care ai pomenit diferă mult de capricienii noştri, care şi ei sunt 
diferiţi întrucâtva de tramontani şi de cumingi, poate mai puţin de 
balnibarbi, care au orgoliul de a se fi crezut întotdeauna altfel, mai nobili şi 
de mai bună condiţie morală, dar în realitate nici ei nu-s mai cu moţ decât 
noi. Ce vreau să spun, însă: că, prins de prejudecățile britanice, poate ţi-e 
greu să observi propriile noastre prejudecăţi, încât eşti pesemne tentat să 
crezi că şi capricienii gândesc la fel cum gândesc locuitorii regatului de 
unde te tragi. Pornind însă de la o asemenea apreciere, mi-e teamă totuşi să 
nu afirmi despre noi că suntem doar nerealişti şi absurzi, fiindcă aşa par 
unele lucruri de-ale noastre la prima vedere. Trebuie să înţelegi un lucru 
important, şi anume, că în mintea capricianului absurdul poate fi mai 
aproape de realitate decât cugetarea cea mai limpede, iar dorinţa fără şansă 
de a se împlini — mai vie şi mai reală decât lucrul evident. Ceea ce presupun 
că nu se întâmplă şi în mintea britanicilor, după cum nu se întâmplă nici în 
minţile altor popoare din arhipelag, mai puţin înclinate decât noi spre 


fantazarea frumoasă şi spre amăgirile bine potrivite, atât de folositoare 
sufletului în suferinţă. 

Mărturisesc că asemenea cugetări mi-au folosit şi mie, trezindu-mi 
curiozitatea de a descoperi în adâncimea lui sufletul caprician. lar dacă la 
popoarele europene sensibilitatea aparte se poate vedea din lucruri mai la 
îndemână, precum iubirea italienilor pentru femei, a spaniolilor pentru 
lumina tainică a crucii, a germanilor pentru orgă şi a grecilor pentru spaima 
de turci, îmi pare că această trăsătură de căpetenie nu s-ar putea înţelege în 
ce-i priveşte pe insularii aceştia decât în legătură cu marea lor tulburare faţă 
de amintirea principelui Ciocesko, păpucarul care ura toţi păpucii din lume, 
iubind în schimb perspectiva de a-i conduce veşnic pe capricieni. 

Distinsul meu amfitrion m-a purtat printre dosarele stivuite cu grijă 
prin marile hale ale Academiei Arhivelor, o parte dintre ele bine şterse de 
praf, după cum avuseseră unii şi alţii curiozitatea să le răsfoiască, altele cu 
pulberea aşternută de ani încă groasă pe ele, dovadă că îşi mai aşteptau cu 
răbdare istoricii sau contraistoricii dispuşi că le cerceteze. 

— Aici, mi-a arătat el o asemenea stivă de pe care se suflase praful, se 
află documentele ce ni-l arată pe Ciocesko în toată marea lui deşteptăciune 
omenească şi, mai ales, profund politică. Vedem cum a pornit el de jos, fără 
multă şcoală care să-i fi stricat înzestrările naturale, abătându-l din drum 
spre alte țeluri, cum ar fi literatura, medicina sau preoţia, aceasta din urmă 
atât de preţuită în satul lui de baştină înainte ca neamul acela de mulgători 
de vaci şi de lucrători ai pământului să descopere că era mai cu folos să 
înveţe şi ei să dea din gură şi să se închine la Fiul Satului, în loc să tot facă 
temenele mai mult sau mai puţin ascultate la statuia lui Isa Lapedat. Vedem, 
apoi, cum s-a înhăitat el de tânăr cu nişte răzvrătiți din atelierele Stânii 
Stânilor şi cum a cunoscut-o, la un bal de breslaşi, pe Lady Frusina, cea 
care avea să-i devină o mult stimată şi iubită tovarăşă de viaţă şi de luptă, şi 
pe care mulţi o priveau încă de pe atunci ca pe o domnişoară de mare viitor, 
încununând-o, cu tot respectul datorat de nişte viitori supuşi, cu 
sclipitoarele însemne de regină a balului. Alte hârtii ni-l arată persecutat de 
Lorzii momentului, târât prin tribunale cu acuzaţia mârşavă de uneltire 
contra ordinii publice. Ceea ce era adevărat numai dacă priveai lucrurile 


dinspre putreziciunile morale agăţate cu disperare de puterea de care 
profitaseră pe nedrept până atunci, nu şi dacă le vedeai cu ochii oropsiţilor 
muncii, iluminaţi de o flacără ce ar fi ars tot ce le stătea înaintea planurilor 
măreţe de a da rânduielile lumii capriciene peste cap. Mai avem aici nişte 
însemnări despre purtarea mândră şi acuzatoare a calfei de păpucar în faţa 
unor judecători care rumegau în mintea lor bolnavă cum să-l înfunde la cât 
mai mulţi ani de temniţă grea, reuşind în cele din urmă, după nişte pledoarii 
strălucite ale avocaţilor apărării, să-l condamne la 14 zile de ocnă uşoară şi 
la o amendă egală cu salariul lui modest pe două luni. Vedem apoi cu câtă 
pricepere şi-a organizat partidul revoltaş, punându-şi mai întâi numeroşii 
fraţi şi surori, apoi şi pe alţi nemulţumiţi cu leafa din ateliere, să poarte 
noaptea pamflete de protest scrise de mână, cu porunca „citeşte şi dă-l mai 
departe”, şi să le presare prin cutiile poştale ale cartierului, spre uluirea şi 
spaima locatarilor ce descopereau astfel că nişte uneltitori de bine puseseră 
ochii pe ei, tulburându-le liniştea. Sunt şi nişte mărturii ale mersului 
neabătut al politicii tânărului mogul de partid printre toate capcanele şi 
primejdiile ridicate în calea sa dreaptă — cale obligată să prindă, bineînţeles, 
şi numeroasele ocolişuri ale momentului — de către forţele unui trecut ce se 
îndârjea să rămână prezent cu toate că ideologii cioceskieni îi vânturau 
zilnic prin pamfletele proprii caricaturi de unde tot capricianul să priceapă 
că prezentul acela muribund ajunsese în marginea gropii şi tocmai asista 
derutat la propria-i îngropăciune. 

Ceea ce până la urmă chiar aşa a şi fost, după câte spunea onorabilul 
istoric arhivar, căci tot dosarele acelea arătau cu câtă genialitate îşi 
condusese Master Ciocesko partidul la victoria în alegeri, dând cu tifla 
tuturor mogulilor din partidele vechi, cărora nu le venea să creadă că o 
grupare politică fantomă, cum o numeau ei, reuşea prin forţe proprii şi pe 
cinstite să iasă deasupra şi să le arunce pe ele „la groapa istoriei”, cum le 
plăcea revoltaşilor unici să declare, îmbătaţi de succes. Mi-au mai fost 
arătate şi nişte mormane de dosare cu tăieturi din pamflete care urmăreau zi 
de zi măreţele realizări ale epocii cioceskiene, cu gravuri înfăţişându-l pe 
mogul împreună cu Lady Frusina, surâzând amândoi peste tot, la marile 
adunări populare, la întâlnirile cu diverşi fruntaşi din atelierele recuperate 


de Partid de la proprietarii care le făcuseră şi le deţineau pe nedrept, prin 
ferme de pui şi de vaci, ca să nu mai vorbesc şi de întâlnirile, emoţionante 
pentru capricianul de rând, când principele lor era înfăţişat alături de 
principii celorlalte regate şi republici din arhipelag. 

— Aici, în schimb, mi-a arătat gazda o altă stivă de dosare, încă mai 
multe decât cele dintâi şi la fel de bine scuturate de praf, semn că fusese 
cine să le frunzărească harnic în ultimii ani, aici se află documentele din 
care se hrănesc stimabilii noştri contraistorici, multe dintre ele reproduse şi 
comentate duşmănos în numeroase cărţi apărute cu mult curaj după căderea 
principelui. Documentele acestea ni-l arată pe tânărul Ciocesko drept un 
copil leneş şi nesupus, de obrăzniciile căruia familia nu mai ştia cum să 
scape, încât ajunseseră bieţii oameni să pună mână de la mână şi să-l trimită 
la oraş, ucenic de păpucar, în speranţa că acolo o să-i lase pe ei în pace, 
răfuindu-se cu alţii. Întâmplarea cu balul breslaşilor, spun documentele 
acestea, n-ar fi decât o scorneală pusă la cale de Lady Frusina, ajunsă o 
harpie de partid stafidită, ca să se laude cu succese strălucite din tinereţe, 
convinsă că nimeni n-ar putea vedea într-o regină a balului decât o tânără 
plină de frumuseţe şi de har. Cât priveşte procesul prin care unii voiau să 
facă din ucenicul păpucar un erou al clasei breslaşilor, arătând cât de june 
era când îi umblau lui mari planuri de răzvrătire prin minte, dosarele de aici 
arată că meritul acelor uneltiri fusese al altor neisprăviţi, de coada cărora 
Ciocesko se ţinea atunci ca un scai ajuns în blană de câine. Dovadă că 
judecătorii chiar ţinuseră seama de rolul său mărunt şi-l condamnaseră mai 
mult simbolic, la ceva ce semăna a urecheală mai degrabă decât a ură de 
breaslă, cum lăsaseră istoricii cioceskieni să se creadă. Mai găseşti aici, 
onorabile Sir, gravuri decupate şi ele din pamflete, din care se vede limpede 
cum Ciocesko, la data când adulatorii lui susţin că ţinea de la tribună un 
discurs înfierbântat în faţa a mii de capricieni ce umpleau piaţa centrală a 
capitalei, se afla de fapt pierdut în mulţime, unde nu poate fi observat decât 
cu lupa, printre alţi gură-cască la cele strigate cu înverşunare pe deasupra 
lor. În sfârşit, avem dosare întregi ce tratează ridicarea la putere a Partidului 
Unic Cioceskian ca pe o uriaşă fraudă electorală, cum n-a mai cunoscut 
Capricia de când există insula asta ca stat democratic, dacă nu cumva chiar 


din vremurile feudale, când străbunul cioban Capricius încă nu se întronase 
principe, mulțumindu-se cu titlul de baci al stânii proprii. 

Şi acestea erau lucruri tulburătoare pentru unul ca mine, care putea 
vedea astfel cât de periculos ar fi fost pentru înţelegerea adevărului legat de 
insulă să iei în seamă doar o parte din adevărul risipit prin timp, fără să te 
gândeşti imediat şi la partea cealaltă, când adesea se întâmplă ca aceasta din 
urmă să fie chiar mai importantă decât prima. Tocmai începeam să mă 
întreb, uşor descumpănit, dacă nu cumva şi în Anglia există unele situaţii ce 
trebuie tratate la fel, dar n-am apucat să-mi duc la bun sfârşit gândul, că 
istoricul Arhivelor mi-a atras atenţia asupra altor documente aflate în grija 
lui. 

— Am aici un perete de dosare despre Lady Frusina. 

Am aflat astfel că distinsei doamne i-a plăcut să joace rolul de regină a 
balului toată viaţa, la început mai cu timiditate, atentă la paşii pe care îi 
făcea norocosul ei soţ pe marea platformă a politicii capriciene; apoi, ca 
furată de avântul dănţuielii, gata să zburde, lăsându-l pe principe încremenit 
cu mâna întinsă, aşa cum se oprise dintr-o figură de balet pe care el o ştia 
urmată de o scurtă rotire în doi, ca să constate însă că înalta lui consoartă 
fusese răpită brusc de altă inspiraţie şi dansa singură în mijlocul scenei. Îmi 
închipui că lui Ciocesko n-aveau cum să-i placă asemenea mişcări 
neînscrise în libretul Partidului, dar dacă el nu încercase, sau poate că nu 
izbutise să-i arate soaţei lui, ţărăneşte, unde îi era locul în propria-i familie, 
acum era şi mai greu să i-l impună pe cel din marea familie a principatului. 
După toate semnele, ea îşi dorea altceva decât rolul tradiţional, de simplă 
figurantă. Dosarele o arătau pe Lady Frusina admirându-şi nu doar colecţia 
de blănuri din şirurile ei de dulapuri burduşite, ci şi colecţia de titluri 
academice, primite de la zeci de universităţi, precum şi de la nenumărate 
Academii de Ştiinţe, care mai reale, care mai născocite, din Capricia şi din 
întreg arhipelagul. Ceva mă face să cred că principele, despre care se ştia că 
nu se prea avusese bine cu şcoala, nici cu cea sătească, nici cu cele de la 
oraş, preferând să înveţe cu sârg durităţile şi vicleniile din şcoala vieţii, 
începuse de la o vreme să simpatizeze această patimă a soaţei sale de a 
colecţiona întruna dovezi de recunoştere academică. Era un chip de a-şi 


arăta lui însuşi şi altora cât de simplu este să fii intelectual, când eşti genial 
de la natură, iar lumea se vede constrânsă să ţină seama de acest rar talent şi 
să te respecte fără crâcnire, cu sentimentul că te binemerită, ca pe un 
miracol apărut o dată la cinci sute de ani. 

Într-o gravură reprodusă de toate pamfletele vremii (şi am aflat că pe 
vremea aceea până şi acestea fuseseră adunate într-un fel de pamflet unic 
cioceskian, încât ce găseai tipărit în Cetăţuia Soarelui puteai reciti cam cu 
aceleaşi cuvinte şi în gazeta de perete publicată în mijlocul ultimului cătun 
din Capricia), în gravura aceea, aşadar, am văzut perechea princiară 
lăfăindu-se într-o caleaşcă deschisă, încât să se poată revărsa asupra ei o 
ploaie de flori. Am crezut la început că aruncătorii florilor erau capricieni 
scoşi în stradă de marea iubire pentru principele lor, dar, uitându-mă mai 
atent, n-am prea văzut înflăcărare pe feţele lor, ci mai curând un fel de 
uimire hazlie. Gravura fusese făcută în timpul unei vizite în Glubbdubdrib, 
iar femeia grasă care surâdea de sub o umbreluţă poate nu atât spre Lady 
Frusina, cât spre publicul adunat pe trotuare, era însăşi regina de atunci a 
insulei pomenite. Distinsul meu ghid prin Academia Arhivelor a avut 
bunăvoința să-mi descifreze tâlcul momentului, iarăşi în două chipuri 
diferite, după cum arătau documentele adunate în dosarele lui. Pamfletarii 
năimiţi de Partid, bunăoară, abia îşi mai struneau în relatările lor cuvintele 
de laudă, copleşiţi de câtă atenţie dăduse regina înalţilor oaspeţi capricieni 
şi de câtă preţuire cunoscuseră ei acolo, începând de la academicienii 
locului — care, bineînţeles, săriseră cu un nou titlu honoris causa asupra 
renumitei lor colege din Capricia — şi până la glubbdubdribul de rând. 
Aflând amănuntele călătoriei, descrise pas cu pas prin fraze de un mişcător 
avânt pamfletar, capricianul trebuia să înţeleagă ce conducători minunaţi 
avea el şi să se simtă, prin ei, luat în seamă de întreg arhipelagul. Să ştie că 
nimic nu e mai important pe lume decât această fericită împrejurare că 
principele lui era socotit şi de alţii o personalitate strălucită şi providenţială, 
poate chiar primul între toţi fruntaşii insulelor. Gândirea lui adâncă şi 
nepieritoare era atunci, şi avea să fie mereu, un exemplu de nepretuit pentru 
generaţii şi generaţii de capricieni, ca şi pentru restul populațiilor din 
arhipelag. De lucrul acesta nu se mai îndoia nimeni în Cetăţuia Soarelui, 


unde fiecare faptă de glorie princiară era urmărită cu vie atenţie şi cu toată 
dragostea neprecupeţită ce i se cuvenea. 

Varianta aleatoriei capriciene era însă alta: că vizitele acelea fastuoase, 
făcute din Tramontana până în mărunta şi îndepărtata Cumingie, nu 
fuseseră decât praf în ochii capricianului, un truc prin care acesta să uite de 
nevoile zilnice, din ce în ce mai mari şi mai greu de împlinit, cufundându-se 
într-un ocean de bolboroseli nu scăpate de sub control, ci, dimpotrivă, 
grijuliu şi fără răgaz controlate să nu-şi scadă avântul nestăvilit, măreţia 
obligatorie a vorbelor şi să nu piardă cumva din atenţie vreo calitate 
stabilită pentru mogulul său iubit de către partidul de veşnic guvernământ. 
Pentru un asemenea ţel propagandistic fuseseră făcute toate sforţările 
diplomatice imaginabile. Ambasadorii, mai ales cei trimişi în 'Tramontana 
cea înfumurată şi repede dispusă la zeflemeli jignitoare, fuseseră nevoiţi să 
suporte înfruntări cu zâmbet în ochi pe care în mod obişnuit le-ar fi 
considerat umilitoare, iar Banca Princiară Unică a Capriciei trebuise să-şi 
deschidă în repetate rânduri, şi încă foarte larg, punga cea mare, plătind 
preţul unor năstruşnicii ce urmăreau să impresioneze arhipelagul şi să aducă 
o adâncă preţuire mai ales în inimile descumpănite ale capricienilor. 
Descumpănite de nişte mari inundaţii, când fluviul Dembowitz se revărsase 
peste jumătate din capitală, de un cutremur sinistru, care dărâmase cealaltă 
jumătate, omorând în somn mai multe mii de locuitori, şi mai ales de 
foamea şi frigul ce bântuiseră fără cruţare ultimii ani de stăpânire 
cioceskiană. Atătarea în public cu caleştile regale din alte insule venea 
astfel să stoarcă de ultimele resurse un principat ruinat, cu locuitori alergând 
toată ziua să-şi caute bucata de pâine, aripioara vineţie de pui sau bucăţica 
de unt tăiată în patru. Dar pentru asemenea situaţii mărunte geniul princiar 
avea mereu la îndemână răspunsuri potrivite, în stare să-i uluiască până şi 
pe generalii hăitaşi din delegaţie, aducându-i din îngrijorările lor 
posomorâte într-o stare de extaz. Am aflat astfel că, încolţit de întrebările 
viclene ale pamfletarilor tramontani, care voiau să-l facă pe Ciocesko să 
recunoască faptul că, acasă la el, poporul suferea de lipsuri, întindea maţele 
de foame şi se încălzea punându-şi seara sticle cu apă caldă în aşternut, 
principele răspunsese cu înţelepciune (pentru unii), cu câinoşenie şi 


inconştienţă (pentru ceilalţi): „Poate că prăvăliile noastre sunt goale, dar 
veniţi să vedeţi maşinile de frig ale capricienilor, abia îşi mai pot închide 
uşile de câte au îndesat în ele. Bântuie prin oraş ca lăcustele şi nu-i de 
mirare că vitrinele arată cum ziceţi voi că sunt. În fiecare zi primesc mii de 
scrisori de mulţumire de la colective de breaslă sau de la simpli cetăţeni. 
Pamfletele nu prididesc să le publice, iar ministrul cu tipăriturile vi le poate 
pune la dispoziţie chiar acum. O să vă convingeti că nu trăiesc capricienii 
mai rău ca tramontanii, ba poate chiar mai bine, fiindcă am ştiinţă că unii 
dintre concetăţenii domniilor voastre au început să se stabilească la noi, 
câştigaţi de modul nostru de viaţă şi chiar preferându-l.” 

— E adevărat, mi-a întărit istoricul arhivar, există între dosarele Poliţiei 
Hăitaşe unul care arată că un tramontan zărghit, supărat pe ai lui şi crezând 
în sforăielile cioceskiene, s-a mutat la un moment dat în Cetăţuia Soarelui, 
fapt ce a putut să fie folosit de principe ca argument pentru cât de bine îşi 
conducea el insula. Se pare, însă, că omul şi-a dat repede seama că făcuse o 
alegere nu tocmai isteaţă. Văzând, pe de-o parte, că maşina lui de frig 
rămânea mereu goală în ciuda bântuielilor sale zilnice prin prăvăliile şi 
tavernele Cetăţuii, iar pe de alta sătul să tot fie pândit şi hărțuit de hăitaşi, 
şi-a luat curând tălpăşiţa şi s-a întors de unde venise. Din rapoartele 
generalilor delegaţi reiese clar că principele Ciocesko înregistrase cu 
argumentul acela o performanţă răsunătoare, succes (pentru unii), eşec 
ridicol (pentru alţii), fiindcă dovada, valabilă până nu demult, fusese scoasă 
la vedere puţin cam prea târziu, după ce tramontanul nestatornic părăsise 
fericita Capricie, având timp să se refugieze chiar în grupul de pamfletari 
care îi puneau ilustrului oaspete întrebările acelea răuvoitoare. 

Mi-am mărturisit cu toată umilinţa necunoaşterea obiceiurilor din 
epoca principelui Ciocesko, dar şi multumirea că aveam acum prilejul să 
mă luminez la minte cu explicaţiile eruditului meu amfitrion. Totuşi, nu 
înțelegeam un lucru: dacă tramontanul acela făcuse mari dovezi de 
prietenie, gândindu-se sincer că era mai bine pentru el să trăiască pe pământ 
caprician, de ce mai fusese nevoie să fie pândit şi hărțuit de cei la care 
venise cu braţele întinse? Nu cumva faptul că luase o hotărâre de căpetenie, 
ce nu putea conveni alor lui, dar convenea de minune politicii lui Ciocesko, 


era în sine suficient pentru ca omul să fie bine primit în Cetăţuia Soarelui, 
cu laude şi cu recunoştinţă? 

Istoricul arhivar şi-a bătut palmele una de alta, ca încercat de o mare 
uimire, apoi mi-a spus cu reproş: 

— Asta îmi arată cât de puţine ştii, iubite domnule britanic, despre 
Poliţia Hăitaşă. 

Şi m-a condus în alte săli din acel Palat al Arhivelor, parcă fără capăt. 
Am văzut acolo, iarăşi, dosare stivuite pe lângă pereţi, ori uitate pe rasteluri 
strâns aliniate, încât abia te puteai strecura printre ele. Majoritatea aveau pe 
ele praf gros, puteai să scrii cu degetul în el. 

— Aici începe cu adevărat Cooperativa „Pândacul şi Răspândacul”, a 
rostit plin de importanţă însoţitorul meu prin acea lume de hârtii bine 
ascunse. După cum vezi, mie mi-ar trebui zece vieţi să cercetez singur 
atâtea dosare, dar tot am aflat câte ceva. 

Din cele spuse de el, mi-am putut da seama că Poliţia Hăitaşă a 
principelui Ciocesko fusese într-adevăr o forţă puternică şi de temut, cu atât 
mai mult cu cât nu ieşea la vedere decât la defilările de Ziua Capriciei, dar 
şi atunci în număr mic, prin pâlcuri de tineri bine aleşi după subţirime şi 
înălţime, ca să poată ţine ritmul cântărilor de marş şi să nu pară altfel decât 
militarii cu alte uniforme din coloana trecută în pas apăsat pe dinaintea 
tribunelor princiare. Dacă pâlcurile acelea ar fi trebuit făcute din hăitaşi 
„operativi” (ah, blestematele astea de cuvinte capriciene, nu puteau găsi 
altul, să-l rostească oricine uşor şi fără poticniri!), atunci s-ar fi văzut cum 
cei mai mulţi dintre ei erau scunzi şi dolofani, cu mişcări greu de pus pe 
ritmul defilării, încât ar fi părut mai degrabă ale unui cârd de răţoi îndopaţi, 
numai buni de tăiat. Scurţi la trup şi cu feţele şterse, erau astfel ca să poată 
trece neobservaţi în mulţime, să nu se oprească nicio privire prea curioasă 
asupra lor. Graşi erau de la numeroasele lor îndatoriri de supraveghere a 
capricienilor, căci se ştie că oamenii cu multe pe cap sunt nervoşi şi caută 
să-şi potolească nervii de la stomac mestecând întruna, atunci când au ce să 
mestece. lar pentru hăitaşi, spunea istoricul arhivar, Ciocesko nutrise mereu 
o grijă părintească, atent să nu le lipsească hrana din sacoşe nici măcar 
atunci când Cetăţuia Soarelui devenise un furnicar de disperaţi, alergând de 


la o dugheană la alta după cum li se părea că ba ici, ba colo, mai putea ieşi 
la iveală vreo conservă veche din rezervele de stat. În sfârşit, dolofăneala li 
se trăgea şi de la faptul că, pe măsură ce urcau în grade şi funcţii, umblau 
tot mai puţin pe picioarele lor şi mai mult purtaţi în trăsuri de taină, de la un 
loc la altul unde îşi aveau însărcinările. Plini de sine când se dădeau drept 
alţii printre necunoscuţi, umili când apăreau în faţa hăitaşilor-şefi cu vreo 
rugăminte de mărire personală, nu conteneau să-şi plângă de milă ei între ei: 
cât de mult şi de greu lucrează ziua-noaptea, cât de mare le era riscul acelei 
vieţi petrecute cu ochii în patru, să nu-ţi scape nimic din ce vezi şi auzi, cât 
de ruinătoare osteneala de a pune apoi cap la cap amănunte ce trec 
neobservate pentru alţii, dar pentru ei erau semne de unde puteau înţelege 
mintea şi sufletul ascuns ale unui om, îi puteau vedea faptele şi gândurile, 
străduindu-se să priceapă cât de loial sau, dimpotrivă, cât de primejdios 
putea deveni el pentru principe şi pentru guvernarea înţeleaptă a partidului 
său. 

M-am mirat mult de pândacii ăştia, de care amintesc atâtea hârtii din 
arhivele Capriciei, nu fiindcă n-am avea şi noi la Londra pândacii noştri, 
după cum cred că nu există vreo nobilă curte europeană să se poată lipsi de 
ai săi. Intrigi şi comploturi au fost de când lumea, iar regii şi principii ar 
trebui să fie nişte tâmpiţi de la natură să nu-şi ia măsuri de pază contra 
tuturor celor ce doreau să le zdruncine puterea. Această bine întemeiată 
înţelepciune îmi pare că a stat şi la baza doctrinei secrete a Partidului Unic 
Cioceskian, după cum tot ea arată de ce mulţi dintre capricieni încă mai 
laudă Poliţia Hăitaşă, considerând că nici insula lor n-ar fi putut naviga pe 
apele adesea tulburi ale arhipelagului fără vigilenta ei lucrare ascunsă. 
Mirarea mea nu-i priveşte pe hăitaşi în general, ci mulţimea lor nemăsurată 
din Capricia lui Ciocesko, unde, furat de aparenţe, ai fi putut crede că trăiau 
la un moment dat mai mulţi hăitaşi decât locuitorii insulei. Oricum, din 
spusele cititului arhivar îmi putusem da seama că hăitaşii pitulaţi din 
Cetăţuia Soarelui îi copleşeau ca număr pe cei din Troskoletia, 
Glubbdubdrib şi Republica Oregan luate la un loc, nu însă şi pe cei din 
Tramontana, care era un pământ mai întins şi cu ambiţii mai mari, încât îşi 
folosea hăitaşii proprii nu doar acasă, ci şi pe la alte curţi princiare. E drept 


că nici principele Ciocesko nu se dădea înapoi de la fudulia de a trimite 
hăitaşi în Tramontana şi prin celelalte insule, însă grija lui de căpătâi părea 
să fie totuşi hăituirea capricienilor: neascultările venite de peste strâmtori, 
chiar dacă îl enervau foarte tare, îl deranjau mai puţin decât neascultările 
propriilor săi cetăţeni, şi tocmai de aceea socotise că are nevoie de atâţia 
pândaci permanenţi, gata să se strecoare în orice îngrămădire de oameni şi 
să-şi lungească urechile la tot ce se vorbea acolo. 

Dar ceea ce m-a convins încă o dată de geniul principelui ex-păpucar a 
fost găselniţa lui cu pândacii populari. Aceştia nu mai erau hăitaşi 
autorizaţi, ci doar simpatizanți ai muncilor ascunse, nutrind în suflet o 
neîmplinire ce găsea acum prilejul de a se corecta. Am mai aflat că 
lucrătorii Poliţiei Hăitaşe aveau ca sarcină de breaslă să caute fiecare cât 
mai mulţi capricieni dispuşi să practice slujba suplimentară de pândac 
popular, plătit, bineînţeles, dar cu ţârâita, după cât de multe şi cât de 
valoroase erau, puse pe hârtie, ştirile intrate în urechea lor veşnic ciulită. 
Cine cu cine se întâlnea, ce vorbeau împreună, dacă aveau rude prin alte 
insule, dacă se întâlneau cu vizitatori din stăinătăţile acelea dubioase, dacă 
vorbeau prostii la serviciu, dacă erau nemulţumiţi de şefi, dacă erau betivi 
sau aveau păcate cu muierile, ori dintre cele pe care le mai săvârşesc la dos 
bărbaţii între ei — asemenea lucruri aflate şi garantate de pândacii populari 
sub semnături anume stabilite cu hăitaşul de care ţineau interesaseră nespus 
Poliţia principelui, încât nu era de mirare că urmele unei munci atât de 
rodnice se revărsau pe toţi pereţii în Academia Arhivelor, închise în zeci de 
mii de dosare îngălbenite de timp. Mie, personal, o astfel de treabă umflată 
până dincolo de orice ţi-ai putea închipui mi se pare totuşi o nebunie, 
fiindcă nu pot fi chiar atât de multe pericole ce ameninţă o curte princiară 
încât să le vezi peste tot, la colţ de stradă, la mesele din taverne, lângă 
cratiţele din bucătării, ba chiar şi în alcov. Cu toată reținerea dată de 
neştiinţa mea, l-am întrebat pe ilustrul istoric arhivar dacă roadele spornicii 
activităţi de pândac plătit nu duceau cumva şi la alte rezultate decât cele 
aşteptate de principe şi de Lady Frusina, fiindcă, în măsura în care îmi sunt 
cunoscute mie deprinderile şi pornirile concetăţenilor mei britanici, ştiu că 
s-ar afla printre ei şi unii dispuşi să exagereze, să scoată din burtă nişte 


fapte şi nişte vorbe de-ale vecinilor, colegilor şi prietenilor de pahar, numai 
spre a-şi justifica dăruirea pentru rege şi pentru partidul de guvernământ; 
ori, hai să nu ne ferim de lucruri mai netrebnice, pentru a arăta că-şi merită 
cele câteva lire cuvenite unui pândac harnic şi devotat. 

— Ai dreptate, iubite domnule britanic, mi-a spus însoţitorul, pe care 
discuţia despre dosarele lui părea să-l mai fi scos din acreala pe care i-o 
văzusem pe chip la început. Am întâlnit şi situaţii în care până şi hăitaşii, 
atât de domici să audă cu urechile altora vorbe la care nu puteau ajunge 
propriile lor urechi, s-au speriat de bazaconiile îndrugate de unii pândaci 
tocmiţi, fiind nevoiţi adesea să le verifice cu osteneli în plus spusele şi, 
aflându-le mereu născocite, să-i dea afară cu picioare în spate din listele 
oamenilor lor de încredere. Dar pe lângă aceştia, vor mai fi fost destui alţii 
care să-şi fi rezolvat pe ascuns nişte dorinţe personale, o locuinţă într-un 
palat mai plăcut, o slujbulitză pentru nevastă, o mărire de leafă şi un post 
mai de vază în atelierul unde lucra în mod obişnuit; în fine, diverse mici- 
mari avantaje de care sufletul capricianului e mereu însetat. Şi nu se poate 
să nu fi fost situaţii când toate acestea se puteau obţine doar prin lovirea 
peste călcâie a unui coleg, a unui vecin urâcios, a unui şef direct, cu 
condiţia ca acesta din urmă să nu fie totuşi prea mare. Lucru şi mai delicat: 
cu condiţia ca niciunul dintre ei să nu fi fost un pândac mai bun şi mai 
devotat guvernării decât reclamantul, ori, ferească-ne Isa Lapedat!, chiar 
vreun hăitaş de vază, bine pitit sub nume fals şi sub întruchipări de 
împrumut. Nu-i vorbă, că şi hăitaşii se pândeau între ei, ba chiar şi 
guvernanţii lui Ciocesko, dar aici era deja alt nivel de pândă şi de turnătorie, 
cu primejdii pe care nu le putea vedea şi nu se putea feri de ele orice pândac 
începător. 

Capricia cioceskiană devenise astfel o lume a iscodirii continue, a 
pândei de masă, dacă pot spune astfel, chiar dacă nu mă ajută comparaţiile 
cu ce se întâmplă pe la curţile europene, fiindcă niciunde în lumea vizitată 
de mine până acum nu se întâmplă aşa ceva. Nici măcar la curtea ţarului 
Rusiei n-am auzit să fie atâţia pândaci şi răspândaci pe yardul pătrat — 
răspândacii fiind, după cum mi-a explicat tot savantul meu arhivar, un neam 
de pânditori ageri la purtatul de zvonuri în mulțimile printre care îşi făceau 


loc cu coatele, la cozile pentru alimente, la nunţi, în şedinţele din ateliere, 
ori prin îngrămădeala de pe stadioane, când mai avea loc câte o rară bucurie 
comună, în stare să-i smulgă pe capricieni dintre gândurile mizeriei 
obişnuite, amintindu-le că zilele gloriei încă nu pieriseră cu totul, dar nici 
nu se grăbesc să revină. Zvonurile răspândacilor puteau fi dintre cele mai 
diverse: că la o anume prăvălie din Cetăţuia Soarelui s-au umplut rafturile 
cu mărfuri de tot felul — atunci când în piaţa din vecinătate trebuia adus 
public pentru vreo importantă cuvântare cioceskiană; că în Balnibarbia s-a 
observat o mare concentrare de oşti, insula aceea fiind gata să declare 
război Capriciei pentru reocuparea unor teritorii ce-i aparținuseră cândva — 
atunci când nemulţumirile stârnite de lipsuri amenințau să dea pe dinafară, 
ajungându-se la răzvrătire şi tulburări; că un anume ministru suferă de boli 
lumești şi se tratează în secret la tramontani — ceea ce putea să pregătească 
o înlocuire în guvern şi chiar o eliminare din partid; că beizadeaua familiei 
Ciocesko ieşise primul la universitatea străină unde fusese trimis la studii, 
de rămâneau tramontanii cu gura căscată şi plini de invidie — când zvonurile 
despre beţiile şi scandalurile împricinatului se cam împrăştiaseră peste tot. 
Din asemenea exemple mi-am dat seama că nici munca răspândacului nu 
era uşoară sau lipsită de importanţă, după cum şi sarcinile hăitaşilor 
născocitori de zvonuri folositoare principatului păreau să nu mai aibă 
sfârşit. 

Mi s-a explicat şi nelămurirea privitoare la tramontanul stabilit în 
Cetăţuia Soarelui într-o vreme când capricienii fugeau cu miile la 
tramontani, unii cu pirogile, alţii cu baloane cusute în casă, ori cu maşinării 
de zburat născocite şi înnădite prin şoproane ferite de ochii lumii, dacă 
aveau norocul să nu-i reclame la hăitaşi vreun pândac din propria lor 
familie. 

— Păi ce crezi domnia ta, onorabile musafir, că Poliţia Hăitaşă se lăsa 
chiar aşa uşor dusă de nas? m-a întrebat zâmbind, ca un cunoscător ce era, 
distinsul arhivar. E drept că gestul zărghitului folosea politicii princiare, dar 
venea atât de vădit împotriva celor ce se întâmplau atunci în insulă, încât n- 
a fost vreun general hăitaş care să nu-l fi suspectat pe refugiat de intenţii 
criminale nemărturisite. De unde atâta iubire pentru Ciocesko şi pentru 


iluzia vieţii fericite din Capricia? Omul putea fi foarte bine un hăitaş 
tramontan strecurat anume în Cetăţuia Soarelui ca să provoace îndoieli şi 
zâzanie politică printre oamenii locului. Sigur că a fost întâmpinat cu 
braţele deschise, dar şi vegheat clipă de clipă de hăitaşi mari, ca şi de 
pândacii mărunți. Mi se pare normal. 

Şi mie începuse să mi se pară ceva normal, după câte aflasem până 
atunci. Capricia, acest loc aparte între pământurile mele de suflet, arată prin 
nenumărate dovezi în ce măsură un lucru firesc poate deveni sinistru, şi 
invers, că şi lucrurile sinistre pot deveni fireşti cu aceeaşi uşurinţă, dacă 
sunt bine susținute de zvonuri răspândace şi vigilent vegheate de pândacii 
autorizaţi. Am aflat şi calea pe care se putuseră adapta capricienii la un 
asemenea proces complicat, dar cât se poate de folositor vieţii lor sub 
principele Ciocesko. Împinşi de nevoie, ei au pus încetul cu încetul bazele 
unei ştiinţe noi, care în limba locului se cheamă „skizofrenie” şi te ajută să- 
ţi împarţi personalitatea exact în două, ca pe un peşte despicat cu grijă de la 
cap la coadă, de-a lungul şirei spinării, dar cu efecte de necrezut pentru cine 
nu cunoaşte secretele acestei discipline cu patent caprician. Astfel, un 
localnic poate fi un îndârjit lăudător al înţelepciunii princiare la locul său de 
muncă, iar acasă, de faţă cu nevasta, mai rar şi cu copiii, un la fel de dârz 
înjurător al lui Ciocesko, după ce s-a asigurat că geamurile îi sunt bine 
închise şi cheia răsucită în broască. Sau, când puştanul lui trebuie să aleagă 
între a-şi pârî colegul de bancă pentru că vorbise urât despre învăţătoare, 
sau pe el, întrucât îşi surprinsese tatăl înghesuindu-şi pe scară vecina de 
palier, un caprician adevărat îşi va sfătui odrasla să fie cinstită până la capăt 
şi să-şi pârască, aşa cum se cuvine, doar colegul, de la care nu poate aştepta 
decât ca şi acela să-l pârască pe el, în caz că-l va prinde vreodată la 
strâmtoare. Ştiinţa skizofreniei i-a învăţat pe locuitorii insulei să fie corecti 
şi cinstiţi cu ei înşişi şi cu interesele lor, care le pretind să trăiască bine şi să 
fie fericiţi, dar tot atât de corecţi şi cinstiţi şi cu interesele guvernării, care le 
cer acelaşi lucru, să fie fericiţi şi să trăiască bine, dar în alt chip, şi anume: 
respectând cu bucurie poruncile principelui şi urmând neabătut calea 
luminoasă a partidului său unic de guvemământ. 


Am aflat că cei ce erau mai slabi la skizofrenie şi nu se pricepeau să-i 
aplice la timp şi întocmai regulile de comportare suferiseră urmările unei 
asemenea păguboase neînzestrări. Multe dosare din Academia Arhivelor 
vorbesc despre prăbuşirea lor prin închisori sau la munca silită de jos. 
Altele arată însă că nici să fii prea dotat la skizofrenie nu-i bine, fiindcă 
atragi atenţia hătaşilor asupra ta. Unii capricieni reuşiseră să practice 
amintita disciplină cu atâta elan încât nu se mulţumiseră să taie peştele în 
două, ci în mai multe fâşii reprezentând tot atâtea întruchipări skizofrenice, 
iar purtarea lor ajunsese greu de înţeles chiar şi pentru ei înşişi: erau unul la 
locul de muncă şi la defilări, altul cu amanta, încă unul cu amicii de pahar 
şi mai mulţi alţii acasă, cu nevasta, cu soacra, cu vecinii, cu propriii copii. 
În felul acesta ştiinţa amintită începea să semene cu o adevărată artă. Ceea 
ce era şi mai evident în poezia din Epoca de Aur a Cetăţuii, pentru care 
existau iarăşi dosare nenumărate, întocmite de unii hăitaşi ca să se vadă cât 
de mult lăudau poeţii cuplul princiar, iar de alţi hăitaşi ca să-i aibă pe 
aceiaşi poeţi la mână, în caz că se făceau haini, întorcându-şi vreodată faţa 
de la idolii lor. 


Capitolul 8 


Cântăreţi în strună şi trubaduri politici. În ce fel te poţi face 
iubit de capricieni şi urât tot de ei. Cum se lungeşte viaţa prin 
foame şi frig, precum şi alte experienţe social-politice din insulă. 
Răzvrătirea capriciană. „Staţi pe kurul vostru” şi urmările acestui 
îndemn de bun simţ. Uite-nu-e ghilotina! Partide şi moguli de 
partid. Răzvrătiţii şi folosul lor. 


Am vrut să discut acasă, cu Master Dinu, despre această ştiinţă 
capriciană a skizofreniei, dar el s-a scuzat că nu-mi poate da multe lămuriri. 

— Măi, Lemuel, măi, eu n-am fost un elev strălucit în şcoală, dar nici 
n-am rămas repetent de două ori, ca unul de care o să-ţi povestesc imediat. 
Despre skizofrenia asta ar trebui să vorbeşti cu Felix, băiatu-meu, că nu 
degeaba îl port prin universitate de zece ani, tot s-o fi lipit ceva ştiinţă de 
capul lui! Eu nici n-am auzit de ea, decât acum, de la tine, că tu eşti medic, 
nu eu. Doar dacă nu-i vreo boală molipsitoare şi oi fi luat-o pe neobservate 
din cât m-am tot frecat în viaţă de unul şi de altul. Că, slavă lui Isa Lapedat! 
— iar rostind aceste cuvinte şi-a scos şi el din buzunar piatra lătăreaţă de 
închinăciune, dându-se cu fruntea de ea — m-am frecat de mulţi şi de multe 
lucruri, care mai frumoase, care mai urâte, de-s acum doctor în treburile 
vieţii, chiar şi fără certificat. 

Părea întru totul mulţumit de viaţa lui şi de ce anume realizase, deşi 
mai trebuia s-o mintă uneori pe Lady Maricika în nişte fleacuri legate de 
shilingii de băutură şi de câţiva prieteni pe care ea nu-i putea suferi. Mi-am 
dat seama că minciunile lui erau nevinovate şi chiar îndreptăţite, căci e mai 
bine să ai linişte în familie decât scandal cu ţipete şi lacrimi de teatru. Mi-a 
vorbit într-adevăr despre colegul acela repetent, căruia nu i-am reţinut 
numele, decât porecla: Bulla, care mi s-a părut tare hazlie. Spunea Master 
Dinu că Master Bulla, ăsta, fusese cândva atât de slab la carte încât toţi 
profesorii îl amenințau cu vorbe miloase: „Fii atent, mă copile, că o să 

ajungi un nenorocit!” Dar el nu ajunsese deloc un nenorocit, fiindcă avusese 
sfătuitori deştepţi şi se înscrisese din bună vreme la Tineretul Cioceskian. 
Aşa se face că repetentul de odinioară reuşise să termine o universitate de 
partid şi să-şi înceapă urcuşul politic, cu unele încurcături totuşi, fiindcă s-a 
observat pe traseu că diplomatul universitar n-avea şi diplomă de liceu, 
întrucât părăsise liceul când era gata-gata să rămână repetent pentru a treia 
oară. Dar la cioceskieni totul se putea aranja prin maşinăriile de vorbit, nici 
nu era nevoie ca sprijinitorii să fie de faţă când „puneau pilla” (îmi place şi 
expresia asta!) pentru vreunul dintre ai lor. Mă rog, puseseră pilla şi la zisul 
Bulla, iar fostul neisprăvit ajunsese cu timpul mare goangă în Partidul Unic 
Cioceskian. Gazda mea era sigur că ex-colegul lui ar fi urcat până sus de 
tot, în guvernul princiar, dacă nu l-ar fi plesnit pe el nenorocirea de a se 
crede mare Master în poezie; închipuire ce i-a adus ceva renume în Epoca 
Luminii, dar i-a şi pus capac la urcuşul politic. 

— S-ar putea să se fi molipsit de skizofrenia de care ai pomenit mai 
înainte, mi-a spus Master Dinu, privindu-mă întrebător. 

Dar eu nu sunt tocmai convins de aşa ceva, ci mai degrabă cred că, 
dimpotrivă, nu s-a molipsit, rămânând de la un capăt la altul al vieţii lui un 
cioceskian de nestrămutat. Şi, poate că tocmai din pricina asta, foarte 
nedumerit de felul cum i se răsturna lui, pe neaşteptate, cariera. 

De undeva, din fundul unui scrin plin cu bluze şi cămăşi frumos călcate 
şi împachetate de Lady Maricika, gazda mea a scos un volumaş zdrenţuit, 
plin de strofe aşternute într-o scriere ce-mi rămânea vag cunoscută, fiindcă 
abia apucasem să mă descurc binişor în capriciana vorbită, nu şi în scris. 
Master Dinu mi-a citit câteva poezii de-ale lui Bulla, unde lăuda cu mult 
suflet măreţia şi deşteptăciunea mogulului său de partid. Spunea — între 
altele — că, atunci când se arăta acela undeva, răsărea soarele deasupra 
Capriciei. Lucru din care eu am înţeles că Ciocesko nu se arăta niciunde 
după orele înserării, căci atunci ar fi trebuit să răsară soarele şi în miez de 
noapte, iar o asemenea minune n-ar fi rămas neînscrisă de astronomi în 
tabelele lor. Pe Lady Frusina, poetul de guvernământ o numea la grămadă, 
cu aceeaşi cutremurată suflare: „femeie, iubită şi mamă”, dar lucrurile 
rămâneau destul de amestecate în strofa aceea, fiindcă, dacă Bulla arăta fără 


ocol despre ce mamă e vorba („mama noastră, a tuturor”), nu mai spunea tot 
atât de clar a cui iubită era stăpâna gândurilor lui. Capricianul de rând putea 
rămâne astfel cu impresia că Lady Frusina era în acelaşi timp şi mama, şi 
iubita lui, ceea ce poate că unora le-ar fi plăcut, dar cred că multora nu. Nici 
Master Dinu nu era foarte încântat de talentul bardului politic şi îşi amintea 
cum i s-a tras lui, de la poezie, căderea în dizgrație. Mai precis, de la o 
greşeală care mie îmi arată încă o dată că Bulla rămăsese repetent şi la 
skizofrenie: obişnuit să preamărească tot ce ţinea de politica soarelui său de 
la miezul nopţii şi epuizând, se pare, întregul şir al realizărilor consacrate de 
documentele Comitetului Central, omul scrisese la un moment dat nişte 
versuri unde lăuda, ca realizări măreţe de-ale lui Ciocesko, şi mizeriile cu 
care ajunsese să se lupte zi de zi capricianul, date drept trepte magistrale, 
construite anume ca să se suie în lungul lor spre viitorul luminos promis de 
Partid. 

— Şi uite-aşa s-a dus şi băiatul ăsta în născătoarea mă-sii! a tras 
filozofic concluzia Master Dinu, aruncând volumul în fundul scrinului, iar 
eu tot n-am priceput dacă vorbele lui erau unele de mare preţuire, sau de 
mare nepăsare, fiindcă vedeam cum şi gazda mea, deşi nu cunoştea teoria 
skizofreniei, o practica pe bâjbâite, dar cu vădită artă populară, ca 
majoritatea capricienilor. 

Aveam să aflu mai târziu că nu toţi poeţii epocii fuseseră nişte dobitoci, 
cântăreţi în strună ai Partidului Unic Cioceskian. Că, ajutaţi de talentul 
propriu şi de skizofrenia bine însuşită, unii dintre ei ajunseseră barzi 
importanţi, iubiţi de public, dar în acelaşi timp şi trubaduri politici, iubiţi de 
Lady Frusina şi de Biroul Politic. Vreo doi fuseseră văzuţi la un moment dat 
şi în situaţii stânjenitoare, urmăriţi de răzvrătiți după căderea principelui 
Ciocesko, ca să fie scuipaţi prin pieţe şi cotonogiţi pentru versurile lor de 
supuşenie pilduitoare şi pentru lungile dedicaţii în genunchi pe care le 
scriseseră pe volumele prezentate ca dovezi ale marii lor iubiri îndreptate 
spre cuplul princiar. Cu timpul, însă, li s-au iertat păcatele poetice, fie din 
pricină că insularii au, cum am mai observat, memorie scurtă şi repede 
obosită de gândurile prea grele, fie pentru că li s-a recunoscut măiestria la 
skizofrenie, datorită căreia versurile lor puteau fi citite şi în alb, şi în negru, 


aşa cum puteau fi citite şi faptele multor capricieni din orice poziţie socială, 
chiar şi ale celor de rând. Unii i-au considerat vrednici să intre, cu versuri 
noi, în Parlamentul Capriciei, ba chiar să şi candideze la scaunul princiar. 

Aşa ceva nu cred să se fi putut întâmpla prin alte părţi, bunăoară în 
Europa, unde moralitatea e mai statornic preţuită, iar versurile de partid n- 
au niciun merit în urcuşul demnitarilor pe trepte mari ale administraţiilor 
regale. Şi cine nu-şi aminteşte oare cu pioşenie, în scumpa mea Anglie, de 
pilda acelui Lord Cancelar care, punându-şi viaţa în cumpănă, a refuzat să 
scrie versuri de laudă la adresa botezului protestant al regelui său 
ştrulubatic? Nici nu cutez să mă întreb cum s-ar fi purtat el dacă, în loc să fi 
trecut prin nişte aspre şcoli catolice, ar fi urmat un curs de skizofrenie 
capriciană, dar sunt aproape sigur că ar fi rămas cu capul pe umeri, ceea ce 
li se întâmplă astăzi tuturor insularilor mei. Aceştia, poeţi şi nepoeţi, am 
auzit că ţin discursuri şi scriu senin până şi despre moralitate, despre 
moralitatea lor vreau să spun, ca despre cea a lui Cicero, a lui Morus sau a 
lui Francis Bacon, care, după cum ne amintim, n-a putut fi dovedit decât de 
corupţie, ceea ce la capricieni trece drept mare merit şi nicidecum drept 
defect. 

— la mai lăsaţi-i dracului pe toţi ăştia! a tras scurt concluzia Lady 
Maricika, înghesuindu-i unul în altul pe Sir Francis şi pe Master Bulla, ca 
pe nişte infractori legaţi de glezne prin acelaşi lanţ greu al talentului literar. 
Poftiţi la masă! 

Îl rog pe cititor să mă ierte că n-am să pot lăuda niciodată îndeajuns 
îndemânarea acestei nepreţuite cunoscătoare a reţetelor capriciene străvechi 
şi, în acelaşi timp, îmi îndrept mulţumirile deopotrivă către Jesus Christ şi 
către Isa Lapedat, că n-au lăsat-o şi pe ea să se piardă prin hăţişurile poeziei 
politice, dând astfel marelui său talent de gospodină ocazia să iasă nesmintit 
şi nestingherit la suprafaţă. Ne-a răsfăţat cu sărmălutze cât buricul degetului 
mare, răsucite cu grijă în foi de varză acră şi înecate în smântână, lângă care 
l-am văzut cu uimire pe Master Dinu că pune şi un ardei iute. Felix-băiatul 
l-a imitat, fie ca să nu se lase mai prejos decât taică-său, fie pentru că-i 
plăcea şi lui amestecul ăsta prin care îţi ia gura foc, dar eu mărturisesc că n- 
am avut curajul. Am găsit că sărmălutzele erau minunate chiar şi fără un 


asemenea întăritor de gust pe care te-ai aştepta să-l legi mai degrabă de 
plăcerile piraţilor decât de cele ale unui cetăţean paşnic din Capricia. lar 
vinul roşu şi sec, dintr-o butelcă pe care puteai citi „Beciul Princiar” şi o 
adăugire de mare cinste: „vin cu indicație geografică garantată”, l-am găsit 
cum nu se poate mai potrivit pentru ca noi să ne simţim atunci în al nouălea 
cer şi să putem vorbi liniştiţi despre lipsurile din măreaţa Epocă-Lumină a 
lui Ciocesko. Mai precis, să vorbească ei, cu mare voluptate, iar eu să-i 
ascult cu atenţie, lăsându-mi mintea să se clatine între uimire, neîncredere şi 
entuziasm pentru iscusinţa capricianului de a face faţă la orice situaţie, fie 
ea cât de bizară şi de grea. 

Se pare că mizeria prin care trecuse insula în acei ani de profundă 
afirmare a geniului politic cioceskian fusese cu adevărat măreaţă şi ea, 
lăsând în urmă amintiri de neşters, precum evenimentele istorice intrate în 
folclor. Lady Maricika îşi amintea cum trebuia să pândească ea, de 
dimineaţa până seara, ba pe lângă dugheana de pâine, ba pe lângă cea de 
cărnuri, ba la uşa fructăriei sau prin dosul unui magazin universal, ca să 
apuce momentul când sosea aprovizionarea cu trei-patru lădiţe, sau tot 
atâtea cutii de carton, aprinzând în ochi speranţele la sute de persoane care 
şi ele bântuiau cartierul cu aceeaşi nerăbdare şi în acelaşi scop. Nu de 
puţine ori, în locul trăsurii cu lădiţe şi cutii sosea în fugă vreun răspândac 
care, printre gâfâituri, dădea o altă adresă, şi atunci mulţimea pornea grăbită 
spre adresa cea nouă unde auzise că intraseră provizii şi se aşeza nervoasă 
la o coadă deja formată din norocoşii ieşiţi de prin palatele mai apropiate. 
Se întâmpla uneori ca nici acolo să nu sosească marfa, ci în cu totul altă 
parte a oraşului, ceea ce-i făcea pe mulţi să plece înjurând pe la casele lor, 
iar pe alţii să fugă, tot înjurând, dar nedescurajaţi cu totul, spre noua 
destinaţie. 

— Mai rău era când ajungeai acolo şi găseai coada împrăştiată, fiindcă 
pâinea sau laptele fuseseră în cantităţi atât de mici încât se terminau la 
câteva minute după de începuse vânzarea. 

Spunând acestea, Lady Maricika n-a întârziat să adauge că necazurile 
nu conteneau nici când se întâmpla să aibă motiv să rămână la coadă, toţi 
trăind continuu îngrijorarea că marfa se va termina cu o persoană sau două 


în faţa lor. Atunci cei din spate începeau să strige vânzătorului să nu mai 
dea atât de mult, ci să împartă pâinea, puiul, uleiul, zahărul, în jumătăţi sau 
sferturi de porţie, ca să ajungă câte ceva şi la alţii. La toată lumea oricum n- 
avea cum să ajungă, dar, dacă nu la zece-cincisprezece, măcar la încă vreo 
doi-trei. În plus, povestea Lady Maricika, mai era „şi ăsta micul” — şi arăta 
cu bărbia spre Felix-băiatul, care atunci trebuie să fi avut doar vreo patru- 
cinci ani, şi pe care, neputându-l lăsa singur acasă, grijulia mamă trebuia să- 
| ia cu sine peste tot unde alerga după hrana zilei, nutrind în secret şi 
nădejdea că, fiind şi pruncul de faţă, va putea primi chiar două porţii, deşi 
mulţi strigau din urmă să nu i se dea, că-i doar un copil. lar Felix-băiatul, 
nervos că fusese trezit devreme din somn şi tras de mână dintr-o parte în 
alta a cartierului, nervos şi pentru că-şi pierdea răbdarea de atâta stat la cozi 
când el ar fi stat mai degrabă la joacă, începea uneori să dea cu picioarele în 
gleznele celor din jur, stârnindu-le nedumerirea şi oprindu-i de la răspunsul 
prompt cu un dos de palmă abia în momentul când bărbatul sau femeia în 
cauză îşi dădeau seama că trebuiau să caute agresorul undeva, pe la 
genunchi. 

— Eu făceam aşa ceva? s-a mirat Felix-băiatul. 

— Nu tu, că moşu-meu! l-a luat Lady Maricika în răspăr, dar mi-am dat 
seama că, auzindu-şi repovestită isprava, studentul nostru nu încerca nicio 
ruşine; dimpotrivă, era mândru că nu se sfiise să se poarte după firea 
proprie încă de mic. 

Am mai mâncat sărmălutze, am mai băut câte un pahar cu vin, iar între 
timp Lady Maricika a scos de undeva, din nişte cutii cu vechituri 
îngălbenite, câteva bileţele frumos tipărite, pe care, lângă o anume lună din 
urmă cu douăzeci de ani, scria doar atât: „Şapte ouă”, sau „1/4 pachet unt”, 
sau „Un pui”, amintiri rămase nefolosite din Epoca de Aur a Cetăţuii, 
fiindcă nu de puţine ori trecea luna şi marfa aşteptată tot nu venea, ori o 
luase din vreme spre sacoşele fără fund ale hăitaşilor şi ale lăudătorilor de 
partid. Master Dinu a ţinut să arate că avea şi el memorie, observând că 
fuseseră şi împrejurări când reuşiseră să cumpere şi câte doi pui odată, fiind 
puii aceia atât de mici şi de vineţi după ce pieriseră de neîngrijire prin 


crescătorii, încât fuseseră vârâţi doi într-o pungă şi abia de trăgeau la 
greutate cât unul ca lumea. 

Gazdele mele şi-au mai amintit cum zăcea Cetăţuia Soarelui, noapte de 
noapte, în beznă deplină, fiindcă principele hotărâse să vândă în alte insule 
curentul lui Volta, produs de mai multe mori de apă înşirate pe fluviul 
Dembowitz, ca să-şi acopere el o pagubă din nişte afaceri pe care miniştrii 
Capriciei le făcuseră deja de multă vreme, gândind fără cap. 

— Acum e bine, a apreciat Master Dinu, vezi lumini peste tot. Dar 
atunci puteai să-ţi bagi degetele în ochi, şi pe străzi, şi prin case. Se lăsa 
întunericul? Pâc! Tăiau lumina, adică tocmai simbolul lăudat al epocii. Nu 
tu programe în cutiile de umbre, nu tu o tavernă ca lumea fără lumânări. 
Nici nu-i de mirare, cu nopţile acelea nesfârşite, că s-a umplut Cetăţuia de 
copii. 

Dar am priceput că şi la lumânări se ajungea greu, căci se dădeau prin 
dosul dughenelor, numai unor cunoscuţi de-ai celor însărcinaţi cu vânzarea. 
Master Dinu mi-a povestit cum şi-a făcut atunci, după modelul celor 
folosite cândva de minerii capricieni, o lampă cu carbid, ca să-şi poată ei 
lumina prin casă, purtând flăcăruia dintr-o cameră în alta, după nevoi. 

— Spune-i-o şi pe aia cu cărămida, i-a cerut Lady Maricika. 

— A, da! şi-a amintit Master Dinu şi mi-a vorbit de o altă născocire de- 
a lui din zilele acelea de glorie princiară: aparatul de încălzit la purtător, 
alcătuit dintr-o cărămidă înfierbântată în cuptor şi pusă sub tălpi, acolo unde 
aveai nevoie să stai înfofolit în paltoane şi cu căciula pe cap, ziua-noaptea, 
căci parcă şi iernile se lungiseră, nu mai dădea Sfântul Sisoe să le vezi 
terminate: durau câte şase luni. 

N-am putut decât să mă înclin dinaintea deşteptăciunii capriciene şi a 
puterii ei de a născoci neaşteptate lucruri de imediată trebuinţă, în orice 
situaţie şi împotriva oricăror greutăţi. Dar, în acelaşi timp, am găsit că nici 
deşteptăciunea princiară nu trebuia ocolită, deoarece mi s-a părut că o văd 
scăpărând acolo şi ea. Le-am spus gazdelor mele că în ceea ce făcea 
Ciocesko cu ei eu descopăr un lucru de laudă, nu de hulă. Le-am povestit că 
şi în Academia din Lagado se puseseră la cale nişte experienţe de lungire a 
vieţii prin foame şi frig, întrucât distinşii savanţi ai locului ajunseseră să 


creadă că atât frigul, cât şi reținerea de la mâncare aduceau mult bine 
trupului omenesc, conducându-l spre nemurire pas cu pas. Atunci când i-am 
vizitat eu lucrau încă pe şoareci, dar pesemne că Lady Frusina, în virtutea 
calităţii sale de savant cu renume inter-insular, trecuse de-a dreptul la 
experimente pe oameni, căci materialul acesta se găsea din belşug în 
Capricia, iar rezultatele se puteau vedea mai bine, mai repede şi mai cu 
folos. Le-am spus că şi Francis Bacon ştia câte ceva despre calea asta de 
lungire a vieţii, pomenind în tomul său Novum Organum Scientiarum 
scrisoarea unui savant de la curtea ţarului Rusiei, parcă Lermontov îl 
chema, dar aici s-ar putea să mă înşel. Spunea Lermontov ăla că dăduse în 
îndepărtata Siberie peste un soi de elefant cu blana ca lâna lungă şi cu nişte 
colţi răsuciţi de să răstomi casa cu ei. Monstrul ieşise din pământul 
îngheţat. leşise gata îngheţat şi el, iar învățatul de la Petersburg se întreba — 
întrebându-l totodată şi pe Sir Francis — dacă nu cumva elefantul ar putea fi 
adus din nou la viaţă, ca dovadă că teoria aceea a vieţii lungite prin 
înfometare şi frig nu era o bazaconie, ci un lucru deştept. Iar în lumina 
acestor îndrăzneţe descoperiri ale ştiinţei, experimentele din Epoca de Aur a 
Cetăţuii par să fi fost şi motivate ca plănuiri savante, şi în mod vădit în 
interesul capricienilor care le suportau. Căci ce poate fi mai interesant şi 
mai înălţător de suflet decât să te laşi îngheţat cu încetul, părându-ţi treptat 
că trăieşti mult mai mult decât simţi în mod obişnuit — atât de mult încât 
chiar că-ţi vine să mori! lar după ce-ai îngheţat de tot, să te vezi redeşteptat 
cine ştie când, peste ani sau milenii, într-o lume cu mai multă mâncare, 
bucurându-te de minunăţiile care ar putea fi cercetate în jurul tău atunci. 
Am observat din privirile gazdelor mele că nu se arătau prea convinse 
de ceea ce ieşise din gura mea. Cu un lucru păreau să fie totuşi de acord: cu 
acela că savantii lor cârmuitori de odinioară se putea să fi fost mânaţi de 
cele mai bune intenţii ştiinţifice în nebunia lor experimentală, însă ar fi 
trebuit să încerce mai întâi pe şoareci sau pe elefanţi. În plus, observa 
Master Dinu, nici nu-şi lămuriseră ca lumea supuşii despre ce urma să li se 
întâmple bun şi avantajos după atâtea sacrificii, aşa că majoritatea 
capricienilor rămăseseră cu convingerea că experienţele acelea măreţe se 
făceau nu pentru ei, ci împotriva lor. lar starea aceasta de nelămurire 


stârnise în cele din urmă nemulțumiri ascunse, pe care la un moment dat 
nici Poliţia Hăitaşă nu le-a mai putut opri să fie date pe faţă. Cu atât mai 
mult cu cât s-a văzut după aceea că şi hăitaşii obosiseră să-şi tot slujească 
principele încrâncenat şi imprevizibil, şi ar fi fost bucuroşi să slujească un 
principe nou, ales, dacă se putea, chiar dintre ei. 

Lady Maricika şi-a amintit că văzusem împreună cu gazdele, în cutia 
de umbre a casei, întâmplările de la răzvrătirea capriciană şi voia să afle ce 
impresie lăsaseră lucrurile acelea asupra mea, acum, după ce mai trecuse 
ceva timp şi era de crezut că putusem să le „rumeg” în linişte. Le-am cerut 
mai întâi să nu se supere pe mine dacă le spun cumva gânduri la care nu se 
aşteaptă, întrucât, ca străin de istoria locurilor unde ajunsesem dintr-o curată 
întâmplare, nu pot fi altfel decât nepărtinitor. 

— Iubite gazde, poate doriţi de la mine numai cuvinte de laudă, dar eu, 
ca supus al Coroanei britanice, nu-s prea obişnuit cu răsturnările sângeroase 
făcute de gloată. Dacă vă plac numai vorbele înflăcărate, socotesc că ar 
trebui să aşteptaţi până când o să naufragieze pe plajele voastre un francez. 
Locuitorii Parisului sunt mult mai în temă cu răzvrătirile decât târgoveţii 
din Londra, iar de cei din Redriff nici nu mai vorbesc! Poate că francezii au 
în sânge neascultarea faţă de autorităţi şi spiritul revoltaş, încât participă cu 
veselă bucurie la răscoale, gata oricând să-şi dărâme regii şi, în numele 
libertăţii, egalităţii, fraternității, să ridice în locul lor împărați. Ceva din 
meteahna asta parcă am văzut şi la voi, dar e adevărat că împreună cu o altă 
meteahnă: aceea de a răbda prea mult toate mizeriile, pe motiv că „merge 
şi-aşa”. Şi e adevărat că merge şi-aşa, merge oricum, dar nu poţi şti 
niciodată până când. L-am auzit pe un pamfletar balnibarb vorbind cu 
dispreţ de mămăliga capriciană — care, cel puţin în felul cum o găteşte Lady 
Maricika, mie îmi place foarte mult. Că, cică, în Capricia mămăliga e lăsată 
mult la dospit şi nu sare în aer nicicând, în vreme ce mămăliga balnibarbă 
sare în aer tot la două zile şi de aceea acolo nu se ajunge niciodată la stări 
de mare apăsare, precum cele din ultimii ani ai principelui Ciocesko. Aşa o 
fi, nu pot să compar, însă cred că nici balnibarbul şi nici alţi străini care se 
aruncă prosteşte în comentarii despre evenimentele voastre nu caută să vadă 
lucrurile dinăuntru, dinspre spiritul caprician. Mă gândesc bunăoară la 


adunarea aceea din Cetăţuia Soarelui, despre care poate că nu-i chiar greşit 
să se spună că nişte uneltitori vicleni de pe lângă el l-au îndemnat pe 
principe să facă nebunia s-o organizeze. Cu alte cuvinte, să-i arate mulţimea 
cât ţine la el şi la Lady Frusina, şi cât de mult îşi doresc capricienii să fie 
conduşi mai departe de ei doi pe calea luminoasă deschisă de gândirea lor 
înţeleaptă spre un viitor încă şi mai luminos, la care să nici nu te poţi uita 
fără ochelari de eclipsă. Poate că-i adevărat că, la acea dată, pândacii şi 
răspândacii aveau alte însărcinări decât cele aşteptate de Ciocesko şi, 
fluturând de zor din mulţime tăbliile cu cuvinte de dragoste pentru cârmacii 
din tribună, uneltitorii hăuleau şi huiduiau cât îi ţinea gura, încât îi făceau 
lesne şi pe alţii să se ia după ei. M-am uitat bine la faţa principelui, pe când 
dădea din mână derutat, ca şi cum ar fi încuviinţat cu uimire ce se auzea 
vuind peste piaţă, dar parcă şi neîncrezător în ce vedea şi auzea, fiindcă în 
mintea lui cu totul altceva ar fi trebuit să se audă. Eu cred că s-a produs 
atunci în sufletul său o mare cădere, de la care nu l-ar fi putut salva decât 
ştiinţa skizofreniei, atât de bine învățată de supuşii lui şi atât de duşmănoasă 
cu genialitatea princiară. În momentele acelea încordate, principelui i-ar fi 
folosit mult să poată fi cioceskian până la un punct şi anticioceskian de 
acolo înainte, încât să se poarte pentru moment la fel ca toţi cei din piaţă şi 
să strige şi el „Jos!”, lăsându-şi poporul cu gura căscată. Multe s-ar fi putut 
schimba dacă ar fi avut o asemenea inspirată hotărâre! Eu, însă, mi-am dat 
seama imediat că Ciocesko frunzărise în grabă lecţiile de skizofrenie, iar 
acum trăgea ponoase urâte. Dar cred că nu el, şi nici hăitaşii din public 
puteau să fi fost cei care au mişcat pârghia ghilotinei, ci — în genialitatea ei 
şchiopătătoare — însăşi Lady Frusina. Când le-a poruncit capricienilor „Staţi 
jos pe kurul vostru!”, ceea ce vădeşte îngrijorare firească şi înțelepciune de 
partid, distinsa doamnă cred că uitase cui se adresează. Dacă ar fi vorbit la 
Londra, în Hyde Park, probabil că englezii din jur s-ar fi aşezat de- 
adevăratelea pe kurul lor, în iarbă, ca s-o poată asculta mai bine şi să 
înţeleagă pentru ce şi pentru cine pleda. Am observat însă că, de regulă, 
capricienii fac exact pe dos decât li se porunceşte, aşa că nu mă miră deloc 
faptul că mămăliga din Cetăţuia Soarelui a sărit în aer şi, odată cu ea, 
întreaga Capricie. 


Lady Maricika mi-a dat dreptate, continuând cu nişte vorbe mânioase 
despre savanta arhipelagului, dintre care „tzoapă” şi „tăntălaie” mi le 
amintesc cel mai bine, fiindcă au un parfum pe care numai limba capriciană 
îmi pare că poate să-l redea. Atunci Master Dinu, ca să-şi râdă de 
nestăpânita lui soaţă, i-a amintit cum la o şedinţă politică dintre cele ce 
trebuiau ţinute lună de lună până şi în scările palatelor de locuit, fusese 
însărcinată să pregătească şi ea o cuvântare aniversară şi o vorbise pe Lady 
Frusina numai de bine. 

— Am copiat cugetări din pamfletele oficiale apărute în ziua aceea, s-a 
scuzat Lady Maricika, de parcă faptul că rostise vorbele altora n-ar fi avut 
nicio atingere cu sufletul ei. 

Am mai discutat multe, făcându-ne siesta lângă nişte păhărele cu 
„tzuika”, pe care gazdele, deşi o beau de obicei la începutul mesei, ca 
aperitiv, fuseseră de acord s-o bea şi la sfârşit, pentru bună digestie, ca să- 
mi facă mie plăcere. Am vorbit despre cohortele de răzvrătiți intrate în 
zilele acelea tulburi în scenă, despre judecata grăbită şi despre ghilotinarea 
în pripă a celor doi principi Ciocesko. Felix-băiatul privea lucrurile acelea 
cu destulă nepăsare, spunând că aşa le vedeau şi prietenii cu care se întâlnea 
el la universitate sau prin spelunci. Asta mă face să cred că tinerii capricieni 
se îndepărtaseră atât de mult de faptele glorioase de acum douăzeci de ani 
încât li se păreau nişte poveşti de adormit bunicii. Dintre mai vârstnicii 
familiei, Lady Maricika se arăta în continuare îndârjită şi lăuda schimbările, 
în vreme ce Master Dinu, probabil influenţat de discuţiile ce aveau loc în 
jurul tablei de şah sau de zaruri, în părculeţul din faţa palatului de locuit, 
începuse să se clatine în convingerile lui foarte ferme de odinioară. Era de 
părere că judecata aceea se făcuse totuşi prea pe nerăsuflate, iar acuzaţii 
princiari, chiar copleșiți de blestemele populare şi conduşi spre aceeaşi 
sentință de condamnare la moarte, ar fi avut totuşi dreptul la un proces 
temeinic, pe parcursul căruia faptele lor odioase să iasă şi mai mult la 
lumină decât se întâmplase, pe scurt şi la repezeală, atunci. Unde mai pui că 
şi capricienii de rând ar fi avut astfel prilejul de a-şi ţine îndelung aţâţată 
curiozitatea bolnavă, aruncându-şi zilnic privirile în intimitatea, de neatins 
odinioară, a principilor lor decăzuţi din braţele Puterii. 


— Da! a sărit ca arsă Lady Maricika. Şi să te trezeşti că până la urmă 
nu-i condamnă, de ne-ar fi ajuns iarăşi şefi şi ne-ar fi rămas pe cap până 
astăzi. 

Aici cinstita doamnă îmi pare că nu greşea deloc. Când e vorba de 
capricieni, nu poţi fi niciodată sigur dacă mânia de azi, când le vine să dea 
cu tine de pământ şi să-ţi spulbere creierii, nu se preface mâine în mare milă 
sporită de vinovăţie; o vinovăţie nerecunoscută făţiş, dar care cu atât mai 
mult te împinge la gesturi neaşteptate nici de alţii, şi nici măcar de tine 
însuţi, încât te miri poimâine şi regreţi că le-ai făcut. 

— Distinsă doamnă şi distinşi domni, am spus, dregându-mi glasul, 
potrivindu-mi peruca şi ridicându-mă în picioare ca un avocat în faţa 
juraţilor săi. Eu le dau dreptate răsturnătorilor lui Ciocesko să se fi grăbit 
din cale-afară, fiindcă nimic nu te poate face mai sprinten în hotărâri decât 
spaima că, dacă nu le iei imediat, ghilotina te paşte pe tine, în loc să pască 
liniştit gâtul duşmanului pe care l-ai prins în sfârşit la strâmtoare. Poate că 
la curţile europene există mai multă grijă faţă de legi, dar asta nu înseamnă 
că există şi mai multă clemenţă. Nu-l văd nici măcar pe regele meu, care e 
renumit de altfel în bunătate şi înţelepciune printre cârmuitorii de azi ai 
lumii de dincolo de orizont, stând nepăsător faţă de uneltitorii dovediţi de 
poliţie şi aşteptând ca aceştia să-şi ducă tihnit mai departe ticăloasa lucrare. 
Se ştie bine că pe răzvrătiţii de soi îi aşteaptă securea călăului, iar pe 
răzvrătiţii de rând, cum ar fi piraţii de care sunt pline apele mărilor şi 
oceanelor noastre, îi aşteaptă juvăţul. Iar când regula e atât de clară şi fără 
abatere, ce mai contează că nenorocitul stă luni sau ani până când o curte 
judecătorească hotărăşte ceea ce se cunoştea de la început, că pedeapsa 
trebuie aplicată, ori că judecata se face în pripă, de către un căpitan de 
corabie care-l atârnă pe nesupus de catarg fără multe vorbe, ca pildă pentru 
întregul echipaj. Judecăţile sunt bune, într-adevăr: pot duce chiar şi la 
lămurirea unor greşeli ce n-ar mai putea fi împiedicate la timp când 
execuţia se face cât ai clipi din ochi. Dacă nu mă înşel, însă, în momentul 
de vârf al Epocii Luminii nu exista un singur caprician sănătos la cap care 
să nu vrea să-şi vadă principele mort, iar pe de altă parte, nu cred să fi 
existat vreun răzvrătit sănătos la cap care să nu ştie că, în caz de nehotărâre 


şi eşec, Ciocesko l-ar fi vrut mort pe el, având, în plus, toate mijloacele prin 
care să-şi facă repede cheful ăsta. Prin urmare, să nu ne grăbim să-i vorbim 
de rău pe capii răzvrătiţilor, dintre care unul mai sprinten la minte şi 
alergătură îmi pare că a şi ajuns curând principe; ci dimpotrivă, să le lăudăm 
felul lipsit de ezitare cu care au ştiut să se ferească de o mare primejdie 
pentru gâturile lor, îngăduind astfel şi răzvrătirii să meargă înainte spre o 
Capricie nouă, ale cărei mărturii eu le văd acum la tot pasul. 

Le-am mai spus gazdelor mele că orice întârziere ar fi dat timp 
capricienilor să-şi schimbe simţămintele, cum au ei, de felul lor, o fire 
destul de schimbătoare, ura înfocată prefăcându-li-se în blândeţe şi chiar 
într-o mare iubire. Aşa cum văd că se şi întâmplă la unii uituci care ies 
astăzi cu coroane de flori la mormintele ghilotinaţilor, mărturisindu-le 
prețuirea veşnică şi asigurându-i, acolo unde or fi sub lespede, că n-au trăit 
niciodată mai bine decât sub oblăduirea acelora. Din asemenea gesturi de 
disperată pioşenie capriciană nu poţi decât să înţelegi mai limpede disperata 
teamă a primului guvern revoltaş de faptul că, dacă nu l-ar fi condamnat 
repede pe Ciocesko, n-ar mai fi putut scăpa de el niciodată: candidând el în 
alegeri cu un partid refăcut, capricienii s-ar fi putut dovedi destul de slabi şi 
nestatornici în pornirile lor încât să-l realeagă principe al insulei, pe cea mai 
democratică dintre căi. Şi tot dintr-o astfel de teamă înfiorată cred eu că 
ghilotina a fost scoasă în afara legii îndată ce-şi făcuse treaba cu perechea 
mult hulită şi mult adorată, pentru ca niciun cap de răzvrătit să nu mai aibă 
sub ce cuţit să cadă, în caz că Ciocesko ar fi fost reales de capricieni chiar şi 
în mormânt, aşteptând, în absurditatea greu de măsurat ca mărime a 
speranţelor unora dintre ei, să-i conducă şi de acolo, cu dovedita lui 
înţelepciune şi cu nezdruncinata sa încredere în viitorul luminos al 
arhipelagului. 

Cred că nu puţini dintre foştii membri ai Partidului Unic Cioceskian s- 
ar fi lăsat îndrumați spre noi victorii şi bunăstare personală de oriunde, dacă 
în felul acesta ar fi putut să iasă în faţă din întrecerea celor o sută şaptezeci 
şi patru de partide crescute precum ciupercile după o ploaie bogată, 
începând chiar din a doua zi după ce puterea căzuse în mâinile răzvrătiţilor. 
Cifra asta mi s-a părut de necrezut când am aflat-o şi, apreciind din toată 


inima mea setea de libertate a capricienilor, izbucnită ca o boală după 
deceniile de apăsare politică din partea Cioceskilor, nu pot să nu mă mir 
totuşi la ce abuzuri prosteşti a dus ea. Le-am spus gazdelor că în iubita mea 
Anglie avem doar două partide, numite Whig şi Tory, care se bat orbeşte în 
Parlament ca să ajungă la conducerea treburilor obşteşti, încât spectacolul 
acestei lupte este, singur, destul de mare pentru a-i ţine cu sufletul la gură 
pe britanici. Tot câte două partide am găsit şi în alte ţări vizitate, de pildă în 
Lilliput, unde cinstea de a se părui pentru fericirea locuitorilor de-o 
şchioapă revine partidelor 'Tramecksan şi Slamecksan, deosebite între ele 
prin faptul că unii poartă tocuri înalte, iar ceilalţi tocuri joase la pantofi, iar 
în ce priveşte tactica politică, unii sparg oul la capătul turtit, în vreme ce 
oponenții lor îl sparg cu religiozitate la cel ascuţit, socotind o blasfemie 
ceea ce fac ceilalţi. Nu vreau să dau exemplul britanic drept cel mai bun ce 
poate exista în întreaga lume, mai ales că încă nu m-am putut lămuri unde 
sparg oul cei din partidul Tory şi ce capăt le mai rămâne de spart celor din 
partidul Whig. Dar, în orice caz, nici puzderia de partide erupte ca un pojar 
pe pielea Capriciei n-am găsit că ar fi de mare folos pentru insulă. Era 
folositoare cel mult celor ce le înfiinţau, întrucât fiecare partid trebuia să 
aibă neapărat un mogul şi un Comitet Central alcătuit din rudele şi prietenii 
săi. Am auzit că apăruseră în vremurile acelea de mare elan în rânduirea 
nouă a ţării inclusiv moguli de apartament, ba uneori şi moguli de bucătărie, 
atunci când familia se certa pentru linia ce trebuia urmată de partidul ei şi se 
împărțea în partide mai mici, cu sediile prin diverse camere ale locuinţei. 
Totuşi, nu pot decât să laud încă o dată spiritul născocitor al insularilor, 
care, cu mult înainte de-a trebui să-şi inventeze puzderia de instituţii 
academice, s-au pus pe fabricat partide, într-o însufleţire greu de descris şi 
cu o râvnă nedescurajată de nicio piedică, jena şi ruşinea fiind ultimele 
dintre piedici pe care unii ar fi putut eventual să le ia în seamă. 

Mi-am mărturisit neputinţa de a ţine minte numele atâtor formaţiuni 
politice, începând cu Partidul Naţional de Salvare a Capriciei, lângă care s-a 
prezentat imediat Adevăratul Partid de Salvare a Capriciei, continuând cu 
Salvatorii Liberali, cu Vechii Salvatori Agricoli, cu Partidul de Salvgardare 
şi Socializare a Femeilor din Capricia, cu Partidul Glumeţilor din Capricia, 


cu Partidul Moarte 'Trădătorilor, acesta din urmă renumit pentru listele sale 
mereu în prefacere, fiindcă un caprician care a trădat ieri putea să nu mai fie 
trădător îndată ce-şi depunea cererea de înscriere, şi până la partidele 
minorităţilor capriciene, Partidul Mic 'Troşkolet, Partidul Balnibarbia Lăţită, 
Partidul celor O Sută de Glubbdubdribi Liberi, ca să nu mai vorbesc de 
partidele maidanaşilor, organizate pe meserii străvechi, aurari, făurei, 
milostivaşi, plimbători de urs, până şi un Partid Maidanaş Regal, care părea 
destul de mulţumit cu faptul că apăruse în mijlocul unei republici princiare 
autentice. Important era să primească şi el, de la guvern, bani pentru 
cheltuielile din alegeri. 

Mi-am mai mărturisit şi convingerea că prin asemenea activităţi 
frenetice Capricia se aşeza din nou singură între ţările cunoscute de mine, 
preţuind în felul ei lucrurile nebunatice şi neînţelegând să se lipsească 
vreodată de tovărăşia lor. Asta, până când o altă poveste de-a lui Master 
Dinu mi-a lămurit o parte din mister, arătându-mi că nimic nu era chiar fără 
rost în năzdrăvăniile insulei, oricât de gogonate ar fi părut unui străin 
miezul şi alcătuirea acestora. 

Tatăl lui Felix-băiatul avea în atelierul unde lucra el atunci, la 
izbucnirea revoltelor, un coleg cu nimic mai breaz decât ceilalţi, dar care 
purta barbă, încăpăţânându-se să şi-o lase iarăşi şi iarăşi, de fiecare dată 
când i-o rădeau hăitaşii porniţi să aplice vreo poruncă de-a lui Ciocesko, 
întrucât principele plecase urechea la o părere spusă cândva de Lady 
Frusina, cum că toţi bărboşii sunt urâţi şi nesupuşi, plăcându-le mode 
putrede din Tramontana şi arătându-se cu tot dinadinsul altfel decât 
frumuseţea decretată de Partidul Unic Cioceskian. Acest coleg purta 
aproape acelaşi nume cu al gazdei mele: Master Tinu, dar am înţeles că nu 
se ţineau neapărat de prieteni, fiindcă nu putuseră stabili care dintre ei era 
mai grozav în atelier. Până la urmă gazda mea a trebuit să admită că celălalt 
fusese totuşi mai dibaci, trăgând mari foloase din tulburările izbucnite în 
Cetăţuia Soarelui, când cu discursul de pomină al principelui lor, întâmpinat 
cu pietre şi huiduieli. La scurtă vreme după aceea, hăitaşii îşi scoseseră la 
vedere muschetele şi în oraş începuseră să se audă împuşcături. Se auzeau şi 
pe strada cu atelierul, pe care unii trecători fugeau să se ascundă sub porţi, 


iar alţii, atingi de gloanţe, nu mai fugeau deloc, rămânând lăţiţi care pe unde 
îl lovise nenorocul. Atunci, spunea Master Dinu, acel Master Tinu cu barbă 
zburlită sărise de pe unde se ascunseseră ei toţi sub mesele de lucru şi, 
înnebunit de pocniturile de afară, se repezise la fereastră, deschizând-o ca să 
urle disperat: „Bandiţilor! Ticăloşilor! Şleahtă de asasini!” 

— Nu-mi era el simpatic, spunea Master Dinu, dar tot m-am repezit să- 
] smulg înapoi din fereastră, înainte de a-l lovi vreun glonţ rătăcit. 

— Ei, şi ce-i cu asta? l-am întrebat eu, nebănuind unde ducea povestea 
lui. 

Cu asta nu era încă nimic, mi-a spus tatăl lui Felix-băiatul, decât că a 
doua zi, când lucrurile erau mai potolite, Master Tinu venise la el să-i dea 
dovadă scrisă de cât fusese el de curajos contra dictaturii cu o zi în urmă, ca 
să-şi scoată certificat de răzvrătit. 

— Şi i-ai dat-o? 

— Păi, dacă mi-a cerut..., a zis Master Dinu, scărpinându-se după 
ureche şi lăsându-mă să cred că nu-şi reamintea cu plăcere lucrul acela. 

— Închipuie-ţi, Lemuel, că tontul i-a scris hârtia aia de care isteţul 
celălalt s-a folosit ca să primească pensie mare pe viaţă şi să-şi facă un 
Partid al Revoltaşilor de Pretutindeni! a intervenit şi Lady Maricika, pe un 
ton supărat. S-a îmbogăţit, bărbosul naibii, din felurite învârteli, făcând o 
burtă de nu-l mai cuprinde cureaua. Auzi, acolo, răzvrătit! Bine măcar că nu 
te-a pârât după ce i-ai dat dovada, să mi te vâre la închisoare hăitaşii noi 
pentru contrarevoltă, dacă tot ai recunoscut cu semnătura ta că ai tras înapoi 
răzvrătitul de la fereastră, împiedicându-l să-şi ducă lucrarea patriotică până 
la capăt... 


Capitolul 9 


Vecinătăţi cu cântec. Legenda despre Cuiul lui Balnibarb. 
Replici balnibarbe. Abilităţi gospodăreşti şi de guvernare. Vrem 
înapoi ghilotina!, sau cum se poartă luptele în Parlament. Popa 
Tuk din secta „lemnaşilor”. Prin insule, cu jalba în proțap. 
Legenda cosaşilor de capete. O înfruntare diplomatică. Ecourile 
politicii în satele balnibarbe. 


Pomind de la puzderia de partide apărute după căderea principelui 
Ciocesko, mărturisesc că m-a nedumerit întrucâtva să aud că în Capricia 
există un partid cu numele de Balnibarbia Lăţită. M-aş fi aşteptat să aud de 
o asemenea ispravă în insula Balnibarbia, unde localnicii au un regat al lor 
şi ar putea eventual dori să şi-l lărgească adăugându-i, până la vreo sută de 
mile distanţă, pământurile de sub mări. Am aflat însă că nu era o glumă, iar 
cei cu lăţirea Balnibarbiei erau balnibarbii din Capricia, în strânsă legătură 
cu Balnibarbii de Pretutindeni, partid din insula vecină, iar aceştia din urmă 
nu voiau pământuri de sub ape, ci, dacă se putea, întregul arhipelag. 

Asta m-a făcut să mă întreb dacă nu cumva ciudăţeniile capriciene au şi 
pereche în lumea unde naufragiasem, concurate îndeaproape de plesnelile 
populațiilor de peste strâmtori. Fiindcă nu mi se pare tocmai firesc să faci în 
ograda altora o curte mai mică şi să zici că în curtea asta intră liber doar 
neamurile tale din insula vecină, în vreme ce vecinii de până atunci, în caz 
că nu se fac iute balnibarbi, pot să-şi ia tălpăşiţa încotro văd cu ochii. E ca 
şi cum ne-am trezi, la Londra, că onorabilii târgoveţi celți din Cardiff şi-au 
încropit peste noapte un partid cu numele de Irlanda Lăţită, văzând lăţirea 
asta până în Scoţia şi chiar în Normandia continentală, adică peste tot pe 
unde au bântuit cândva strămoşii lor. Mi-i închipui pe domnii Whig şi pe 
domnii Tory, cam ce ochi ar face să se vadă dintr-o dată cu un asemenea 
nou coleg de politică în Parlamentul britanic, şi pe care, ca să poată ajunge 
la guvernare, ar fi nevoiţi şi unii şi alţii să-l curteze ca pe o fată mare şi 


năzuroasă, dispusă să le arate când faţa zâmbitoare, când dosul, în funcţie 
de interes. 

Dar Capricia nu e Britania, iar în slăbiciunea ei de după răzvrătire a 
trebuit să înghită multe lucruri pe care altfel nici nu şi le-ar fi apropiat de 
gură. Iar tocana balnibarbă, pe cât de gustoasă o fi, gătită la ceaun, pe atât 
de nesuferită le pare insularilor când se amestecă în ea, în afară de piper şi 
usturoi, şi condimente politice. Recunosc că n-am avut habar de lucrul 
acesta, până când, încetul cu încetul, am ajuns să mă lămuresc singur, 
punând faţă în faţă argumentele fiecărei tabere. Dacă-i asculţi pe rând, îţi 
pare că fiecare dintre ei are dreptate, iar dacă-i vezi cât sunt de pătimaşi, 
trebuie să tragi concluzia că nu au dreptate nici unii. 

O legendă destul de răspândită în Capricia, şi plină de tâlc politic, este 
cea despre Cuiul lui Balnibarb. Capricienii se grăbesc să ţi-o povestească, 
mai ales atunci când li se pare că balnibarbii din insulă îşi ridică neîngăduit 
de mult nasul, cerând drepturi ce nu li se cuvin. Legenda spune că, în 
vremurile din vechime, între capricieni şi balnibarbi domnea o frăţească 
înţelegere, în ciuda faptului că ei erau din neamuri diferite. Mici certuri 
izbucneau doar când îşi mai încurcau fetele, la jocurile duminicale, sau când 
nu se puneau de acord în privinţa cântărilor ce trebuiau pornite de ceteraşi 
cu un asemenea prilej. Unii istorici sunt de părere că se mai iscau tărăboaie 
şi când îşi intrau unii altora cu plugul în pământuri, ca să mai desprindă o 
brazdă-două şi s-o lipească de ogoarele lor. Dar, de regulă, neamurile de 
odinioară trăiau în pace şi bună înţelegere, iar ciobanul Capricius se spune 
că umbla adesea ţinându-se pe după umeri cu Balnibarb, mai-marele 
grupului mai mic de pe insulă, când reveneau amândoi spre casele lor de la 
vreo petrecere cu lăutari ce durase trei zile sau o săptămână şi ţinea toată 
suflarea Stânei de Vale trează, mai mult sau mai puţin. Legenda spune că 
starea aceasta armonioasă a durat până în clipa când Capricius s-a hotărât 
să-şi schimbe bordeiul unde trăise până atunci cam înghesuit cu familia, şi 
să-şi dureze cea mai frumoasă colibă din aşezare. Zis şi făcut: Capricius şi-a 
adunat numeroasele neamuri la clacă, iar casa ridicată de ei pentru cel ce-i 
conducea şi le împărțea dreptatea era de-acum fără asemănare în insulă. N- 
avea ea mărimea şi luxul palatelor maidanaşe de mai târziu, dar în 


vremurile acelea de sărăcie mare şi de modestie exemplară era tot ce putea 
mulţumi sufletul unui stăpân de turme şi conducător de popor. 

Se mai spune că, atunci când casa era terminată, Balnibarb tocmai 
venise la târg din satul său de dincolo de coline şi că, văzând-o, în inima lui 
începuse să-şi sape cuib viermele invidiei. Plin de firească mulţumire de 
isprava abia încheiată, Capricius şi-a invitat prietenul înăuntru, i-a arătat cu 
fală încăperile noi, una de locuit, alta de pierdut vremea la vorbe prietenești 
şi la băutură, iar a treia, mai mică, pentru gătit pe vatră şi ţinut la îndemână 
vasele şi bucatele trebuincioase acestei îndeletniciri. Balnibarb n-a zis o 
vorbă câtă vreme gazda îi prezenta cu mândrie casa, dar nici nu arăta prin 
sprâncene încruntate că ar fi supărat, ba chiar a acceptat să închine un pahar 
cu „tzuika” în sănătatea gazdelor şi a marelui său prieten, cum şi-l ţinuse 
până atunci. Legenda mai spune că în tot acest timp Balnibarb se cam foia 
pe laviţă până când, scărpinându-se încurcat după ureche, spusese măi 
Capricius măi, tare mi-ar plăcea să am şi eu ceva de-al meu aici, în casa asta 
frumoasă a prietenului meu, fie şi un cui. lar Capricius, care nu se gândea 
atunci la politică, răspunsese bine măi Balnibarb, bate-ţi un cui unde-ţi 
place şi să fie al tău. Ceea ce Balnibarb făcu întocmai. Bătu cuiul la vedere, 
într-un perete al celei mai frumoase încăperi, şi îşi agăţă de el pălăria 
rotundă şi neagră, cu boruri mici şi cu pană de cocoş frumos colorată. La 
despărţire a plecat mulţumit, anunţându-şi gazda că de fiecare dată când 
avea să-i facă o vizită îşi va agăța pălăria acolo. 

Cer iertare că risipesc atâtea cuvinte pentru ceva ce s-ar putea povesti şi 
pe scurt, dar mie această legendă mi se pare plină de învăţătură şi îmi 
închipui că primul care a dat peste învăţătura asta a fost chiar Capricius, dar 
poate că un pic prea târziu. Urmarea acelei pripite învoiri privitoare la cuiul 
cu pricina a fost aceea că Balnibarb, care până atunci îşi vizita prietenul 
într-un chip cât se poate de cuviincios, doar cu treburi importante sau la 
zilele de petrecere înscrise în calendar, a început de atunci înainte să-şi 
îndesească venirile. De fiecare dată, îşi agăța cu fală pălăria în cui şi se 
aşeza pe laviţă, aşteptând ca gazda să-şi trateze musafirul cu tot ce se 
cuvenea, el umplându-i în schimb lui Capricius capul cu socotelile 
neamului său şi cu felurite pretenţii de care stăpânul casei nici nu voia să 


audă. Legenda spune că, sătul de atâta prietenie, Capricius l-a invitat în 
repetate rânduri să-şi rărească vizitele, păstrându-le pentru momentele 
importante şi cu adevărat prieteneşti. Dar Balnibarb îşi vedea înainte de 
planul lui, reamintind gazdei că se învoise de faţă cu martori ca acel cui să 
fie al său, iar el, unul, hotărâse să-şi pună pălăria acolo de câte ori avea 
chef, ca un adevărat proprietar de cui ce era. Capricius, despre care istoria 
susţine că era totuşi un înţelept, trebuie să-şi fi dat repede seama că în 
întâmplarea cu cuiul se prostise, dacă nu cumva fusese prostit cu bună 
ştiinţă. Iar prietenia lui cu Balnibarb începu să meargă din rău în mai rău, 
mai ales după ce omul cu pălăriuţă neagră îşi făcuse de rând să nici nu mai 
vină singur, ci însoţit de doi-trei, chiar patru-cinci tovarăşi din acelaşi neam, 
de stăteau pălăriuţele cu pană de cocoş încălecate una peste alta şi abia se 
mai ţineau pe cui. 

Din ce în ce mai umflat de nervi şi de supărare, Capricius a răbdat până 
când lui Balnibarb i-a venit gândul prost să-i bată la uşă seara, când copiii 
erau de mult adormiţi, iar stăpânul casei tocmai se pregătea să se suie şi el 
în patul înalt, cu salteaua bine îndesată cu paie, lângă nevasta care-i 
încălzise culcuşul şi-l aştepta nerăbdătoare în el. Nu vin la tine, răspunsese 
Balnibarb când i se arătase obrazul, vin la cuiul meu. Legenda nu mai spune 
asta, dar eu, Lemuel Gulliver, sunt aproape sigur că în seara aceea s-a lăsat 
cu bătaie, iar Capricius, smulgând furios din perete cuiul buclucaş, l-a 
zvârlit prin beznă după proprietarul care se retrăgea în fugă, clocotind de 
indignare, ca un om jignit de moarte, cum trebuie că se credea atunci. 

Mulţi capricieni pomenesc legenda despre Cuiul lui Balnibarb ca pe o 
simplă snoavă, dar sunt şi unii care văd aici temeiurile pilduitoare ale 
duşmăniei vechi dintre cele două populaţii ce se văd nevoite să trăiască 
împreună frăţeşte pe aceeaşi insulă. Duşmănia aceasta mă umple de mirare 
şi nu mi se pare a fi un lucru chibzuit, fie că întâmplarea de demult e 
adevărată, fie că-i o scomeală menită să le dea mai multă îndreptăţire 
capricienilor, sau, cu o zicală grăitoare pe care iarăşi am auzit-o prin partea 
locului, să „tragă spuza pe turta lor”. E adevărat că şi balnibarbii au legende 
iscusite, unele chiar cu şi mai mult tâlc politic decât cea despre care tocmai 
am vorbit. Multe vin în chip sigur de dincolo de strâmtoare, din insula 


Balnibarbia, unde neamul acela se află la el acasă şi are, ca şi capricienii, 
propriii săi cioplitori de istorie şi de povestiri. 

Astfel, o legendă balnibarbă, pe care până şi balnibarbii din Capricia o 
cred adevăr sigur şi istorie curată, spune că odinioară întreaga Capricie 
aparţinea balnibarbilor, deşi nu par să existe urme arheologice în acest sens, 
decât în partea de apus a insulei. Legenda vorbeşte despre vremurile fericite 
ale Marelui Regat Balnibarb, când toate insulele arhipelagului ar fi aparţinut 
acestuia, iar civilizaţia lui minunată şi înfloritoare era singura de pe Pământ. 
Am mai aflat că nu cu multă vreme în urmă până şi istoricii din Academia 
balnibarbă îmbrăţişaseră ca pe o convingere de nesmintit fabulaţia de care 
pomenesc acum, răspândind-o de zor prin tomuri de abia le poţi ţine în 
braţe de grele ce sunt. Asta până când Academiile din puternica insulă 
Tramontana au început să-i scuture de ureche, cerându-le să scoată imediat 
la iveală documentele ce arată că tramontanii ar fi fost vreodată supuşi 
balnibarbi, afară de puţinii care, se ştie, veniseră în insula şi Regatul 
Balnibarb ca să facă avere sau, în virtutea alesei lor pregătiri, să-şi îndrume 
gazdele la treburile bunei guvernări. Şi poate că istoricii balnibarbi tot nu s- 
ar fi astâmpărat în înflăcărarea lor povestitoare de legende măreţe, dacă la 
un moment dat n-ar fi intervenit însuşi guvernul din Tramontana, 
întrebându-se pe ton ofensat de ce trebuie el să susţină printr-o grămadă de 
saci burduşiţi cu lire statul balnibarb, care suferise mai mulţi ani de secetă şi 
tocmai atunci venea la tramontani cu mâna întinsă după ajutor. 

Capricia, aşa cum am mai spus, este o insulă mai mică şi mai rău 
organizată decât puternica Tramontana, încât trebuie să ia în seamă tot ce 
vântură balnibarbii pe seama trecutului ei, chiar şi atunci când capricienilor 
le plesneşte fierea de ciudă şi de revoltă. Am aflat, astfel, şi de o altă 
legendă balnibarbă, care afirmă că în timpurile vechi insula unde ajunsesem 
nu avea pe tot întinsul ei picior de caprician. Că tot ţinutul, de la o plajă la 
alta, era sălăşluit de balnibarbi, iar capricienii primitivi veniseră pe furiş, cu 
pirogile, de pe alte pământuri, năpădind treptat ţinutul aparținător vechilor 
şi civilizaţilor locuitori. Până şi mie, ca supus al Coroanei britanice, 
lucrurile îmi par trase de păr, fiindcă n-am auzit să fi fost în arhipelag alte 
insule locuite de capricieni, de unde să vină aceştia furişaţi peste strâmtori. 


Nu mai rămâne decât ca ei să fi descins în insulă de undeva, din Lumea 
Veche, unde până la naufragiul meu încă nu aflase nimeni de existenţa lor. 
L-am întrebat pe un balnibarb, care se silea să mă convingă de adevărul 
acestei istorisiri, de unde socotea, aşadar, că apăruseră capricienii care acum 
îi stăteau lui şi neamului său pe cap, iar el mi-a răspuns că nu vedea nimic 
împotriva faptului că ar fi venit de unde venisem şi eu, poate chiar în acelaşi 
chip. Oceanul e mare şi furtunos, am observat eu, nu poate fi învins cu nişte 
pirogi, dacă până şi goeleta Britannia s-a scufundat sub loviturile sale 
năprasnice, lăsându-mă ca pe o jucărie în voia unor valuri turbate. lar dacă 
acel Capricius care a întemeiat Stâna de Vale era cu adevărat cioban, lucru 
necontestat de nimeni până astăzi, cum putea să-şi fi transportat oile în 
pirogi de la capătul celălalt al lumii, ca să le împrăştie prin legendarul Mare 
Regat Balnibarb, odată cu mulţimea de supuşi venetici pe care omul trebuie 
să-i fi avut, din moment ce s-au răspândit într-atâta încât alcătuiesc azi 
majoritatea locuitorilor din insulă. Balnibarbul mi-a răspuns că pirogile duc 
orice ai pune în ele, prin urmare puteau să transporte şi oi, câtă frunză şi 
iarbă. lar pentru mulţimea de astăzi a capricienilor avea pregătită o altă 
lămurire: laptele de oaie, care ar fi un leac nemaipomenit de bun pentru 
făcut copii, stârnind prin gustul său poftele nesăţioase ale crescătorilor de 
turme şi umplându-le repede colibele cu zeci de progenituri. În felul acesta, 
pe neobservate, capricienii umili şi toleraţi de odinioară reuşiseră să se 
răspândească nemăsurat în întreaga insulă, lăsându-i pe balnibarbi în 
numărul mic pe care îl cunosc ei acum. Bine, i-am spus, dar de ce nu beţi şi 
voi lapte de oaie, ca să vă înmulţiţi la fel şi să-i ajungeţi din urmă? Iar 
bărbatul acela distins, cu care schimbam astfel de cugetări interesante, mi-a 
explicat că vechii balnibarbi erau din moşi-strămoşi crescători de cai, iar în 
virtutea acestei deprinderi naţionale ei n-ar schimba laptele de iapă cu unul 
de oaie pentru nimic în lume, acceptându-şi astfel cu o mândră resemnare 
împuţinarea ca număr. 

Dacă am povestit aceste legende născute pe pământuri străine, am 
făcut-o şi ca să se vadă cât de frumoase sunt ele, dar mai ales să se înţeleagă 
nişte situaţii complicate din insula naufragiului meu. Unii se miră că, după 
Partidul Balnibarbia Lăţită, a apărut în Cetăţuia Soarelui şi un partid numit 


Marea Capricie Lăţită, având trecută în program lupta îndârjită pentru 
eliberarea unui atol de la orizontul insulei, şi pe care balnibarbii îl stăpânesc 
de trei sute de ani. Cei ce se miră sunt mai ales balnibarbi, dar şi tramontani 
despre care capricienii afirmă că stau „cu kurul în două luntri”, sau „cu 
luntrea în doi kuri”, cum spune Master Dinu că ar fi rostit senatorul 
Horoshtok la programul ştirilor de seară, vorbind în capriciana lui învățată 
cu greu şi târziu. Alţii, mai ales naţionaliştii capricieni, cred că era normal 
să apară un partid care să le apere lor convingerile şi se grăbesc să-i citească 
pe nerăsuflate cele două pamflete politice, Fliberaţi atolul şi Ruşine, 
balnibarbi!, unde am putut vedea şi eu articole cu titluri grăitoare: Ne vând 
bucată cu bucată, sau De ce nu mişcă Poliţia Hăitaşă?, ba chiar şi strigăte 
disperate ca Vrem înapoi ghilotina!, pentru capetele câtorva fruntaşi de 
partid balnibarbi. Articolul cu vânzările nelegiuite se referea tot la senatorul 
pomenit mai înainte, mare sfârnar în timpul liber, care doborâse la pământ 
mai mulţi codri vechi din mijlocul insulei şi vânduse trunchiurile în 
Balnibarbia-mamă, unde meşterii de mobilă le aşteptau cu braţele deschise. 
Numai că Horoshtok, atacat în Parlament de opoziţie pentru culpa de jaf 
naţional şi înaltă trădare (Partidul Moarte Trădătorilor îl şi trecuse vreme de 
câteva săptămâni cap de listă în socotelile lui), se prefăcuse că nu înţelege 
despre ce era vorba, declarând că nu mai răspunde la întrebări fără un 
tălmaci. Bineînţeles că o asemenea sfidare aprinsese neîntârziat mânia 
capriciană, încât mai multe sute de persoane semnaseră pe o listă pusă în 
stradă, lângă intrarea Parlamentului, arătând că n-au nimic împotrivă ca 
senatorul să fie expulzat în atolul cu pricina, dar mai înainte să i se radă 
mustăţile căzute pe oală, şi de care Horoshtok părea să fie foarte mândru. 
Cred că puţini naivi pot fi mai naivi decât eliberatorii de atoli şi 
închinătorii la amintirea ghilotinei, mai ales dacă aş da crezare zvonurilor 
care mi-i arată pe demnitarii de toate culorile, capricieni sau balnibarbi, pe 
cât de învrăjbiţi ca strigători cu gura mare în Parlament, pe atâta de înfrăţiţi 
în afacerile lor, sau în tavernele unde se ghiftuiesc şi plănuiesc împreună. 
Cum am ajuns să-i cunosc eu pe insulari, n-am nicio îndoială că exact aşa se 
întâmplă. Şi tocmai de aceea urmăresc cu mare bucurie păruielile politice 
din cutiile de umbre, dornic să văd în seara asta cine dă mai tare şi cine iese 


mai jumulit, ca să pot pune pariu pe cel ce va plăti cina comună de mai 
târziu, ori cine va mai coborî din preţul unei afaceri bănoase, de unde 
trebuie să câştige şi adversarul politic, că altfel nu s-ar lăsa bătut în văzul 
întregii Capricii, când capricienii s-ar aştepta să bată el, ori măcar să se 
lupte ca un leu şi nu ca o momâie, din moment ce pentru aşa ceva îl 
trimiseseră în Parlament. Pe de altă parte, n-am nicio îndoială că toţi 
partizanii ăştia stau veşnic cu ochii în patru ca să se pândească în tot ce fac 
şi nu fac, însemnându-şi în carneţel cine cu cine s-a întâlnit, ori pe cine a 
mai luat în trăsură, pentru a putea ghici cu un ceas mai devreme dincotro 
bate vântul trădării, sau măcar să ştie dacă nu cumva e chiar momentul 
potrivit să trădeze şi ei. Lucrul acesta, trebuie să mărturisesc, nu mi-a mai 
fost dat să-l văd în altă parte, şi nu pot decât să laud pentru marea lor 
demnitate parlamentele europene, ca şi înţelepciunea cu care veghează la 
buna lor lucrare monarhii şi principii din acele ţări îndepărtate nu doar în 
spaţiu, dar şi ca mentalitate, de insula aceasta unică în univers. Nici măcar 
la francezi sau la italieni nu cred să mai fie înfruntări cu înhăţare de guler şi 
cu scuipături pe programe politice, câtă vreme se uită publicul la tine, 
urmate de scuze şi pupături când jocul pe scenă s-a terminat şi e cazul ca 
negocierile de afaceri să înceapă. Cât despre Londra, unde de la buna regină 
Elisabeta încoace ne putem plânge doar de prea multă linişte în instituţii, 
speakerul parlamentar poate dormi liniştit pe sacul său de lână, aşteptând să 
fie trezit când discuţiile politice, purtate în şoaptă, au luat sfârşit, lui 
nemairevenindu-i decât datoria de a-şi aşterne oficial semnătura pe 
înțelegerile realizate, chiar fără să le mai citească. 

O figură uimitoare din politica nouă a Capriciei mi se pare că este popa 
Tuk, zis „Bunul Lemnaş”, după numele sectei balnibarbe pe care o slujeşte. 
Şi secta aceasta crede în întruparea dumnezeiască a lui Isa, numai că e 
convinsă că zeul lor, pe când era om, n-a fost ucis prin lapidare, ci prin 
lovituri cu ciomagul, instrument de tortură foarte răspândit printre păgânii 
de acum două mii de ani. Nu piatra, ci lemnul ar fi semnul sfânt care îl 
reprezintă pe martirul lor. Prin urmare, celui pe care majoritatea populaţiei 
din arhipelag îl numeşte Isa Lapedat, balnibarbii îi spun Isa Lemnaşul, iar 
închinăciunea şi-o fac lovindu-se de trei ori în frunte cu un scurt făcăleţ de 


lemn, ţinut la îndemână, de regulă atârnat la cingătoare, şi fără de care 
niciun dreptcredincios nu intră la slujbele popii Tuk. Mai trebuie să spun că, 
înainte de căderea principelui Ciocesko, Tuk n-a fost politician, ci un zelos 
propovăduitor al Evangheliei lui Isa Lemnaş, e drept, lăsând să se întrevadă 
printre pilde şi unele nemulțumiri la adresa mohorâtei vieţi din Epoca 
Luminii Princiare. De aceea, prelatul a putut susține mai târziu că Poliţia 
Hăitaşă stătuse tot timpul cu ochii pe el, iar, la rândul său, Partidul Moarte 
Trădătorilor a putut scrie în pamfletele lui că nici nu fusese nevoie ca 
hăitaşii să meargă la templu şi să-l supravegheze, fiindcă venea destul popa 
Tuk la ei, cu dări de seamă amănunțite. 

— Şi dacă-ai fi văzut ce cald şi mieros vorbea Tuk ăsta, fir-ar mama lui 
a dracu'!, îndată după ce Salvatorii Naţionali ai Capriciei i-au ghilotinat pe 
cei doi mari odioşi..., se mira Master Dinu, amintindu-şi nişte întâmplări 
din programele de umbre de acum douăzeci de ani. 

În tulburarea de după răzvrătire, popa Tuk dădea lecţii de milă şi de 
mare prietenie omenească, de supuşenie cucernică faţă de Dumnezeul 
comun, mult hulit de clanul cioceskian, şi care acum avea prilejul să-şi 
reverse fără oprelişti nesfârşita iubire deopotrivă peste balnibarbi şi 
capricieni, îndemnându-i pe aceştia din urmă să-şi îndrepte greşelile făcute 
faţă de ei înşişi, dar mai ales faţă de balnibarbi. S-a văzut astfel, curând, că 
vorbele „Bunului Lemnaş”, care păruseră la început dispuse să cântărească 
toate faptele pomenite cu aceeaşi măsură, aveau de la o vreme obiceiul de a 
căuta măsuri diferite când se referea la unii sau la alţii dintre cei pe care îi 
numise cândva fraţi de suferinţă şi de apăsare princiară, dar, după mai multă 
chibzuială popească, se dovedeau că nu fuseseră tocmai fraţi. Fiindcă, 
susţinea Tuk, dacă în vremurile dictaturii capricienii fuseseră apăsaţi o dată, 
de principi din neamul lor, balnibarbii din insulă fuseseră apăsaţi de două 
ori, căci aşa simte cineva care suferă apăsarea de la un străin, iar Ciocesko 
se ferise cu o „jignitoare oroare” de părerea unora că ar putea avea în vine 
vreo picătură de sânge balnibarb. Iar cine a suferit mai puţin trebuie să-şi 
ceară scuze de la cel care a suferit mai mult şi să plătească pentru tot ce 
crede acesta că i s-a pus în cârcă în plus — în primul rând pentru nişte 
umilinţe legate de nerecunoaşterea dreptului firesc de a fi balnibarb. 


Gazdele mele, care îl iubiseră pe Tuk pentru primele lui cuvântări şi 
fuseseră gata să creadă că sectantul acela era salvatorul de suflete de care 
Capricia eliberată de tiranie avea mare nevoie, vedeau cum de la o zi la alta 
predicile lui deveneau tot mai „îmbârligate” (asta-i o vorbă spusă de Lady 
Maricika), iar salvarea promisă aluneca din ce în ce mai vădit numai spre 
balnibarbi, şi dinspre treburile sufletului spre cele politice, fără să ia în 
seamă faptul că, scoțând mai multe drepturi pentru unii din coşul comun, îi 
laşi cu mai puţine pe ceilalţi. 

Eu nu m-aş grăbi foarte tare să-l condamn pe cuviosul Tuk pentru 
uneltire împotriva capricienilor, cum aud că strigă pamfletele pline de ură 
ale extremiştilor din Cetăţuia Soarelui, fiindcă atunci ar trebui să condamn 
şi pamfletele extremiştilor din regatul Balnibarbiei, unde ura ia altă 
întorsătură, iar „Bunul Lemnaş” e ridicat în slăvi. Socotesc că lucrarea lui 
aduce mai mult bine decât rău, ţinându-i pe toţi aceştia cu mâinile unii în 
beregata celorlalţi şi nelăsându-i să se gândească la alte lucruri, ca să umple 
cele două insule cu prostii şi mai mari. Ba chiar regret că n-avem şi noi, în 
scumpa mea Anglie, un Father Tuk care să ne arate cât de vinovaţi suntem 
noi pentru că guvernanţii de la Londra i-au ţinut atâta vreme în oprimare 
dublă pe scoțieni, pretinzând în schimb englezilor de rând, care s-au bucurat 
sute de ani doar de oprimarea simplă, să scoată lire din buzunar, pentru ca 
umilinţa asta de neiertat să se şteargă cât de cât, fie şi cu preţul unei 
simbolice mulţumiri. Fără îndoială, reparația mare ar veni atunci când toţi 
miniştrii englezi s-ar retrage ruşinaţi din posturi, făcându-le loc în guvern 
doar scoţienilor, măcar pentru încă vreo câteva sute de ani, atâţia cât au fost 
ţinuţi aceia departe de drepturile cele neruşinate ale londonezilor. 

— Păi, guvernul nostru e deja plin de balnibarbi! a zis Master Dinu, cu 
destulă nemulţumire, după ce-i împărtăşisem convingerile mele. 

— Ei, plin! l-am contrazis eu cu mult bun simţ. Câţiva miniştri, acolo, 
câţiva secretari de stat... Mai e încă mult până când toţi balnibarbii din 
Capricia vor fi secretari de stat şi miniştri, situaţie în care popa Tuk nu va 
avea încotro şi va trebui să-şi sfârşească oficial predicile aspre şi pline de 
supărare, fiindcă ele vor rămâne dintr-o dată fără motiv. 


Deocamdată am observat că „Bunul Lemnaş” predica de zor, cu 
„îmbârligări” şi întorsături menite să corecteze câte ceva din ce spusese 
prea dur, atunci când îşi ţinea slujbele în Cetăţuia Soarelui şi pamfletele 
năvăleau furioase pe el, arătându-l cu degetul ca pe un răuvoitor înverşunat 
al majorităţii capriciene. „Nu m-aţi înţeles, sau poate că nu s-a tradus destul 
de bine”, spunea el în faţa pamfletarilor şi repeta lucrurile cam în acelaşi 
chip, tăvălite printr-o lingură de zahăr, însă tot despre cât de neîmpăcaţi 
sunt balnibarbii, convinşi că oprimarea lor continuă şi în regimul tuturor 
libertăţilor pe care şi le luaseră după răzvrătire, aşa că încă mai aşteptau să 
li se dea. 

— Ce-aţi vrea? Să ne facem balnibarbi cu toţii?! i-a strigat un 
pamfletar mai obraznic. 

— N-am spus asta, dar poate că nici n-ar fi rău, s-a dezvinovăţit Tuk, 
adăugând cu modestie că, pentru a dovedi cât de cât un semn de bunăvoință, 
unii capricieni ar putea, pentru început, să se facă doar „lemnaşi”. 

Cu totul diferit arătau predicile lui când le ţinea prin alte insule, ca 
invitat de cei ce voiau pe acolo să se minuneze de răutatea capricienilor. 
Subiectul avea deja destui vânturători de pe timpul principelui Ciocesko, 
dar unii socoteau că încă se mai puteau scoate bani buni din el. Ar fi o 
răutate şi din partea mea să afirm că, prin arhipelag, cineva nutrea vreun 
interes să-i ţină mai departe pe capricieni la fund şi că, de câte ori încercau 
să-şi scoată capul deasupra, li se dădea repede peste ochi cu tot ce aveau ei 
încă prost întocmit pe la casele lor, ba uneori şi cu lucruri luate de cine ştie 
unde. lar pe obiceiul acesta menit să hrănească patima de senzaţie a 
privitorilor din insule, predicile popii Tuk, ridicate acolo la nişte îndârjiri 
fără oprelişti, cădeau cum nu se poate mai bine. Ca să se vadă cât de brutali 
şi de criminali pot fi prin însăşi firea lor primitivă capricienii, cineva 
scornise chiar o legendă despre cum se distrau aceştia retezând capete de 
balnibarbi, fie noaptea, pe străzile mai lăturalnice din Cetăţuia Soarelui, fie 
în plină zi, pe la vreo petrecere unde monştrii dădeau năvală ca să încerce 
cu coasele proaspăt ascuţite rezistenţa gâturilor unor bieţi nuntaşi 
nevinovaţi, pentru simplul fapt că-i auziseră vorbind şi cântând în altă limbă 
decât cea oficială. Bineînţeles că asemenea zvonuri înfiorătoare făceau pe 


mulţi din regatul Balnibarbiei să-şi simtă părul zbârlindu-se şi să iasă în 
pieţe sub steaguri, gata să urle proteste şi să se înscrie în detaşamente de 
pedeapsă, dacă guvernul lor „laş şi nedemn” le-ar fi dat mână liberă. Eu nu 
iau în seamă asemenea bazaconii, dar ştiu că ele pot produce multă 
vânzoleală printre cei dispuşi să se lase cu uşurinţă tulburaţi. Şi mai ştiu că 
nu doar în Balnibarbia, unde întâmplările balnibarbilor de pretutindeni sunt 
urmărite cu multă simţire, ci şi în alte insule legenda cosaşilor capricieni a 
fost răspândită cu voluptate, umbrind pentru multă vreme tot ce ar mai 
putea veni bun dinspre ei. Îmi amintesc că până şi în Tramontana, unde 
popa Tuk fusese pus la un moment dat faţă în faţă cu ambasadorul 
Capriciei, care ţinea să-i dovedească multe lucruri din predici drept 
minciuni, simbolul sinistru fusese aproape tot timpul prezent în fundalul 
programului de umbre, fie printr-o coasă vânturându-se spornic printre 
ierburi, fie printr-alta agăţată pe un perete de colibă dărăpănată, dată drept 
locuinţă obişnuită de caprician. Şi în vreme ce ambasadorul se silea să-i 
convingă pe tramontani că statul său venise în întâmpinarea minorităţii 
balnibarbe cu lucruri pe care nu le au minoritarii capricieni niciunde în 
arhipelag, cutiile de umbre arătau ca imagini obişnuite din Capricia căruţe 
cu coviltir trase de cai şi încărcate cu maidanaşi nomazi, bordeie pline de 
copii mucoşi şi nespălaţi, diverşi scotocitori prin nişte munţi de gunoaie şi 
alte asemenea făcături pe care îmi închipui că tramontanii, cât sunt ei de 
civilizaţi, le pot găsi şi pe la ei pe-acasă, dacă ar avea răbdarea să caute 
bine. 

În palatul de locuit unde s-a întâmplat să stau, am cunoscut familii şi de 
capricieni, şi de balnibarbi şi mi s-a părut că trăiesc în bună înţelegere, unii 
chiar încuscriţi între ei şi înjurându-şi copiii, când fac răutăţi, în ambele 
limbi. Probabil că tot în două limbi îi înjură şi pe politicieni, când apar ei în 
programele de umbre ale serii, dar nu-mi vine să cred că atâta vânzoleală, şi 
parlamentară, şi popească, rămâne chiar fără urmări, atât pentru capricieni, 
cât şi pentru balnibarbii din insulă. Am aflat, totuşi, că lucrurile merg 
înainte, împinse de nevoi comune şi de dorinţa fiecărui locuitor de a-şi face 
viaţa mai bună pe banii celuilalt. Până şi în îngrăditura aceea închipuită din 
mijlocul insulei, unde unii balnibarbi ţin la vedere în vitrinele dughenelor 


anunţul trufaş „Nu vorbim capriciana”, invitându-te să-ţi faci târguielile 
doar în limba lor, atunci când vine vremea verii şi mulțimile din Cetăţuia 
Soarelui dau năvală la băile lor cu apă sărată schimbă iute anunţul, cu 
„Vorbim capriciana”. Şi abia toamna târziu, când comerţul intră iarăşi în 
lâncezeală, trag cruce cu bidineaua peste afiş, scriind doar atâta: „Am uitat- 


» 

Capitolul 10 


Boala drăgălaşei Miss Elli. Socoteli medicale la capricieni. 
Doctori-vraci şi vraci-doctori. Reapare, într-o stare nu tocmai 
fericită, Master Capulet. Doctorul de care fug toţi. Cât de aproape 
de mădular stă femurul. Cum şi pentru cine s-a reinventat în 
Capricia centura de castitate. Master Capulet pregătit de operaţie. 


În cea de-a patra lună a şederii mele în Capricia s-au întâmplat nişte 
lucruri care mi-au reamintit că eram medic al Majestății Sale britanice, sau, 
mă rog, medic pur şi simplu. Unul a fost acela că, revenind într-o seară 
dintr-o obositoare, dar plăcută plimbare prin centrul oraşului, am găsit 
familia gazdelor adunată în jurul mezinei sale, care zăcea întinsă pe pat, 
acoperită cu o pătură trasă până sub nas. Master Dinu arăta alb la faţă ca 
varul, Lady Maricika plânsese şi încă mai smârcâia ţinându-şi fata de mână 
pe sub pătură, iar pe Felix-băiatul l-am văzut retras lângă fereastră, mut şi 
cu capul aplecat ca de o mare supărare. M-am speriat puţin, întrebându-mă 
neliniştit ce se întâmpla acolo. Ştiam că Miss Elli nu se simţise prea bine în 
ultimele zile, însă pusesem stările acelea pe seama unei răceli şi mai ales a 
vârstei sale dificile, când tinerii care încă nu sunt tineri se poartă adesea 
ciudat, iar închipuirile lor de multe ori o iau razna. Miss Elli, care umbla 
toată ziua îmbrăcată în negru şi se sulemenea la oglindă până-şi albea 
obrajii făcându-i ca hârtia, avusese adesea izbucniri nervoase, dar acum 
căzuse într-un soi de melancolie ce o făcea să rămână cu privirile în gol şi 
să nu răspundă la întrebări, ca şi cum nu le-ar fi auzit. Când se dezmeticea 
cât de cât, dădea semne că uită repede tot ce ar fi trebuit de fapt să ţină 
minte şi nu mai avea chef nici să meargă la şcoală, nici să iasă cu prietenele 
la obişnuitele lor şuşoteli şi poveşti despre băieţi. Părea nesimţitoare şi 
bântuită de gânduri întunecate, încât chiar eu le propusesem să cheme un 
doctor de-al lor. Pe mine nu voiau să mă creadă când, mai înainte, îi 


sfătuisem să-şi vadă de treabă, că simptomele aveau să fie trecătoare, ca 
multe alte lucruri întâmplate la o vârstă atât de schimbătoare ca a ei. 

— Măi, Lemuel, mi-a zis Master Dinu, tu eşti doctor de marinari, nu de 
domnişoare, ce ştii tu? 

Nu mi-a prea plăcut să mă pună la colţ în felul acela, dar am ridicat din 
umeri şi mi-am văzut de treburi. Trăiam în casa altora, prin urmare n-aveau 
decât să se descurce cu ştiinţa lor capriciană şi cu medicii lor. Chiar aşa şi 
făcuseră. Chemaseră peste zi un doctor, iar acela o cercetase pe Miss Elli 
din priviri şi cu un instrument cu ventuză şi tuburi băgate în urechi. 
Încercase să afle apoi nişte lucruri scoase chiar din gura ei mai mult închisă 
decât dornică să dea răspunsuri amănunțite, după care discutase cu adulţii 
casei, într-o cameră separată. lar după ce-şi luase plicul cu lire, plecase fără 
să scrie nicio reţetă, pentru că, după părerea lui, cazul era foarte grav. 

— Are Alzheimer! a rostit pe un ton tânguitor Lady Maricica, 
izbucnind imediat în hohote de plâns. 

— Alz... ce? am întrebat eu uimit, fiindcă prin Lumea Veche nu se 
auzise de boala aceea. 

Master Dinu mi-a explicat că era o boală care-i loveşte mai ales pe 
bătrâni, făcându-i să uite până şi pe ce lume trăiesc şi să umble de colo-colo 
bezmetici, ca fantomele. Specialistul pe care şi-l aduseseră în casă, doctor 
cu mare experienţă, conferenţiar, cu colaborări pe la vreo patru spitale 
private, ajunsese la concluzia că vârsta la care se întâlneşte în ultimul timp 
nenorocirea asta scade tot mai mult, încât el nu s-ar mira deloc s-o găsească 
de-acum înainte şi la tineri. Promisese că avea s-o ţină pe Miss Elli sub o 
atentă observaţie, în saloanele lui, numai că era nevoie mai întâi să se 
rezolve nişte formalităţi pentru internare. Plicul pe care îl primise acoperea 
consultaţia, dar familia ar face bine să se pregătească de investiţii serioase, 
fiindcă Alzheimerul e o boală pe cât de spurcată, pe atât de lungă şi grea: 
dacă o faci de tânăr, poţi s-o duci pe picioare până la adânci bătrâneţi, dar 
numai având în permanenţă un însoțitor, fiindcă fără sprijin nu te descurci. 

Şi eu eram convins că fata gazdelor avea nevoie de un însoțitor, unul de 
vârsta ei, cu care să-şi vindece bolile împreună. Chiar voiam să le spun 
lucrul acesta. Puteam să le ţin şi un discurs despre foloasele medicale ale 


unei asemenea însoţiri pline de atenţie şi de multă răbdare, mai ales la 
tinereţe, când principiile nebunatice din sânge o iau razna şi fac 
organismului mult rău, mergând până acolo că în cele din urmă îl 
îmbolnăvesc de-a binelea şi îi schimbă comportamentul. M-am abținut, 
totuşi, fiindcă gazdele mele erau prea tulburate, iar pe Miss Elli am auzit-o 
gemând şi am văzut că se răsucea în pat, cu faţa la perete, ca şi cum în 
apatia ei adâncă n-ar mai fi vrut nici să vadă, şi nici să audă ceva. 

În dimineaţa zilei următoare, Miss Elli se simţea tot rău, refuza orice 
atenţie sau îndemn al persoanelor din jur, oricât de bine intenţionate, încât 
Lady Maricika părea tot mai pornită să-l trimită pe bărbatul ei la spital, 
după doctorul specialist în Alzheimer. Să-l aducă din nou la căpătâiul 
bolnavei, înainte de a se produce vreo criză nenorocită, care i-ar fi putut 
înrăutăţi suferinţa rapid. Din fericire, tocmai atunci a apărut Felix-băiatul cu 
cutiuţa vorbitoare în mână şi i-a întins-o soră-sii, care a luat-o cu un aer 
morocănos. Apoi, înțelegând cine intrase în momentul acela în cutiuţă, s-a 
ridicat în şedere şi ne-a făcut repede semn să ieşim toţi din cameră şi să 
închidem uşa după noi. Retraşi în bucătărie, am văzut nişte sclipiri de 
speranţă în ochii părinteşti ai gazdelor mele, iar eu mi-am putut da drumul 
la discursul căruia îi pusesem frână cu o seară în urmă. 

— Tubiţii mei, am spus, oi fi eu doctor de marinari, dar asta nu 
înseamnă că nu mă pricep la oameni, căci şi marinarii aceia, adesea nişte 
brute beţive şi înstrăinate de sentimentele plăcute lui Dumnezeu, tot un fel 
de oameni sunt. Tot aşa simt durerea ca voi, capricienii, ba chiar se poate s- 
o simtă mai des, fiindcă nu ştiu multe şi una-două sar la bătaie şi dau cu 
bâta sau cuțitul. Iar rănile tot la fel trebuie spălate şi cusute ca şi în spitalele 
voastre civilizate, chiar dacă pe puntea clătinată a corăbiei lucrarea asta o 
faci uneori la lumină slabă de lămpaş, dezinfectând cu rachiu şi împungând 
prin carne cu acul pe care mâine ai să-l foloseşti la cusutul unei vele sfâşiate 
de vânt. Am văzut la viaţa mea destule, şi dureri trupeşti, şi şchiopătări de 
suflet, ba chiar şi nebunii între care se putea să fi fost şi Alzheimerul vostru, 
deşi nu cred că printre oamenii mărilor, fiindcă rar vezi marinari foarte 
bătrâni, iar Alzheimerul lor, care într-adevăr începe de la vârste fragede, e 
legat de alcool şi de tremurăturile produse de gin atunci când seacă din 


butoiaş, iar pe tine te apucă damblaua. Ce să vă spun! Miss Elli e o fată tare 
drăgălaşă şi n-o să mi-o luaţi în nume de rău dacă mărturisesc că, de când 
stau în familia voastră ca în propria mea familie, am început să ţin la ea ca 
la propria mea fată. Sigur că e mai năbădăioasă decât altele şi poate că 
uneori chiar simte că i se opreşte inima în loc şi că moare, sau poate că-i 
vine să zacă fără motiv în miezul zilei, ori în miezul nopţii, cu ochii 
deschişi. Nu spun că nu trebuie să-i săriţi atunci în ajutor, dar mai degrabă 
cu dragostea voastră mult înţelegătoare decât cu vreun specialist în 
Alzheimer, care abia aşteaptă să facă experienţe pe trupuri nevinovate şi pe 
plicuri doldora de lire. Să nu credeţi că, în timpul scurt pe care l-am 
petrecut până acum în insula voastră minunată, n-am avut totuşi prilejul să 
aflu câte ceva. Am aflat bunăoară că doctorii voştri, numai ce ţi se uită în 
fugă prin gură, îţi şi iau o sută de lire, iar dacă se apucă să-ţi mai şi râcâie 
dinţii de gălbeneală, îţi mai iau o sută. Când îţi umblă cu zbârnâitoarea 
printr-o carie, altă sută de lire, şi tot atâta pentru că-ţi scot cimentul băgat în 
gropiţă, pentru că-ţi pun altul nou, pentru că-ţi netezesc măseaua, pentru că 
ţi-o ciocănesc să vadă dacă te mai doare, iar dacă te doare într-adevăr, nu se 
dau înapoi să ţi-o smulgă din maxilar împreună cu toate câte i le-au făcut de 
bine până atunci. Pentru treaba asta ceva mai producătoare de transpiratie, 
dacă scapi tot cu o sută te poţi crede un om norocos, fiindcă alţii nu scapă 
nici cu două. Şi tocmai când zici că ai terminat, afli că ţi s-a mai deschis o 
flecuşteaţă de carie şi e cazul s-o iei de la capăt. lar de bun nou început, 
plăteşti o sută de lire ca pedeapsă că ai aflat lucrul ăsta. 

Am văzut că atât Master Dinu, cât şi Lady Maricika se uitau la mine cu 
uimire şi admiraţie, fiindcă eu, un străin, supus al Coroanei britanice, le 
vorbeam despre lumea lor mai bine decât ar fi putut s-o facă ei înşişi. Am 
lăudat marea pricepere a medicilor din Cetăţuia Soarelui, dar şi marea lor 
nepricepere, fiindcă apare şi ea la câte unii, care dau mai mult pe fala 
halatului alb decât pe fala ştiinţei însuşite trudnic pe băncile universităţii. 
Poţi să le aduci la îndemână toate maşinăriile medicale din 'Tramontana, 
cititoare de inimă, de ochi sau de creier, burdufuri pentru plămâni şi 
spălătoare de sânge înveninat, ei tot se uită la tine cu nepăsare cum mori, şi 
până şi din moartea asta aşteaptă răsplată, pe motiv că, dacă guvernul îi 


plăteşte cu puţin, restul trebuie să-l plătească mortul, ori măcar viitorul 
răposat. Şi le-am mai spus că nici nu mă mir că s-au băgat atâţia vraci peste 
doctori, fiindcă şi doctorii făcuţi peste noapte, ori de la mare distanţă, 
precum chirurgii din 'Troskoletia, tot un fel de vraci sunt, chiar dacă îţi 
flutură pe sub ochi o diplomă frumos înflorată pe margini, bună numai de 
uimit naivii, ca să nu tresară când li se vâră mâna în buzunar. lar dincolo de 
vracii ăştia care lucrează sub acoperire mai sunt şi vracii-vraci, care se bagă 
cu un curaj obraznic acolo unde nici cei mai pricepuţi doctori nu îndrăznesc 
să promită bolnavului vindecarea: te fierb în apă clocotită ca să te scape de 
cancer, îţi toarnă ceaiuri de minune şi-n stomac şi-n plămâni, ori laudă 
virtuțile pişatului de fată mare dres cu parfumuri şi cu mirodenii, bun — 
după câte scrie pe sticluţele pe care ţi le vând după ce stai ore în şir la coadă 
dinaintea locuinţei lor — pentru orice, dureri de stomac, gâlci, vărsături, 
leşinuri, vedenii şi epilepsie. 

— Măi, Lemuel, măi, ai ajuns să mă sperii! mi-a mărturisit Master 
Dinu, zăpăcit de câte aflasem în aşa de scurt timp. 

Am recunoscut că şi să afli prea multe nu-i bine, în primul rând pentru 
sănătatea ta, fiindcă nici nu ştii ce să mai crezi şi eşti iarăşi înclinat să-ţi 
închipui că ai nimerit printre oameni neîntregi la minte, care nu se respectă 
unii pe alţii nici măcar atâta cât se respectă caii între ei. lar Master Dinu, 
săracul, nu făcea decât să mă întărească în convingerea asta, crezând că-i 
scuză pe doctorii contemporani dacă împinge în faţă nişte fapte urâte de mai 
demult. Mi-a vorbit, bunăoară, de vracii lui Ciocesko: ăia vraci! spunea 
gazda mea, deşi nici măcar nu erau vracii principelui, ci ai lui fiu-său, 
Nicanor, sau nici ai lui, fiindcă n-avea nevoie de ei decât ca să-i plătească 
lui un tribut de pe urma câştigurilor pe care îi lăsa să le facă. Master Dinu 
îşi amintea de un pamflet plin de suflet patriotic şi de versuri închinătoare 
faţă de reprezentanţii puterii princiare, socotiți ctitori de insulă şi iubitori de 
măreţe fapte omeneşti; dar tot acolo mai apăreau, săptămână de săptămână, 
pagini întregi de laudă pentru rânduri-rânduri de vraci făcători de minuni 
pentru nenorocirile cele mai disperate. Nici nu-şi pot închipui ăştia de 
astăzi, spunea Master Dinu, câte ştiau cei de dinaintea lor, sau măcar câte 
pretindeau că ştiu. După râvna cu care tratau bolile în câte-o baie de 


apartament sau înghesuind muribunzii prin camere cu paturi suprapuse, ai fi 
putut gândi că descoperiseră elixirul vieţii veşnice şi e de mirare că nu se 
mai aude nimic astăzi de marii tămăduitori de atunci, fiindcă ar fi normal ca 
nişte descoperiri epocale să le aplici pe tine mai întâi şi să devii tu însuţi 
primul vindecat de cancer, sau primul nemuritor. 

Lady Maricika ne dădea dreptate, amintindu-şi şi ea de un „jaf” de 
vraci fără şcoală despre care pamfletul liric-medical tipărit de prietenii lui 
Nicanor Ciocesko susţinea că vindecase câteva mii de nenorociţi la care 
medicii din spitale se uitau apoi ca la nişte arătări, nevenindu-le să creadă 
că doar cu puţin înainte tocmai ei le puseseră, sub semnătură, lespede pe 
mormânt. Eu ştiu un leac secret, se lăuda ştiutorul acela, adăugând că n-o 
să-l spună lumii niciodată, dar ar putea să mai vindece cu el alte mii şi mii 
de canceroşi dacă principatul Capriciei l-ar recunoaşte pe el, oficial, ca 
doctor cu dispensă de şcoală şi i-ar construi un palat de spital, de unde să le 
arate el medicilor cu patalama cât sunt de idioţi. Şi mai spunea Lady 
Maricika un lucru: că, zăpăciţi de mulţimea zbierătoare a bolnavilor şi a 
rudelor lor care le defilau pe sub geamuri la Minister, unii din guvem 
fuseseră cât pe ce să cedeze şi să-l facă pe Neica Nimeni ăla ce spusese el 
că ţinea neapărat să fie. Şi doar grija să nu ajungă cu toţii de râsul insulelor 
i-a reţinut. 

— Culmea ar fi ca toţi născocitorii ăştia de miracole să fi murit chiar de 
cancerul pe care pretindeau că-l vindecă! a zis, mai mult ca să se distreze, 
Felix-băiatul, care îşi făcea şi el de lucru prin bucătărie, fierbându-şi un 
elixir de cafea. 

Pentru mine era de mirare nu că promiţătorii de sănătate muriseră, ca 
tot omul, fiindcă altfel ar fi însemnat să aibă acum cam un veac şi jumătate 
şi încă să mai trateze, prin vreo curte dosnică, lumea cu leacurile lor. De 
mirare era că nu apăruseră alte valuri groase de la Ciocesko încoace, numai 
câţiva ici şi colo, şi fără pretenţia de a se revărsa neruşinat peste medicina 
spitalelor cu gândul de-a o sufoca şi înlocui prin ştiinţa lor, atât de bine 
ascunsă, încât uneori nici ei nu mai dădeau de ea. Nu-i vorbă, am adăugat, 
că şi spitalele Capriciei, slăbite la pungă şi cu doctorii buni fugiţi care pe 
unde putuse prin arhipelag, fac destule isprăvi demne de râsul insulelor. Şi 


le-am cerut gazdelor să nu uite degrabă întâmplarea cu Master Capulet, care 
este cel de al doilea moment ce mi-a reamintit, aşa cum am spus la început, 
că eram medic al flotei britanice. 

Lui Master Capulet nu-i purtam pică, deşi mă încurcase cu 
promisiunile lui de a-mi reface pantoful pierdut în apele oceanului. Însă el 
fusese măcar un promiţător care în cele din urmă se ţinuse de cuvânt, încât 
puteam umbla prin Cetăţuia Soarelui fără să mă jenez de cei ce se uitau zi 
de zi, plini de interes, la îmbrăcămintea mea de bună modă englezească. 
Cum nu-l mai văzusem de câteva săptămâni pe păpucar, am întrebat de 
soarta lui, iar master Dinu mi-a spus ce se auzea printre jucătorii de table şi 
zaruri de pe pajiştea de lângă noi. Omul suferise o nenorocire de felul 
accidentelor întâmplate în casă, unde poţi să-ţi rupi gâtul tot atât de bine ca 
prăbuşindu-te pe punte din velatura unei corăbii, ori sub roţile trăsurilor 
capriciene, conduse precum bolizii. Master Capulet alunecase pe săpun şi 
îşi rupsese un picior de marginea căzii de baie. Îşi fracturase femurul drept. 

Lucruri din acestea se mai întâmplă în viaţă şi îmi amintesc că am 
îngrijit eu însumi marinari cu mâini sau picioare rupte, ceea ce era oricum 
mai bine decât să fi nimerit pe alături de copastie, în apele pline de rechini. 
Le legam braţul sau piciorul vătămat în atele şi speram ca omul să aibă 
destulă minte încât să se mişte o vreme cât mai puţin, pentru ca oasele să se 
lipească drept. Trebuie să recunosc că n-am reuşit de fiecare dată, fiindcă nu 
întotdeauna sfaturile doctorului sunt ascultate, iar nerăbdarea cu care începi 
să te târăşti pe punte după vreo butelcă de rachiu te poate costa un 
şchiopătat pentru tot restul vieţii, ori o mână uşor strâmbată — lucruri cu 
care am observat că destui marinari se împacă foarte bine, iar căpitanii de 
corăbii, în zorul lor de a-şi angaja echipajul, nu bagă în seamă astfel de 
abateri de la frumuseţea clasică a trupului omenesc. 

Master Capulet n-a fost nici el prea cuminte, dovadă că după mai multe 
coborâri din pat, neatente, femurul dintre atele începea să i se sudeze 
strâmb. La început mai putuse fi vorba să stea pentru îngrijiri acasă. Dar, 
după ce-l apucaseră iarăşi durerile, distinsa Lady Capulet trebuise să cheme 
caleaşca urlătoare a spitalului şi să-l ducă pe targă acolo, ca să vadă doctorii 
ce mai era de făcut. Când aflase că nu se putea altfel decât să i se rupă încă 


o dată piciorul, schilodul a trimis vorbă zorită după Master Dinu, rugându-l 
să-l aducă degrabă şi pe „doctorul casei”, care eram eu. S-ar fi simţit astfel 
mai în siguranţă, întrucât pe mine mă cunoştea şi socotea că-i datoram un 
serviciu, în vreme ce toţi doctorii între care nimerise erau complet străini, 
gata să-l ia cu uşurinţă pe el drept datornic vândut. 

Am putut vedea astfel cum arată un spital din Capricia, începând cu 
curtea din care ieşeau, sau unde intrau cu răgete modulate caleştile de 
serviciu, având pictate pe ele lespedea roşie, şi terminând cu sălile de 
operaţie, pe care le-am găsit în orice caz mult mai curate decât puntea 
oricărei goelete, unde nu puteai sta cu operaţiile până când îi venea şefului 
de echipaj gândul cel bun, să trimită vreo doi marinari cu mătura şi cu 
ligheanul cu apă. Pe Master Capulet nu l-am găsit în salon, însă i-am aflat 
patul, la picioarele căruia, pe o etichetă, îi era scris numele caprician: 
Căpuletz Ion. Apoi l-au adus şi pe el, întins pe targa cu roţi, din cabinetul 
unde i se cercetase piciorul cu nişte maşinării ciudate, cumpărate din 
Tramontana. Mi s-a părut destul de speriat şi cred că uitase cu totul de 
filozofia nepăsătoare pe care obişnuia să le-o prezinte altora prin proverbul 
„Merge şi-aşa”. În ce-l priveşte, ar fi vrut ca totul să meargă doar foarte 
bine, şi ne-a spus că, pentru asta, contează mult pe noi doi. Nu cred că 
puteam să-l ajut chiar atâta cât aştepta el, dar m-a îndemnat să-i pipăi 
coapsa umflată şi mi-a primit încurajările cu o încredere îngrijorată, însă şi 
cu un mare oftat de uşurare, ceea ce nu era deloc puţin. Dacă imediat după 
căzătură scăpase doar cu atele şi pansament, aflase acum că nu va mai putea 
scăpa fără operaţie, iar eu nu aveam niciun motiv să-mi închipui că 
hotărârea medicilor care îl consultaseră n-ar fi cea bună. 

A doua oară când l-am vizitat, era foarte tulburat şi nu-mi explicam de 
ce. Am observat că tulburarea nu-l cuprinsese doar pe el, ci şi pe alţi 
pacienţi din paturile alăturate. O echipă de doctori în halate albe trecea din 
salon în salon, aplecându-se asupra câte unui bolnav şi răsfoind din când în 
când nişte hârtii pe care însemnau lucruri despre starea lui. Era între ei şi 
unul scund, cu priviri preocupate şi destul de nerăbdător, judecând după 
mişcările repezi pe care le făcea. Am observat că Master Capulet chiar pe 
acesta nu-l scăpa din ochi, urmărindu-l cu groază până când echipa a trecut 


în salonul de alături. Dacă nu cumva m-am înşelat, cred că şi alţi bolnavi 
internaţi tot pe doctorul cel nervos îl urmăriseră, ca fascinaţi. 

— Ce mă fac, Dinule, că ăsta mă operează! a vorbit Master Capulet în 
şoaptă, după plecarea grupului în halate albe. 

Avea atâta disperare în glas, încât am înţeles că-i era frică şi nu se 
aştepta la nimic bun. Master Dinu părea să nu cunoască persoana la care se 
referise meşterul păpucar. Dar, după ce Master Capulet a pronunţat, tot în 
şoaptă, un nume — Somu sau Tzomu —, gazda mea s-a plesnit peste frunte, 
amintindu-şi că-l văzuse în programul umbrelor de seară şi, mai ales, 
amintindu-şi cu ce prilej. Despre prilejul acela n-am mai discutat atunci, în 
salon, ci acasă, în familie, din moment ce mă puteam socoti şi eu în familia 
lor. Aflând vestea adusă de soţul ei, Lady Maricika s-a bătut de mai multe 
ori cu fruntea de piatra de închinăciune, căinându-l foarte tare pe 
„nenorocit”. Nenorocitul, aveam să înţeleg îndată, nu era doctorul de 
spaimă, ci pacientul intrat în mâinile lui. Master Capulet, cu alte cuvinte, 
care aştepta să i se rupă iarăşi femurul şi să-i fie aşezate capetele unul în 
prelungirea celuilalt, cu mai multă grijă decât prima dată. Master Dinu mai 
voia să ştie dacă pentru operaţia asta avea să fie folosit şi bisturiul. I-am 
spus că, după umila mea părere, pentru ruptul osului ajungea o rangă scurtă. 
Însă, cum nu cunoşteam metodele doctorilor din Cetăţuia Soarelui, poate că 
pentru pusul capetelor rupte chiar la locul lor avea să fie nevoie şi de o 
secţionare a muşchilor coapsei. N-aveam cum să ştiu dinainte, însă orice era 
cu putinţă. 

— Vai de capul lui! a tras concluzia Lady Maricika, stârnindu-mi şi 
mai mult curiozitatea. 

Merita, într-adevăr, să fiu curios. Doctor Somu, sau Tzomu, era deja 
renumit în Capricia, fără ca eu, coleg de breaslă cu studii la Cambridge şi 
Leyda, să fi aflat încă motivul acelei fulgerătoare celebrităţi. Până când am 
înţeles că putea să dea mâna cu chirurgul troşkolet! Ca şi acela, operase şi 
Tzomu un caz de apendicită, chiar în spitalul de unde ne întorseserăm. 
Numai că în loc să-i spintece pacientului burta şi intestinele, se mulţumise 
să-i reteze mădularul, fie pentru că în meditaţiile lui din clipa aceea l-o fi 
găsit nesimţit de mare faţă de propriul său mădular, fie pentru vreo disecţie 


ulterioară, în folosul studenţilor lui. Nimeni nu putea înţelege ce se 
întâmplase, dar toţi se străduiau: şi pamfletarii care discutau cu patimă 
subiectul, şi psihiatrii, şi colegii din spital, şi procurorul, ca să nu mai 
vorbim de bolnavii care îşi aşteptau rândul la cuţit, numărând cu groază 
ceasurile până când trebuiau să se suie, ori mai degrabă să fie suiti cu forţa, 
pe masa de operaţie. 

— De ce nu-l dau afară? s-a interesat Lady Maricika, uimită. 

— Ei, de ce! Pentru că ăştia îşi spală nu numai mâinile când intră în 
sala de operaţii, ci se spală şi unii pe alţii, i-a răspuns Master Dinu. 

Mi-am permis să observ că în vorbele acelea înțelepte era mult adevăr, 
dar, după părerea mea, doar o parte din el. Adevărul cel mare nu-l putea şti 
decât Dumnezeu. Ori, ca să vin mai aproape de lumea lor, Isa Lapedat, care 
avea deja o mare problemă în felul cum trebuia să prezinte cazul la Judecata 
de Apoi. Aveau o problemă şi procurorul, şi judecătorii de aici, din insulă, 
care trebuiau să ţină cont de paguba celui care se trezise din anestezie fără o 
parte importantă a corpului său şi nu putea înţelege de ce i s-a întâmplat 
tocmai lui pacostea asta. Avea o problemă şi onoratul Consiliu de Onoare al 
Medicilor, întrucât trebuia să vadă ce-i cu onoarea aceea a lui şi dacă o 
pierde cumva în mai mare măsură recunoscând fapta decât spălând-o. Avea 
o problemă delicată însuşi distinsul chirurg, căruia fapta, când i se arată, nu 
poate să şi-o explice, iar alteori şi-o explică, dar n-o vede. Lucrurile sunt 
foarte complicate, am spus. Simplă e doar întâmplarea că s-a produs 
monstruozitatea asta oribilă şi — nota bene, am adăugat eu pe latineşte, ca şi 
cum m-aş fi pregătit să scriu o reţetă — tot aici, în Capricia, că-ţi vine pur şi 
simplu să-ţi iei lumea în cap. Dar nici împrejurările în care s-a produs, deşi 
par foarte simple, nu sunt simple deloc. 

— Haide, măi Lemuel, nu ne tot ţine în filozofii, că ne înnebuneşti! mi- 
a reproşat Master Dinu. Eu cred că problema de acum e cu totul alta: ce se 
face Căpuletz dacă Tzomu ăla o să vrea să-i umble cu bisturiul pe la femur. 

Am fost cu toţii de acord că distanţa dintre femur şi mădular e destul de 
mică şi, cum amândouă alcătuirile pomenite pot fi cuprinse, pe masa de 
operaţie, dintr-o singură privire, nu poţi şti dinainte ce direcţie va apuca 
bisturiul când mâna sigură şi pricepută a chirurgului scapă de sub control. 


Ne-am dat astfel seama că Master Capulet ajunsese cu adevărat în primejdie 
şi avea toate motivele să fie neliniştit în caz că troşkoletul acela deghizat în 
caprician era menţinut mai departe în personalul spitalului. Ba chiar şi dacă 
urma să fie aruncat totuşi peste bord, dar abia după ce operaţia lui de femur 
avea să fie deja fapt împlinit. 

A doua zi nu m-am putut duce la spital, fiind prins din nou cu altă 
treabă, aşa că s-a dus doar Master Dinu. Între timp, şi Miss Elli se ridicase 
din pat şi, scăpată de grija Alzheimerului, bântuia cofetăriile cartierului 
împreună cu nişte colegi. 

— Îl operează poimâine, ne-a anunţat la întoarcere Master Dinu, dar nu 
părea foarte îngrijorat, ci mai curând pus pe glume. 

Făcuse glume şi la spital, umblând, cum zice englezul, cu funia prin 
casa spânzuratului. 

— L-am întrebat de ce-i chiar atât de disperat că o să-i taie ăla 
mădularul, fiindcă un pensionar ca el se poate descurca în viaţă şi aşa. 
Uitasem că are o nevastă cu cincisprezece ani mai tânără şi nu-l lăsa obrazul 
să-i facă ei o figură chiar atât de urâtă. 

Apoi şeful casei ne-a anunţat că are treabă la un tinichigiu. 

În ajunul operaţiei ne-am dus din nou împreună la spital. Master 
Capulet ne aştepta ca pe ghimpi, şontâcăind pe coridor cu cârja sprijinită la 
subsuoară. Cum a dat cu ochii de noi, s-a şi repezit la Master Dinu. 

— L-ai adus? 

Gazda mea a încuviinţat din cap şi s-a grăbit să desfacă pachetul. 
Înăuntru era un obiect de tablă, decupat după forma unui chilot. În partea 
dreaptă, unde tăblăria nu era unită, avea pe fiecare margine câte un inel de 
fier. 

— Dă şi lacătul! 

Master Dinu i-a întins un lacăt nou, care avea atârnate de el trei cheiţe. 
Master Capulet a vârât lacătul în buzunarul pijamalei şi şi-a pus chilotul de 
tablă în faţă, ca şi cum ar fi vrut să-l probeze. 

— Sper să mi se potrivească, a mai spus el. 

— Am cerut să-l facă după mine, a dat gazda mea explicaţii. N-ai tu 
bucile mai mari ca ale mele! 


Mi-am amintit de nişte romane vechi de-ale franţujilor şi de centurile 
de castitate pe care trebuiau să le poarte doamnele cavalerilor câtă vreme 
bezmeticii ăia rătăceau prin cruciade. Mă îndoiam foarte tare că în Capricia 
erau cunoscute vremurile acelea, şi cu atât mai mult m-a uimit faptul că, la 
nevoie, li se născoceau din nou lucrurile de folos. Din fericire, Master 
Capulet nu urma să stea ani întregi cu lacătul pus, ci numai până îl aduceau 
de pe masa de operaţie înapoi în salon. 


Capitolul 11 


Strada celor O mie şi una de nopţi. Regele Maidan I. Străduinţe 
diplomatice de-o parte şi de alta. Coroana de protocol. Gulliver se 
abţine s-o încerce şi el. Un discurs despre rostul adânc al 
coroanelor. Regate şi imperii în acelaşi cartier republican. 
Partidele maidanaşe. Amintiri din campanie. De ce nu-i iubeşte 
arhipelagul pe maidanaşi. O ameninţare a principelui Trosnack. 


Într-o dimineaţă, după micul dejun la care am reuşit s-o conving pe 
Lady Maricika să mai facă o pauză între felurile ei capriciene şi să-mi frigă 
în tigaie nişte ham and eggs, gustarea britanică de care mi se făcuse tot atâta 
dor ca de o budincă zdravănă cu dulceaţă de fructe, Felix-băiatul m-a 
anunţat că în ziua aceea avea o surpriză pentru mine. 

— Să-ţi iei şi „jobenul”, mi-a zis, fiindcă acolo unde ne ducem trebuie 
să fii îmbrăcat la mare ţinută. 

Am priceput că se referea la tricornul meu şi bineînţeles că mi l-am pus 
cu bucurie pe cap, aşa cum făceam de fiecare dată când ieşeam în Cetăţuia 
Soarelui, fiindcă doar pe pajiştea de la intrarea în palatul de locuinţe se mai 
întâmplă să cobor cu capul descoperit. Mi se părea chiar nedemn de mine să 
mă plimb prin capitală fără însemnele ce vorbesc de poziţia mea de englez 
respectabil, aşa că mi-am pudrat bine şi peruca, legând-o la ceafă cu o fundă 
nouă, scoasă din cutiile cu nimicuri ale doamnei ce-mi era gazdă. 

Jos, pe alee, aşteptau nişte prieteni mai vechi, sprijiniți de trei trăsuri, 
dintre care una mai mare, cu însemnul lespezii roşii, aşa cum le văzusem pe 
cele de la spital. Le-am salutat cu graţie pe Felix-fata şi pe Dora cea cu 
ineluş sub buză, adăugând şi nişte cuvinte bine simţite despre frumuseţea 
lor mereu proaspătă şi înfloritoare, lucru care le-a plăcut atât de mult încât 
la amândouă pielea de pe obraz a început să li se împurpureze. Le-am strâns 
mâna lui Rem-tatuatul şi lui Coco (fostul pirat), care mi-au prezentat încă 
vreo doi colegi de-ai lor, de la Medicină, ispitiţi însă şi ei de aventura ce mi 


se promisese la micul dejun. Când a sosit Felix-băiatul, ne-am suit cu toţii 
în trăsuri şi micul convoi a luat-o, traversând Cetăţuia Soarelui, spre un 
cartier pe care nu-l vizitasem până atunci. Palatele mari ale capitalei se cam 
terminaseră, lăsând locul unor căsuțe scunde, cu tencuieli vechi şi crăpate, 
cu viță-de-vie prin curţi şi mărginite de uluci care mai bine bătute în cuie, 
care mai şubrede şi cu goluri printre ele. Şi tocmai acolo unde mă aşteptam 
să înceapă câmpul, am nimerit pe o stradă cu mai multe palate noi. Dar ce 
palate! Nu semănau deloc cu cele uniforme şi cu acoperişul plat, din centrul 
oraşului, ci mai degrabă cu zidirile împărăteşti din O mie şi una de nopți. 
Erau masive, cu creneluri şi zeci de turnulețe ascuţite, cu mai multe rânduri 
de acoperişuri curbate, sclipind argintiu, în vreme ce o foiţă de aur părea să 
acopere numeroase lucrături din bârne şi cărămidă ce se vedeau încastrate 
în pereţi. Mărturisesc că la multe m-aş fi putut aştepta, dar chiar la nişte 
construcţii de basm nu. Mai lipsea să apară la vreun balcon plin de zorzoane 
aurite o prinţesă sarazină cu vălul coborât peste faţă şi să ne facă de acolo 
semne prieteneşti cu mâna, ori să pună dulăii pe noi, pentru că îndrăzneam 
să tulburăm cu pufăiturile rădvanelor noastre tihna unor lucruri de pe altă 
lume. 

Când am coborât din trăsuri, asupra noastră au dat într-adevăr năvală 
hăuliturile nervoase ale unor câini pe care nu-i vedeam, fiindcă se agitau 
dincolo de un zid de trei yarzi înălţime, în curtea ce părea de cetate. Ne 
simţiseră totuşi şi făceau zarvă cât o haită întreagă, încât, văzându-l pe 
Felix-băiatul că se apropie de poarta de bâme frumos cioplite şi bate cu un 
inel mare în ea, m-am îndoit că, de lătrăturile şi mârâiturile potăilor, cineva 
dinăuntru ar mai putea să ne audă. Apoi am văzut că de deasupra porţii ne 
cerceta şi un ochi de sticlă, întorcându-se de la unul la altul, şi am priceput 
astfel că stăpânii palatului aveau şi alte mijloace să-i anunţe când dă cineva 
târcoale pe la intrări. 

— Cine sunteţi şi ce vreţi? a întrebat o voce hârâită, de-a dreptul prin 
zid, iar din ton mi-am dat seama că vorbitorul, dacă nu ne era chiar duşman, 
n-avea totuşi niciun chef de noi. 

— O ambasadă din Lumea Veche la Alteţa Sa! l-am auzit apoi pe 
Felix-băiatul răspunzând tot zidului, după care multă vreme n-a mai urmat 


nimic, decât lătrăturile câinilor. 

Târziu, o poartă mai mică s-a deschis lângă poarta mare, iar între uşorii 
ei s-a ivit un zdrahon tuciuriu, cu buze groase şi nasul aproape lipit de faţă, 
de câte lovituri părea să fi primit în zgârciurile lui ani în şir. Avea haine 
negre cu semnele unei firme de pază şi pândă, şi ne privea fără nicio 
bucurie, dar cu destul de multă neîncredere. 

— Care-i ambasadorul? s-a interesat el, mohorât, iar tinerii mei prieteni 
m-au împins pe mine în faţă. 

Ceea ce a văzut părea să-l fi convins, fiindcă mi-am îndreptat spinarea 
şi am făcut o scurtă şi demnă plecăciune în direcţia lui, fără să-mi iau totuşi 
tricornul de pe cap, că doar nu era femeie! Ne-a cerut să aşteptăm şi, 
retrăgându-se printre ogarii de rasă pe care am apucat să-i observăm 
agitându-se în spatele lui, ne-a trântit poarta cea mică în nas. După încă 
vreo zece minute, timp pe care tinerii capricieni şi l-au petrecut vorbind cu 
glas scăzut şi pufnind de mai multe ori în râs, păzitorul a apărut din nou, a 
deschis şi ne-a anunţat ceva mai senin: 

— Alteța Sa vă primeşte în salonul de încoronare. 

Câinii nu se mai vedeau, fuseseră chemaţi şi legaţi undeva, în spatele 
curţii, după o caleaşcă enormă şi neagră, cu perdeluţe la ferestre, aşa că am 
putut intra fără teamă şi ne-am apropiat de faţada largă a clădirii. Treptele ei 
de marmură erau migălos şlefuite, încât razele soarelui se răsfrângeau pe ele 
la fel ca pe aurăria ce mărginea cristalul uşilor largi de la intrarea în palat. 

— Măi, Felix, măi, tu unde mă duci? am apucat, pe când urcam cele 
vreo şapte trepte de zece yarzi lăţime fiecare, să-l întreb în şoaptă pe fiul 
gazdelor mele, iar el şi-a dus un deget la gură, cerându-mi astfel să mai am 
răbdare. 

Chiar în capul scării, în dreptul uşii larg deschise, aştepta o femeie nu 
tocmai bătrână, cu părul roşcat, toată numai zâmbet peste fardurile 
unsuroase pe care şi le întinsese în grabă pe obraz. Tocmai când îmi săltam 
tricornul şi dădeam să încep un discurs de bună întâlnire adresat celei pe 
care o credeam doamna casei, Felix-băiatul m-a tras de mânecă, şoptindu- 
mi că „aia nu-i decât o servitoare”, întrucât Alteța Sa era văduv — gest 
inspirat, care m-a împiedicat în ultimul moment să-mi încep vizita cu o 


greşeală de protocol. Înăuntru era un hol uriaş, plin de aurărie, cu o scară tot 
de marmură ce ducea la primul cat. Femeia ne-a îndrumat în stânga, spre o 
altă încăpere cât sala unui templu mai micuţ, având pereţii încărcaţi de 
oglinzi înalte şi de ornamente poleite cu aur. În fund, sub un baldachin, am 
putut vedea un fotoliu aurit cu spetează înaltă, care la început mi s-a părut 
un pic cam prea larg, ca semn de mare fudulie, însă am priceput mai târziu 
ce era cu el. Covorul de pluş care în mod obişnuit trebuie că mergea într- 
acolo, stătea acum adunat rotocol lângă peretele de la intrare, ca şi cum ar fi 
trebuit scos la curăţat. Pe tavan am văzut picturi cu motive silvestre, copaci 
verzi şi căprioare ce se adapă în luminişuri, iar în depărtare câte un palat 
asemănător cu cel în care pătrunseserăm. Trebuie să recunosc că eram uimit 
de atâta neaşteptată măreție, şi încă în marginea oraşului, printre căsuţele 
mărunte ale unui cartier fără strălucire. Am observat că şi studenţii din 
ambasada mea priveau cu gura căscată, dându-şi din când în când coate, ca 
să-şi atragă atenţia asupra vreunui lucru de mirare. N-a trebuit totuşi să 
aşteptăm prea mult, fiindcă în hol s-au auzit nişte zgomote, ca şi cum cineva 
cobora tropăind de la etaj, iar omul de la pază şi pândă, proţăpit acum în uşa 
prin care intraserăm, a dat din el un răcnet adânc, care aproape că ne-a 
speriat: 

— Alteța Sa regele Maidan Întâiul! 

Aşa am ajuns să-l cunosc personal pe regele maidanaşilor din Capricia. 
Alteța Sa era într-adevăr un bărbat impunător, ca un sac mare şi revărsat, 
mai ales acolo unde de obicei stau pieptul şi burta, dar şi mai pe la spate, 
deasupra picioarelor scurte şi pulpoase ce trebuiau să susţină o asemenea 
alcătuire grea şi cu călcătură apăsătoare. Slăninile Alteţei Sale umflau într- 
atâta cămaşa încât nasturii îmbumbaţi stăteau gata-gata să se rupă din ate, 
iar unul chiar se rupsese şi regele fie nu observase asta la timp, fie n-avea 
prin preajmă vreun croitor priceput, care să i-l coasă repede la loc. Se vedea 
că-şi trăsese haina pe mâneci la repezeală, iar coroana şi-o ţinea încă în 
mâna plină de inele mari şi lucioase, pregătindu-se să şi-o înfunde pe cap. 
Înainte de asta, însă, a dat cu ochii de neorânduiala din salonul de 
încoronare şi, ca speriat, s-a oprit în prag, ne-a cercetat în fugă, a 


descoperit-o printre noi pe femeia roşcată şi i-a strigat cu glas gros, ca de 
bas: 

— Magda, nu se putea să nu faci tu o boacănă! 

Apoi i-a arătat un semn scurt din deget şi roşcata s-a repezit la covorul 
de lângă perete, începând să-l desfăşoare opintit în direcţia tronului. Când 
covorul roşu aproape că era pus la locul lui, regele a păşit solemn pe el şi s- 
a aşezat greoi pe tronul care, chiar aşa larg cum fusese făcut, abia îl 
cuprindea în braţele lui de fildeş cu monturi de aur. Şi-a îndesat coroana pe 
capul cu păr rar şi ne-a chemat pe toţi mai aproape. Deşi nu prea stă în 
obiceiul regilor, Maidan I s-a scuzat pentru deranjul pe care îl găsiserăm în 
palatul lui, neuitând să arunce şi nişte vorbe privitoare la lenea mare şi chiar 
puturoşenia fără leac a servitorilor în general. Am văzut că doamna pe care 
o strigase cu numele de Magda se uita la el cu admiraţie, fără să lase 
impresia că ar fi trebuit să se simtă vinovată cu ceva. 

După asta, regele a dorit să afle cine eram şi ce treabă aveam cu el. L- 
am lăsat pe Felix-băiatul să facă prezentările, încrezător că se va descurca, 
dar şi ca pedeapsă că mă băgase fără să mă întrebe în povestea aceea. 
Începând cu mine, fiul lui Master Dinu a pus de la el toate laudele pe care le 
putea scoate din mintea lui ascuţită, ca pentru un adevărat ambasador al 
Marii Britanii. Ceea ce, într-un fel, prin voia soartei, chiar eram. Atâta doar 
că nu primisem împuternicire de la Majestatea Sa regele meu, care n-avea 
habar de mine, dar, mai ales, n-avea habar de Capricia, că ar exista pe 
undeva în lumea largă şi insula asta, ca să stabilească nişte contacte 
diplomatice cu ea. A trebuit să-i vorbesc regelui Maidan despre iubita mea 
Anglie şi am făcut-o punând mult suflet în vorbele mele. I-am descris 
insulele noastre înverzite din vecinătatea continentului european, starea 
oamenilor şi a meseriilor, caracterul ales al nobilimii şi hărnicia supuşilor 
din Albion, rodnicia pământului şi dărnicia climei, înţelepciunea savanților 
din Academia Regală şi sârguinţa la carte a studenţilor din universităţi, 
simplitatea şi blândeţea legilor, curajul fără seamăn al corăbierilor, smerenia 
ascultătoare a femeilor, în sfârşit, faima regelui şi a ţării printre alţi monarhi 
şi alte ţări de pe toate continentele înscrise în atlas. Am tot lăudat cu 
bucurie, până mi s-a părut şi mie că dădusem prea mult din gură, întrucât 


observam de la un moment înainte că atenţia Alteţei Sale începea să alunece 
spre pereţi, obosită de atâtea noutăţi venite de departe. Întrezărind pesemne 
o salvare, a observat mirat că păzitorul lui stătea mai retras şi nu lua notițe, 
însă voinicul acela îi dădu asigurări că, acolo unde stătea, „bagă totul la 
devlă”. Eu unul mă cam îndoiam în sinea mea, convins că, dacă ar fi făcut-o 
cu adevărat, „devla” aia a lui s-ar fi dublat deja în volum de atâta efort. 

— Dar secretarul meu unde-i? mai încercă regele un şiretlic. 

— Păi nu l-aţi vânturat din slujbă, Alteță? i-a zis netulburat sluga cu 
nas turtit. 

Atunci regele şi-a amintit ca prin minune şi a început să se plângă de 
vremurile grele ce dăduseră peste regatul lui şi peste întreaga Capricie, încât 
din pricina poverii lor trebuise să strângă cureaua — asta era doar o vorbă, 
căci cureaua lungă de peste burta lui revărsată nu părea strânsă deloc — şi să 
mai dea afară din angajaţii curţii. Rămăsese numai cu trei servitori, între 
care bucătarul, pe care chiar n-avea cum să-l concedieze. Mi s-a plâns de 
răutatea şi încăpăţânarea celor de la Înalta Primărie a Cetăţuii Soarelui, care 
nu mai voiau să-i amâne lui nişte datorii vechi şi-l ameninţaseră că, 
neplătindu-le imediat, aveau să-i taie lumina şi încălzirea din palat. Lucru 
ce nu se mai întâmplase decât pe timpul răposatului principe Ciocesko, dar 
atunci palatul încă nu fusese construit, ci era doar o căsuţă ca toate cele din 
jur. Am cerut respectuos voie să intru şi eu în vorbă, mirându-mă de 
repeziciunea cu care fusese înlocuită căsuţa cu minunăţiile din jurul nostru, 
iar regele nu s-a sfiit să ne spună cât a trebuit să transpire pentru asta şi câte 
griji îşi făcuse în hărţuielile cu administraţia comunală, care nu putea nici în 
ruptul capului să priceapă că un rege are drepturi nobile, precum şi 
izvoarele de bani potrivite pentru a-şi înfăptui planurile după mintea lui 
proprie. l-am spus că şi mie mi se pare că a descoperit o comoară, noroc 
pentru care îl felicit în numele meu şi al regelui Angliei, despre care 
îndrăzneam să sper că nu l-ar fi deranjat bunăstarea casei regale din 
Capricia, ci dimpotrivă, s-ar fi bucurat de ea. Maidan I a recunoscut că 
ajunsese într-adevăr la o comoară, care era zeciuiala supuşilor, şi că 
problema lui cea mai mare fusese să-i facă pe aceia să-i accepte autoritatea, 
plătindu-i lui şi nu altcuiva dările fixate din moşi-strămoşi. Mai făcuse şi 


nişte afaceri reuşite cu o parte din bani, întovărăşindu-se cu nişte politicieni 
din Parlament, şi câştigaseră mult împreună, într-o vreme când nimeni nu se 
gândea la prostia fără margini de a-şi plăti din câştiguri dările către vistieria 
insulei. 

Regele i-a surprins pe tinerii mei însoțitori uitându-se cu privirea fixă şi 
cu gura căscată la coroana uriaşă de pe capul său. Cred că i-a părut bine să-i 
vadă atât de impresionati, fiindcă n-a aşteptat rugăminţi, ci şi-a scos-o, ca s- 
o putem vedea mai bine. 

— Nu-i aşa că-i frumoasă? m-a întrebat el plin de mândrie şi ne-a 
povestit istoria ei. 

Coroana avea două kilograme şi jumătate de aur curat. Fusese făurită 
mai întâi de nişte aurari din Capricia, apoi, nemulţumit de lucrătură, care n- 
avea destulă fineţe, încât arăta ca scoasă din mâinile unor ciocănari de 
fierărie, regele a dat-o la topit şi s-a îndreptat spre un atelier de giuvaeruri 
scumpe din Tramontana. Acolo i-au făcut-o din nou nişte artişti, în forma ei 
de acum. Era într-adevăr mână fină în mulţimea de linioare drepte sau 
şerpuitoare care străbăteau suprafaţa metalului, iar cele câteva pietre 
preţioase mari fuseseră puse pe coroană după un desen bine chibzuit. 
Văzând că o privesc cu luare-aminte, regele mi-a întins-o şi m-a îndemnat 
să văd cum îmi stă cu ea pe cap. 

— Înălţimea Ta, îmi faci o mare onoare, am zis eu tulburat, dar nu pot 
să primesc. Dacă aş povesti cuiva, la întoarcerea mea în Anglia, sunt 
convins că nimeni nu va vrea să mă creadă, învinuindu-mă cu am scornit 
minciuni numai ca să mă dau eu mai mare decât sunt. Îmi cer iertare pentru 
compatrioţii mei, dar ei îşi închipuie că toţi regii sunt ca Majestatea Sa 
George al II-lea, regele Marii Britanii, care-i într-adevăr mult mai zgârcit cu 
lucrurile lui de valoare şi nu se grăbeşte să le pună altuia pe cap. De aceea 
nu pot să primesc, chiar dacă gestul mi se pare unul de mare preţuire şi 
chiar de nesperată prietenie, pe care ştiu că nu le merit, după cum nu le 
merită niciunul dintre slujitorii mei aflaţi aici de faţă. În numele tuturor, 
însă, şi în numele milioanelor de englezi cinstiţi din care mă trag, îngăduie- 
mi, Sire, să mulţumesc încă o dată, din adâncul sufletului meu! 


Am mai privit câteva clipe coroana şi, simțind cum degetele încep să- 
mi amorţească de greutatea ei, i-am înapoiat-o lui Maidan I, să şi-o pună 
iarăşi pe cap. Luându-mi apoi avânt, am ţinut un discurs despre 
însemnătatea şi rostul coroanelor regale, precum şi despre nevoia ca aceste 
însemne ale puterii să fie păstrate cât mai mult pe înaltele capete care le 
poartă. Coroana de aur, fie ea mai îngustă şi mai uşoară, ca a regelui englez, 
fie masivă şi grea precum cea pe care o aveam atunci în faţă, vine de la 
Dumnezeu şi leagă fiinţa care o poartă nu numai de poporul asupra căruia 
domneşte legiuit, ci şi de tainele greu de pătruns ale cerului. Coroana 
transmite tainele acestea în jur, chiar fără să fie văzute cu ochiul liber, ci 
doar simţite cu inima. Dacă mi-aş fi aşezat-o pe cap, ceea ce ar fi putut să 
apară ca o dovadă de mare obrăznicie, eu nu numai că n-aş fi putut spera, 
prin ea, măcar un firişor de lumină care să mă pună în legătură cu partea 
dumnezeiască a puterii, dar nici măcar cu nivelul ei de jos, fiindcă nu prea 
cunosc maidanaşii şi încă nu simt vreo pornire să iau asupră-mi subtila 
povară a legăturii cu ei. Singurul îndreptăţit la această dublă şi tainică 
legătură era însuşi Alteța Sa, căruia i-am urat să stea cât mai mult cu 
coroana aceea pe cap, iar regele a încuviinţat prin clătinarea de mai multe 
ori a coroanei, nevăzând în urarea mea decât partea bună, nu şi caznele la 
care îl îndemnam, din pricina greutăţii mari, fie ea şi de aur, pe care ar fi 
trebuit s-o ţină în echilibru, dacă se poate, zi şi noapte, neîntrerupt. Am mai 
vorbit în discursul meu şi despre cât de important era ca fiecare coroană să 
stea pe capul potrivit, nu să se plimbe de la un cap la altul, stârnind în 
sufletele netrebnice pofte ce nu se cuvin. 

— Fir-ar mama lor a dracului! l-am auzit pe rege blestemând nişte 
umbre pe care n-aveam cum să le cunosc, dar probabil că el le ştia foarte 
bine. 

În tot cazul, vorbele mele alese cu grijă şi pline de tâlc au plăcut şi 
celor vizitaţi în palatul acela grandios, şi vizitatorilor, fiindcă l-am văzut pe 
Felix-băiatul gata să izbucnească în aplauze. Apoi, dându-şi seama că 
momentul prea solemn nu le îngăduia, s-a mulţumit doar să-mi scuture 
mâna, în vreme ce tinerii ceilalţi, chiar şi cei veniţi cu caleaşca spitalului, 
mă băteau prieteneşte pe spate. L-am simţit pe Maidan I emoţionat, gata să 


mă învăluie în căldura sufletului său regal, când li s-a adresat celor doi 
slujbaşi de la curtea lui: 

— Aţi văzut, mă, ce spune ambasadorul ăsta? Să-i mai aud eu pe veri şi 
pe nepoți că iau coroana regelui în bătaie de joc! 

Am putut înţelege astfel că Alteța Sa avea chiar şi în familie necazuri 
cu guvernarea, lucru ce mi s-a confirmat pe deplin când, conducându-mă la 
o fereastră, mi-a arătat o casă asemănătoare cu a lui, ridicată în curtea 
vecină. Dincolo de ea se iveau turnuleţele argintii ale alteia, toate înşirate, 
cum putusem să-mi dau seama de la început, în lungul aceleiaşi străzi din 
cartier, recent asfaltată. Interesându-mă cine locuia acolo, regele mi-a spus 
cu o figură îngreţoşată că proprietatea aceea învecinată era a vărului său, 
Nicolae Tandaler, care cu mai mulţi ani în urmă se declarase împărat al 
maidanaşilor, numai ca să-i facă lui în ciudă; rege oricum nu mai putea fi, 
întrucât postul era deja ocupat. Iar în cea de-a treia clădire argintată stătea 
un nepot de-al lor, Parpanghel Răzvan Minune, care făcuse bani în 
Tramontana şi nimeni nu ştia precis cu ce se ocupase, dar, îndată după ce-l 
expulzaseră cei de acolo, revenise fudul în Cetăţuia Soarelui, îşi ridicase 
propriul său palat şi, luându-şi numele de Sultan I, se declarase cu 
neobrăzare padişah regal şi imperial al Capriciei şi Cumingiei. Ceea ce 
trezise în sufletele ambilor unchi, Alteţele Lor regale şi imperiale, regretul 
că nu-l rupseseră în bătaie când era mic, fiindcă acum, ca adult, era el cel ce 
putea bate mai tare. 

M-am interesat dacă lucrurile stăteau chiar atât de rău. Se pare că da, 
din moment ce fiecare dintre aceşti trei suverani înnădiţi pe o republică 
princiară reuşise să-şi atragă simpatia unei părţi din minoritatea maidanaşă 
a Capriciei. Regele Maidan I s-a apucat să socotească pe degete: 

— Aurarii şi împletitorii de coşuri merg cu mine, făureii de tingiri şi de 
măturoaie merg cu vărul Nicolae, milostivaşii, jucătorii de capră şi 
plimbătorii de urs s-au oploşit pe lângă Parpanghel Minunea mă-sii, şi uite- 
aşa ne dezbinăm noi, maidanaşii, mai rău decât capricienii, care-s renumiţi 
pentru asta în tot arhipelagul. Şi în loc să construim cu toţii împreună un 
regat puternic, ne împrăştiem forţele care încotro, iar regatul pe care l-am 
început eu slăbeşte. 


Vedeam pe chipul Majestății Sale că suferea mult din pricina dezbinării 
care îi micşora numărul supuşilor contribuabili la vistieria regală prin 
zeciuială, iar de această situaţie nu putea fi străină nici starea de strâmtorare 
bănească în care ajunsese regatul în timpul din urmă. Întrucât aflase cu 
bucurie că eu, ca ambasador, îl reprezentam tot pe un rege şi nu pe un 
împărat sau — ferească-ne Isa Lapedat! — pe un padişah necreştin, îi trecuse 
prin cap că aş putea, la întoarcerea mea în Marea Britanie, să vorbesc 
despre el cu regele meu şi să vedem împreună ce se poate face pentru 
întărirea regatului maidanaş din Capricia; eventual şi cu sprijinul 
maidanaşilor din Lumea Veche, în caz că există dintre aceştia pe acolo şi ar 
fi dispuşi să se alăture partidului său. 

Aproape că uitasem, dar mi-am amintit dintr-o dată că maidanaşii îşi 
făcuseră şi ei partide îndată după căderea principelui Ciocesko, nişte partide 
mărunte cu care candidaseră în primele alegeri libere, fără niciun succes. 
Fusese, între ele, şi un Partid Maidanaş Regal, despre care aflam acum că 
era chiar al Alteţei Sale Maidan I şi răzbise nedesfiinţat până în zilele vizitei 
mele la palat. Nu m-am putut abţine să-l întreb pe rege dacă nu vedea o 
nepotrivire între idealurile republicane ale Capriciei şi participarea în 
alegerile acelea a unui cap încoronat. Nu, nu vedea nicio nepotrivire, iar în 
caz de reuşită sperase să ajungă fie un principe regal, fie un rege princiar al 
insulei, ceea ce suna oricum mai bine decât împărat republican, ca să nu 
mai vorbim de principe-padişah. Fiindcă, după cum aveam să mai aflu, atât 
vărul, cât şi nepotul îşi făcuseră partidele lor şi abia aşteptau să vină iarăşi 
alegerile şi să candideze, unul pentru a treia oară, altul pentru cea dintâi. 

— Nu mă las nici eu, m-a asigurat regele, dar dacă ai şti cât mă costă! 

Şi m-a condus dinaintea unui tablou pictat după o gravură mai veche de 
pamflet săptămânal, unde se putea vedea o mulţime veselă de maidanaşi 
strânsă în jurul unui proţap mare pe care, învârtit de doi dintre ei, se frigea 
un bou întreg. Maidan I era chiar în mijlocul lor, ocupând prin forţa 
lucrurilor trei locuri din peisaj, zâmbitor şi îndemnându-şi supuşii cu 
ulceaua plină de vin. Într-o parte se vedeau şi vreo două butoaie pe lângă 
care era mare foială, dar destui votanţi se trăseseră deja lângă mirosul 
fripturii, ţinându-se pe după umeri şi admirând o fată destul de drăguță care 


dansa în mijlocul lor despletită şi zormăindu-şi salbele făcute din lire de aur 
găurite. Am întrebat cine era domnişoara aceea, iar regele mi-a răspuns 
umflându-şi pieptul şi mai mult că era chiar prinţesa de fiică-sa, candidată şi 
ea în alegerile din urmă cu trei ani, pe locul secund. M-am mirat că n-o 
vedeam la palat, dar am aflat că lipsea motivat: prinţesa devenise între timp 
actriţă în serialele de umbre care se făceau în Tramontana. Era cunoscută în 
tot arhipelagul sub numele artistic de Bulanita Foxtrott, cea care joacă şi 
personajul femeiesc pozitiv, şi pe scorpia de verişoară rivală la bărbaţii 
frumoşi şi plini de farmec. Oricum, femei de mare rol amândouă, în lipsa 
cărora nu poate merge înainte acţiunea fără de sfârşit. 

Tot stând cu privirile aţintite la bunătăţile din tabloul electoral, 
Înălţimea Sa şi-a adus aminte că Magda nu ne servise cu ceva, cât de cât, şi 
a trimis-o în grabă la bucătărie, de unde roşcata s-a întors cam anevoie, 
anunţându-şi cu plecăciuni regele că nu mai era chiar nimic în rezerva de 
protocol. Suveranul a privit-o în fugă, dar s-a prefăcut că nici n-o aude, 
preferând să continue discuţia în care ne adânciserăm lângă tron. Vorbeam 
tocmai despre marea varietate a supuşilor lui, pe care regele nu voia nici în 
ruptul capului să o tulbure: cine e milostivaş sărac n-are decât să rămână aşa 
cum l-a lăsat Isa Lapedat, dar sunt şi milostivaşi avuti, care şi-au făcut 
sumele în Glubbdubdrib şi Tramontana, pe la uşile templelor, locuri unde 
oamenii sunt aşa de darnici că nu se uită la două-trei lire să ţi le arunce 
dintr-o dată în pălărie, chiar dacă nu te văd în zdrenţe, ci în haină de blană 
târguită ieftin la vreo mare prăvălie din insulele acelea. 

Totuşi, am observat eu cu adâncă preocupare, arhipelagul nu-i iubeşte 
pe maidanaşi, să mă ierte Alteța Sa că o spun de-a dreptul, deşi în calitatea 
mea de ambasador ar fi trebuit să folosesc cuvinte mai ocolite, mai blânde. 
Chiar în serile acelea văzusem la ştirile de umbre cum soseau cu barcazul 
vreo treizeci de maidanaşi capricieni trimişi înapoi din insule, după ce 
făcuseră pe acolo ce se pricepeau ei să facă, din dorinţa foarte omenească 
de a trăi mai bine decât până atunci. Regele mi-a spus că-i înţelege pe 
maidanaşi mai bine decât pe toţi cei ce stau cu nasul pe sus în Tramontana, 
şi care n-ar face rău să-şi dezlege baierile pungilor când trec pe lângă 
milostivaşe, ca să nu fie nevoiţi bărbaţii acelora să-i calce noaptea prin 


locuinţe şi să-şi ia ei, cu mâna lor, ceea ce făţarnicii ăia n-au vrut să dea de 
bunăvoie şi nesiliţi de nimeni. 

Şi mai spunea Alteța Sa regală, pe bună dreptate, că zvârlirea 
maidanaşilor peste graniţă nu rezolvă nimic: peste o lună sau două, bogaţii 
din arhipelag au să se trezească din nou cu ei la uşile lor. Văzuse şi el ştirile 
acelea de mare vânzoleală. Auzise şi că ambasadorul Tramontanei venise la 
principele Trosnack cu un protest legat de faptul că nu punea stavilă 
vânturărilor maidanaşe dincolo de periferiile Cetăţuii Soarelui. Îmi pare, 
însă, că nu mai auzise şi ce spusese principele la întâlnirea din aceeaşi seară 
cu pamfletarii: că, dacă-l enervează mult tramontanii cu pretenţiile lor fără 
noimă, îi lasă pe toţi maidanaşii să plece unde vor, că de-aceea-s liberi. Şi, 
după ce-i vede în larg, le suspendă celor plecaţi cetăţenia. Să rămână acolo 
unde s-au dus! Aici, în Capricia, să stea numai cei ce ne iubesc cu adevărat. 


Capitolul 12 


Despre neadevăruri şi maşinăria de stârpit minciunile. Istoria 
veştilor aiuritoare. Cum au evoluat ele după Marea Răzvrătire. De 
la găina care alăptează la moroii ce sug laptele găinii. Vânătoare 
de strigoi. Gaura neagră şi răutăţile făcute de ea. Naufragiatul 
povesteşte o întâmplare la care a fost de faţă. Nălucile din farfuria 
zburătoare. Un dialog început acceptabil şi terminat fără noimă. 


Între lucrurile de mare mirare pe care le-am întâlnit în Cetăţuia 
Soarelui se poate număra şi curiozitatea nesăţioasă a locuitorilor pentru tot 
ce zguduie minţile, fiind altceva decât ce ştii din ce-ai văzut cu ochii tăi sau 
din ceea ce te-au învăţat cu atâta îndreptăţire şi uneori chiar cu temeinicie 
profesorii. Nu-i vorbă, că şi în Anglia mai sunt unii care ascultă cu 
nestrămutată încredere istorisiri cu pitici şi uriaşi, cu motani încălţaţi sau 
vrejuri de fasole crescute până în tăriile cerului, ca să nu mai vobesc de 
marinarii care îţi vorbesc înflăcărat despre întâlnirile lor de spaimă cu 
şarpele de mare, ori cu caracatiţa cât o insulă pe care unii dintre ei o numesc 
kraken. Sminteala asta se întâmplă pentru că un călător întors din vreo ţară 
îndepărtată este lăsat să-şi publice orice născocire pusă pe seama 
întâmplărilor prin care a trecut. Îngăduinţă cu care n-am fost niciodată de 
acord, iar cine are memorie bună îşi va aminti, poate, că am şi cerut la un 
moment dat să se dea o lege în această privinţă. Mai precis, cel ce-şi descrie 
cu prea mult zel călătoria să fie obligat să jure dinaintea Lordului Cancelar 
că tot ce vrea să publice este adevărul adevărat, şi că n-are de gând să 
profite de neştiinţa altora, ca să le toamne în urechi, cu pâlnia cea mare, 
mulţime de bazaconii. Nu am ştiinţă dacă Parlamentul de la Londra a votat 
legea propusă de mine, fiindcă, împins de firea mea neliniştită, n-am avut 
răbdare să aştept rezultatul şi am plecat în alte călătorii pe mare, purtându- 
mă însă aşa cum mi-ar fi plăcut să se poarte toată lumea, corect, şi scriind 
doar ce vedeam şi auzeam în ţările vizitate. Şi tocmai de aceea mi-ar părea 


nespus de rău să fiu amestecat fără alegere cu autorii care nu s-au supus 
jurământului pomenit mai înainte, iar relatările mele cinstite să poarte 
aceeaşi pecete a neîncrederii şi a netemeiniciei, precum scrierile unor mari 
mincinoşi. Riscul acesta de confuzie e cu atât mai serios cu cât eu însumi 
trebuie să admit că multe lucruri întâlnite în insulă sunt adesea de necrezut 
şi seamănă a fantezii curate. 

Aud cu bucurie că prin Tramontana au chiar o maşinărie de descoperit 
minciunile, ceea ce mie mi se pare un lucru cât se poate de folositor şi cred 
că fiecare om ar trebui să umble cu o asemenea jucărie în buzunar. M-am 
gândit la un moment dat să fac o vizită în ţara aceea, anume pentru a mă 
supune unei probe cu maşinăria pomenită, ca să-mi dea tramontanii un 
certificat că nu-s mincinos şi să-mi folosească şi mie, pentru când mă întorc 
în iubitul meu Albion, cum le folosesc ăstora de pe-aici certificatele de 
răzvrătiți. M-am răzgândit doar atunci când mi s-a spus că probele de 
minciună se fac numai pentru criminali, la Poliţie, ca să fie dovediţi că 
ascund cu bună ştiinţă nişte amănunte importante ale crimei lor. Şi n-a fost 
doar atât, ci şi o altă bănuială de-a mea: că englezii cărora le voi arăta 
certificatul nu vor crede nicio clipă că o maşină de descoperit minciunile 
există cu adevărat pe undeva prin lume, luând-o drept cea mai gogonată 
dintre născociri. lar gândul de a mă folosi de diploma ei ar fi văzut ca un 
tertip prin care urmăresc să mă sustrag de la jurământul garantat de 
guvernanţi, tocmai din pricină că am scris şi scriu mai departe neadevăruri 
menite să zăpăcească minţile compatrioţilor mei. 

Maşinăria aceea minunată, din câte înţeleg, n-a ajuns nici măcar în 
Capricia, care e mult mai aproape de Tramontana decât regatul Marii 
Britanii. Altfel nu-mi pot explica de ce sunt pline pamfletele din Cetăţuia 
Soarelui de ştiri dintre cele mai uluitoare, dezminţite adesea şi nedezminţite 
de cele mai multe ori. Dacă le-ai aduna grămadă pe cele vânturate într-un 
deceniu sau două, ai putea întocmi nu doar o carte cât Biblia, ci o bibliotecă 
întreagă de asemenea Biblii netrebuitoare istoriei, dar trebuitoare pesemne 
sufletului caprician. Sunt bune pentru cine are timp de pierdut într-o 
minunare continuă şi în nepotolita admiraţie pentru faptele de nedovedit şi 
de necrezut. Eu, însă, vorbind despre ele, jur cu mâna pe inimă (fie şi în 


lipsa Lordului Cancelar) că spun totul nesmintit, pentru că nu vreau să 
abuzez cu neruşinare de buna-credinţă a oamenilor, ci dimpotrivă, slujind 
adevărul cu toată străşnicia, doresc să fiu folositor scumpei mele ţări, de 
aici, de departe, poate chiar cu mai mult temei decât i-am fost între hotarele 
ei. 

N-aş putea spune nici când şi nici cum s-a pornit în insulă vârtejul 
acesta al ştirilor gogonate. Unii au convingerea că o asemenea patimă e 
strâns legată de felul cum gândesc capricienii, încât curiozitatea lor pentru 
lucruri aiuritoare ar fi fost la fel de mare şi pe timpul ciobanului Capricius. 
Numai că atunci ea trebuia să se mulţumească doar cu lucruri şi fapte pe 
potriva locuitorilor universului lor mărginit, fie ei oameni, oi, pietre, peşti 
din fluviul Dembowitz, krakeni din marea cea largă, ori balnibarbi. Alţii 
spun că patima e legată de guvernarea cioceskiană, având însă, pe atunci, 
trăsături aparte, de neconfundat. Cele câteva pamflete politice oficiale 
publicau, bunăoară, năluciri dintre cele mai înălţătoare, menite să bucure 
sufletele capricienilor de rând şi să le facă viaţa pe zi ce trece mai 
luminoasă, aşa cum era de aşteptat, de altfel, într-o Epocă a Luminii cum nu 
mai fusese alta în arhipelag. E adevărat că nici atunci ştirile de largă şi 
înfiorată minunare nu erau chiar fără număr, ca astăzi, intrând totuşi într-un 
buchet consistent, de aveai ce ţine mereu în faţa ochilor. Pamfletarilor le 
stătea la dispoziţie un lung pomelnic de subiecte aprobate — cum se zicea 
atunci — „de sus”, din care să-şi poată alege minunile zilei. Bunăoară, cele 
legate de întrecerile între bresle, sau de întrecerile mereu mai impresionante 
dintre un an şi celălalt: la grâu, la porumb, la dârzenia şi hotărârea de a 
urma indicaţiile Partidului Unic, la dăruirea femeii pentru măreţele sarcini 
ale momentului şi, mai ales, la concursul inter-insular, unde Capricia trebuia 
să iasă de fiecare dată pe primul loc, şi chiar ieşea. Dar câte ştiri de negrăită 
bucurie nu se dădeau la iveală în vremurile acelea! Că un caprician 
născocitor de maşini de zburat a inventat un butoiaş care te ridică în aer, 
însă, ca să nu fie folosit de capricieni pentru a-şi lua zborul spre 
Tramontana, Partidul l-a vândut tramontanilor, să-şi ia ei zborul încoace, 
spre binefacerile Epocii de Aur a Cetăţuii şi spre discursurile de fiecare 
săptămână ale principelui caprician. Că o vacă de rasă străveche a dat atâta 


lapte într-o sâmbătă, cât n-au putut da zece vaci din Glubbdubdrib în 
întreagă săptămâna aceea, deşi fuseseră stimulate pe la ugere cu muzică din 
creaţia unui compozitor renumit. Că un caprician abia scos din spital a ieşit 
pe primul loc la un maraton de câteva sute de yarzi, unde convalescenţii 
veniţi din alte insule au abandonat unul după altul, nefiind împinşi înainte 
de atâta tărie de caracter şi încăpățânare câtă i-au insuflat medaliatului 
tratamentele din insula organizatoare de concurs. Că două universităţi din 
Capricia şi una din Cumingia s-au bătut să acorde în aceeaşi zi titluri 
academice pentru Lady Frusina, ceea ce, în ciuda oricărei evidențe 
neîncrezătoare, chiar s-a putut întâmpla, datorită abnegaţiei cu care au fost 
mânate mai întâi caleştile, apoi barcazul, de către nişte echipe de specialişti 
devotați cauzei capriciene. 

În fine, tot lucruri frumoase şi de apreciere, dar îmi face impresia că 
nici măcar vremea aceea de mari realizări ale insulei n-a cunoscut faza cea 
mai strălucitoare a ştirilor de uimire rodite în Cetăţuia Soarelui, ci doar anii 
de după Marea Răzvrătire. Aceştia au fost ani buni, când harul localnicilor 
pentru întâmplările nemaipomenite a fost despiedicat cu totul, iar 
pamfletele, izbucnite şi ele ca un foc de artificii de-al kitailor, au putut primi 
şi cultiva acest talent, lăsându-l să se împlinească aşa cum niciodată nu 
reuşise el s-o facă de-a lungul istoriei. leşiţi peste noapte dintre opreliştile 
Luminoasei Epoci, locuitorii insulei îmi pare că au trăit un adevărat răsfăţ al 
desfrânărilor democratice, dornici să afle tot ce putea fi aruncat de către 
oricine în curţile şi în casele lor. Nu cred că în regatul Marii Britanii s-ar 
înţelege această sărbătoare ce-ar putea fi numită a Tuturor Veştilor, bună de 
pus în calendar, aşa cum există acolo o zi a Tuturor Sfinţilor şi nimeni nu se 
miră. lar veştile puteau fi aduse sub ochii larg deschişi ai capricianului doar 
de miile de pamflete nou apărute, când fiecare ins din Cetăţuia Soarelui se 
abona la câte zece, douăzeci sau chiar mai mult, cât îl ţineau punga şi 
curiozitatea. Am aflat că umblau atunci bieţii poştaşi cocârjaţi sub saci ca 
Santa Claus al nostru, ducând în fiecare dimineaţă tone de hârtii pe care 
trebuiau să le presare prin cutiile poştale ale insularilor, încât nu e de mirare 
că s-au plâns de nenumărate ori că intră în spital de atâta efort, cerând bani 


mai mulţi şi de la Poştă, şi de la abonaţi, şi amenințând că-şi aruncă sacii în 
Dembowitz dacă nu li se înţelege necazul. 

Nici pamfletarii de după răzvrătire nu mai seamănă cu unii de dinaintea 
lor, cei săritori la poruncă şi dornici de ascultare, gata să scrie ce li se cerea 
pentru ziua aceea şi să-şi risipească în public ideile copiate cu indigoul după 
îndrumările sfătuitorilor de partid. Am aflat că pamfletarul nou era de două 
feluri. Unul mai blând şi surâzător, dispus să-ţi dea tot ce-ţi pofteşti, iar 
uneori mai mult decât atâta, făcând el însuşi pe cocota pe care ai vrea-o în 
pat, glubbdubdribă fierbinte sau troşkoletă cu miere în fofoloancă. Am 
întâlnit pe unii care îşi aminteau cu mare bucurie cum publicaseră cândva 
un pamflet de sfaturi pentru cei cărora nu li se trezea la vreme mădularul, 
oricât i-ar fi strigat deşteptarea — binevoitorii aceştia semnându-şi 
îndrumările cu nume aţâţătoare, de zeițe păgâne, şi făcându-i pe cititori să 
vină în genunchi spre poşta redacţiei cu tot soiul de întrebări legate de ce-ar 
vrea ei să le facă femeilor, că-s capriciene, că-s venetice, şi de ce oare nu 
pot. leşeau ceva bani din osteneala asta, după cum ieşeau şi din osteneala 
celuilalt soi de pamfletar nou, care îndrăgise mai ales vrajbele politice şi 
arăta ca un buldog englezesc, mic, gras şi rău, dar pe care, dacă a apucat să- 
şi încleşteze fălcile într-o bucă de-a ta, nu-l mai smulgi de acolo decât cu 
chirurgul, decupând şi făcând repede uitată partea rămasă ca amintire în 
botul lui mârâitor. 

Dar, dacă stau să mă gândesc bine, lirele cele mai multe ieşeau din 
mângâierea pe creştet a marii dorinţe capriciene de a trăi necontenit senzaţii 
tari. În această privinţă, spre fala lor, pamfletarii locului s-au dovedit de 
neîntrecut, încât mă şi mir de unde or fi învăţat meseria şi, dacă mi-ar sta în 
putinţă, i-aş îndemna şi pe pamfletarii de la Londra să vină cu curaj la 
şcoala aceasta. Poate că universitatea lui Felix-băiatul nu e tocmai străină 
de o asemenea fericit aleasă pregătire, după câte materii noi şi bine 
călăuzite spre nevoile realităţii şi-a vârât în programă. Şi, oricât mi-aş fi 
propus să însemn pe hârtie cât mai multe născociri inspirate din acest gen 
de distracţii folositoare pentru minte, inimă şi învăţătură, va trebui să mă 
rezum la câteva, ca să nu abuzez de răbdarea cititorului. Dintre acestea, 
însă, nu poate să lipsească o ştire care m-a lăsat şi pe mine cu gura căscată, 


fiindcă oricât de lămurit aş fi putut fi în privinţa orătăniilor din curţile 
englezeşti sau de pe unde mi-a mai fost dat să calc prin lume, tot nu mi-aş fi 
putut închipui că găinile din Capricia pot naşte pui vii, cum au observat la 
un moment dat nişte pamfletari puşi pe cercetări amănunțite, iar ca urmare a 
acestei uimitoare înzestrări, pot şi alăpta, întrucât nu s-a mai auzit de vreun 
pui ieşit cu totul altfel decât din albuş şi gălbenuş, şi care să ciugulească 
grăunţe. Dimpotrivă, pamfletarii care s-au dus să vadă cu ochii lor minunea 
în cuibarul unui caprician din apropierea satelor balnibarbe, a găsit la faţa 
locului o găină cu gâtul golaş şi cu un uger micuţ, având trei ţâţe de care 
trăgeau cu nesaţ puii născuţi dintr-o sarcină quintuplă, şi care tocmai pentru 
că erau cam mulţi pentru puterile încă modeste ale ugerului, păreau sortii 
unui viitor nesigur — cel puţin doi dintre ei. 

Au fost şi unii care să spună că o asemenea minunăţie nu putea să apară 
decât dintr-o împreunare conta naturii a găinii cu stăpânul ei, care era într- 
adevăr un ţăran cam posac, însă cu frica lui Isa Lapedat, şi a putut jura la 
tribunal că în niciun caz nu se dădea în vânt după găinile cu gât golaş, 
fiindcă nu erau destul de dezvelite ca să-i stârnească lui poftele, iar dacă i 
le-ar fi stârnit prea mult, le-ar fi tăiat şi le-ar fi zvârlit în oala de supă. 
Pamfletele au întors întâmplarea pe toate feţele fără s-o poată lămuri întru 
totul, dar pentru mulţi capricieni care aflaseră de ea nici nu trebuia făcut 
mai mult. Restul îl făceau ei înşişi, purtând răstălmăcirile din uşă în uşă şi 
adăugând presupuneri fiecare cât îl ducea capul. Şi parcă nici n-ar fi fost de 
ajuns cu ciudăţenia acestui fapt: în scurtă vreme pamfletele au publicat 
informaţii despre nenorocirea abătută asupra găinii de care vorbim, în 
sensul că a început, spre disperarea puilor săi nevolnici, să-i scadă laptele 
de la o zi la alta. Când a rămas cu totul stearpă, proprietarul s-a văzut nevoit 
să alăpteze puii cu biberonul, până când micuţii aceia au dat de gustul ierbii 
şi s-au putut descurca pe picioarele lor. 

Au apărut atunci, în alte pamflete de senzaţie, speculaţii ştiinţifice 
privitoare la moroi, despre care se spune că sunt un fel de morţi fără odihnă 
ce ies noaptea din cimitir şi, rupti de foame, caută orice le-ar putea 
astâmpăra pentru moment poftele disperate. De obicei, nasul lor fin îi 
conducea spre grajd, unde puteau da peste vreo vacă neştiutoare, cu ugerul 


mare cât o pernă şi în care mai rămânea uneori, după mulsul de seară, destul 
lapte cât să se sature şi moroiul. Dar, spuneau unii comentatori din 
pamflete, nimic nu-l împiedica pe moroi să ia la ochi şi ugerul găinii în caz 
că nu găsea vacă în grajd, ci cuibul ei cu puişori abia adormiţi după cină. Şi 
chiar dacă nu s-ar fi săturat atunci din puţinul găsit, putea veni din nou în 
noaptea următoare, şi tot aşa, până când biata pasăre rămânea stearpă, după 
cum spun pamfletele vremii că s-a şi întâmplat. 

Asemenea lucruri n-aveau cum să treacă pe lângă sensibilitatea 
capricienilor fără să lase urme. lar urmele acestea au dus curând la 
descoperirea altor situaţii greu de explicat prin experienţa tradiţională a 
insularilor, însă capabile să le stârnească lor în egală măsură curiozitatea şi 
neliniştea. Dacă moroiul intrat în relaţie cu găina n-a fost prins niciodată, 
alţii, în schimb, n-au avut noroc şi, întrucât s-au legat fără prea multă 
iscusinţă de diverşi oameni nevinovaţi, au sfârşit rău de tot. Am citit despre 
unul, moroi sau strigoi, naiba mai ştie ce-o fi fost, care răspândea teroare 
printr-un cartier mărginaş din Cetăţuia Soarelui, trezindu-se noaptea din 
cimitir şi apărând pe neaşteptate acasă, unde văduva nu mai avea clipe 
liniştite cu el până nu-i aşternea cina pe masă, ca în zilele de odinioară. Mai 
multe nu s-au putut afla, fiindcă, deşi descusută cu pricepere de pamfletari, 
văduva s-a încăpățânat să nu spună. Alt strigoi nu se mulțumea doar cu 
vizite liniştite, făcea tărăboi pe sub ferestrele oamenilor, cânta în miezul 
nopţii la trompetă, încât tot satul acela învecinat cu capitala a trebuit să-şi 
piardă nopţile organizând pânde şi alungându-l, când se întâmpla să i se dea 
de urmă, înapoi în cimitir cu trompetă cu tot. 

Dar strigoii ăştia par să fi fost dintre cei mai paşnici, semănând cu 
fantoma tatălui lui Hamlet şi cu alte fantome care, dinspre Danemarca, au 
dat buzna şi peste regatul Marii Britanii, cuibărindu-se mai ales prin Scoţia, 
pe unde au putut pune ochii pe câte un castel. Aici, în Capricia, există însă 
şi un neam de strigoi însetaţi nu de lapte, ci de-a dreptul de sânge. În limba 
locului, lumea le spune „drăcovani”, după numele unuia dintre principii 
care i-au urmat lui Capricius la cârma Stânii Stânilor, şi care în documentele 
istoricilor e trecut când Vladovan, când Dracovan. Drăcovanii ăştia, din 
câte am auzit, nu se mulţumesc să sperie oameni nevinovaţi trezindu-i din 


somn cu trompeta ori târându-şi lanţurile pe scările palatelor de locuit, de la 
etajul ultim până la parter, cum fac fantomele englezeşti prin castelele 
scoţienilor. Pamfletele au scris despre mai multe atacuri la beregată, fie 
asupra unor bieţi neajutoraţi căzuţi prin dositurile întunecoase de lângă 
speluncile unde apucaseră să se îmbete până rămăseseră fără grai, fie asupra 
unor colege de-ale distinsei demoazele Nora Dulcişora, ademenite cu 
sclipiri de lire pe lângă statuile din parcuri. Una dintre nefericitele acelea, 
care o dată reuşise să scape cu fuga (din păcate nu şi a doua oară, când i-au 
găsit trupul în iarbă, despuiat şi complet golit de sânge), a apucat să descrie 
drăcovanul ca pe un mort frumos cu ochii vii şi cu nişte colţi ce nu i se 
văzuseră de la început, fiind ascunși cu grijă sub mustață şi buză, dar care i- 
au ţâşnit ca nişte pumnale îndată ce şi-a deschis gura, stând el ca un 
halucinat cu privirile aţintite la carotida ei. Nu mi-a fost greu să-mi închipui 
cum arătau, amintindu-mi că văzusem deja faţa unuia pe un tricou cu care 
era îmbrăcat Felix-băiatul în prima noastră întâlnire, la Cap Mamaiana. lar 
Lady Maricika mi-a spus că într-o vreme nu trecea o săptămână fără ca 
pamfletele să mai descrie o astfel de întâmplare sângeroasă, de nu mai 
îndrăzneau capricienele să iasă din casă după lăsarea serii, ca să nu dea 
cumva cu ochii de vreun drăcovan, ori mai degrabă să nu dea drăcovanul cu 
ochii de ele. 

Tot din pamflete s-a aflat cum poţi scăpa de drăcovanii ăştia fioroşi: 
înfigându-le cu sete în inimă un ţăruş bine ascuţit, lucru ce le-a reuşit de 
minune unora care se săturaseră de câte răutăţi le făcuse drăcovanul de pe 
strada lor. Nu putuseră să-l prindă, oricât îl pândiseră în grup mai multe 
nopţi la rând, până când cuiva i-a venit în minte că nu putea fi decât un 
vecin mort cu o săptămână în urmă şi îngropat cu un popă beat. Luminaţi, 
oamenii i-au căutat în noaptea următoare mormântul, l-au dezgropat zorit, 
pe lună plină, şi îndată ce capacul a fost tras deoparte, s-au repezit cu parul 
ascuţit asupra răposatului, luptând din greu cu putoarea de cadavru ce se 
ridica peste ei din sicriu, încât le întărea convingerea că se aflau pe drumul 
cel bun şi că din momentul acela aveau să scape de necazuri. Din păcate, 
necazurile lor mari abia atunci urmau să înceapă, căci luna plină foloseşte 
nu doar moroilor în plimbările lor vinovate printre cei vii, ci şi poliţiştilor 


aflaţi în rond. Atraşi de umbrele săpătorilor pe tăcute, putuseră să-şi facă 
apariţia chiar pe când capricienii aceia de ispravă se ocupau de drăcovan, 
părându-le oamenilor legii că-i buzunăreau costumul de mort, ceea ce le 
dădea lor dreptul să-i aresteze ca jefuitori de cadavre. Lucru greu de negat, 
întrucât unul dintre săpători nu putea să explice de ce purta două lanţuri de 
aur la gât, iar altul, de ce aruncase prin iarbă mai multe inele despre care 
spunea că habar n-avea cum crescuseră acolo. Asta îmi arată mie cât de 
uşor poţi să ajungi, în Cetăţuia Soarelui, din cititor de pamflete, chiar 
personaj al pamfletelor de senzaţie, fiindcă a doua zi tot oraşul vuia de 
întâmplare, încât nu mai puteai şti care era drăcovanul adevărat. 

— Să fi văzut, măi Lemuel, ce-a mai fost şi când cu gaura neagră! mi-a 
zis Master Dinu într-o zi, când apucasem să afirm că drăcovanii ăştia din 
Capricia sunt nişte ciudăţenii cum nu s-au mai văzut în Marea Britanie, 
bătându-mă gândul să fac şi despre ei o comunicare la Academia Regală, 
când mă întorc. 

Nici despre vreo gaură neagră nu cred să se ştie la Londra, dacă n-o fi 
cumva vreo fundătură oribilă de pe lângă cheiurile Tamisei, ori vreun nume 
de speluncă marinărească, unde trebuie să ai mult curaj ca să intri şi 
niciodată nu poţi fi sigur că mai şi ieşi viu. Nici gazdele mele nu m-au putut 
lămuri prea bine, spunându-mi totuşi că gaura lor neagră se deschide mai 
mult prin cer, iar câteodată, când o ia razna, mai apare şi pe Pământ, ori prin 
pământ, de înnebunesc pamfletele şi-i înnebunesc şi pe cititorii lor, de la un 
capăt la altul al arhipelagului. Ceea ce pentru mine e o dovadă că 
nenorocirea asta umblă mai mult prin capetele oamenilor, dar poate că şi 
prin lumile de dincolo de orizont. 

Am aşteptat să se întoarcă Felix-băiatul de la o discuţie de afaceri — ce 
afaceri nu l-am întrebat, mi s-a părut că nici nu vrea să se ştie şi nici nu se 
cuvine. În casa aceea el era specialistul în cer, din moment ce mai 
frunzăreşte din când în când o carte de astronomie. A căutat pe undeva, pe 
la mijlocul jerpeliturii, şi mi-a arătat niste desene din care am înţeles mai 
nimic, decât că-i vorba de o stea străpunsă de o ţepuşă de lumină şi care îşi 
roteşte ţepuşa în aşa fel încât face nişte pâlnii lungi, şi sus şi jos, iar din 
mişcarea asta se deschide gaura neagră, despre care iarăşi n-am priceput 


mare lucru, decât că-i o fundătură unde orice intră se duce la dracu, fiindcă 
nici lumina nu mai are putere să iasă de-acolo, ca dintr-un butoi fără fund. 
Ori mai degrabă dintr-unul pe deplin înfundat, aşa că vai de cine nimereşte 
acolo, că-i definitiv pierdut! Asta da, asta am înţeles-o, şi cred că nici nu 
trebuie mai mult ca să-ţi dai seama că nu-i deloc de glumit cu gaura neagră, 
indiferent ce-o fi ea, unde-o fi ea şi ce are cu tine: important e ca tu să nu ai 
nimic cu ea şi să fugi cât te ţin puterile când ţi se nimereşte prin preajmă, cu 
pâlniile ei sugătoare şi cu ţepuşa de lumină rotită, de-ţi vine ameţeală şi ţi se 
taie genunchii dacă întârzii fie şi câteva clipe cu ochii boldiţi la minunea ei. 
Păţeşti ca femeia lui Lot din Biblie, care, din prea multă curiozitate, a intrat 
şi ea într-o gaură fără întoarcere, dar albă, că era plină de sare. 

Dacă mie, care sunt doctor de flotă şi onorabil cetăţean al regatului 
Marii Britanii, mi-a fost totuşi atât de greu să mă lămuresc cu un fenomen 
atât de complicat precum gaura neagră, vă puteţi da seama ce putea înţelege 
un caprician de rând, ba chiar şi un pamfletar din Cetăţuia Soarelui, care o 
fi avut el bunăvoință la învăţat măcar cât cititorii lui, dar nu avea timp. 
Grăbit să-şi însăileze articolele de pe-o zi pe alta, îmi pare că învăţa, cum se 
spune, din zborul păsării şi după ureche, ceea ce-i un lucru bun dacă-l 
compari cu cine nu vrea să înveţe chiar nimic. Dar e şi lucru rău, dacă te 
gândeşti că mai şi uiţi repede ce-ai învăţat în fugă şi la suprafaţă, încât ce 
scrii azi se bate cap în cap cu ce-ai scris ieri, iar despre ce-ai scris cu două 
săptămâni în urmă nici nu-ţi vine să-ţi mai aminteşti, dai din prima vina pe 
altul. Tot buchisind în cartea lui de astronomie populară, Felix-băiatul a 
ajuns la concluzia că găurile negre sunt mai ales stele hămesite, care sorb 
tot ce întâlnesc în jurul şi în calea lor, planete proprii sau de-ale altora, 
înmormântate ca nişte căcăţişuri de muscă în gropile acelea uriaşe, în ciuda 
regatelor şi imperiilor înfloritoare de pe suprafaţa lor. Dar pamfletarii care 
n-au astronomii populare la căpătâi mai vorbeau şi de nişte găuri negre mici 
cât vârful de ac, tot atât de hulpave ca şi stelele cu ţepuşă de lumină, şi care 
pot să-ţi apară oriunde, în curtea casei, în tronul cu apă din baie, ori — 
ferească Isa Lapedat! — chiar sub patul unde dormi şi visezi, ca să nu spun 
nimic mai mult. 


Unii şi-au amintit că pe mare, între insulele Oregan şi Cumingia, există 
un triunghi unde în decursul timpului s-au pierdut fără urmă numeroase 
pirogi de pescari, legând imediat întâmplările acelea de o gaură neagră 
aflată pe fundul oceanului şi care îşi suge victimele prin nişte sorburi 
învârtejite, dar numai când are ea chef. Iar alţii, mai înfigăreţi şi mai dedaţi 
pândelor cercetătoare cărora ei le spun în limba capriciană „investigaţii”, au 
descoperit că undeva, la poalele vulcanului Kilaluea, zis şi Pilaluea, la vreo 
sută de yarzi sub pământ, tramontanii au un atelier secret de făurit găuri 
negre pe care vor să le folosească în războiul cu nepământenii, în caz că 
aceia care îşi lăsaseră steagul înfipt în praful lunar aveau să-şi facă la un 
moment dat apariţia de pe faţa nevăzută a Lunii, cerând arhipelagului să li 
se predea fără condiţii. Mulţi cititori de pamflete socotesc că o asemenea 
tactică e lucru înţelept, speriaţi fiind de ce-ar fi însemnat o invazie de 
nepământeni în oraşele şi prin apartamentele lor, în vreme ce alţii văd acolo 
o înşelătorie de-a guvernantilor, interesaţi să ascundă adevăratele scopuri 
ale experienţelor. Oameni nervoşi, care n-au auzit niciodată în viaţa lor de 
proverbialul nostru calm englezesc, ies mereu să se învârtă în cerc prin faţa 
palatului princiar din Tramontana, purtând tăblițe pe care scrie „Vrem 
adevărul” şi „Jos gaura neagră”. Asemenea demonstraţii mi-a fost dat şi mie 
să văd dinaintea Parlamentului din Capricia, numai că aici militanţii 
împotriva găurilor negre care, oricât de mici să fi fost, puteau absorbi în 
străfundul lor nesăţios întregul arhipelag, mai amestecă printre tăbliţele lor 
şi unele pe care scrie „Hoţii! Hoţii!”, strigând spre ferestrele oarbe şi surde 
măscări în versuri şi pretenţii legate de salariile capricienilor, jumulite şi în 
bună măsură intrate în nişte buzunare de moguli şi miniştri care 
funcţionează mai teribil decât toate găurile negre produse de tramontani la 
un loc. 

Pe un asemenea fond de superstiție capriciană, ne-am trezit într-o seară 
că ne vizitează cunoştinţa noastră mai veche, Rem-tatuatul. În vreme ce eu 
stăteam la taclale cu gazdele, musafirul l-a tras pe Felix-băiatul în bucătărie 
şi s-au pus acolo pe şuşotit. N-a trecut mult până au venit dincoace, 
anunţându-mă că trebuie să plec cu ei, fiindcă Rem are de gând să-mi arate 
nişte prieteni de-ai lui de care o să-mi placă. 


— La ora asta? s-a mirat Lady Maricika, privind pe fereastră 
întunericul de afară. 

Întrucât mă arătasem şi până atunci dornic să cunosc cât mai multe 
lucruri despre insulă, nu m-am codit, ci am fost gata să plec cu ei. Trăsura 
lui Rem era în marginea aleii, mai dichisită ca oricând, tocmai scoasă de la 
un atelier de reparaţii, unde stăpânul ei şi-o dusese cu vreo două săptămâni 
în urmă, după ce-l ciocnise, cum spunea el, „o japiţă de babă de vreo 
patruzeci de ani, care abia atunci învăţa să conducă”. Ne-am urcat în 
trăsură, unde ne aştepta un alt tânăr, chel, dar cu o căciuliţă verde din lână 
împletită, trasă până la rădăcina nasului. Rem mi l-a prezentat ca fiind 
Serafino Ursa, făcătorul de gravuri în serie (ei îi zic, în capriciană, 
„fotograf”) al pamfletului Libertatea învinge. Dar tânărul s-a arătat ofensat, 
ţinând să precizeze imediat că nu mai lucra acolo, fiindcă mogulul său 
slăbise în urma unor jocuri la ruletă prosteşti şi trebuise să-şi vândă 
pamfletul unui alt mogul, mai dat dracului în relaţiile cu angajaţii, însă 
nespus de grijuliu cu banii lui. Ca urmare, mai mulţi lucrători din redacţie — 
cei mai buni, ne asigura Serafino — îşi strânseseră catrafusele şi plecaseră, 
făcând un pamflet nou intitulat Libertatea întotdeauna învinge, şi unde 
ostenea el acum. 

Rem-tatuatul ne-a scos afară din Cetăţuia Soarelui, apucând-o pe un 
drum cotit printre dealuri şi luminat doar de lămpaşele puternice ale trăsurii. 
Luminat şi de lună, fiindcă globul ei turtit stătea spânzurat deasupra 
tufişurilor şi i se vedeau câteva pete pe care cartea lui Felix-băiatul le 
numea mări şi oceane, poate în bătaie de joc, pentru că mie, ca vechi 
marinar, nu mi-a fost dat să văd vreodată o mare sau vreun ocean fără apă şi 
cu fundul plin de praf gros. 

— Rem, scumpule, tu unde mă duci? am întrebat eu nedumerit, văzând 
că ne afundăm în noapte şi printre pâlcuri de copaci care se îndeseau din ce 
în ce. 

Rem nu s-a grăbit să răspundă, lungind cât mai mult secretul, însă 
Felix-băiatul a socotit necesar să-mi spună că era pe acolo, prin marginea 
capitalei, o pădure mai puţin cunoscută, unde se întâmplau mereu lucruri 
ciudate, şi tocmai de aceea obişnuiau să meargă ei şi să se distreze în locul 


acela. Uneori mergeau şi cu fetele, mai mult ziua, dar acum spuseseră că le 
era frică şi rămăseseră acasă. 

— Mie nu mi-e frică deloc, se grozăvea Felix-băiatul. Mai ales că s-ar 
putea să nu găsim nimic din ce ne aşteptăm. 

Nici în ruptul capului n-a vrut însă să-mi spună la ce se aşteptau. Ne- 
am oprit într-o poiană şi am coborât din trăsură, Serafino împovărat de 
aparatele lui de gravat cu fulger de lumină, noi ceilalţi mai uşori, pentru că 
n-aveam nimic de cărat. M-am învârtit o vreme printr-un capăt al poienii, 
aşteptând să văd ce fac tinerii, care şi ei se învârteau, ca şi cum le era greu 
să se hotărască la ceva anume. Ori poate că, sub luna aceea palidă, cercetau 
după miros şi auz ceva ce nu putea fi văzut. 

După câteva minute, amândoi s-au repezit spre un loc unde copacii 
erau năpădiţi de hăţişuri şi i-am văzut că scotocesc pe acolo, mutându-se 
când mai în stânga, când mai în dreapta. Tocmai voiam să le spun că după 
ciuperci era mai bine de venit ziua, când l-am auzit pe Rem exclamând cu o 
voce înăbuşită, agitat, dar nu speriat de moarte: 

— Mi-a dispărut mâna! 

Eu nu vedeam decât că-i dispăruse printre nişte crengi pline de frunziş 
des, din cauza căruia în locul acela era beznă deplină. El, care era mai 
aproape de mâna lui decât eram eu, susţinea că mâna îi dispăruse pur şi 
simplu de la cot în jos, ca şi cum şi-ar fi trecut-o printr-un perete de aer într- 
o lume nevăzută. 

— Care mână? l-am auzit pe Felix-băiatul că întreabă. Aia cu inimă 
străpunsă de săgeată şi cu „Ie iubesc Dora” într-o împletitură de liane? 

Din mormăielile lui Rem-tatuatul am priceput că era chiar mâna aceea. 

— Poate că ar fi mai bine s-o laşi acolo, vorbi în glumă fiul lui Master 
Dinu. Dacă tot v-aţi despărţit şi i-ai pasat-o lui Coco... 

L-am auzit pe Rem înjurând şi am văzut că se grăbea să-şi tragă braţul 
dintre crengi. 

— Nu vrei să încerci şi tu, Lemuel? m-a ispitit Felix-băiatul. 

I-am spus că, din păcate, eu n-am inimi tatuate pe mână, aşa că nu mi-e 
chiar indiferent ce pierd. Eram, totuşi, destul de curios ca să merite să-i trag 
de limbă, şi în felul acesta am aflat de o lume ce s-ar afla dincolo de 


paravanul pădurii, şi care n-are iarbă şi frunziş, ci nisip gol şi umed, după 
câte simt degetele scăpate prin spărtura aceea. 

— Bine, dar de ce vă băgaţi numai mâinile şi nu vă băgaţi acolo capul, 
ca să şi vedeţi, nu doar să pipăiţi pe orbecăite? m-am mirat eu. 

Din răspunsurile lor cam vagi şi ocolitoare n-am prea ştiut ce să iau: ba 
că gaura aceea (bine măcar că nu era neagră!) e prea mică şi nu poate trece 
capul prin ea, ba că nu poţi vedea, fiindcă dincolo-i multă ceaţă, lucru ce 
apare şi în gravurile lui Serafino Ursa, care s-a grăbit să ne prezinte în 
maşinăriile lui braţul lui Rem înconjurat de o ceaţă ca laptele, de nu i se mai 
observa nici urmă din tatuaj. Nu voiau să recunoască, dar le era frică să-şi 
vâre capul într-un loc despre care nu ştiau ce-i, şi pe care până nu demult îl 
cercetau doar cu vârful băţului şi abia de puţină vreme îi apucase 
îndrăzneala să-l pipăie şi cu mâna. Le-am dat multă dreptate, spunând că 
nici eu n-am chef să privesc lumea de dincolo acum, din moment ce o să 
pot face treaba asta până-mi vine greață după ce trec pragul cel mare. Iar pe 
de altă parte, am recunoscut cu un pic de jenă că nu-s chiar atât de curajos 
încât să dau zor să aflu cu un ceas mai devreme ceea ce poate că nu mi se 
cuvine, sau poate-mi face rău, dacă aş vedea eventual lucruri care, prin 
comparaţie, mă dezgustă de viaţa de aici, de pe Pământ, încât să ajung să- 
mi doresc moartea înainte de sorocul ce mi se hotărâse. Aici tinerii 
capricieni s-au repezit să mă corecteze, mirându-se că mă gândeam la 
prostii, când ştie toată lumea că nu de moarte era vorba, ci de lumile 
paralele, cu care în anume locuri de pe planetă avem câte un perete comun 
şi în caz fericit mai găsim şi spărturi, căutând cu răbdare, fără să ne 
descurajăm de greutatea sarcinii. O fi sarcina voastră, le-am spus, şi e bine 
că nu vă lăsaţi descurajaţi, dar sarcina mea e să mă întorc acasă, în iubita 
mea Anglie, iar dacă aş fi sigur că o găsesc dincolo de peretele ăsta de 
crengi printre care scotociţi voi, nimic nu m-ar putea împiedica să vin 
mâine cu un târnăcop şi să lărgesc spărtura, ca să mă pot strecura prin ea şi 
s-o iau la pas în direcţia Londrei, ori cu o barcă pe Tamisa în sus, dacă m-aş 
poticni de fluviul acela, care şi mie mi-e tot atâta de drag cât vă este drag 
vouă Dembowitzul vostru, că altceva n-aveţi. 


Tot filozofând astfel şi pipăind toţi trei pe sub coroanele copacilor, 
printre ramuri de alun şi tufe de spini, n-am apucat să observăm două 
lucruri importante. Mai întâi, că trecuse un ceas bun de la sosirea noastră 
acolo, iar luna se înălţase binişor şi începea să se facă răcoare. Un alt lucru 
de care nu ne-am putut da seama, prea absorbiți de aventura noastră prin 
marginea lumilor paralele, a fost acela că eram pândiţi tot timpul. Nu de 
moroi sau vârcolaci, ci de polițistul din satul de sub pădurea aceea 
minunată, care — aveam să aflăm a doua zi din pamflete — fusese înştiinţat 
„pe căi specifice” că în pădurea din parohia lui se produc cu adevărat 
lucruri de necrezut, bunăoară noaptea, pe furiş, vin hoţii de lemne să taie 
copaci şi pe alese, şi la întâmplare, după cum li se vedea. Acum se vedea 
destul de bine în poiană, iar polițistul, care venise însoţit de paznicul de 
noapte al satului, un caprician cu suman de oaie miţos, şi strângând în mâini 
o bâtă cu noduri menită să-i facă lui curaj mai degrabă decât să le facă 
altora frică, îşi aşezase omul într-un tufiş, pe când el înainta tiptil în pas cu 
noi, pe dincolo de copaci, aşteptând să ne prindă că intrăm în vreun trunchi 
cu securile. Cred că bâjbâiala noastră tăcută prin frunziş îl uluia de-a 
binelea, fiindcă nu astfel lucrează hoţii de pădure, sau cel puţin nu i se mai 
întâmplase lui să dea peste unii ca noi. Pe când el nu ştia ce să facă, iar noi 
nu ştiam de existenţa lui, s-a auzit un zbârnâit tremurat, ca din lumea 
paralelă, iar Rem-tatuatul, îndreptându-şi dintr-o dată spinarea, a rostit cu 
înfiorare: 

— Vin! 

Mi-am amintit că fusesem invitat la întâlnirea cu nişte prieteni de-ai lui, 
iar dincolo de rândul acela de copaci, politistul îşi închipuia şi el că veneau 
alţi tâlhari de codru, cei cu securile, fiindcă asupra noastră nu văzuse nimic 
de felul acesta. Iar în clipa aceea începea pesemne să-şi facă socoteala că el 
şi paznicul de noapte erau prea puţini ca să ţină piept, singuri, la o trupă 
mare. 

De venit, au venit într-adevăr cunoştinţele acelea ale lui Rem (aveam să 
aflu mai târziu că se vedea cu ei pentru a doua oară), dar într-un fel pe care 
nu mi-l imaginasem nici eu, nici polițistul, şi cu atât mai puţin paznicul de 
noapte, care îndrăznea în sfârşit să-şi scoată nasul din tufa unde se pitulase 


pe vine, sprijinit în ciomag ca într-un picior mai puţin tremurător decât 
picioarele lui. Au venit pe sus, peste vârfurile copacilor din marginea 
poienii, într-o caleaşcă ce nu s-a mai văzut, turtită ca o farfurie uriaşă şi 
având de jur-împrejur lumini pâlpâitoare, roşii şi verzi. Zbâmâitul de la 
început s-a făcut tot mai puternic, un fel de şuierat ascuţit, de-mi vibra părul 
din perucă. Apoi, dintr-o dată, sunetul s-a stins, iar caleaşca a rămas 
suspendată la vreun yard deasupra ierbii din poiană, cu luna chiar deasupra 
ei. Au ieşit de acolo trei omuleţi. Nu erau verzi, cum îi arată serialele din 
cutiile de umbre, ci albi la corp şi la faţă, cu mâini subţiri şi capete alungite 
pe care se vedeau nişte ochi mari, rotunzi, şi urechile clăpăuge. 

— Măi, Rem, măi, am apucat să-i şoptesc tatuatului, de care mă 
sprijineam fără să vreau, ca să nu mă clatin. Ăştia n-or fi şi ei nişte 
drăcovani de care scriu pamfletele...? 

În luminile jucăuşe ale acelui lucru mare şi zburător, gurile le apăreau 
mici şi fără dinţi, ceea ce m-a mai liniştit întrucâtva, dar nu întru totul, 
fiindcă prea semănau cu nişte ventuze. Cei trei omuleţi s-au învârtit pe 
lângă farfuria-caleaşcă preţ de vreun minut, dar parcă mai era cine să ţină 
atunci socoteala exactă a timpului! În vremea asta bodogăneau fără grabă în 
limba lor nepământeană, privindu-ne pe rând din lunecarea lor zburată în 
cerc, de parcă nouă ni se adresau. Şi poate chiar ni se adresau, încât mi s-a 
părut că ar fi nedemn de noi să nu le răspundem, salutându-i şi urându-le 
bun venit în poiană. M-am gândit că se cuvenea să le vorbesc eu, ca mai în 
vârstă, dar mi se cam amestecau gândurile în minte şi mă temeam că n-o să- 
mi iasă prea bine discursul, nici măcar în engleza învățată de la mama, 
necum în capriciana în care încă mai făceam greşeli. Apoi am găsit salvarea 
şi l-am împins pe Rem-tatuatul în faţă, să-şi salute el prietenii coborâţi din 
Lună, că nu-i vedea pentru prima oară, cum îi vedeam eu. Numai că şi lui i 
se cam înmuiase curajul şi se trăgea înapoi, gata să mă răstoarne, că era mai 
bine clădit ca mine. 

Şi în vreme ce noi doi ne împingeam unul pe altul, nehotărându-se cine 
şi cu ce să înceapă, s-a întâmplat iarăşi ceva de mirare. Am văzut o arătare 
dând buzna spre noi peste poiană, dintr-un capăt al ei unde luna lumina 
acum un cort pus lângă o zdreanţă de trăsură, aproape o ruină pe roţi. Nu le 


observase nimeni până atunci. Arătarea era o femeie care din fugă îşi 
smulgea părul din cap şi urla cât o ţinea gura: 

— Haoleu, iar au venitără! Săriţi, mânca-v-aş, că-mi iau plodul la 
experienţe! 

Şi în loc de discursul nostru, omuleţii au trebuit să asculte discursul ei, 
plin de ţipete ascuţite şi de văicăreli şi de scrofăieli din care eu, unul, n-am 
putut pricepe cuvintele decât pe sărite. Dar nepământenii aceia fie că le-au 
înţeles, fie că s-au speriat de agitația femeii sau de pietrele şi crengile pe 
care le arunca spre ei, neîndrăznind totuşi să vină prea aproape. Era o 
supusă de mai slabă condiţie de-a regelui Maidan I, rătăcitoare cu cortul 
prin pustietăţile Capriciei, iar din zbierătele ei am putut să-mi dau seama că 
omuleţii îi mai răpiseră un copil cu un an în urmă, de i-l găsise poliţia 
abandonat ca zăpăcit în partea cealaltă a insulei, şi nimeni nu-i putuse spune 
„ce-au făcutără strigoii ăştia cu el”. Dinspre corturi se vedeau acum venind 
gălăgioşi şi bărbaţii familiei, abia treziţi din beţie, dar omuleţii cei albi 
arătau deja că se pierduseră cu firea şi dădeau zor să intre, unul peste altul, 
în farfuria lor zburătoare. 

De parcă n-ar fi fost destul, în momentul acela s-a dezmeticit şi 
politaiul pânditor printre copaci şi, ca să nu fie singur când se repede în 
poiană, a strigat ca un disperat: „Paza! Paza!”, băgându-ne în sperieţi pe 
toţi. Paznicului atâta i-a trebuit pentru ca în tufa lui să se răsucească 
sprinten pe loc şi, părăsindu-şi ciomagul, s-o ia la goană spre satul din vale, 
de-i sfârâiau călcâiele, cum spunem noi în Marea Britanie. Văzându-se 
singur printre atâţia străini întâlniți în pădure, omul legii şi-a zis că nu-şi 
mai putea face altfel curaj decât ridicându-şi muscheta spre Lună şi trăgând 
un foc de-a hăulit pădurea şi toată lumea s-a făcut nevăzută la auzul lui: şi 
maidanaşii, şi omuleţii de pe faţa de dincolo a Lunii, şi noi. Pe când ne 
înghesuiam zoriţi în trăsura lui Rem, am mai apucat să observ farfuria 
nepământenilor ţâşnind de-a dreptul în sus, apoi luând-o razna cu o viteză 
ameţitoare pe lângă locul unde sclipeau, departe, luminile de noapte din 
Cetăţuia Soarelui şi pierzându-se în întuneric. 

A doua zi erau pline toate pamfletele de istorisiri despre întâmplarea 
noastră. Cel mai cumpărat a fost, fără îndoială, Libertatea întotdeauna 


învinge, unde munca lui Serafino Ursa se lăbărţa pe aproape fiecare pagină. 
Celelalte fiţuici au pus în relatările lor gravuri mai vechi şi mai şterse, pe 
care capricienii nesăţioşi de lucruri nemaivăzute trebuiau să le ia ca mărturii 
proaspete de la faţa locului. 


Capitolul 13 


Casa Simulacrelor. Plăcerile nestinse ale culturii. Lemuel vrea 
să ştie unde ar fi ajuns dacă s-ar fi înecat la naufragiu. Din fundul 
mării în fundul Lunii. Alte simulacre interesante, asupra cărora 
poţi medita cu folos. De ce crede povestitorul că o să rămână şi pe 
mai departe misogin. Înghesuială la cutiile cioceskiene. 
Beizadeaua şi ciracii săi. Curtezanul de gemene. O scenă de 
vânătoare care are nevoie de doctor. 


Mai mult chiar decât Academia Arhivelor, m-a impresionat în Cetăţuia 
Soarelui o altă clădire, nouă, construită după linii parcă trase cu compasul, 
ca o jumătate de glob uriaş, cum nu mi-a mai fost dat să văd niciunde până 
acum. Sunt convins că primii care m-ar învinui de minciună ar fi chiar 
arhitecţii din Europa, deşi cred că tocmai ei ar trebui să fie cei dintâi care să 
moară de invidie. Oriunde întrebi de construcţia asta modernă, localnicii o 
ştiu sub numele de Casa Simulacrelor. Din păcate, şi acest cuvânt curios 
lipseşte din engleza vorbită astăzi la Londra, aşa că n-am altă cale decât să-l 
explic după cum mi l-au lămurit capricienii, întrucât e o născocire de-a lor. 
Dar nici chiar lămuririle acelea nu mă mulţumesc, fiindcă să spui despre un 
simulacru că-i o imitație înşelătoare pare a fi doar jumătate de adevăr, sau 
poate explicaţia de care ai nevoie la început şi la care te întorci după ce 
minute în şir ai avut impresia că trăieşti întâmplări adevărate şi te mişti 
printre oameni în carne şi oase. Ca să nu mai vorbesc despre lucrurile pe 
care le vezi aievea, dar mai poţi să le şi atingi, să le miroşi, să le pui pe 
limbă, chiar dacă la urmă nu rămâi cu nimic altceva decât cu amintirea lor 
foarte vie. 

În clădirea asta se găsesc şiruri-şiruri de cutii de sticlă aşezate fiecare 
pe postamentul ei, încât prima dată când am pătruns acolo am crezut că 
nimerisem la muzeu. Toate cutiile aveau câte ceva în ele, potrivit cu titlul 
înscris pe postament, dar lucruşoarele acelea sunt doar nişte nimicuri vag 


prevestitoare pentru ce urmează după ce vâri moneda în crăpătura aflată în 
dreapta fiecărei cutii. Insularilor le place să se plângă întruna că n-au bani şi 
că o duc din cale-afară de rău şi de greu, însă am observat că în Casa 
Simulacrelor mereu e mulţime de lume, de cum se deschide şi până seara 
târziu, când mai ales tinerii ar mai sta, dacă n-ar tot zbârnâi soneriile şi nu i- 
ar da paznicii afară, sfătuindu-i civilizat, dar cu mâna proptită ferm în 
pieptul neascultătorilor, să revină şi a doua zi la deschidere, cu buzunarele 
pline de monede potrivite, întrucât cutiile refuză să dea rest. Nu vreau să se 
creadă că doar tinerii vizitează cutiile de sticlă, fiindcă am văzut şi familii 
mai în vârstă făcând coadă la câte unele, însă e adevărat că deosebiri de 
preferinţe există, şi probabil că aşa şi trebuie să fie. Bunăoară, n-ai să 
întâlneşti prea des bătrâni lângă o cutie care închide în ea o chitară cu 
zbârnâieli asurzitoare, vreo gheată proptită într-o minge plină de semnături, 
sau păpuşi cu corpul pictat şi cu feţele ascunse de măşti, cum se zice că ar fi 
şi cele de carnaval italienesc. Asta în vreme ce mai rar o să vezi perechi de 
tineri dispuşi să intre într-o cutie ce ţine la vedere vreo icoană de-a Sfintei 
Vineri, un hrisov înflorat cu numele vechilor principi capricieni, ori un pian 
în miniatură, despre care până şi Felix-fata, cât e ea de sensibilă, spune că 
muzica asta o plictiseşte de moarte. 

Până la urmă, m-am lămurit că-i vorba de un fel de Enciclopedie 
capriciană, dar nu una solemnă şi gata să te pună în genunchi dinaintea 
subiectelor ei, cum o voia Lordul Cancelar Bacon în Casa lui Solomon, ci 
una mai populară, în care toate sufletele din Cetăţuia Soarelui să se simtă ca 
la ele acasă, iar dacă asta le e plăcerea, ca în casele altora, locuri pe unde n- 
au fost niciodată dar voiau nespus să ajungă, măcar o dată înainte de 
moarte, sau măcar în fiecare zi, dacă posesorii acestor suflete mai au şi 
destui bani de risipit pentru cultura şi distracţia lor. 

Într-o sală unde era cu adevărat mare înghesuială culturală, încât n-am 
putut pune nici măcar un pas dincolo de prag, am aflat că doritorii puteau 
pătrunde în casele de jocuri şi pariuri din Tramontana, fiindcă toate cutiile 
în care se răsfăţau zaruri, cărţi de joc, plicuri cu lire curgând din ele şi 
gravurile fericite ale ultimilor câştigători erau tot atâtea porţi deschise într- 
acolo. Tineri şi mai puţin tineri stăteau îngrămădiţi dinaintea acestor cuburi 


de sticlă cu promisiuni de mare bucurie, aşteptându-şi rândul la moara 
norocului. La ieşirea câte unuia, se stârnea vânzoleală şi alt doritor dădea 
năvală spre crăpătura gata să-i înghită moneda, după care pătrundea în 
paradisul râvnit. Acesta e un fel de a spune, deoarece nu intra decât cu 
mintea, în vreme ce corpul îi rămânea lângă cutie, ca paralizat. Când i se 
termina moneda şi norocosul acela se întorcea spre nerăbdătorii din jur, i se 
citea în priviri fie o mare fericire, fie o tristeţe nemărginită, încât ar mai fi 
vrut să vâre în cutie o monedă nouă, dacă nu l-ar fi înghiontit, bruftuluindu- 
|, alţii care aşteptau la rând. Nu puţini au fost totuşi cei pe care i-am auzit cu 
urechile mele strigând ca nebunii: „Am câştigat! Am câştigat!” şi lăudându- 
se cu sumele mari obţinute fie la jocuri de cărţi, fie la ruletă, fie la nişte 
maşinării cu manivelă, unde la orice smucitură săreau în linie ba o cireaşă, 
ba o banană, ba o ceapă sau un ardei, şi nu câştigai decât dacă legumele 
acestea se aliniau câte trei sau patru; dar nici atunci nu era chiar sigur, ci 
depindea de miza ce fusese pusă în joc. Partea cea mai curioasă pentru mine 
era că toţi câştigătorii aceia, pe care mă aşteptam să-i văd ieşind din cutii cu 
sânul şi buzunarele umflate de teancuri de lire, păreau să nu aibă asupra lor 
mai mult decât avuseseră când intraseră în cazinele din Tramontana, unde 
ziceau ei că au fost şi au jucat. 

M-am lămurit şi mai bine într-o sală alăturată, unde erai îndemnat la 
jocuri mai uşoare şi, fireşte, mai puţin câştigătoare, din care cauză şi 
înghesuiala era mai mică, de-am putut veni mai aproape şi eu. Aici se 
adunau îndeosebi copiii, socotind că aventurile din cutiile acelea erau 
potrivite pentru puterile, mărunţişul şi cultura lor. Dacă aveai noroc, 
nimereai la nişte spectacole de ghicit, unde trebuia să răspunzi la întrebări 
de tot felul şi să ocheşti fără greş pălăria sub care stătea pitit plicul cu bani, 
atunci când se ajungea la momentul ăsta tulburător de minţi şi periculos 
pentru inimă. Am observat însă şi nemulţumire pe feţele unora dintre 
vizitatorii spectacolelor respective, unde s-a văzut, spuneau ei, că poţi 
pierde şi când ştii multe, dacă juriul voia cu tot dinadinsul să audă alte 
răspunsuri şi în cele din urmă câştiga cine trebuia să câştige. Copiii intrau 
mai ales în cutiile unde se câştiga pe capacele sticlelor de suc sau de bere. 
Am fost martor la sfârşitul cu ciondăneli al unei astfel de întreceri, când doi 


băieţi de vreo treisprezece ani, care păruseră destul de buni prieteni încât să 
intre amândoi odată în cutia de sticlă, au ieşit de acolo duşmani, fiecare 
susținând că el găsise capacul de două milioane de lire, prin urmare era mai 
îndreptăţit la câştig decât colegul său. Mai erau şi nişte cutii prin care intrai 
la pariuri pe cai, pe câini, pe cocoşi luptători, ori numai pe mici discuri albe 
şi negre sub care nişte vrăjitori cu mutre de maidanaşi ascundeau cu multă 
pricepere moneda pe care tu urma să n-o poţi ghici. Un gând înţelept m-a 
făcut să nu mă bag acolo, preferând o cutie cu jocuri mai copilăreşti, unde 
se vindeau cartonaşe pe care trebuia să le râcâi ca să găseşti dedesubt 
îndemnul plin de speranţă „Mai trage o dată”. Aşa că am tot tras şi iar am 
tras, până când, obosit şi plictisit, m-am bucurat să văd că scrie pe unul: 
„Destul ai fost norocos, mai lasă-l şi pe altul să tragă”. 

Dar cutiile din Casa Simulacrelor conţin şi alte lucruri, unele de mare şi 
plăcută învăţătură, încât, dacă vrei să cunoşti lumea arhipelagului, sau 
lumea mare a stelelor, nicio piedică nu-ţi stă în cale, cu condiţia să nu apari 
acolo fără moneda potrivită. Eu, ca vechi marinar, am fost atras pe bună 
dreptate de cutiile legate de mare, şi astfel am putut vedea cu ochii mei flota 
capriciană de pe vremea când ea mai exista şi făcea transporturi între o 
insulă şi alta. Am trăit o jumătate de oră (sau cel puţin aşa mi s-a părut) pe 
puntea unei nave mari şi murdare de cărbune, pentru că tocmai o asemenea 
marfă aducea din Cumingia, după cum am putut afla de la unul dintre 
marinari. Soarele se ridicase cam la înălţimea orei zece şi zăpuşeala cea 
mare încă nu începuse, aşa că era minunat să te laşi bătut de briză şi să 
respiri aerul sărat al oceanului, cu ochii la pescăruşii care zburau cârâind în 
jurul navei, semn că porturile Capriciei nu erau prea departe, chiar dacă 
linia țărmului încă nu se distingea limpede la orizont. Am putut s-o observ 
doar după ce-am cerut de la un alt marinar o ciudăţenie de aparat alcătuit 
din două ocheane scurte, legate între ele, şi prin care mi-a spus că poţi privi 
lucrurile din depărtare mărite de zece ori. Chiar aşa şi era: ţărmul mi-a 
apărut în faţa ochilor de parcă n-aş fi avut până la el decât vreo două sute de 
yarzi. Vedeam case clădite de-a lungul plajei, iar într-un golf nişte bărci cu 
pânzele ridicate, gata să iasă la apa mai adâncă şi să manevreze sub vânt. 
Cercetam locurile în speranţa că o să descopăr portul şi instalaţiile lui de 


descărcat cărbune, dar marinarul de la care împrumutasem lucrul acela cu 
lentile măritoare m-a lămurit că portul lor era mai încolo, după 
promontoriu, iar aşezarea la care mă uitam eu era Cap Mamaiana, unde îşi 
făceau de lucru doar turiştii puşi pe huzur. Am fost tare bucuros să aud una 
ca asta şi să pot admira localitatea în tihnă, din largul unei mări liniştite, 
fiindcă atunci când naufragiasem şi mă apropiam de insulă ca o jucărie 
târâtă de valurile agitate sub furtună, nici măcar nu ştiusem că salvarea îmi 
era atât de aproape şi descopeream plaja doar când fusesem aruncat pe ea. 
Am văzut şi câţiva palmieri, poate chiar aceia de lângă spelunca unde mă 
duseseră Felix-băiatul şi prietenii lui ca să-mi pot veni în fire după chinurile 
suferite pe oceanul zbuciumat. Am mai vrut să întreb ceva, însă nu mai era 
nimeni lângă mine. Şeful de echipaj tocmai îşi aduna cu fluierul oamenii pe 
punte, iar aceştia, care cum se găsiseră, unii cu îmbrăcăminte curată, alţii 
transpiraţi şi cu mari pete de murdărie pe tricourile lor, căutau să se alinieze, 
îmbrâncindu-se, ca să audă ce porunci mai avea de dat căpitanul, rămas ca o 
statuie de ceară dincolo de un perete mare de sticlă, în turnuleţul vasului, 
care se profila frumos pe cerul fără nori. Eram foarte impresionat şi fericit 
că ajunsesem să trăiesc clipele acelea de minunată destindere pe mare, cum 
nu mai avusesem de mult. Apoi am auzit un ţârâit enervant, cum erau cele 
de la ora închiderii, şi m-am uitat grăbit în jur, aşteptându-mă să văd şi 
paznicii care te dau afară. N-au mai apărut, însă era ca şi cum ar fi fost 
acolo, fiindcă în clipa următoare m-am dezmeticit lângă cutia în care vedeai 
doar o jucărie de vas bont şi vopsit în negru, câteva grămăjoare de cărbune 
şi o hartă a arhipelagului, având nişte trasee însemnate pe ea cu linie roşie. 
Mi-a fost ciudă că totul se terminase atât de repede, dar mi-am amintit că 
flota Capriciei nu mai exista de mult, aşa că era pur şi simplu o minune că 
mai putusem sta, fie şi atâta cât stătusem, la bordul unuia dintre vasele sale. 

Umblând printre cutiile cu subiecte marinăreşti, am dat peste un 
piedestal pe care scria „Fundul mării”. În cutie era împrăştiat nisip presărat 
cu melcişori răsuciţi şi cu cochilii de stridii, iar prin apa de două palme care 
voia să fie marea pluteau în sus nişte alge din plasticul acela mort ce le 
serveşte capricienilor şi la făcut pahare. Oricum, erau destul de bine lucrate 
în alcătuirea lor măruntă, dar toată marea aceea închipuită, din fundul căreia 


ieşea prova unei corăbii acoperite de nisip, nu putea fi mai mult decât un 
bazin unde să se bălăcească omuleţii din Lilliput. Cum tocmai îmi 
amintisem de naufragiu, mi-am zis că n-ar strica să vizitez adâncurile 
acelea, măcar ca să-mi dau seama ce-am pierdut atunci când, din voia lui 
Dumnezeu atotputernicul, scăpasem prilejul de a le întâlni cu adevărat. Am 
vârât moneda şi m-am trezit dintr-o dată chiar pe fundul oceanului, lângă 
corabia scufundată, care ar fi putut fi chiar Britannia, dacă nu-mi aminteam 
la timp cum o lovise un val lung cât orizontul, împrăştiind-o în mii de 
bucăţi. M-am temut la început că o să mă înăbuş sub apă, apoi mi-a venit 
inima la loc, observând că respiram tot atât de bine printre peşti ca şi în 
lumea mea de deasupra. Picioarele mi se târau cu greutate prin nisipul ud de 
pe fund, stârnind norişori şi făcând stelele de mare să ţopăie într-o parte şi-n 
alta, ca să nu le strivesc. Am văzut cârduri de peşti, ba chiar şi un nod de 
tentacule ieşite dintr-o crăpătură de stâncă, şi care din fericire nu era 
krakenul, ci doar o caracatiţă obişnuită, dintre cele ce se hrănesc cu crabi şi 
peştişori. Corabia scufundată în nisip arăta ca o umbră mişcată prin lumina 
verzuie a apei, iar dintr-un bord putrezit pe jumătate mă aţintea gura unui 
tun mic, mâncat de rugină. N-am găsit niciun loc pe unde să intri sub punte. 
Pe o scândură de lângă etravă se puteau vedea zgâriate în capriciană — dar 
într-o limbă care mi s-a părut mai veche decât cea vorbită acum — cuvintele 
„stână” şi „floare”. Aveam să aflu mai târziu că era epava unei corăbii de 
luptă care chiar purtase numele de Floarea Stânii, şi fusese scufundată cu 
trei sute de ani în urmă, în lupta navală prin care balnibarbii ocupaseră 
atolul de care am mai vorbit, făcându-i pe cititorii pamfletului Ruşine, 
balnibarbi! să sufere mult şi astăzi pentru umilinţa aceea, încât îi mai 
consolau doar îndemnurile din Eliberaţi atolul, celălalt pamflet politic al 
Partidului Moarte Pentru 'Trădători. M-am uitat în sus, în speranţa că doar- 
doar voi vedea atolul care stâmise atâta patimă şi durere în arhipelag, dar n- 
am văzut decât umbra unei vulpi de mare şi mi-am închipuit că mă 
înecasem de-a binelea în timpul furtunii, încât zăceam pe fundul oceanului 
cu mâinile împreunate sub ceafă şi priveam liniştit cum trece arătarea aceea 
uriaşă pe deasupra mea. 


Când mi s-a terminat moneda ce mă trimisese în fundul mării, mi-a 
venit gustul să caut şi alte bătălii navale de care îmi aminteam, şi în primul 
rând pe cea din 1588, mândria tuturor englezilor, întrucât nu numai că ne-a 
salvat regatul de ocupaţia spaniolă, dar ne-a mai şi dat libertatea să bântuim 
de atunci încoace cu corăbiile noastre prin lume. Astfel, dacă e să fiu foarte 
sincer şi cinstit, cum şi sunt, eu însumi îi rămân foarte îndatorat. Ştie orice 
puştan din Londra că, de-a lungul coastei de vest a Irlandei, e plin fundul 
Atlanticului de epavele Invincibilei Armada, care poate că stau şi ele 
îngropate cuminte în nisip, aşteptându-şi vizitatorii, fie că-s spanioli, ca să 
le plângă de milă, fie că-s de-ai noştri, să se umfle în pene şi să se 
întărească în convingerea că o să le dăm şi olandezilor un şut zdravăn în 
dos, scoţându-i din Noua Olandă şi punând în continentul acela austral 
bazele unui temeinic dominion al Coroanei. Nu că aş fi altfel acum decât 
omul de pace care, în călătoriile anterioare, a refuzat să-i subjuge în numele 
oricui, şi chiar în numele Marii Britanii, pe pitici, pe uriaşi, pe tembelii din 
Laputa, sau măcar pe caii vorbitori care în înţeleapta lor limbă nechezată se 
numeau între ei „houyhnhnm-i”. Dar pe navigatorii olandezi chiar nu pot 
să-i văd în ochi, considerându-i cei mai făţarnici şi mai înşelători dintre câţi 
există, gata să te vândă oricărui pirat din Indiile Orientale, sau japonezilor, 
cărora li s-au băgat înaintea noastră sub piele, încât fac toate afacerile 
necurate din lume, îşi râd de creştinism şi ne dau cu tifla peste Canalul 
Mânecii, că-ţi vine să trânteşti de pământ cu toate principiile umanitare şi 
să-ţi pregăteşti piciorul pentru ce-am zis mai înainte că are misiunea să facă. 

Dar nu ştiu ce m-a apucat acum cu olandezii, că la 1588 stăteau cuminţi 
sub cizma lui Filip al II-lea al Spaniei, şi tot nouă, care am risipit Armada, 
ne datorează întâmplarea că au putut ieşi de sub călcâi, ca să-şi ridice 
imediat nasul în vânt, cât se poate de sus. Aici, în Casa Simulacrelor, nu lor 
voiam să le caut amintirea, şi nici ducelui de Medina Sidonia, cel care a 
rămas în istorie ca un renumit strateg al dezastrelor navale, ci unui englez 
plin de alese calităţi, mare jefuitor de galioane şi în timpul lui liber, şi sub 
poruncă regală: distinsul şi onorabilul Sir Francis Drake. Îl ştiam dintr-un 
tablou în care poartă ţăcălie şi are un roşu sănătos în obraji, ca stârnit de cel 
mai bun vin de Xeres. Pozează acolo mult prea blând pentru un pirat, dar 


poate chiar şi pentru un proaspăt înnobilat de mâna preabunei regine 
Elizabeta. Aceeaşi mână pe care augusta suverană şi-o ţine, într-un alt 
tablou de la Londra, nu pe capul piratului nobil, ci pe un glob pământesc, ca 
şi cum i-ar arăta privitorului numeroasele locuri ale planetei de pe unde i s- 
au adunat ei diamantele revărsate bogat pe piept, în şiraguri grele şi 
suprapuse. Din păcate, toate aceste amintiri scumpe unui britanic nu le-am 
putut regăsi în cutiile de sticlă din Cetăţuia Soarelui, ci doar nişte hărţuieli 
mărunte de prin strâmtori, pentru care mi-am zis la un moment dat că nu 
merită să dai banii. 

Atunci m-am enervat şi mi-am amintit de Lună. Mi-am amintit că şi 
despre cucerirea Lunii se vorbea în Capricia tot ca de o bătălie, aşa că am 
căutat cutia cu bătălia asta şi m-am trezit în barca de tablă a tramontanilor, 
tocmai când aceştia puseseră cap-compas pe un munte strălucitor în bătaia 
soarelui de amiază — amiaza Lunii, bineînţeles — şi se pregăteau să tragă la 
ţărmul unei mări secate, din cele de care aud că există din belşug pe acolo, 
ferească-ne Sfântul să avem şi noi aşa ceva pe Pământ! La început mi-a fost 
mai greu, înghesuit între cei doi tramontani care cârmeau barca lunară, însă, 
după ce-am dat coate în stânga şi-n dreapta — ceea ce nu cred că i-a deranjat 
prea tare, fiindcă erau îmbrăcaţi în nişte costume umflate de arătau ca nişte 
urşi albi — mi-au făcut şi mie loc, iar pe ultima parte a drumului m-am simţit 
mai bine. Tramontanii vorbeau intenţionat numai între ei, într-o limbă pe 
care nu avusesem ocazia s-o învăţ, iar când am pus şi eu nişte întrebări în 
capriciană s-au prefăcut că nu mă aud. Nu cred că făceau asta din răutate, ci 
mai degrabă ca să-mi arate mie, crezându-mă caprician, că puţin le pasă de 
laudele noastre privindu-l pe cel ce va ajunge primul la Lună, că noi cu ele 
rămânem, iar ei chiar acum debarcă. Gest urât, dar care putea fi înţeles, la 
urma urmelor, de către unul ca mine, străin de întrecerea lor. Deşi, 
indiferent ce-ar fi avut ei cu capricienii, tot n-ar fi trebuit să se poarte ca 
nişte bădărani cu cineva care şi-a plătit cinstit biletul de călătorie şi, prin 
urmare, are dreptul la un pic de respect din partea celor care îl transportă. 

Apoi ne-am văzut fiecare de treabă, tramontanii atenţi să-şi aşeze cu 
grijă barca pe un capăt de câmpie cenuşie, iar eu atent la manevrele acelea, 
care nu prea semănau cu cele ale unei corăbii cu pânze, dar îşi aveau 


pesemne rostul lor. Barcazul de tablă s-a zguduit uşor, oprindu-se din 
mişcare, iar cei doi s-au răsucit unul spre altul cu ochi plini de mulţumire, 
ca să-şi plesnească mâinile bucuroşi, încât, dacă nu mă lăsam repede pe 
spate, m-aş fi putut trezi cu câte o palmă venită din ambele direcţii. Cred că 
le-am spus nişte cuvinte, bravo, măi, aţi făcut-o şi pe asta, sau aşa ceva. Dar 
ei din nou nu mi-au răspuns, de parcă aş fi vorbit cu pereţii acelui barcaz ce 
semăna mai degrabă cu un butoi decât cu o navă ca lumea. N-am mai zis 
nimic, ci m-am uitat şi eu prin gemuleţ la locul unde ajunsesem, necăjit 
întrucâtva că trebuia să-i dau dreptate lui Felix-băiatul şi astronomilor 
populari în ce priveşte pustietatea de pe Lună, şi supărat pe toţi mincinoşii 
care ne promiseseră că găsim aici marea cu sarea, un regat de lunatici gata 
să ne iasă în întâmpinare, aşternându-ne sub picioare, la ieşirea din barcă, 
un covor roşu de felul celui pe care îl văzusem desfăşurându-se în grabă 
spre tronul regelui maidanaş. Tramontanii cercetau şi ei locul, întârziindu-şi 
ieşirea până când s-au asigurat că afară nu-i nicio primejdie. Abia atunci şi- 
au pus pe cap nişte căciuli mari şi străvezii, răsucindu-şi-le până când s-au 
făcut una cu costumele de urs. Apoi au deschis uşiţa şi au coborât unul după 
altul treptele unei scăriţe fixate în partea de jos a butoiului. Călcând cu grijă 
pe stratul gros de praf cenuşiu, au făcut câţiva paşi încoace şi încolo, după 
care unul dintre ei s-a pus pe ţopăit. Sărea cu uşurinţă la patru-cinci picioare 
înălţime, ca şi cum pe Lună greutatea omului, chiar având plumb atârnat de 
picioare, n-ar fi însemnat mare lucru. În sfârşit, unul dintre tramontani a 
observat nu departe lucrul acela de mirare şi, îndreptându-se amândoi într- 
acolo, s-au apucat să-l cerceteze pe toate feţele, nevenindu-le să creadă că 
vedeau ce vedeau. Vorbeau între ei, dar nu-i mai auzeam, poate că din lipsă 
de aer, şi mi se părea că discută doar prin semne. 

Stârnit de întâmplarea asta, m-am hotărât să ies şi eu. Mi-am îndreptat 
tricornul pe cap şi, cu grijă să nu-mi agăţ pulpanele lungi ale vestonului în 
scăriţă, am păşit pe fundul sterp al acelei mări de pe Lună. Frumoşii mei 
pantofi cu cataramă roşie mi s-au scufundat până peste glezne în praful rece 
şi uscat, încât mi-am zis că o să am ce peria de pe ei când termin călătoria. 
În mod ciudat, pe mine nu mă azvârlea Luna în sus ca pe tramontani, poate 
tocmai din cauză că nu aveam plumb legat de picioare. M-am îndreptat spre 


locul cercetat de cei coborâţi înaintea mea, observând că urmele lăsate de 
mine erau mult mai mici decât urmele lor. Dar erau urme de pantofi 
englezeşti, nu lăboanţe de urs tramontan. Privind printre cei doi, am văzut şi 
eu, de aproape, steagul nepământenilor. Avea într-adevăr dungi albe şi roşii, 
am numărat treisprezece, iar dreptunghiul albastru dintr-un colţ al lui era 
plin de steluțe albe în cinci colţuri. Un tramontan tocmai număra steluţele, 
dar eu m-am mulţumit să le apreciez din privire şi mi-am zis că erau acolo 
vreo cincizeci. În clipa următoare celălalt s-a întors spre mine şi a tresărit, 
de parcă abia atunci mă observa pentru prima oară. Cu mănuşa lui mare i-a 
dat un ghiont celui care număra steluțe, iar acela s-a îndreptat din şale şi s-a 
răsucit la rândul său. Nu ştiu ce nu le-o fi plăcut la mine, fiindcă ţinuta mea 
era în ordine, şi tricornul, şi vestonul vişiniu, şi cămaşa cu danteluţe la 
mâneci, poate doar ghetele care nu erau la vedere, fiind scufundate în praful 
lunar. Apoi iarăşi n-am mai fost sigur că mă vedeau, fiindcă s-au întors 
liniştiţi spre steagul înţepenit de ger, luând de la capăt numărătoarea 
steluţelor. Începusem să fiu şi eu foarte curios, dar n-am mai apucat să fac 
vreo mişcare, că am şi auzit ţârâitul acela de sonerie care mă anunţa că mi 
se terminaseră banii băgaţi în cutia de sticlă şi într-o clipă sau două aveam 
să fiu înapoi, în Casa Simulacrelor. De-acum ştiam bine lecţia. Înainte ca 
întinderea Lunii să se şteargă din faţa mea, am mai reuşit să văd pe cerul 
negru o altă Lună, mai mare, spoită în albastru şi verde, şi pe care mi s-a 
părut că desluşesc continentele de pe Pământ. 

Nu pot să laud îndeajuns această comoară de învăţătură care este Casa 
Simulacrelor şi care îngăduie până şi celui mai tolomac caprician să-şi 
cultive mintea cu folos pentru el şi pentru insulă, fiindcă nu-i totuna să fii 
prost şi să nu ştii nimic, sau să fii prost şi să mai ştii câte ceva. Şi încă 
lucruri învăţate chiar la faţa locului, cum se întâmplă când intri în cutiile de 
sticlă, fie şi la întâmplare, darmite atunci când mai şi alegi. M-am plimbat 
mult prin sălile cu exponate, citind etichetele de pe postamente, şi trebuie să 
spun că am fost pe deplin mulţumit de bogăţia şi diversitatea lor: „Înserare 
în  mlaştinile din  Glubbdubdrib”, „Erupția vulcanului  Kilaluea”, 
„Catedralele în trepte din Oregan”, „Balet de maimute şi crocodili”, „Mari 
peşteri troşkolete”, „Pictura pe gheaţă”, „Carnavalul inter-insular”, acestea 


sunt numai câteva subiecte mai generale, dar pot fi înşirate şi altele, 
speciale, precum „Taverna trăsnăilor”, „Concertul de mierlă şi flaut în re 
diez major”, „Cel mai mare cârmnat din arhipelag”, „Băi termale în vin 
spumos”, „Tronuri de ceară” şi aşa mai departe, îţi vine să ameţeşti. O sală 
întreagă era rezervată inventatorilor vestiți şi moştenirii lor nepieritoare, şi 
m-am bucurat să văd acolo, puse la mare cinste, cutiile unor oameni care cu 
mintea lor scormonitoare au construit civilizaţia lumii, ori măcar civilizaţia 
arhipelagului. Am văzut astfel că era onorat inventatorul corăbiilor — un 
caprician, fireşte, care în primii ani ai Stânei celei Mari făurise o plută cu 
catarg şi pânză de sac, lansată cu mult entuziasm pe fluviul Dembowitz; 
inventatorul tunului şi prafului de muschetă — alt caprician, care, din păcate, 
spre sfârşitul vieţii plecase cu invenţie cu tot în insula Tramontana, 
împărțindu-le praf de muschetă şi celor de acolo; inventatorul literelor — 
acelaşi călugăr Azarie pe care l-am mai pomenit când vorbeam de 
principele Stepan, cel tras de păr spre rangul de sfânt; inventatorul tiparului 
— care de data asta era, spre regretul multor capricieni, un călugăr „lemnaş” 
din Balnibarbia rivală; inventatorul lucrărilor în metal — iarăşi spre regretul 
capricienilor de viţă veche, un maidanaş din neamul făuritorilor de tingiri; 
inventatorii vinului, al zahărului şi al mătăsii din viermi. M-aş fi aşteptat ca 
măcar acesta din urmă să fi fost viermele însuşi, cinstit ca atare pentru 
binefacerile născocirii lui, dar era tot un caprician norocos, care cu câteva 
sute de ani în urmă se trezise cu dudul din curtea casei lui năpădit de viermi 
hămesiţi de frunze şi, în loc să-i scuture cu greață şi să-i dea la găini, i se 
făcuse milă de ei şi-i lăsase în pace, iar aceştia, drept recunoştinţă, îi 
umpluseră dudul de gogoşi ca de nişte fructe nepământene. Veneau mulţi de 
departe să se mire de minune, dar şi de ceea ce credeau unii că fusese 
aiureala contemporanului lor, urmată de o aiureală şi mai mare când l-au 
găsit culegând gogoşile din dud împreună cu toată familia şi, tot în aceeaşi 
formaţie, trăgând cu grijă, pe gheme, firele din gogoşi. 

Mărturisesc, însă, că am dat şi peste surprize neplăcute, când am avut 
curiozitatea să intru în nişte cutii unde se desfăşurau întreceri de-ale 
femeilor, şi nu — cum te-ai fi putut aştepta — întreceri de cântări sau de 
frumuseţe, ci unele de ridicat greutăţi. În Anglia se mai întâmplă să se 


întreacă în ridicări de greutăţi marinarii prin porturi, stârniţi de câştigul în 
shilingi şi în butoiaşe de gin, iar ceilalţi, privitorii, stârniţi de pofta 
pariurilor, care erau tot aşa, pe gin şi pe shilingi. N-am mai auzit însă 
niciunde să fi luat parte la asemenea concursuri femeile, până le-am văzut 
aici, în Capricia. Nu sunt atât de neînduplecat încât să spun că pretutindeni 
în lume doamnele trebuie să poarte moda noastră din Londra, rochii bogat 
revărsate, din stofă sau catifea, bluze încheiate la gât şi cu mâneci umflate, 
care să lase la vedere cât mai puţin din albeaţa neplăcută a pielii. Dar nici 
nu mă aşteptam să dau buzna peste nişte femei aproape goale, cu picioare 
de Hercule şi braţele încordate sub bara de care atârnau într-o parte şi-n alta 
nişte roţi mari de fier. Dacă nu m-aş fi ferit la vreme, una, care tocmai îşi 
scăpase din mâini povara, cred că mi-ar fi rupt gleznele cu greutatea sutelor 
de livre săltătoare pe podium, dar am fost tras repede de mână şi aşezat fără 
o vorbă în primul rând de privitori. Am rămas acolo, speriat, aşteptând ca 
alte şi alte femei, din toate insulele, să vină în faţă, să-şi prezinte corpurile 
cu muşchi de războinici zvâcnind sub pielea lucioasă de transpiraţie şi, 
crăcindu-se cât să poată susţine povara unor greutăţi mereu adăugate, să 
zvâcnească dintr-o dată în sus, cu bara la piept, cu ochii scoşi de efort şi 
obrajii pufăitori ca să-şi facă puteri şi curaj mai departe. Unele mai 
ajungeau să salte roţile acelea de moară deasupra capului, altele nu. M-am 
mirat că publicul din sală părea cucerit de puterea şi frumuseţea lor, încât 
bătea de fiecare dată din palme, cu încântare, şi când femeile reuşeau, 
gemând şi pufăind, să-şi ducă la bun sfârşit cazna nefolositoare, şi când 
dădeau cu roţile de podea şi plecau furioase, probabil înjurând mai rău ca 
bărbaţii. La un moment dat a venit în faţă o glubbdubdribă dintre cele pe 
care capricienii le consideră fierbinţi şi focoase. Era o distinsă huidumă rasă 
pe cap şi cu muşchi de gorilă africană, ţopăind pe loc de nerăbdare să se 
poată repezi la bară şi s-o apuce cu palmele larg depărtate de corp. Când a 
zvâcnit în sus, cu greutăţile clătinate la capetele barei îndoite, i-a pârâit nu 
numai chilotul prea strâmt, ci a pârâit şi ea, aproape ca un tunet în liniştea 
plină de aşteptare ce se lăsase în sală. Am încercat să mi-o închipui pe buna 
mea Mary în locul glubbdubdribei şi trebuie să spun că în momentul acela 
nu prea mă mai trăgea gândul să mă întorc acasă. 


În altă cutie pe care am făcut greşeala s-o vizitez am găsit în plină 
desfăşurare o bătaie între nişte tinere doamne. Erau trei şi nu păreau să ţină 
una cu alta, se băteau fiecare pentru sine, într-o curticică mărginită de 
parâme marinăreşti, unde se dădeau peste cap ca să-şi poată sări mai cu 
putere una alteia în spinare. Se trânteau pe jos în duduit de scânduri, se 
încălecau, trăgându-se sau de picior, să-i ajungă învinsei la ceafă, sau de 
cap, să-i fie adus în spate până la şale. Nici nu ştiu cine şi cum a învins, 
fiindcă, oricât aş fi eu de obişnuit cu suferinţa bolnavilor de orice fel, n-am 
avut putere să rezist până la capăt. Cum nu fusesem eu un prea mare iubitor 
de femei nici până atunci, cred că m-am dezgustat cu totul, încât, ieşind pe 
stradă, mă aşteptam ca fiecare capriciană pe lângă care treceam să înceapă 
să-şi arate muşchii umflaţi, ori să sară asupră-mi şi să dea cu mine de-a 
tăvălita, pocnindu-mi cu zgomot capul de asfalt. 

Tot rătăcind prin clădirea aceea cu acoperiş ca o cupolă, am dat într-o 
parte a ei de un alt loc cu mare înghesuială. Cutiile de acolo începeau cu 
„Acasă la...” şi te invitau să intri în intimitatea unor oameni renumiţi, 
savanţi, politicieni, prezentatori comici ai programelor din cutiile de umbre, 
ba chiar şi feţe ilustre din alte timpuri şi din alte insule. Mărturisesc că mi-a 
tresăltat inima de bucurie că voi putea revedea nişte figuri importante ale 
istoriei, pe care le mai întâlnisem şi cu prilejul unei călătorii mai vechi 
printre oameni pricepuţi la necromanţie. Dar, oricât am umblat să găsesc 
cutiile lui Hannibal, Cezar, Pompei şi mai ales a lui Alexandru cel Mare, nu 
le-am aflat. Erau, în schimb, invitaţii pentru chiliile unor călugări cucernici, 
ale unor boieri patrioţi, iar dacă aveai noroc să treci de grupurile de copii 
aduşi cu şcoala şi aşezaţi la rând, mai mult gălăgioşi decât interesaţi de 
istorie, puteai să-l vizitezi chiar şi pe principele-cioban Capricius în casa lui 
cea nouă, tocmai când bătea în perete cuiul de care să-şi agaţe Balnibarb 
pălăria cu pană de cocoş. Am fost foarte necăjit că insularii aceia nu aveau 
habar de minunatele locuri demne de arătat ale Europei, şi nici de 
personalităţile care i-au construit acesteia istoria şi cultura. Am putut însă, 
din nou, să observ cât de mare rămâne interesul capricienilor pentru 
principele Ciocesko şi familia lui. La casele principelui nici nu puteai spera 
să mai ajungi în ziua aceea, dar poate că nici în zilele următoare, fiindcă am 


aflat că se vânduseră abonamente şi cu trei luni înainte. Alături, o mulţime 
de doamne înconjuraseră cutia anunţată ca „Acasă la Lady Frusina”. Când 
am descusut-o pe una despre motivul râvnitei sale vizite, mi-a răspuns 
oarecum jenată că voia să vadă cu ochii ei colecţia de două mii de pantofi şi 
să scotocească prin garderoba cu blănuri de leopard, atât de rare de când 
Oregania, al cărei nume oficial era Republica Bananieră Oregan, primise de 
la tramontani interdicţie să-şi mai vâneze leoparzii, având în schimb 
libertatea să pună în vânzare, cât doreşte, blănuri de leoparzi artificiali. 

Ca să nu spun cumva că am trecut complet dezinteresat prin locul 
acela, am vârât o monedă lângă inscripţia „Acasă la Nicanor”, unde în cutia 
de sticlă se răsfăţau o butelcă goală cu etichetă de rachiu scump produs în 
insula Tramontana, nişte pui fripţi cu multă vreme în urmă şi îmbâcsiţi de 
praf, precum şi o carte de versuri cu închinăciunea smerită şi linguşitoare a 
lui Anton Pan-Pănescu. Pe acest distins poet de curte l-am şi găsit de altfel 
recitând cu patos din versurile sale, ridicat în picioare lângă o canapea cu 
lucrătură măiastră, în vreme ce principele junior, tolănit pe pernele 
canapelei şi avându-şi cămaşa descheiată până la buric, arunca la ţintă cu 
butelci nedeschise, într-un loc din perete unde era portretul principelui cel 
mare, ori mai bine-zis fusese, fiindcă la intrarea mea nu mai atârna acolo 
decât o ramă strâmbă şi o gravură mototolită, stropită din belşug cu lichide 
trăsnitoare, ale căror urme se vedeau scurse pe perete până jos, unde era 
plin de cioburile sticlelor sparte. Deşi am mărturisit că nu mă atrăgeau 
femeile, pe care — să mă ierte buna şi iubitoarea mea soţie! — le cred nu de 
puţine ori scurte de minte, certăreţe şi gata să sară oricând cu unghiile la 
ochii cuiva, mi-am călcat totuşi pe inimă, intrând şi alături, acasă la 
gemenele Ciocesko. Nu prea auzisem multe despre acestea şi, făcând 
cunoştinţă cu ele în vizita mea de atunci, m-am convins că erau nişte fete de 
treabă, fără ambiţii politice, un pic mai drăguţe ca Lady Frusina, şi iubind 
amândouă, fără invidie şi supărare, acelaşi fante cu figură de actor, dar care 
atunci juca numai pe scena Tineretului Cioceskian. Spre bucuria mea, era şi 
el acolo, aşa că am putut sta de vorbă şi cu toţii laolaltă, şi numai noi doi, 
când gemenele s-au retras, una la baie, alta plecând pur şi simplu, fiindcă 
era programată doar în ziua următoare. lar noi, bărbaţii, am putut astfel să 


ne spunem secretele fără teamă de urechi străine. Pesemne că tânărul acela 
înalt ca un brad şi cu mustăcioară tăiată hoţeşte era convins că nici măcar 
urechile hăitaşilor nu îndrăzniseră să se strecoare în pereţii din jur, sau poate 
că nu-i păsa de ele, fiindcă viaţa din cutiile de sticlă nu putea da înapoi viaţa 
cealaltă, din urmă cu două decenii ori chiar mai mult. Prin urmare, mi-a 
spus fără teamă şi fără sfială ce avea de gând să facă peste puţin timp cu 
gemenele Ciocesko, pe care de altfel le iubea foarte mult şi la fel de tare pe 
amândouă: cum avea să le însoţească în Glubbdubdrib, unde principele le 
dăduse învoire să viziteze celebrele mlaştini cu crocodili de acolo, şi cum, 
odată ajunşi în insula aceea, voia să înşele vigilenţa generalilor hăitaşi 
însoțitori, încât, renunțând cu rupere de inimă la dragostea lui dublă şi 
neconsolată, să fugă în 'Tramontana, unde era convins că o să ajungă mare 
scriitor, sau măcar un hamic compunător de scenarii pentru cutiile de 
umbre. 

Nu mai aveam în buzunar bani plănuiţi pentru ziua aceea şi tocmai mă 
pregăteam să plec, când am dat cu ochii de o cutie sub care scria 
„Vânătoare princiară”. În prima clipă am crezut că tot de Ciocesko se 
vorbea acolo şi era cât pe ce să trec pe dinaintea ei fără să mă opresc. Apoi 
am înţeles că principele vânător era Trosnack şi treaba asta m-a interesat 
foarte tare. Cutia de sticlă din Casa Simulacrelor prezenta câteva vârfuri de 
săgeți, o pălărie verde cu insigne de vânător şi un covoraş pe desenul căruia 
boncăluia un cerb cu coarne rămuroase, făcând curte câtorva căprioare 
adunate la izvor. Mi-am numărat în palmă mărunţişul: mai erau acolo vreo 
cincizeci de penny capricieni şi i-am vârât pe toţi în crăpătura cutiei. De 
banii ăştia n-am mai ajuns la prima parte, ci doar spre sfârşitul vânătorii, 
când principele plecase deja în pripă şi, după câte aveam să aflu, destul de 
furios. În poiană rămăseseră o grămadă de hăitaşi de animale şi vreo şapte- 
opt vânători cu arcurile neîncordate, dar cu privirea încordată spre patul de 
frunziş unde zăcea un Lord Ministru cu pantalonii sloboziţi până la 
genunchi, ca să-l poată tampona de sânge cei care-i stăteau alături. La 
început, crezându-mă simplu hăitaş, n-au vrut să mă lase să mă apropii. 
Aflând însă că eram doctor de flotă, s-au dat la o parte din calea mea, încât 
am putut ajunge lângă suferind. Avea o faţă palidă şi gemea încet, dar am 


observat că se străduia ca, în împrejurarea aceea grea pentru el, să se poarte 
cu demnitate. Am mai aflat şi că principele, atunci când plecase aruncându- 
şi neglijent arcul pe un umăr, mai spusese ceva: „Aşa-i trebuie, dacă stă în 
tufiş şi îşi întoarce kurul spre mine!” De unde deduc că Irosnack luase 
dosul acela ministerial drept porc mistreţ şi slobozise săgeata înainte de-a fi 
putut cineva să-i semnaleze greşeala. 

Despre medicul oficial al vânătorii mi s-a spus că era undeva mai jos, 
pe pantă, şi că zorea să vină încoace. Cu tot respectul, am cerut şi eu voie să 
mă uit la rană. Ceea ce am văzut nu prea mi-a plăcut, dar nici n-am vrut să-i 
alarmez. M-am interesat dacă Lordul Ministru are copii. Un vânător cu rang 
mai mic, despre care am aflat că era secretarul de cabinet, mi-a spus că 
ministrul avea doi, dar mai voia măcar încă pe atâţia. 

— 'Testiculul drept e cam terminat, am observat eu cât se poate de 
cinstit. Dar cel stâng arată bine şi, la urma urmei, ăsta, fiind de la natură mai 
mare, e cel care contează. 

Cu toate durerile lui, l-am auzit pe Lordul Ministru răsuflând uşurat, 
apoi a pornit din nou să se vaite. Lovit brusc de o nelinişte, m-am întors 
spre secretar şi l-am întrebat în aşa fel încât să nu ne audă ceilalţi: 

— Onorate domn, nu cumva doctorul de vânătoare e unul care se 
numeşte Somu, sau Izomu? 

Doctorul nu se numea nici Somu, nici Izomu. 

— Atunci o să-i treacă, l-am asigurat eu privind spre locul unde zăcea 
Lordul Ministru. 

Tocmai la timp, fiindcă soneria care îmi numărase bănuţii începea deja 
să se audă, arătându-mi că nu mai aveam ce căuta acolo. Vizita era 
terminată. 


Capitolul 14 


Lemuel e chemat, în sfârşit, la palatul cel mare al insulei. Cum 
îl primeşte principele Trosnack. Interesul lui pentru naufragiu şi 
pentru partea „cealaltă” a lumii. Povestitorul se simte îndemnat să 
laude Marea Britanie, iar principele laudă Capricia şi capricienii. 
Rosturile complicate ale cârmei, pe mare şi pe uscat. Naufragiatul 
îi dă multă dreptate, dar în felul său. Se fixează o nouă întâlnire. 


Într-o zi a ajuns la mine vestea că principele Trosnack dorea să mă 
vadă şi mă chema la palat. Vestea mi-au dat-o gazdele, fiindcă, atunci când 
sosise mesagerul, eu eram plecat cu treburile pe care mi le găsisem de făcut 
în ziua aceea prin oraş. Au fost nevoiţi să semneze de luare la cunoştinţă şi 
să promită că-mi vor spune de chemarea asta neîntârziat. 

— Eşti un norocos, măi, Lemuel, mi-a zis Master Dinu cu un pic de 
invidie în glas şi i se aburiseră ochelarii de emoție. 

I-am răspuns că nu mă credeam mult mai norocos decât ei, care îl 
vedeau pe principe aproape în fiecare zi, la ştirile de seară. 

— Ei, dar altceva e să-l întâlneşti în carne şi oase, să te strângă la piept 
şi, poate, chiar să te îmbie cu un pahar de gin, a apreciat stăpânul casei. 

Era emoţionată şi Lady Maricika, mai ales a doua zi, când mă pregătea 
pentru întâlnirea de la palatul princiar. Mi-a periat cu grijă tricornul, mi-a 
călcat vestonul, care se cam şifonase de cât îl tot târâsem cu mine prin 
Cetăţuia Soarelui, mi-a lustruit pantofii şi, din felul cum se purtau gazdele 
cu mine atunci, am priceput că toţi capricienii ar fi fost încântați de o 
asemenea invitaţie, chiar dacă-l înjură pe Trosnack, iar unii, sătui de 
promisiunile pe care le tot făcea şi nu se adeverau, o ţin una şi bună, că nici 
nu mai vor să-l vadă în ochi. Dădeau cu pumnul în cutia de umbre, ca şi 
cum ar fi vrut să-l alunge cât mai repede afară din ea, ca să poată începe 
vreun program de cântări lălăite, sau orice altceva. 


Felix-băiatul m-a dus cu trăsura lui până la poarta palatului şi am fost 
foarte bucuros de un asemenea ajutor, temându-mă că de unul singur m-aş fi 
putut rătăci, iar invitaţia era pentru o oră fixă. Acolo, tânărul meu prieten s- 
a scuzat că nu poate rămâne să mă aştepte până termin, căci avea şi el o 
lucrare grabnică de împlinit. l-am zis să nu-şi facă griji pentru mine: dacă 
nu eram zorit, mă descurcam destul de bine prin capitală, deşi prin cartierul 
princiar încă nu mai fusesem până atunci. 

Palatul se vedea în fundul unui parc cu copaci rămuroşi, dincolo de o 
curte pietruită cu lespezi mari şi mărginită de butoiaşe cu pământ din care 
creşteau fie flori bine îngrijite, fie palmieri cu frunze crestate, de felul celor 
pe care îi văzusem la Cap Mamaiana. Treabă care m-a făcut să cred că 
ministrul acela isteţ şi pus pe târguieli năstruşnice putea fi un bun prieten 
de-al principelui. Sau, şi dacă nu era, se simţise obligat să-i dăruiască lui 
Trosnack câteva probe ale deşteptăciunii şi inspiraţiei sale, ca să-şi poată 
vedea mai departe, în linişte, de importuri. 

Poarta cea mare, cu ţepuşe de fier aurite la vârf, era larg deschisă, dar 
mi-am dat seama imediat că nu putea pătrunde oricine prin ea, fiindcă mai 
mulţi străjeri tineri stăteau acolo de veghe, fără arme la vedere, dar cu ochii 
atenţi la tot ce mişca prin preajmă şi făcând semn trăsurilor care veneau 
prea aproape să cârmească şi s-o ia pe alt drum. Nişte capricieni ajunşi 
acolo pe jos au trebuit să-şi arate hârtiile cu peceţi şi invitaţiile ca să li se 
îngăduie intrarea. Asta mi s-a părut mie semn de bună şi grijulie rânduială, 
că doar nu puteau să fie lăsaţi să-şi facă de cap înăuntru şi purtătorii de 
tăblițe pe care scria „Hoţii! Hoţii!” sau „Jos! Jos!” Când am vrut să trec, nu 
mi-au cerut hârtii, ci şi-au îndreptat spinările şi m-au salutat cu palma la 
chipiu, încât m-am simţit şi eu obligat să duc mâna la tricom şi să le 
răspund în felul acela. Eram bucuros că până şi acolo ajunsesem să fiu ştiut 
şi recunoscut după hainele mele de croială englezească şi mi-am zis că-i 
cazul să-mi arăt încă o dată recunoştinţa faţă de Lady Maricika, pentru că- 
mi cususe atât de bine vestonul. Lui Master Capulet n-aveam cum să-i mai 
pomenesc de pantof, cel puţin deocamdată. Nu mă mai văzusem în ultima 
vreme cu el, pesemne se recupera greu după operaţie. Am auzit că 


trebuiseră să-i fixeze femurul cu o tijă şi şuruburi, după o metodă pe care eu 
n-o cunoşteam. 

Am traversat curtea largă, cu ochii la faţada măreaţă a palatului, la 
geamurile prevăzute cu grilaje meşteşugit lucrate şi la uşa înaltă pe care 
urma să pătrund. Mai vedeam şi alte intrări, dar asta, pe unde fusesem 
îndrumat, era cea mai de cinste. Chiar dincolo de ea am văzut, la o măsuţă 
aşezată ceva mai retras, un fel de garderobier care s-a grăbit să-mi ia 
tricornul şi să-l pună într-un cuier. A întins mâna şi după perucă, lucru care 
m-a surprins foarte tare şi n-am vrut să i-o dau, că nu mă simţeam bine fără 
ea; iar la urma urmei era o perucă de stradă, nu una de mare protocol, care 
îşi revarsă pe umeri multele ei bucle pudrate. Am observat apoi că dă să-mi 
ia şi vestonul, ceea ce chiar că m-a nedumerit, fiindcă nu mă puteam vedea 
apărând dinaintea principelui Trosnack doar în cămaşă. Servitorul acela 
săritor s-a scuzat pe când mă dezbrăca, spunând că vrea doar să îndrepte 
cutele ca să arate haina mai bine, ceea ce nu putea să fie adevărul adevărat, 
fiindcă Lady Maricika se străduise cu multă pricepere în dimineaţa aceea la 
mânuitul fierului de călcat. De altfel, omul de la poartă n-a făcut altceva 
decât să-mi netezească în grabă vestonul, dând cu palma mai ales peste 
buzunare, de unde s-a auzit doar clinchet de chei şi zornăit de mărunţiş. Mi- 
a dat înapoi haina, cu un zâmbet cam încurcat, şi abia atunci mi-a venit 
gândul că bărbatul acela o fi fost garderobier de la Hăitaşii Noi, cu sarcina 
de a nu lăsa să se apropie de principe cineva care ar fi ascuns eventual între 
cutele veşmântului său un cuţit sau vreo altfel de armă. Şi treaba asta am 
găsit-o foarte înţeleaptă, aşa că mi-am îmbrăcat fără o vorbă vestonul, m-am 
privit într-una dintre oglinzile mari de pe pereţi şi, mulţumit de înfăţişarea 
mea, am luat-o pe treptele ce mi se arătaseră, urcând spre un salon lung, cu 
multe măsuţe aşezate din loc în loc şi fotolii lângă fiecare din ele. Mai erau 
acolo doi sau trei bărbaţi pe care nu-i cunoşteam, nici n-aveam cum să-i 
Cunosc, poate servitori de-ai palatului, poate alţi hăitaşi noi, treaba lor. Unul 
mi-a arătat grijuliu unde să şed şi să aştept, iar ei s-au aşezat ceva mai 
departe, unde ştiau pesemne că era locul lor. 

Mi-am amintit de obiceiurile de primire de pe la curţile europene, ca să 
nu mai vorbesc de cele din Lilliput şi Brobdingnag, iar faţă de ele am găsit 


că ritualul de la palatul princiar din Capricia era mult mai simplu şi mai 
lipsit de fasoane. Curând şi-a făcut apariţia şi principele Trosnack, înaintând 
grăbit prin uşa din fund şi venind de-a dreptul spre mine. Dacă ar fi fost 
regele Marii Britanii, probabil că nu m-ar fi primit deloc, însă, dacă m-ar fi 
primit totuşi în audienţă, l-aş fi văzut în hlamidă bogată, cu colan de aur şi 
rubine traversându-i pieptul de la un umăr la altul, cu o haină de mătase 
strânsă cu şnur pe talie încât să-i cadă clinii de jur-împrejur, cu pălărie de 
catifea neagră, având pe bor modele făcute din pietre scumpe. Şi în mod 
precis nu mi-ar fi venit el în întâmpinare, ci ar fi trebuit să aştept să-mi 
îngăduie să merg eu mai aproape de el, făcând temenele şi arătându-i multe 
alte semne de supunere. Aşa că nu puteam decât să laud foarte tare în sinea 
mea simplitatea de necrezut a acestui principe excentric, îmbrăcat ca toţi 
capricienii, şi care venea cu capul uşor înclinat într-o parte, ca şi cum ar fi 
privit puţin pe alături de mine, dar cu mâna întinsă să mă salute. În timp ce- 
şi rostea vorbele curtenitoare pe care poate că i le impunea protocolul, l-am 
văzut făcând un semn uşor către unul dintre cei rămaşi mai la distanţă, în 
picioare şi ei, iar acesta a păşit sprinten înainte cu o cutioară neagră, având 
pe capac semnul Capriciei. Principele a deschis-o în faţa mea, a scos de 
acolo o decoratie cu piatră frumos şlefuită pe care se putea citi, aranjată în 
cerc, făgăduiala solemnă „Aşa să ne ajute Isa Lapedat” şi mi-a agăţat-o pe 
reverul vestonului. Am fost atât de surprins de acest gest de bunăvoință, 
încât la început nici n-am ştiut ce să spun. Dar principele m-a luat imediat 
de braţ, conducându-mă cu un gest larg la un alt fotoliu, alături de cel în 
care s-a aşezat el. 

Mi-a spus că aflase mai demult de sosirea mea pe insulă, dar socotise 
că era bine să-mi dea răgazul de a mă obişnui cu Capricia şi cu locuitorii ei, 
ca unul apărut de pe meleaguri necunoscute lui şi, de altfel, necunoscute 
tuturor celor din arhipelag. Acum, însă, când socotea că m-am dezmeticit 
din tulburarea produsă de naufragiu şi înțelegeam cât de cât unde m-a 
aruncat soarta, venise şi vremea să mă cunoască personal şi să schimbăm 
câteva vorbe împreună. 

— Înălţimea Voastră, am spus când mi-a mai trecut surpriza, dar 
Trosnack m-a întrerupt imediat. 


— Hai, nu mă lua aşa! mi-a zis cu un zâmbet şugubăţ, lucru din care eu 
am priceput că nu dădea mult pe adresările protocolare, purtându-se ca un 
principe popular, care are toate motivele să se arate prietenos şi apropiat cu 
cei ce-l alegeau când venea vremea s-o facă din nou, la datele cerute de 
Legea cea mare a insulei. 

— Distinse Principe, am reluat eu, mai coborând puţin din emfaza 
adresării. E o deosebită onoare pentru mine să fiu primit în acest palat 
minunat în jurul căruia se roteşte Cetăţuia Soarelui ca un colier preţios în 
jurul nestematei sale cea mai de vază. Mărturisesc că sunt şi puţin surprins, 
dar în orice caz plăcut surprins, de faptul că persoana mea neînsemnată a 
reuşit să vă câştige atenţia şi neţărmurita bunăvoință, arătată, în modul cel 
mai convingător, şi prin această frumoasă decorație, pe care, cu voia 
Voastră, am de gând s-o duc în iubita mea Anglie când voi reuşi să mă 
întorc acolo, ca o dovadă cât se poate de grăitoare despre existenţa 
arhipelagului şi a acestui popor de capricieni mândri, destoinici, inteligenţi 
şi plini de o caldă atenţie faţă de străini. 

Principele Trosnack mi-a cerut încă o dată să mă opresc din laudele ce 
amenințau să devină un potop, dacă vreau să discutăm lucruri mai omeneşti 
şi mai folositoare amândurora. Ceea ce chiar am făcut, fiind dispus să 
vorbesc de atunci înainte numai despre ce îl interesează pe el. 

— Ştiu că ai naufragiat, mi-a spus. Cunosc şi unele amănunte ale vieţii 
dumitale pe insulă, dar nu mi-e clar încă de unde ai venit, aşa că te rog să- 
mi dai şi mie nişte explicaţii. 

I-am vorbit principelui despre Lumea Veche, despre Europa, care era 
însuşi miezul viu al acestei lumi, despre Marea Britanie, care era fala 
Europei, şi am văzut că mă asculta foarte atent, în vreme ce unul dintre 
tinerii din sala aceea strălucitoare şi viu luminată, pesemne un secretar, 
venise în spatele lui Trosnack cu un carneţel deschis în mână şi îşi făcea 
însemnări din cuvintele spuse de mine. M-am arătat foarte mirat să 
descopăr încă o dată că, în arhipelag, atâtea lucruri ce întrupează civilizaţia 
Pământului nu erau cunoscute deloc şi m-am întrebat ce se putuse întâmpla 
de lumile noastre erau chiar atât de hotărât despărțite una de alta, încât abia 
eu, singur, să fi putut afla de existenţa Capriciei, iar prin mine şi ei de 


existenţa Lumii Vechi. Nici principele nu s-a grăbit să mă scoată din această 
nedumerire, probabil pentru că era tot atât de nedumerit şi el. Ca să-şi poată 
face o părere mai întemeiată pe realitate, mi-a cerut să-i povestesc cât mai 
multe lucruri ştiute de mine, şi chiar asta am făcut. 

Despre iubita mea Anglie am vorbit numai de bine. l-am spus ce 
oameni minunaţi există pe insulele noastre şi ce legi înțelepte avem. Cum 
trăieşte lumea în îndestulare şi cum, pentru darul acesta, cu mic, cu mare, 
supuşii Coroanei nu prididesc să mulţumească zilnic Cerului şi să se roage 
pentru sănătatea celor care îi conduc. I-am vorbit despre calitatea morală a 
compatrioţilor mei, cum nu avem noi denunţători, martori mincinoşi, 
acuzatori, reclamanţi şi sperjuri, în schimb avem miniştri gospodari cu 
bunurile ţării, care nu dorm noaptea de grija felului în care trebuie să 
muncească a doua zi pentru a spori averea regatului şi a-i face pe toţi 
oamenii, indiferent de locul lor în ierarhia socială, să se bucure de ea. Cum 
nu există răzvrătiri şi comploturi, fiindcă guvernanţii noştri au ştiut să le 
scoată la vreme afară din ţară, dirijându-le peste Canalul Mânecii, la 
francezi şi spanioli, ba chiar şi la austrieci şi ruşi, cu care regii acelor 
neamuri continentale se mai înrudesc din când în când. Cum ne-am propus 
să împrăştiem seminţele bunei noastre guvemări transportându-le cu 
corăbiile, la popoarele africane, în Indiile Orientale, ba chiar şi în Indiile de 
Vest, unde întemeiem colonii pe pământurile abandonate de olandezi şi 
spanioli, străduindu-ne să vindecăm astfel rănile lăsate de alţii prin 
vistieriile imperiilor acelui continent răvăşit şi prin sufletele nu mai puţin 
răvăşite ale bieţilor locuitori. I-am vorbit de hămicia şi cumpătarea femeilor 
noastre gospodine, care nici nu ridică greutăţi ca vitele de povară şi nici nu 
se bat ca smintitele prin arene, ci dimpotrivă, îşi cresc cu drăgălăşenie copiii 
în respectul părinţilor lor şi cu teamă de Dumnezeu. l-am vorbit de pastorii 
noştri cuvioşi, care nu fac politică „lemnaşă” de partid, trudind în schimb zi 
şi noapte la lămurirea înţelepciunilor biblice şi la slăvirea lor în lume cu 
deplină smerenie creştinească şi cu cât mai mult folos sufletesc. 

M-am oprit din această frumoasă expunere doar atunci când am 
observat la principele Trosnack o oarecare nerăbdare şi chiar semne de 
nemulţumire. Era nevoit să admită că în Capricia lucrurile nu stăteau chiar 


atât de bine ca în Marea Britanie, şi n-avea cum să ascundă asta, fiindcă în 
lunile de când eram pe insulă apucasem să le văd şi eu. 

— Din păcate, mi-a spus el, noi am plecat la drum, aici în insulă, cu 
moştenirea grea lăsată de Ciocesko şi încă mai avem de luptat cu ea, deşi s- 
au făcut progrese şi se fac în continuare. Economia Capriciei era la pământ, 
oamenii exasperaţi, libertăţile îngrădite. La Răzvrătire ne-am rupt lanţurile 
şi am început să respirăm aerul curat al marii libertăţi. E adevărat că aerul 
acesta tare prieşte unora mai mult şi altora mai puţin, lucru care s-a văzut şi 
încă se vede. S-au făcut sforţări deosebite să ne organizăm, s-au dat legi 
folositoare pentru ţară. E adevărat, iarăşi, că şi legile acestea unora le-au 
folosit mai mult iar altora aşa şi-aşa, dar asta doar din pricină că, în sfârşit, 
s-a înţeles că egalitatea cioceskiană n-a fost niciodată egalitate în adevăratul 
sens al cuvântului, ci o egalitate pe căprării de partid. De Partid Unic, vreau 
să spun. Aceasta, însă, a fost o moştenire de care ne-am scăpat imediat, 
înlocuind-o cu egalitatea pe căprării a mai multor partide, şi mai ales cu cea 
a actualelor partide de guvernământ. 

Am încuviinţat, convins că principele vedea lucrurile dinăuntrul lor, 
putând să le descrie mai bine decât aş fi făcut-o eu, ca străin. Cu toată 
prudenţa şi cu tot respectul, mi-am permis să observ că niciunde în lume 
libertatea nu rezolvă totul, iar când începe să rezolve ceva, atunci rezolvă 
mai mult pentru unii, care-s mai iuți de mână şi mai fără ruşine, în timp ce 
pe alţii, care-s de la natură mai leneşi în mişcări şi nici nu se orientează de 
la bun început, îi face să cadă examen după examen, amânându-le 
rezolvarea pentru mai târziu. Ad calendas grecas, cum spun în Europa 
învățații vorbitori de latină, indiferent din ce neam fac parte, fie că-i Morus 
al nostru, al britanicilor, fie că-i Erasmus care nu se ştie cum s-a putut ridica 
aşa de deştept dintre olandezi, fie că-i unul, Olahus, despre care aud că 
ungurii spun că-i al lor, iar valahii de la Dunăre, dimpotrivă, că nu li-l dau 
nici morţi. 

Furat de discurs, cred că alunecasem puţin de la subiect şi l-am derutat 
fără să vreau pe principele Trosnack. Însă n-a rămas multă vreme în 
încurcătură, ci a recunoscut foarte deschis că nu ştie cine erau „ăia”, iar 
dacă vorbesc de oameni şi lucruri care nu se găsesc niciunde în arhipelag, 


n-are nimeni vreo şansă să mă înţeleagă. Ca s-o dreg, am întrebat dacă 
libertatea asta, care se simte ca o briză venită din larg de ocean în aerul 
insulei, nu cumva unora le-a dat totuşi aripi şi le-a luat minţile, în vreme ce 
majorităţii capricienilor le-a luat minţile în alt chip, ţinându-i pe loc şi 
lăsându-i să se legene în ideea că „merge şi-aşa”, care mi s-a părut mie că-i 
un fel de deviză a lor. Sau poate că mă înşel? 

— Nu te înşeli deloc, iubite naufragiat, a acceptat principele privindu- 
mă fără să clipească şi a adăugat imediat că în Capricia sunt şi isteţi şi 
tembeli, dar că o particularitate a locului face ca felurile acestea de oameni 
să se găsească atât între cei cărora libertatea le-a dat aripi, cât şi între cei ce 
bat pasul pe loc, învârtindu-se în cerc. E adevărat — a continuat Trosnack — 
că marile schimbări i-au îmbogăţit pe unii peste măsură, şi nici nu se putea 
altfel, fiindcă, aşa cum au existat cândva îmbogăţiţi de război, ne-am trezit 
acum cu îmbogăţiţi de răzvrătire, ceea ce e o dovadă că în lume — în lumea 
noastră, a arhipelagului cel puţin — acţionează un tipar social vechi şi 
puternic, iar noi, tocmai pentru că nu vrem să trivializăm deviza populară 
„Merge şi-aşa”, ci să-i dăm chiar mai multă valoare şi strălucire, afirmăm că 
merge şi cu îmbogăţiţii; chiar şi cu tembelii îmbogăţiţi, care oricum n-au să- 
şi poată ţine multă vreme în braţele lor nepricepute bogăţia adunată peste 
noapte, ci ea o să treacă firesc în mâinile îmbogăţiţilor isteţi, deveniți astfel 
şi mai isteţi. Iar în ce-i priveşte pe cei ce se vaită acum de mizerie, şi asta în 
pofida statisticilor făcute de guvern, nu trebuie să le plângă nimeni de milă, 
îşi au şi ei tembelii şi isteţii lor. Cu alte cuvinte, se descurcă. 

Perspectiva era nouă pentru mine. Nu-mi închipuisem că starea socială 
a insulei putea fi atât de complicată, deoarece aceia cu care vorbisem până 
atunci vedeau lucrurile mai simplu, de regulă în alb şi negru, iar principele 
Trosnack vâra în peisaj nu numai griuri, ci chiar şi o frumoasă jerbă de 
culori. Cu gazdele mele apucasem să discut despre nişte sărăntoci de 
altădată care acum erau mari proprietari de ateliere şi de case 
împrumutătoare de bani, iar Lady Maricika nu-i mai scotea din „jeguri”, 
„bandiţi” şi „javre ordinare”. Nu ştiu ce avea cu ei, că nu le văzuse mutrele 
decât în cutiile de umbre. Despre unii, fie bărbaţi, fie doamne pline de 
farmec sentimental şi politic, se ştia că ajunseseră chiar şi în guvern, de 


unde, tocmai pentru că stăteau cocoţaţi atât de sus, îşi puteau roti ochii peste 
toată insula, să nu le scape nimic din ce mai putea fi înhăţat. Mulţi îşi 
făcuseră obicei să-i controleze pe descurcăreţii de sub ei pe la buzunarele 
afacerii lor, cerându-le să împartă bunăstarea proprie cu partidul, ba chiar 
vărsând, la înţelegere, din vistieria Capriciei în buzunarele acelea ce 
începuseră să se umfle precum nişte baloane suflate cu aer cald amestecat 
de-a valma cu lire. „Bandiţii” ăştia mari de care nu mai încăpeau gazdele 
mele şi vecinii lor din cartier pot fi văzuţi în programele serii sorbindu-şi 
fericiţi licorile pe marginea bazinelor de lângă casă, ori stând cu burta la 
soare pe puntea unor bărci scumpe cu pânze, ori „dându-se în stambă” 
(asta-i tot o vorbă pe care Lady Maricika o rostea cu gura ei neiertătoare) 
prin celelalte insule, ei şi nevestele lor guvernamentale. S-au învăţat să 
trăiască vieţile altora, ale unora fără pete şi fără griji, ca îngerii, ridicând pe 
culmi nebănuite lecţia skizofreniei cioceskiene şi aşteptând aplauze de pe 
urma interpretării lor măiestre. Iar bandiții mai mici, care se adună în haite 
ca să facă treburile urâte pentru cei scăpaţi de fiecare dată cu mâinile curate 
din înghesuiala tribunalelor, aceştia se încaieră adesea pentru terenurile 
bântuielilor lor de zi cu zi. Îşi mai taie cu sabia o mână, îşi scot un ochi de 
învăţătură de minte, mai rămâne vreunul lat în mijlocul străzii sau al 
tavernei, numai bun de dus cu întristare la cimitir. Îmi amintesc că am văzut 
şi eu un mort din ăştia, plâns cu mare jale de familie şi de prietenii lui de 
ticluiri în ascuns, dar cel ce se văicărea mai tare la căpătâiul defunctului era 
un adjunct de mogul de partid, care îşi plângea de milă mai degrabă lui şi 
partidului, că pierise un suflet ales şi nu mai era cine să-i aducă mita la 
datele stabilite. 

Am pomenit de toate aceste lucruri încâlcite în discuţia mea cu 
principele 'Trosnack, tocmai din dorinţa mea sinceră de-a înţelege mai bine 
Capricia, iar el clătina din cap cu răbdare şi înţelepciune, gândindu-se 
pesemne la ce răspunsuri să-mi dea. Şi mi le-a dat cu eleganţă şi cu 
demnitate, vorbindu-mi de rosturile cârmuirii în general şi de modesta lui 
contribuţie în această chestiune. Mie, ca om al mării, mi-a cerut să-mi aduc 
aminte cât de greu se conduce o navă, ca să pot admite că nici o insulă nu se 


conduce mai uşor, chiar dacă nu există riscul să se scufunde în ocean, ci 
doar în nesimtirea şi prostia locuitorilor săi. 

— Noi suntem aici pentru ca ăştia să trăiască bine, m-a asigurat 
principele. Dar capricienii, oameni minunaţi şi despre care nu vreau să spun 
că sunt daţi dracului deşi o merită, au în ei sămânţa unui neam de simulanţi. 
Mi s-a spus că mulţi joacă în nenumărate chipuri rolul de om sărac, unii cu 
mult talent, poate şi cu geniu, chiar cu sacrificii demne de laudă, mutându- 
se cu locuitul pe străzi, prin hăţişul parcurilor sau pe sub poduri. Au 
stagiune permanentă şi, ca să le iasă bine rolul ăsta, înfruntă cu mult curaj 
gerul iernii. Mai şi mor, de-i îngropăm pe banii primăriilor. Pensionarii, care 
s-au învăţat în ultima vreme să fie nişte asistați, nu mişcă un deget ca să 
ajute guvernul în sarcina asta dificilă, ba dimpotrivă, s-au înmulţit ca 
furnicile şi încă se înmulţesc într-un ritm de-ţi vine ameţeală când te 
gândeşti la bugetul de insulă. Eu le-am spus domnilor de la guvern să fie 
atenţi şi să facă neîntârziat ceva, că altfel vom fi nevoiţi să apelăm la 
iluzioniştii de circ, să ne împartă ei bugetul şi să-l repartizeze pe diferite 
lucrări în aşa fel încât să-i mulţumească pe toţi şi să nu-i mai văd ieşind în 
stradă cu proteste. Dar parcă-s nebuni, nişte nebuni minunaţi, fără îndoială, 
de vreme ce şi Maidan I, ăla de-şi zice rege, stă cu mâna întinsă să-i 
plătească lui guvernul cheltuielile de lumină şi încălzire, pe motiv că n-are 
cu ce să-şi întreţină un palat aşa de mare şi de important. 

Mi-am dat seama că principele Tosnack părea cucerit de gândul că 
întreaga Capricie era scena unui mare teatru popular, pe care actorii bântuie 
de-a valma, având de la talentul lor din naştere pornirea de a face numai ce- 
i taie capul, şi tocmai de aceea fiindu-i de trebuinţă, acestui mare spectacol, 
şi un mare regizor, care să pună ordine în mişcarea asta împrăştiată. Aici i- 
am dat multă dreptate, convins că ştiu deja la cine se gândea când pomenea 
de regizor, însă n-am putut să nu observ că anumite capete de scenă mai 
scapă uneori de sub controlul artistic, producând impresii nedorite şi 
autorităţilor, şi spectatorului obişnuit. 

— Nu pot să fiu chiar peste tot, mi-a explicat principele cu un regret pe 
care nici măcar nu mai încerca să şi-l ascundă. 


Din răspunsul acesta am putut vedea că nici cârma insulei nu se lasă 
uşor mânuită, iar şederea cuiva la comandă, asemeni căpitanului de corabie, 
pe lângă marile satisfacţii aduse de rol, mai e însoţită şi de unele 
nemulțumiri. Am pomenit de Shakespeare şi mi-am dat seama imediat că 
nici pe ăsta principele n-avea cum să-l cunoască, aşa că l-am descris ca pe 
un mare actor şi regizor britanic, care încă sub ilustra regină Elizabeta 
punea în scenă spectacole ce lăsau Londra cu gura căscată. E drept, însă, că 
numai cu piese proprii, şi nu doar una singură, ci destule încât să n-aibă 
lumea vreme să se plictisească, iar cârcotaşii să aibă vreme, în schimb, să se 
întrebe dacă toate-s ale lui. Cu mult respect, mi-am permis să observ că la 
prima ochire sarcina regizorului din Capricia pare mai simplă, întrucât el nu 
are de pus în scenă decât o singură piesă — e adevărat, mare şi cu riscuri 
enorme dacă va cădea chiar de la premieră. Dar, în realitate, am adăugat, 
sarcina asta se arată şi deosebit de complicată, din moment ce lucrezi cu mii 
şi mii de actori, unii dornici să-ţi asculte sfaturile, alţii nepăsători sau 
ciufuţi, alţii de-a dreptul îndărătnici, ori prea puţin înzestrați pentru roluri 
complicate. Ori, aşa cum bine spusese Lordul Trosnack, simulanţi. 

Principele a ţinut să-mi atragă atenţia şi asupra răsfrângerilor piesei 
capriciene dincolo de țărmurile insulei, întrucât şi restul arhipelagului era 
plin de actori gata să intre în joc, şi nu întotdeauna după regulile regizorului 
de aici, ci după cele din piesele lor, ceea ce devine prilej de hârâială şi de 
enervare. Chiar acum, peste câteva minute — şi pe când spunea asta l-am 
văzut pe principe uitându-se cu o oarecare nerăbdare la ceas — îl aştepta pe 
ambasadorul Troskoletiei ca să-l „tragă de urechi” pentru zumzăiala 
nestăvilită ce cuprinsese insula aceea după o crimă săvârşită de un hoţ 
caprician, şi pe care pamfletarii şi politicienii locului voiau s-o dea drept 
crimă a Capriciei însăşi. În spatele agitaţiei, principele vedea nişte interese 
ale guvernului de acolo, dornic să cumpere ieftin nişte mari ateliere din 
Cetăţuia Soarelui, pe care guvernul caprician anunţase că n-are de gând să 
le dea pe ochi frumoşi, ci după lăudabilul principiu al comerţului: cine oferă 
mai mult şi mai ales cui. 

Am văzut, aşadar, că timpul audienței mele se apropia de sfârşit şi încă 
nu mă lămurisem care fusese rostul ei adevărat. Nu eram chiar atât de naiv 


încât să-mi închipui că principele mă chemase la palat doar ca să-mi 
dezvăluie mie nişte ascunzişuri ale politicii lui. Am înţeles în cele din urmă 
că prezenţa mea acolo era legată de gândul marelui regizor din Capricia de 
a-şi extinde jocul piesei înspre lumea din care venisem eu, iar dacă aşa ceva 
îi reuşea, în mod precis le dădea peste nas troşkoleţilor, dar mai ales 
tramontanilor, arătând că există în arhipelag un trăgător de sfori de care să 
trebuiască să ţină seama mai mult decât binevoiseră s-o facă în ultimii ani. 
Pe când ne ridicam deja în picioare, principele m-a rugat să am răbdarea de 
a schiţa pentru el o hartă a Lumii Vechi, cu care să mă prezint la palat peste 
câteva zile, la o dată pe care am şi convenit-o imediat. 

La despărţire, am observat că unul dintre oamenii aceia care stătuseră 
în sală cuminţi şi fără să scoată o vorbă înainta spre mine cu o tăviţă de 
argint pe care se răsfăţa un cartonaş aurit, având înscrise cuvintele „Marc- 
Aureus Trosnack, principe jucător”. Am luat cartonaşul, am strâns mâna 
întinsă de principe şi ne-am despărţit în cele mai bune relaţii. 


Capitolul 15 


Harta lumii desenată de mână. Lemuel crede că a doua Lună 
copiază exact Lumea Veche. Unde ar putea fi arhipelagul pe 
hartă? Alte lucruri greu de înţeles în Capricia. Ce înseamnă să fii 
jucător, dar şi să nu fii. Nişte moguli mai răi ca drăcovanii. De ce e 
renumit Ciocesko şi după moarte. Gafa lui Gulliver şi supărarea 
lui Trosnack. „Să-ţi fie ruşine!” La ce te poţi aştepta după asta. 


Acasă la gazde, bineînţeles că toţi au tăbărât pe mine, să le spun cum a 
fost. Master Dinu a profitat de emoția momentului şi, fără să mai întâmpine 
de data asta protestele soţiei sale, s-a repezit să aducă de la taverna 
învecinată o găleată de bere. Ne-am răcorit, sorbind din căni şi povestind, 
iar Lady Maricika mă întrerupea des ca să observe cu mulţumire: „Bine i-ai 
zis!” Şi nu doar atâta, ci venea şi cu argumente noi, ca să vedem cu toţii ce 
i-ar mai fi spus din mintea ei principelui, cu îndârjire şi chiar cu mânie, 
dacă ar fi avut ea norocul — iar el proasta inspiraţie — să o cheme acolo în 
locul meu. 

Trecând momentul acesta de plăcută şi totodată înfrigurată discuţie, m- 
am apucat de desenul promis principelui Trosnack. Am stricat pe masa din 
bucătărie mai multe foi de hârtie până să iasă ceva mai ca lumea din harta 
mea, fiindcă n-am fost nicicând un desenator prea bun, iar pe de altă parte 
sarcina mi s-a dovedit mult mai grea de cum o văzusem la început. Lumea 
Veche îmi era, fireşte, mai cunoscută, aşa că am putut schiţa din minte 
insulele britanice şi continentul european, cu pământurile Suediei cocoţate 
în spinare şi cu cele două picioare plimbate prin Mediterana: Italia şi 
Grecia, ba chiar şi o parte din Împărăţia otomanilor. Dar Arabia îmi pare că 
mi-a ieşit cam strâmbă şi nu tocmai la locul ei. Cu Africa iarăşi m-am 
descurcat, că-i ca o plăcintă lăbărţată şi n-are contur complicat, dar nici aici 
nu cred c-am fost prea exact, deşi îi dădusem ocol de nenumărate ori în 
călătoriile mele pe mare. O văzusem însă doar de la nivelul punţii, nu şi de 


sus, cum s-ar zice că trebuie s-o vadă, măcar în mintea lor, întocmitorii de 
hărţi. Greutățile mai mari mi-au apărut în cale pe când mă străduiam să 
schiţez puzderia de insule din Indiile Orientale, Împărăţia Japoniei şi 
pământurile australe, pe care urmaşii nedemni ai lui Erasmus s-ar putea să 
le ştie mai bine, întrucât începuseră să-şi întindă acolo, cu nesimţire, Noua 
Olandă. Nici Lumea Nouă a Americilor nu-mi era tocmai la îndemână, căci 
rar mi s-a întâmplat să am drumuri în partea aceea. I-am desenat conturul 
mai mult în joacă, întinzându-l dintr-un pol în altul, dar fără grijă pentru 
linia ţărmurilor şi pentru proporţii, pentru că nu-mi rămăsese în minte cum 
apărea continentul acesta pe hărţi. lar, pe de altă parte, nici hărţile 
marinăreşti nu-l arătau de fiecare dată la fel, dovadă că şi cunoştinţele 
cartografilor în privinţa lui erau încă vagi. Mai spre marginile Pământului 
desenat de mine rămâneau suprafeţe nesigure, poate inventate de mine fără 
voie acolo unde o fi fost doar ocean, sau nedesenate din pricină că nu ştiam 
ce şi unde să desenez. 

Apoi mi-am amintit ce văzusem în călătoria mea plătită pe Lună şi am 
avut deodată convingerea că răspunsul la toate nelămuririle mele ar putea fi 
acolo. Cu prima ocazie, m-am dus din nou la Casa Simulacrelor, însă fără să 
mai pierd vremea pe la toate ispitele ei, ci îndreptându-mă cu hotărâre spre 
cutia în care două jucării îmbrăcate în costume greoaie stăteau, una în 
picioare, cealaltă sprijinită într-un genunchi, pe o gravură închipuind o parte 
din suprafaţa Lunii, văzută prin ochean. Deşi eram nerăbdător să ajung 
acolo, a trebuit să stau până să iasă un puşti care apucase să intre înaintea 
mea şi părea că aşteaptă cuminte, sprijinit cu coatele de cutia de sticlă, până 
să i se termine lira şi călătoria. După un minut sau două, l-am văzut 
tresărind şi a plecat zâmbindu-mi cam hăbăuc, dar totodată şi cu mare 
mulţumire, cum trebuie să fi arătat şi eu la prima mea descindere pe Lună. 
Acum Ştiam la ce să mă aştept şi, vârât iarăşi între cei doi tramontani din 
barca-butoi, nici nu mi-a mai păsat de ei, i-am lăsat să-şi rostească mirările 
şi întrebările fără să mă străduiesc să le descâlcesc limba. Oricum, mişcările 
lor îmi erau de-acum cunoscute şi am urmărit cu interes, dar nu cu unul din 
cale-afară de mare, cum aşezau barca de tablă pe câmpia aceea cenuşie, 
cum se pregăteau să iasă, ca să ţopăie lipsiţi de greutate prin jurul butoiului 


cu scăriţă şi, în cele din urmă, să dea peste steagul nepământenilor şi să se 
tot uimească de el. I-am lăsat să coboare, dar nu m-am mai ţinut pe urmele 
lor. Păşind imediat şi eu pe treptele acelea de fier, de aici încolo le-am întors 
spatele, fiindcă altceva aveam de făcut. Nici măcar nu m-am îndepărtat de 
uşiţa deschisă a butoiului ce stătea sprijinit pe cele trei picioare ale lui. 
Aveam în mână hârtia pe care desenasem harta acasă şi creionul folosit în 
acest scop: îl luasem ştiind bine că voi mai avea nevoie de el. În stânga mea 
am văzut imediat a doua Lună, cea neobişnuit de mare şi colorată, pe un cer 
negru şi plin de stele îngheţate. Soarele lumina şi el de undeva, din spate, 
dar pe mine nu m-a interesat atunci decât Luna aceea nouă pe care, din 
culori frumoase, apăreau desenate continentele şi mările Pământului. 
Uitându-mă la ele, am înţeles deodată că acolo nu era nicio altă Lună, ci 
chiar Pământul, aşa cum se vedea planeta asta de pe suprafaţa Lunii 
adevărate, pe care, cheltuind doar o liră, ajunsesem şi eu. Ca să nu mă 
trezesc dat afară din cutie înainte de a-mi fi terminat treaba, m-am aşezat în 
praful lunar, cu hârtia pe genunchi, şi aruncându-mi des privirile spre globul 
cel verde-albastru, iar pe alocuri cu şiruri mărunte de nori albi, m-am apucat 
să îndrept liniile desenului după cum apăreau continentele lumii mele 
văzute de pe Lună. Tramontanii nu m-au tulburat nicio clipă, dădeau 
târcoale steagului necunoscut şi-i numărau steluţele, de parcă în felul acesta 
s-ar fi putut lămuri cine le-o luase înainte, şi cred că le plesnea fierea de 
ciudă că, deşi îi învinseseră în întrecere pe capricieni, erau la rândul lor 
învinşi, şi nici măcar nu puteau şti de către cine. 

Când am terminat de mâzgălit pe schiţa mea, m-am ridicat în picioare 
şi am mai rămas o vreme să mă minunez de frumuseţea globului pământesc 
privit de la o aşa mare distanţă. Eram bucuros că, din Lumea Veche, măcar 
eu puteam să-l văd în felul acesta. Şi încă o dată mi-am zis că, la întoarcere, 
degeaba o să jur în faţa Lordului Cancelar că spun adevărul şi numai 
adevărul: cine o să-mi citească povestea despre cum am şezut eu pe Lună, 
cu ochii aţintiţi la mările şi continentele Pământului, n-o să mă mai scoată 
din mincinos şi ipocrit, întrebându-se pesemne ce voiam cu născocirea asta. 
Când, de fapt, eu nu voiam decât să corectez harta promisă principelui 
Trosnack şi să încerc să-mi dau seama, privind din Lună Pământul, cam pe 


unde putea să vină locul arhipelagului, ca să-l căutăm la un moment dat cu 
corăbiile şi să-l descoperim aşa cum am descoperit şi alte ţărmuri 
necunoscute, şi care acum sunt trecute la locul lor pe hărţile marinăreşti. 
Trebuie să spun însă că, oricât mi-am încordat privirile, cercetând Pacificul 
cam pe unde va fi fost în ultimele ei ceasuri nava Britannia, n-am reuşit să 
descopăr decât o nesfârşită pustietate de apă. 

Ajuns acasă, am copiat încă o dată schiţa pe o hârtie curată, având grijă 
să desenez acum liniile ţărmurilor după cum le îndreptasem pe Lună şi, 
bineînţeles, am aşteptat cu nerăbdare să vină ziua noii mele întâlniri cu 
principele Trosnack. N-o să-l mai obosesc pe cititor descriindu-i cum a 
venit ziua aceea şi cum am umblat eu prin aceleaşi curţi străjuite de oameni 
vigilenţi, prin aceleaşi holuri şi săli de palat princiar, pe care deja le 
cunoaşte. Voi spune doar că principele mă aştepta şi el foarte nerăbdător, iar 
harta pe care i-am prezentat-o l-a interesat foarte mult. A zăbovit o vreme 
asupra ei, mirându-se de mărimea continentelor desenate de mine şi 
întrebându-mă una-alta despre lumea aceea nespus de întinsă şi care lui îi 
era complet necunoscută. A dorit să ştie unde era ţara mea şi m-am grăbit să 
pun degetul acolo unde credeam eu că trebuie să se afle Londra. Dar, 
văzând că trag aer în piept de bucurie şi emotie, cred că s-a temut să nu 
încep alt discurs de laudă la adresa iubitei mele Anglii şi a sărit şi el cu 
degetul prin Europa, din loc în loc, încât a trebuit să pronunţ alte nume de 
ţări şi de popoare, pe care principele se străduia să le bage în cap, iar 
secretarul lui nu prididea să şi le însemne în cameţel. A dorit să ştie care 
regate sunt mai puternice, când au purtat războaie şi ce urmări a avut pentru 
ele faptul că le-au câştigat sau le-au pierdut. l-am spus ce-mi aminteam, 
având grijă să scot în lumină înţeleapta strategie a Coroanei britanice, 
pedanteria rafinată a francezilor, cucernicia încăpăţânată şi îngâmfarea 
spaniolilor, superficialitatea italiană, dârzul sentimentalism rusesc, perfidia 
turcilor şi, trebuie să recunosc, i-am apăsat cât am putut pe olandezi, ca nu 
cumva să-i treacă principelui prin minte, dacă vreodată corăbiile lor ajung 
la ţărmul Capriciei, să facă înţelegeri comerciale cu ei, că nu mai scapă fără 
forturi instalate în două-trei locuri pe plajă, cărora olandezii le zic factorii şi 


n-au alt interes decât să-i jumulească până la piele pe toţi cei ce fac greşeala 
să-i primească în ţările lor. 

— Aici ce-i? s-a interesat principele 'Trosnack punând degetul pe 
continentul care, deşi descoperit de Columb, în loc să se numească în chip 
firesc Columbia, se numea America, după numele unui uzurpator de glorii, 
de care nimeni nu-şi mai aminteşte aproape nimic. 

I-am explicat că acolo are toată lumea colonii, luate cu toptanul, dar că 
în vreme ce britanicii se poartă civilizat în coloniile noastre, spaniolii şi le 
jefuiesc pe ale lor pentru ca urmaşii Regelui-Soare să-şi poată plăti datoriile 
la bancheri; dar le jefuiesc în aşa hal, încât ai putea crede că vor să se 
retragă la Escorial cât de repede, lăsând în urma lor pustiu. lar mai la sud 
am recunoscut cinstit că nu ştiu ce este, decât, poate, balene şi pinguini. 

Din câte m-am străduit să-i spun despre lumea cunoscută de mine, cred 
că principele Trosnack a priceput că, în caz de fericită întâlnire a celor două 
lumi, ar trebui să facă înţelegeri cu iubita mea Anglie şi nu cu altcineva. El 
mi-a confirmat, de altfel, că ar face afaceri cu Coroana britanică, dar nu 
orice fel de afaceri, ci numai cu gaz. La început mi s-a părut că n-am auzit 
eu bine. Gaz? Ce fel de gaz? Lordul Trosnack mi-a explicat că-i un gaz care 
arde cu flacără, dacă-i dai foc, şi care a început să se folosească în ultima 
vreme la încălzit. Însă deocamdată doar Tramontana are mijloace să-l scoată 
din funduri de mare, vânzându-l în alte insule cu un preţ care nu-i convine 
lui. De aceea, ar vrea să găsească gaz în altă parte şi ar fi dispus să-l 
cumpere de la regele Marii Britanii, cu condiţia ca ţara asta din Lumea 
Veche să construiască o conductă întinsă pe fundul oceanului până mai 
aproape de Capricia, eventual cu ieşire directă în vreun port al insulei, 
asupra căruia specialiştii urmează să mai discute. 

Mărturisesc că propunerea m-a surprins într-atâta că am rămas fără 
grai. Acum îmi părea rău că-i vorbisem urât pe olandezi, era poate mai bine 
să-l las să se încurce cu ei. Am găsit, totuşi, o ieşire, spunându-i principelui 
că noi, în Anglia, ne încălzim arzând butuci de lemn sau cărbune şi că nu 
ştiu să fie pe-acolo alt gaz decât aerul. Dar acesta, în orice caz, în cantitate 
mare şi îndestulătoare, încât n-ar fi o problemă să dăm şi la export. L-am 
văzut pe Lordul Trosnack privindu-mă ţintă câteva clipe, ca şi cum ar fi vrut 


să afle ce am în minte şi cum trebuia să ia vorbele mele. Apoi s-a întors 
către secretar, i-a întins fără o vorbă harta desenată de mine, iar ca plată a 
grijii şi ostenealilor mele a declarat că-mi stă la dispoziţie pentru orice fel 
de întrebări, în caz că mai voiam să aflu şi alte lucruri despre Capricia şi 
arhipelag. 

Asta şi aşteptam, fiindcă de multă vreme îmi stătea ceva pe limbă. l-am 
amintit că, pe cartonaşul auriu pe care mi-l dăduse la întrevederea cealaltă, 
numele lui era însoţit de o calitate pe care n-o mai întâlnisem în Lumea 
Veche şi în alte ţări vizitate, aceea de „principe jucător”. L-am rugat, aşadar, 
să-mi lămurească aceste cuvinte, obişnuite când le iei pe fiecare în parte, 
dar neobişnuite când ajung să fie puse împreună. l-am mărturisit cu tot 
respectul şi cu multă stimă că, acasă la gazdele mele, îmi trecuse prin minte 
până şi că eticheta aceea putea să se refere la jocul de cărţi, sau — cine ştie? 
— de ruletă, şi că pasiunea asta a Lordului principe era, poate, atât de mare şi 
de importantă, încât şi-o pune în lista de titluri, la fel cum îşi adaugă în 
Anglia rangul de conte şi numele vreunei posesiuni oamenii care, prin 
merite deosebite, sunt înnobilaţi de rege şi li se îngăduie să se prezinte în 
lume cu asemenea lucruri de fală. Mi-era teamă că principele avea să se 
supere de întrebarea mea, dar nu s-a supărat chiar atunci, ci a zâmbit cu 
îndreptăţită superioritate şi a acceptat să-mi răspundă. Mi-a arătat cum 
stăteau lucrurile în Capricia, unde, spre deosebire de ţările europene, 
puterea e foarte exact împărţită între principe, guvern, parlament şi 
judecători, şi cât de sănătos este ca toţi aceştia să-şi vadă de lucrarea lor 
stabilită şi să nu se amestece unul în ciorba altuia. Să trudească necontenit 
împreună pentru ca treburile insulei să nu stea pe loc, iar oamenii să trăiască 
bine. Am fost nevoit să recunosc că în Europa nu s-a putut ajunge la o 
asemenea împărţire corectă şi deştept gândită, încât regii şi principii să 
poată fi controlaţi şi împiedicaţi de a face abuzuri. Drept care ei chiar le fac, 
iar guvernele, parlamentele şi tagma judecătorilor, ştiind asta, uneori zbiară, 
dar de obicei închid gura şi merg aşa mai departe. Până şi în Anglia, am 
observat eu cu mult regret, cine s-a împotrivit făţiş regelui a cam putrezit în 
Turnul Londrei, ori şi-a pierdut în mod tragic capul, ca înțeleptul Lord 
Morus, din moartea căruia n-a câştigat nimeni, însă a rămas păgubită o 


lume întreagă. De aceea, am zis, mi se pare că legea din Capricia este mult 
mai bună, împiedicând abuzurile princiare şi obligându-i pe stăpânii ţării să 
guverneze împreună, prin bună şi frăţească înţelegere. 

— Exact! mi-a dat dreptate principele Trosnack. Şi eu sunt de acord cu 
legea asta şi o respect. Numai că, vezi dumneata, iubite naufragiat, există şi 
riscul ca un mecanism greoi, cum e guvemarea de oameni, să se 
înţepenească tocmai când insula trebuie să facă paşi mari şi sprinteni 
înainte. Şi te trezeşti atunci că principele vrea una, guvernul vrea alta, 
parlamentul vrea zece, iar judecătorii fac cum vor ei, în o sută şi o mie de 
feluri. Unde-i atunci buna conlucrare? Cineva trebuie să-şi asume sarcina de 
a o impune, chiar cu de-a sila dacă nu se poate altfel, iar pentru asta am 
hotărât să nu fiu doar un principe de faţadă, căruia să-i pună guvernul 
portretul în cui pe perete, iar parlamentul să-i primească doar laudele şi să-i 
azvârle criticile pe fereastră. Văzând cum merg lucrurile pe aici, am găsit 
rezolvarea asta care îmi îngăduie să fiu principe la locul meu, după Legea 
cea mare a insulei, dar îmi îngăduie şi să-mi fac jocul printre celelalte 
puteri, pentru simplul fapt că Legea aflată deasupra tuturor nu mi-l refuză. 

Mi-a mai vorbit Lordul 'Trosnak de o sarcină mare de tot, pe care şi-a 
însuşit-o cu bucurie şi ţine de ea cu dinţii. Capricia nu e doar un teatru unde 
se joacă roluri de bogaţi şi roluri de săraci, ci şi un târg al deşertăciunilor 
plin de corupți. Lumea nici nu mai ştie ce să inventeze ca să corupă şi să se 
lase coruptă. Şi nu sunt proşti deloc, afirma principele, la asemenea treburi 
au o minte ascuţită până şi tâmpiţi. 

— L-am prins, de pildă, pe un parlamentar de-al opoziţiei care, pentru 
o promisiune de sprijin de-a lui, pretinsese mită o caleaşcă de ultimul tip 
adusă special din Tramontana. lar ca să nu se vadă pungăşia, a ticluit cu 
ciracii sprijiniți pe ascuns să joace împreună cărţi şi să-l lase pe el să câştige 
la joc caleaşca aceea, de faţă cu martori, iar lucrul ăsta să închidă gura 
pamfletarilor şi să-l scoată pe el cu faţa curată din orice înghesuială la 
tribunal. Păi, dacă nu eram principe jucător, să pot intra şi în chestiuni de 
parlament, spune dumneata cum aş mai fi putut să-l prind, că politicienii 
ăştia se ascund între ei de n-ai cum să mai scoţi vinovatul de pe unde li s-a 
pitit printre picioare. 


Am găsit că exemplul era cât se poate de convingător şi m-am interesat 
dacă a fost condamnat nemernicul acela. 

— Condamnat? Sigur că da, la oprobriul public. A fost tăvălit prin 
scuipat în fiţuici, a fost arătat cu degetul de guvern în programele de umbre, 
a fost târât şi prin tribunale, luni în şir, până să i se poată dovedi nevinovăția 
prin lipsă de probe, iar în cele din urmă s-a săturat şi el de atâtea pedepse şi 
a trecut de la opoziţie la sprijinitorii guvernului, încât n-a mai fost cine să-l 
trimită la închisoare şi nici de ce. 

Principele mi-a mai spus că el însuşi, cu gura lui, pornise o 
încrâncenată luptă împotriva corupţiei, ca să arate capricienilor cine li s-a 
pus de-a curmezişul şi din ce cauză este insula hulită de către toţi ceilalţi 
din arhipelag. 

— Avem în Cetăţuia Soarelui o mână de moguli mai răi ca drăcovanii 
şi mai iscusiţi ca ei în salturi la beregată, aprecia Lordul Trosnack. Unii 
conduc partide care ne atacă zilnic lucrarea, făcându-şi până şi cutii de 
umbre vopsite în culorile lor. Alţii şi-au cumpărat fiţuici proprii, câte două- 
trei, să li se piardă urma ca diriguitori de opinie şi să nu mai ştie bietul 
caprician cine-i împleteşte lui mintea. Alţii spun că n-au nimic cu politica şi 
că tot ce vor ei e să câştige bani cu satira şi umorul, dar îşi umplu 
pamfletele cu caricaturi în care şi Principele, şi Lordul prim-ministru sunt 
arătaţi ca nişte paiaţe. Şi toţi ăştia ne muşcă fără oprire de turul pantalonilor 
ca să ne dea jos, sfidând voinţa populară, care în alegeri le-a arătat foarte 
clar mogulilor sugători de sânge cu cine ţine şi cât preţ mai au ei în ochii 
derutaţi ai capricianului de rând. 

Principele s-a amuzat să-şi amintească nişte lucruri întâmplate în 
campania de alegeri, când fusese pe străzi o bătălie surdă şi mai ales oarbă, 
fiindcă se desfăşura noaptea, să se pună coarne şi mustăţi pe afişele 
adversarilor politici şi să-şi spargă unii altora cutiile de umbre montate în 
faţa sediilor de partid, de unde mogulii sediilor respective îşi ţineau 
discursurile lor mincinoase. 

— Păi crezi dumneata, domnule britanic, că dacă n-aş fi un principe 
jucător i-aş fi putut ţine sub observaţie pe toţi răvăşitorii ăştia de suflete, 
tăindu-le limbile la timp şi arătându-i poporului în toată mârşăvia lor 


strigătoare la cer? Să afle capricienii cine vor să-i conducă şi ce planuri de 
furt şi corupţie ţin ascunse în buzunare şi în sertarele lor de partid! 

Întrucât Lordul Trosnack se încălzise, am reuşit cu greu să-mi fac loc 
cu o replică, aprobând întru totul ideea principelui de a-şi alege duşmani 
dintre moguli, fiindcă, neştiind prea bine ce-ar putea fi ăştia, capricianul 
tinde să-i confunde cu căpcăunii din basme, aceia cu care se luptă pe viaţă 
şi pe moarte Făt-Frumos, dar îi învinge întotdeauna, aşa că soarta bătăliei se 
cunoaşte de la bun început. Mi-am permis să observ că, totuşi, din câte 
aflasem, n-a fost stârpit niciunul dintre mogulii ăştia periculoşi, sau măcar 
să fie alungaţi din insulă, ca nişte corupți fără pereche ce sunt. lar dacă 
timpul trece şi rezultate nu se văd, interesul capricianului pentru subiect 
riscă să se tocească, încât după o vreme degeaba mai fluturi steagul, nu se 
mai adună nimeni sub el. 

— Cum nu sunt rezultate?! a ridicat tonul, aproape ofensat, principele 
Trosnack. I-am rupt în figuri! 

Mi-a mai spus că îi păream influenţat de fiţuicile odioase ale opoziţiei, 
fiindcă în pamfletele pro-guvernamentale scrie limpede că rezultate sunt, 
dar se ţin încă bine la secret, ca să nu se sperie corupţii daţi în vileag înainte 
de vreme şi să fugă de judecată. Şi unde ar putea fugi, cu lăzile lor burduşite 
de lire furate, decât în celelalte insule ale arhipelagului, încât Capricia ar 
ajunge astfel să facă faţă unor noi probleme politice. Pe acestea, 
Tramontana abia aşteaptă să le poată vântura public, argumentând, 
bunăoară, că fiecare insulă îşi are propriii ei corupți, iar Capricia, curăţindu- 
se de moguli şi de marii hoţi, n-ar face altceva decât să-i încarce pe alţii cu 
povara unor nemernici poate chiar mai experţi şi mai fără scrupule decât 
nemermnicii proprii. 

La astfel de complicaţii e adevărat că nu mă gândisem. Am aflat şi alte 
lucruri interesante, căci principele se încălzise de-a binelea şi îşi dezvolta cu 
mult elan strategia. Am aflat, de pildă, că lupta cu corupţia e şi ea, ca 
problemă, mai mult decât apare la prima vedere şi că cei care cer 
guvernului să învingă rapid nu ştiu ce vorbesc. Poate că ar trebui să fim 
fericiţi că avem mogulii ăştia, de partid, de pamflete, de diverse afaceri 
tenebroase — spunea Lordul 'Trosnack — şi să nu ne grăbim să-i strângem de 


gât, fiindcă o asemenea luptă de cursă lungă este folositoare Capriciei şi 
întregului arhipelag. Să ne gândim, adăugase el, de câtă vreme nu mai 
bântuiseră războaie prin insule. După aprecierile lui, înfruntarea şi hărţuirea 
îndelungă a corupţiei fereşte arhipelagul de încleştări mai mari şi mai 
sângeroase, fiind de dorit să ai o luptă mică şi continuă, dar pe care o 
stăpâneşti şi o conduci unde şi cum vrei tu, decât una mare şi care nu ştii 
cum se sfârşeşte, poate bine pentru tine, poate împotriva ta. Aici nici nu 
câştigi, nici nu pierzi, dar cel puţin ştii că asta-i regula şi lucrurile merg bine 
înainte. lar cine vorbeşte de eşecul democraţiei, de pierderea încrederii 
populaţiei, de egoismul guvernanţilor, de elitele de doi bani, de jaful 
generalizat, să facă bine şi să nu mai mănânce atâta rahat cu polonicul! Asta 
o spunea tot principele, că eu, de la mine, n-aveam cum s-o spun. Atâta 
doar că vedeam şi strategia asta deşteaptă potrivindu-se minunat cu teoria 
marelui teatru caprician, pe care Lordul Trosnack o descrisese la întâlnirea 
noastră mai veche. Iar acolo unde alţii, mai nepricepuţi, ar fi fost eventual 
prea lesne dispuşi să descopere doar vorbărie goală, eu vedeam regizorul de 
mare talent, care se străduia să facă în aşa fel încât să-i iasă spectacolul 
insulei cât mai bine. 

Din păcate, nu m-am putut stăpâni, fiindcă prea mă apucase 
mâncărimea la limbă. Am făcut şi câteva greşeli. I-am spus principelui că 
mă bântuiau în continuare nişte gânduri nu tocmai lămurite despre calitatea 
de jucător pe care avusese plăcerea să şi-o înscrie în titlu. Am observat, 
astfel, că e firesc ca jucătorilor să le placă jocul şi chiar să vrea o vreme să-l 
joace după regulile cunoscute de toţi, sau măcar de partenerii de întrecere. 
Dar e cu putinţă, am zis, ca de la o vreme jocul să te prindă atât de mult 
încât să nu mai vrei decât să câştigi, împotriva oricui, chiar şi a partenerilor. 
Am cunoscut unii oameni care, în jocurile lor de tot felul, începuseră să mai 
şi sară peste reguli; ba mai mult, să-şi facă reguli proprii chiar şi în timp ce 
jocul era în toiul lui, reguli pe care le ştiau şi le respectau doar ei. Jocul e 
dat naibii, am declarat eu ca şi cum m-aş fi adresat în calitate de medic unui 
pacient de-al meu aflat pe buza prăpastiei, încercând să-l fac să priceapă că 
nu-i bine unde stă, deci să se retragă de acolo până nu-i prea târziu. Şi i-am 
mai spus principelui Trosnack că văzusem chiar aici, în Capricia, un frumos 


joc de doi în care cei ce se întreceau îşi aruncau mingea peste o plasă, 
lovind-o puternic cu o paletă şi străduindu-se să câştige după ce lovituri 
măiestrite reuşeau să-şi dea unul altuia. A fost frumos şi am apreciat foarte 
mult jocul ăsta deştept. Apoi am văzut şi cum un altul lovea mingea cu sete, 
aruncând-o într-un perete şi plesnind-o iar cu paleta când venea înapoi spre 
el. 

— Şi ce vrei să spui cu asta? m-a întrebat Lordul 'Trosnack, dar abia 
într-un târziu mi-am dat seama că întrebarea lui sunase aproape duşmănos. 

— Nu vreau să spun decât că jocul poate fi atât de viclean încât să te 
momească de la o vreme să-l joci singur, mi-am explicat eu gândul acela 
care mi se limpezea pe măsură ce vorbeam. Şi poate că un asemenea joc nu- 
i prea bun pentru nimeni, nici măcar pentru capricianul de rând, care n-are 
în jurul lui decât familia şi nişte prieteni. Cu atât mai mult nu văd să ducă 
undeva la bine jocul ăsta când îl joacă mogulii, sau — ferească-ne Marele 
Lapidat! — cei din guvern. 

Mai mult n-am îndrăznit să urc în ierarhie, deşi nu mai era decât un 
singur pas. Am observat că principele înghiţea greu vorbele mele şi, speriat 
de ce-ar putea să urmeze, am trecut imediat la un alt gând de-al meu, 
privitor la Ciocesko şi la faima lui uimitoare de după moartea pe care 
capricienii consideraseră la fel de îndreptăţit că o merita din plin, iar la 
marea răzvrătire chiar i-o dăduseră. Nici subiectul acesta nu părea să fie pe 
placul principelui, dar acum, că începusem, nu mai puteam da înapoi. Am 
spus că eram foarte surprins să văd că atâţia capricieni îi duceau 
ghilotinatului lor flori proaspete la mormânt şi, la atâţia ani de la nişte fapte 
de mare tulburare, dădeau năvală în cutiile lui din Casa Simulacrelor, să-l 
viziteze din curiozitate, dar poate şi ca să i se închine cu rugăminţi de 
iertare, fiindcă îmi închipui că-l vedeau acolo ca şi cum ar fi fost viu. lar ca 
să-mi duc gândul până la capăt, i-am împărtăşit principelui credinţa mea că 
şi Ciocesko se nărăvise la jocul de unul singur, cu mingea la peretele pustiu, 
convins că toată lumea doar atâta aşteaptă de la el. Sau, şi mai grav, poate 
că asta le plăcea atunci multor capricieni, iar acum, zăpăciţi de sărăcia 
reînviată şi de atâţia hoţi şi moguli de tot soiul care foiau pe lângă ei, poate 
că se roagă de mort să vină înapoi şi să-şi facă iar jocul cum ştie el, 


neîntrebând pe nimeni nimic, dar jupuindu-i pe cei necinstiţi de averile 
făcute pe necinstite. Să le ia înapoi atelierele ruinate, palatele lăsate să se 
dărâme, bogăţiile risipite prin alte insule şi flota. 

De flotă am pomenit pentru că asta mă durea pe mine poate mai tare 
decât pe capricieni. Eram doctor în flota Coroanei britanice şi petrecusem 
mulţi ani pe mare, aşa că simţămintele mele pentru corăbii erau foarte vii. I- 
am spus Lordului Trosnack cum mi se rupe sufletul să mă întâlnesc cu flota 
Capriciei doar pe pereţii unui muzeu. 

S-a ridicat în picioare ca muşcat de călcâi. 

— Insinuezi cumva ceva...? Mă faci pe mine corupt? a zis el, 
aruncându-mi o căutătură cât se poate de rea. 

I-am răspuns smerit şi întrucâtva cuprins de nelinişte că nu insinuam 
nimic, deoarece la Londra cuvântul ăsta caprician încă nu fusese născocit. 

— Să-ţi fie ruşine! mi-a aruncat Lordul Trosnack furios şi, întorcându- 
mi spatele, a ieşit în grabă din salonul unde discutam. 

Secretarul îl urma alergând cu paşi mici şi tot încercând să-i spună 
ceva, dar principele dădea din mână fără să-l privească şi fără să-l asculte. 
Ceilalţi doi aflaţi în slujba Lordului 'Trosnack, şi care nu se grăbiseră să 
plece şi ei, au venit îndată lângă mine, cu nişte priviri parcă fără luciu şi 
feţele înţepenite. 

— Bine, dar ce-am făcut? i-am întrebat nedumerit. 

Însă bărbaţii aceia, care stătuseră tăcuţi tot timpul cât durase întâlnirea 
mea cu principele, s-au arătat acum mai tăcuţi ca niciodată, încât mi-am dat 
seama că degeaba aşteptam să-mi răspundă. Unul dintre ei şi-a întins mâna 
în faţă, arătându-mi uşa pe unde intrasem şi pe care trebuia să ies 
neîntârziat. M-au însoţit amândoi pe trepte, apoi prin curtea pavată cu 
lespezi, fără să mă împingă sau să-mi dea ghionţi, dar mereu în preajma 
mea, ca şi cum ar fi vrut să se asigure că-mi urmez neabătut calea spre 
poarta cea mare. Nu mi-e jenă să spun că m-am simţit mult mai bine ajuns 
în stradă, dar am tresărit, totuşi, când poarta aceea de fier, cu grilaj de sulițe 
aurite la vârf, s-a trântit cu zgomot în urma mea. 


Capitolul 16 


Frământări fără răspuns, dar nu chiar fără urmări. Gulliver 
trebuie să se mute şi roagă să-i fie cusut steagul britanic. Diverse 
piedici pe traseele Capriciei. „Ce mai face boul ăla internaţional?” 
Refugiu printre galaxii. Steagul arborat pe catargul din curte. 
Noutăţi din cutia de umbre. Lemuel descoperă cu regret că nu 
poate fi „copil de-al lui Trosnack”. 


În zilelele următoare am fost destul de neliniştit. Ştiu din rătăcirile mele 
prin Lumea Veche că nu-i bine să-i superi pe principi şi, mai ales, e jale 
dacă ţi-i stârneşti împotrivă. Am revăzut în minte ultima mea întâlnire cu 
Lordul 'Trosnack şi mi-a părut rău că lucrurile ieşiseră aşa cum au ieşit, 
fiindcă eu nu făcusem altceva decât să-mi rostesc cu voce tare nişte gânduri 
în care cred. Lordul şi le rostise pe ale lui, care poate că nu-mi plăceau mie, 
dar eu nu m-am supărat pentru asta. Le-am povestit gazdelor întâmplarea şi 
Felix-băiatul mi-a dat dreptate. În fond, zicea el, la universitate învățau că 
trăiesc într-un stat democratic, chiar dacă are formă de insulă princiară. 
Lady Maricika credea însă că principii sunt oameni ciudaţi, nu-i scoţi dintr- 
ale lor decât cu ghilotina. Mă sfătuia să am foarte mare grijă şi să fiu cu 
ochii în patru de acum înainte. Nici Master Dinu n-avea o părere prea bună 
despre principi. Spunea că mai mari mincinoşi ca ăştia nu găseşti în tot 
arhipelagul, că-ţi promit marea cu sarea şi până la urmă te alegi cu un căcat 
(dacă ăstea-s vorbele lui, aşa spun şi eu). Şi, mai zicea Master Dinu: hai să-l 
dăm dracului pe Trosnack măcar în seara asta, ca să ne putem bea liniștiți 
vinul şi să nu ne enervăm. 

Apoi mi s-a părut că lucrurile s-au liniştit, ba chiar se îndreaptă spre 
bine în chip nesperat. Gazdele au primit de la Înalta Primărie a Cetăţuii o 
înştiinţare că mi se aprobase locuinţă într-un cartier de huzur, aşa că trebuia 
să mă mut din palatul cu zece etaje într-o casă cu curte. 


— Măi, Lemuel, eşti un om norocos, a apreciat Master Dinu cu un pic 
de invidie. Uite că te-ai temut degeaba. Ți-au dat o casă numai pentru tine, 
şi în ce cartier! Noi nici în zece vieţi n-am fi ajuns să trăim într-un 
asemenea loc. O să venim să te vizităm. 

Nu ştiam ce să zic. Mă obişnuisem cu gazdele, se obişnuiseră şi ele cu 
toanele mele, eram unul de-al casei. Cât era ea de tare sufleteşte, Lady 
Maricika s-a pus pe plâns. Până şi Miss Elli, care nu întotdeauna era 
țţâfnoasă şi gata să facă pe nesuferita, lăsa să se vadă că ţinea la mine măcar 
cât la cățelul vecinilor, cu care ieşea uneori la plimbare, purtându-l de 
cureluşă şi jucându-se cu el. Când ne-am dus să vedem casa, era chiar 
frumoasă, pusă între alte case vechi, unele având deasupra încă un cat, şi 
toate cu pereţii de afară năpădiţi de verdeață. Curtea nu era foarte largă, dar 
avea grilaj spre drumul retras şi puţin umblat, iar spre casele din vecini avea 
ziduri de cărămidă. Mi-am zis că nu puteam fi decât foarte mulţumit, chiar 
dacă de atunci înainte aveam să rămân cam singur. Plecând de la gazde, l- 
am rugat pe Felix-băiatul să-mi lase astronomia populară pentru ca din când 
în când să mai cercetez cerul după învăţăturile ei. De aici, Calea Lactee se 
vedea mai bine şi mai limpede decât deranjată de lumina felinarelor din 
vechiul cartier. lar pe Lady Maricika am rugat-o să-mi taie nişte cârpe 
colorate şi să mi le lege împreună la maşinăria ei de cusut, după modelul pe 
care i-l desenasem, şi care era tocmai drapelul britanic. Nu-l mai văzusem 
de multă vreme şi îmi era dor de el. 

M-am mutat, aşadar, în noua mea locuinţă, unde aveam mai multe 
încăperi numai pentru mine şi începeam să cred că Primăria îmi dăduse una 
dintre alesele ei case de oaspeţi. N-a trecut totuşi prea mult până să pricep 
că era o casă de oaspeţi de-a Hăitaşilor Noi, fiindcă semne apăruseră 
destule, începând de la cuşculia de pază de peste drum, de unde politaiul 
zicea că veghează o ambasadă de alături, însă de câte ori mi-am scăpat 
privirile într-acolo l-am văzut cu ochii pironiţi pe curtea mea. Uitându-mă 
mai atent, am observat şi pe la capetele străzii nişte figuri suspecte, care 
uneori rămâneau pe loc, cu nasul vârât într-o foiţă de pamflet, dar de multe 
ori o porneau după mine, să vadă pe unde aveam treburi în ziua aceea şi cu 
cine mă întâlneam. Mi-a trecut prin cap că şi prin casă puseseră — cine ştie 


pe unde, prin pereţi, pe la colţuri de mobilă — jucării de văzut sau de 
ascultat, aşa că am început să mă port cu mai multă reţinere, 
supraveghindu-mi vorbele şi gesturile, dar şi ferindu-mă să invit prea des pe 
cineva în vizită. O vreme m-am prefăcut că nu ştiu nimic, dar la un moment 
dat m-am supărat şi, de fiecare dată când mă trezeam din somn, dădeam un 
ocol prin casă, mă opream o clipă în faţa ungherelor ce mi se păreau 
suspecte, iar în loc de bună dimineaţa spuneam pupaţi-mă undeva. La fel 
făceam şi când mă întorceam din oraş, lăsându-mi urmăritorii să-şi continue 
veghea la colţ de stradă. 

Mai rău era că începuseră să nu mă mai lase să merg oriunde voiam. 
Am vrut să intru din nou în Casa Simulacrelor şi m-au oprit la uşă, sărindu- 
mi în faţă nişte paznici îndată ce mi-au văzut tricornul şi vestonul vişiniu. 
M-am certat cu ei, însă mi-au zis că de acum înainte pentru străini de insulă 
se cerea o împuternicire specială, pe care eu n-o aveam. Am observat însă 
că nişte troşkoleţi scunzi şi cu pielea smeadă intrau fără să fie opriţi. 
Paznicii mi-au spus că aceia nu erau consideraţi străini, fiind tot din 
arhipelag. Când am întrebat unde îmi puteam face împuternicirea, au ridicat 
din umeri, apoi unul dintre ei a zis, nu foarte sigur, că o pot obţine de la 
Primărie. De acolo m-au trimis la Poliţia de Stradă, iar poliţiştii, ridicând şi 
ei din umeri, m-au îndrumat la Ministerul Simulacrelor. Când am spus că nu 
ştiu să fie un asemenea minister în Cetăţuia Soarelui, şi-au amintit de un 
Minister al Patrimoniului sau aşa ceva, de unde am fost trimis la Academie. 
La care dintre Academii? m-am interesat eu, iar miniştrii aceia mărunți de 
la poartă mi-au zis că la care vreau eu, e totuna. Şi nu ştiu de ce, în loc să 
mă enervez pe răutatea şi pe nesimţirea oamenilor cu care dădeam piept, m- 
am gândit tot la răutatea şi la viclenia principilor, care pe faţă te întâmpină 
cu zâmbete, iar pe ascuns pun la cale tot soiul de tertipuri menite să-ţi facă 
viaţa grea şi să-ţi iei lumea în cap. N-ar fi fost nimic că mă urmărea Poliţia 
Hăitaşă — sau poliţiile hăitaşe, căci aflasem între timp că acum erau mai 
multe — dar măcar să-i fi lăsat în pace pe cei care mai voiau să mă vadă ori 
să schimbe nişte vorbe cu mine. Am citit într-un pamflet de-al opoziţiei că 
până şi patronii lor fuseseră sfătuiţi să nu-şi trimită echipa la o discuţie pe 
care ar fi vrut să mi-o publice. lar un pamfletar ce nimerise din întâmplare 


într-un grup de distinşi parlamentari care tocmai vorbeau despre mine îl 
auzise pe Lordul 'Trosnack, aflat într-o grăbită trecere pe coridorul acela, 
întrebând din vârful buzelor: „Ce mai face boul ăla internaţional?” Pentru 
cititorul care n-a înţeles din prima clipă, mă văd dator cu precizarea că 
„boul” trebuie să fi fost chiar eu, dar sunt sigur că principele n-o să 
recunoască asta niciodată, susţinând că altceva spusese, ori se referise la 
cine ştie ce subtilitate de guvernământ. 

Apoi, în chip norocos, fiindcă de data aceea nu fusese oprit să intre la 
mine, Felix-băiatul mi-a adus steagul Marii Britanii, care ieşise destul de 
mare, iar inimoasa lui mamă se străduise să tragă cusăturile în aşa fel încât 
aproape că nu se vedeau. În Anglia toată lumea îl numeşte „Culorile 
Regelui”, având în mijloc crucea roşie a Sfântului Gheorghe şi a vechii 
Anglii, pe o cruce albă mai lată, iar de jur-împrejur nişte mari triunghiuri 
albastre. În salonaş, l-am desfăşurat împreună cu Felix, admirându-l până 
mi-au dat lacrimile, după care l-am împachetat cu grijă la loc şi l-am pus pe 
un raft până când aveam să-mi fac rost de o prăjină cu care să improvizez în 
curte un catarg. Îmi făcusem socoteala să ridic steagul la 11 iunie 1729, 
când se împlineau doi ani de la urcarea pe tron a Majestății Sale George al 
II-lea, regele Angliei şi al Scoției, al Ţării Galilor, Irlandei şi al altor 
colonii. Plecasem în călătorie cu un an în urmă şi apreciam că până la ziua 
aceea de încoronare nu mai era decât puţin. Deşi, trebuie să recunosc, 
capricienii mă încurcau în aprecierile mele, fiindcă ei socoteau în cu totul 
alt chip trecerea timpului. Am observat în repetate rânduri că ei se cred în 
anul 2011 şi nu le poţi scoate asta din cap. Pesemne Christ al nostru şi Isa 
Lapedat al lor s-au născut la date diferite. Am încercat de vreo două ori să- 
mi conving gazdele că socoteala lor era greşită, dar nu mi-a reuşit, aşa că i- 
am lăsat să creadă ce vor. La urma urmei, nu sunt singurii care şi-au făcut 
alt calendar decât europenii. Mi se pare că evreii socotesc timpul lumii la 
vreo cinci-şase mii de ani, în vreme ce necredincioşii musulmani aud că 
abia au trecut de primul lor mileniu. Ca să nu mai vorbesc de laputani, pe 
care zăpăciţii de academicieni din Lagado i-au derutat cu totul, încât nu vei 
găsi un om pe insula aceea zburătoare care să numere anii la fel cu cel de 


alături — ceea ce mie mi se pare un lucru de mare sminteală, iar lor li se 
pare, chiar mai mult decât capricienilor, ceva cât se poate de normal. 

După asta nici măcar Felix-băiatul nu mi-a mai călcat pragul, deşi nu- 
mi vine să cred că n-a încercat să mă mai viziteze, dar presupun că l-au 
întors din drum încă de la colţul străzii. Ca să nu mă plictisesc, am început 
să răsfoiesc cartea de astronomie populară, sărind însă cu sprinteneală peste 
paginile unde erau multe calcule şi grafice greu de priceput, ca să mă 
concentrez la desene şi la explicaţiile de sub ele. Nici aşa nu era tocmai 
uşor, fiindcă am dat şi peste file cu lungi liste pe care puteai citi ciudăţenii 
de felul acesta: „Camelopardalis, Cam, Girafa, 03 11 14 25 +52,8 +85,1; 
Circinus, Cir, Compasul, 13 35 15 26 —54,3 —70,4; Piscis Austrinus, PsA, 
Peştele Austral, 21 25 23 04 —25,2 —36,7” şi aşa mai departe, iar cartea 
susţinea că toate zăpăcelile ălea erau nişte constelații de care eu pur şi 
simplu nu auzisem. Şi la galaxii treburile rămâneau încurcate, toate având 
nume necreştineşti, bunăoară NGC 334, NGC 4979, Messier 1773, NGC 
5128, o nebunie nu altceva! Totuşi, gravurile erau frumoase, înfăţişând nişte 
morişti de lumină în care trebuia să-mi închipui cuprinse zeci de miliarde de 
stele. Mă străduiam să văd exact aşa, burduşite, moriştile de galaxie, dar tot 
nu mă puteam dumiri cum putuse înghesui Dumnezeu atâta amar de stele 
într-o galaxie şi atâtea galaxii într-un manual. 

În ziua despre care am fost aproape sigur că era 11 iunie, am ieşit în 
curte cu steagul Marii Britanii sub braţ, l-am desfăşurat şi i-am dat drumul 
mai scurţi, legaţi bine cu sârmă unul de altul. Prăjina aceea înfiptă în 
mijlocul curţii nu se putea compara cu un catarg de corabie, dar era, totuşi, 
un bun suport de steag. Iar când „Culorile Regelui” au început să fluture în 
vârf, mişcate de vântul domol, mi-a crescut inima de bucurie. Mă simţeam 
ca pe Britannia, la începutul călătoriei, sau ca pe atâtea alte nave ce mă 
purtaseră pe nemărginirea oceanelor, fluturându-şi la rândul lor steagul 
scump al patriei mele îndepărtate. 

Am observat că vestea s-a răspândit în Cetăţuia Soarelui imediat. După 
vreo oră, douăzeci de pamfletari îmi luaseră poarta cu asalt, noroc că stătea 
mereu zăvorâtă, iar o altă ceată, de poliţişti, îi luase cu asalt pe ei, silindu-se 


să-i împrăştie cu bastoanele şi cu scuturile. N-am ieşit să deschid nimănui, 
temându-mă că orice tabără care răzbea în curte m-ar fi făcut, în agitația 
aceea, una cu pământul; dar din pragul casei le-am fluturat tuturor din 
mână, prieteneşte. Programul umbrelor de seară au arătat întâmplarea şi m- 
am bucurat încă o dată, foarte mult, să ştiu că-mi vedea toată lumea drapelul 
ridicat pe catarg, iar pe mine zâmbind fericit şi dând din mână sub el. Au 
apărut şi oameni întrebaţi pe stradă sau prin taverne, să spună ce părere 
aveau de toată povestea aceea, iar pe unii i-am auzit comentând frumos, că 
bine face zărghitul ăla cu perucă, n-are decât să-şi pună în curte ce vrea, iar 
dacă-i ziua ţării sale poate să-şi ridice liniştit steagul, să-i mai treacă dorul 
de casă. Alţii erau mai glumeţi, întrebându-se dacă pânza aceea bălţată n-o 
fi cumva steagul arhipelagului unit cu Luna şi-i sugerau Lordului Trosnack 
să-l ia şi să şi-l pună la palatul princiar, alături de toate celelalte drapele. Au 
fost şi păreri răuvoitoare, dar nu le-am dat atenţie. Un parlamentar susţinea, 
prefăcut, că vede acolo un stindard al mogulilor din opoziţie, iar altcineva îi 
îndemna pe capricieni să-şi facă fiecare steaguri proprii şi să le atârne la 
balcoane sau la geam. 

În seara aceea, ştirea despre steagul Marii Britanii a trecut totuşi repede 
în umbră, depăşită de cea adusă de o doamnă din guvern care descoperise 
dintr-o dată că toţi capricienii erau „copiii lui Trosnack” şi, pornind de la 
revelaţia ei, voia să întemeieze o nouă religie, bazată chiar pe această idee. 
Cunoscându-l bine pe Master Dinu, parcă-l şi auzeam strigând spre cutia de 
umbre: „Poate copiii tăi or fi copiii lui 'Trosnack, vacă bălţată, ia mai lasă- 
ne pe noi în pace!”, şi mai multe măscări greu de reprodus. Iar dacă în ce-i 
priveşte pe capricieni mai puteau fi speranţe să intre unii în secta aceea, la 
mine degeaba ar fi venit cu lista de înscrieri, după câte vedeam că mi se 
întâmplă în ultima vreme. lar lucrurile nu păreau deloc să fi luat sfârşit. 
Curând s-au răspândit zvonuri că tot ce făceam eu în casa aceea retrasă şi în 
curtea pe care o împodobisem cu un steag străin erau lucruri criminale, 
pentru care puteam fi oricând arestat şi trimis în judecată. Eram singur, n- 
aveam cu cine discuta, ca să vedem împreună cui îi foloseau măgăriile 
acelea. Dar puteam să-mi sau seama şi fără ajutor. 


Capitolul 17 


Cum arată cătuşele din Cetăţuia Soarelui. Tertipuri de-ale 
procurorilor.  Naufragiatul apare cu decorația la tribunal. 
Interogatorii cu public. Martor fără voie: nepământeanul cu mâna 
întinsă. Judecată dreaptă făcută de judecători strâmbi. O mită care 
ar fi rezolvat multe lucruri. Lemuel primeşte încă o dată o nouă 
locuinţă, dar fără drept de vorbitor. 


M-am tot întrebat când au să vină după mine. Până la urmă am văzut şi 
am auzit, pomenindu-mă cu trăsurile lor iuți şi gălăgioase la poartă şi cu o 
grămadă de alte trăsuri din care au dat năvală spre gardul casei, având 
braţele pline de maşinăriile trebuitoare meseriei lor, pamfletarii de scandal 
şi cei ce burduşesc cu ştiri cutiile de umbre. Hăitaşii îşi acoperiseră feţele ca 
piraţii, cu cârpe negre în care aveau tăiate doar găuri pentru ochi, ca să nu-i 
recunosc, pesemne, şi să le fac mai târziu cine ştie ce. Mi-au scuturat poarta 
din ţâţâni, răcnind că au s-o spargă dacă nu le deschideam. Bineînţeles că 
le-am deschis-o, iar ei s-au repezit cu cătuşe asupra mea şi, până să-i întreb 
ce caută la mine acasă nechemaţi, mi le-au şi agăţat de mâini. Cu ocazia 
asta am văzut ce măiestrite sunt şi cum funcţionează drăciile acelea. În 
Anglia s-ar fi mulţumit să-mi lege mâinile la spate cu o sfoară groasă, dar 
capricienii şi-au născocit nişte inele de lux, cu cheiţă, care îţi pot prinde iute 
mâinile oriunde ţi le-ai ţine. Mie mi le-au legat în faţă şi — degeaba le tot 
spuneam eu că-mi lăsasem apa de ceai la fiert! — m-au tras după ei, 
apăsându-mă de umeri în jos ca să-mi ţin capul mult aplecat de parcă mi-ar 
fi fost ruşine, şi m-au vârât la repezeală într-o caleaşcă mare şi neagră, cu 
gratii la geam. În vremea asta, pamfletarii mă asurzeau cu strigătele lor: toţi 
voiau să ştie în aceeaşi clipă ce ticăloşii făcusem, de ce, şi dacă mă 
recunoşteam din prima vinovat. 

Nu mă puteam recunoaşte vinovat nici din prima, nici din celelalte, 
fiindcă nu ştiam ce aveau necunoscuţii aceia cu mine şi de ce anume mă 


învinuiau. Speram să aflu însă curând, în palatul cu săli reci şi întunecoase 
unde mă conduseseră, de la un onorabil caprician cu ochi scormonitori pe 
care l-am crezut mare hăitaş. S-a dovedit a fi doar mare procuror. Într-o 
încăpere de-a lor, întunecoasă şi rece, dar şi mică de abia te învârteai prin 
ea, mi-au scos cătuşele, m-au aşezat la singura masă de acolo şi m-au pus să 
scriu toată povestea cu steagul britanic: de ce îl am, de unde l-am procurat, 
de ce l-am ridicat în par şi, dacă tot am vrut să mă dau mare în Cetăţuia 
Soarelui cu Anglia mea, de ce n-am pus alături şi un steag caprician. Am 
scris tot ce-am putut, iar procurorul acela, pe care am aflat că-l chema Ozon 
sau Ozunu, m-a sâcâit apoi cu felurite întrebări, tot răsfoindu-şi încruntat 
dosarele şi aruncându-şi din vreme în vreme ochii şi pe mărturisirea mea. 
Apoi m-au dus într-o altă cămăruţă la fel ca prima, doar că în loc de masă 
aici era un pat, şi m-au lăsat zăvorât acolo, să-mi mai amintesc. Când m-au 
chemat iarăşi în săliţa cu masă, le-am spus că mi-am amintit de multe 
lucruri, dar, ca să nu scriu toate prostiile alea, le-am cerut cu mult bun simţ 
să mă ajute ei, spunându-mi ce anume socoteau că trebuie să-mi aduc 
aminte. Am observat însă că procurorul Ozon sau Ozunu lua vorbele mele 
nu ca o dovadă de respect, ci ca pe una de înfruntare, şi nici ceilalţi care mai 
stăteau la masă, poliţişti sau hăitaşi, ce-or fi fost, nu le socoteau altfel. 
Păstrându-şi totuşi calmul, ca să-mi arate că justiţia capriciană e civilizată, 
m-au întrebat cine era George al II-lea, pomenit de mine în declaraţie. Mi- 
au cerut să scriu tot ce ştiu de el, fără să ascund nimic. A trebuit să mai dau 
explicaţii şi despre ce înseamnă la noi, în Marea Britanie, să ridici steagul 
într-o prăjină, precum şi despre locurile unde ai voie să faci aşa ceva, iar 
dacă o faci prin alte părţi, ce promisiuni şi legăminte ascunse cred britanicii 
că ar putea să însoţească un asemenea gest. Am scris iarăşi ce-am ştiut, iar 
Ozon sau Ozunu a citit încruntat hârtia aceea şi m-a pus s-o scriu încă o 
dată, ca să poată compara mărturisirile, descoperind eventual lucruri ce nu 
se potriveau. 

Oricât am încercat să-i trag de limbă ca să mă lămuresc cu ce mă 
făcusem vinovat dinaintea legilor capriciene, n-am reuşit. M-au asigurat 
însă că o să aflu eu mai la urmă, după ce-şi termină ei scotocelile pe care le 
botezaseră pompos „anchetă”. M-au ţinut şi peste noapte în clădirea aceea 


străină, dar măcar m-au lăsat să dorm, ca să nu-i pot reclama în Tramontana 
că-şi făceau ancheta în condiţii neomeneşti. A doua zi m-au dus din nou în 
sala de întrebări şi răspunsuri. Mă aşteptam ca acum să mă pună să le 
vorbesc despre vizita mea la Muzeul Flotei, dar părea că nu-i interesează 
subiectul. A trebuit să explic însă de ce mergeam atât de des la Casa 
Simulacrelor, însă poate că nici subiectul ăsta nu-i interesa în mod deosebit, 
după cum îmi citeau explicaţiile zâmbind şi arătându-şi unul altuia, cu 
degetul, câte un cuvânt sau o frază. Mai multă atenţie mi s-a părut că dau 
istorisirii mele când, tot la cererea lor, am descris vizita în pădure şi 
întâlnirea mea cu omuleţii zburători. Acum am văzut că Ozon sau Ozunu 
sublinia de zor pe hârtia scrisă de mine, iar felul cum clătina din cap părea 
să spună că găsise lucruri importante pentru cercetările lui. 

În seara aceea m-au lăsat să merg pe picioarele mele acasă, fără cătuşe 
şi fără martori, lucru din care am putut înţelege că în Cetăţuia Soarelui era o 
strânsă legătură între portul acelor bijuterii cu cheiţă şi năvala zgomotoasă a 
pamfletarilor. Tulburat cum eram, am socotit că mi-ar prinde bine să-mi 
descarc sufletul — şi nu vedeam unde aş fi putut s-o fac, dacă nu la vechile 
mele gazde. Am pornit spre cartierul în care locuiau, unde locuisem şi eu o 
jumătate de an, dar la intrarea în palatul acela am dat nas în nas cu un 
necunosut care, fără alte vorbe, s-a grăbit să mă înştiinţeze că Master Dinu 
lipsea de acasă: plecaseră cu toţii la o proprietate pe care o aveau într-un sat 
din apropierea capitalei. Mie nu-mi vorbiseră niciodată de aşa ceva. Când 
am încercat totuşi să urc, am observat că uşa cutiei suitor-coborâtoare nu se 
deschidea. M-am gândit să urc până la etajul opt pe catargul cu trepte, însă 
mi-a fost teamă că voi întâlni la fiecare nivel pe câte cineva care să-mi 
repete povestea cu gazdele şi cu proprietatea lor, aşa că am renunţat şi m- 
am întors la casa mea. Ajuns în curte, am văzut că parul steagului fusese 
smuls din locul unde îl înfipsesem, iar din „Culorile Regelui”, iarăşi, nu mai 
era nicio urmă. 

În zilele următoare am observat că puteam umbla liber prin oraş, dar cu 
nişte pândaci după mine, care nici măcar nu mai dădeau să se ascundă, ci se 
opreau din loc în loc să-şi facă însemnări în carneţele. Asta m-a supărat 
întrucâtva şi, în loc să mă încui în casă lăsându-i pe ei risipiţi pe la colţuri 


de stradă, i-am purtat după mine prin toată Cetăţuia, de abia îşi mai puteau 
trage sufletul de oboseală şi vedeam că oftează uşuraţi când veneau alţii să 
le ia locul. Din fericire pentru ei, după alte două zile mi-a venit un bilet de 
chemare la Tribunalul cel mare al capitalei şi m-am dus acolo foarte liniştit, 
de s-au speriat pamfletarii adunaţi pe trepte de pofta mea de vorbă. Numai 
că ei întrebau una, iar eu altceva răspundeam. Voiau să le spun dacă 
făcusem cu adevărat tot ce scriseseră ei mai înainte în fiţuici necitite de 
mine, dar răspunsurile îmi erau fie o laudă caldă la adresa distinselor 
demoazele ce mi se puseseră în cale, arătându-mă cucerit de bujorii 
primăvăratici pe care în clipele acelea îi vedeam pe feţele lor palide şi 
agitate, fie o prietenească îmbrăţişare cu care mă grăbeam să-i strâng la 
piept pe tinerii domni pamfletari. Ceea ce am observat că-i făcea în clipa 
următoare să se smulgă speriaţi şi să se dea la o parte, cu sfârşitul 
întrebărilor lor bătăioase rămas fără vlagă în gâtlej. 

Sus, în sala de judecată, care s-a umplut imediat ce am trecut eu 
dincolo de uşile ei de lemn, înalte şi scorojite, l-am cunoscut pe avocatul 
care mi se dăduse din oficiu. Era un tinerel cu ochelari şi chelie, grăsuţ şi 
dornic să mă ajute, dar mă întrebam dacă măcar el ştia ceva cât de cât precis 
din învinuiri. Când au intrat cei trei judecători, în robe grele şi negre, am 
înţeles că mai mare peste ei era o venerabilă doamnă cu figură de sfinx 
ridat, cu părul prea negru ca să nu cred că-şi vopsise peruca, şi care îl 
întrecea pe Ozunu la căutătura încruntată, semn că în Capricia un judecător 
cu privirea mai blândă nu putea fi luat în serios. Procurorul era şi el în sală, 
tot în robă neagră şi având dinaintea lui, pe o măsuţă, dosarul pe care se 
silise să mi-l întocmească în grabă şi cu multă pricepere. 

Am aflat că pe judecătoare o chema Vilma şi încă un nume ce nu se 
poate traduce în engleză decât cu Găină sau Găinuşă. De cum a dat cu ochii 
de mine, care rămăsesem în picioare, a şi observat decorația pe care o 
aveam agăţată în piept. De departe, a întins degetul spre ea şi mi-a cerut s-o 
scot imediat. Văzând că ezitam, nişte portărei s-au repezit să mi-o smulgă, 
oprindu-se însă îndată ce le-am spus că decorația aceea mi-o pusese acolo, 
cu mâna lui, Lordul Trosnack şi că, prin urmare, tot el trebuia să vină să mi- 
o ia înapoi. Venerabila judecătoare a rămas pe gânduri o clipă, apoi m-a 


rugat să fiu înţelegător şi, pe timpul judecății, să scot decorația şi s-o bag în 
buzunar. Am socotit că nu-mi cerea prea mult şi am făcut întocmai. 

Prima parte a procesului a mers repede, fiindcă atunci nu mi-a fost greu 
să recunosc că inculpatul Lemuel Gulliver dintr-o ţară necunoscută ce 
pretindea că se cheamă Marea Britanie eram chiar eu. Am declarat când şi 
unde mă născusem, observând cu deplină mulţumire că nume ca 
Nottinghamshire, Bristol, Wollstonecraft Shelley şi Downs nu stârneau 
ridicări din sprâncene, fiind acceptate drept ceva ciudat, dar firesc în lumea 
de unde venisem. Unele semne de nedumerire am remarcat doar când le-am 
spus anul naşterii mele, moment în care frunţile judecătorilor s-au apropiat 
unele de altele şi păreau că se sfătuiesc. Mi-am amintit imediat că ei se 
credeau în anul 2011, prin urmare data dezvăluită de mine îi nedumerea. 
După ce a dat de mai multe ori din cap, ca şi cum ar fi cântărit nişte 
argumente, distinsa Lady Vilma a acceptat mărturisirea şi a inclus-o ca 
probă la dosar. Apoi s-a ridicat procurorul Ozon sau Ozunu şi şi-a ţinut 
pledoaria cu multă emfază şi severitate, încât am putut afla astfel şi eu de ce 
eram acuzat. Dacă l-aş fi putut eventual convinge să-mi dea o copie după 
discurs, aş fi fost foarte bucuros să-l prezint aici cuvânt cu cuvânt. Dar am 
aflat că aşa ceva nu intră în cutumele capriciene, aşa că o să mă rezum la 
câteva idei. 

Acuzatorul mă descria în nişte culori pe care nu ştiam să le fi purtat 
vreodată, însă trebuia să ascult cu calm şi să le accept. Cu coatele pe masă 
şi bărbia sprijinită în pumni, am ascultat iarăşi ca şi cum ar fi fost vorba 
despre altul, şi cazul mi s-a părut chiar interesant. Aflam astfel cum un 
oarecare Lemuel Gulliver, venit de nu se ştie unde şi lucrând pentru nu se 
ştie cine, se strecurase în Capricia sub pretext că era singurul supravieţuitor 
dintr-un naufragiu, înşelând cu astfel de argumente copilăreşti şi 
sentimentale încrederea unor tineri fără experienţă care s-au grăbit să-i dea 
ajutor. Întrucât individul acela suspect ştiuse să-şi ascundă cu grijă intenţiile 
mârşave, pozând în victimă şi străduindu-se să arate lumii o mască menită 
să acopere adevăratele trăsături — josnice — ale caracterului său, fusese 
primit în Cetăţuia Soarelui cu toată ospitalitatea capriciană, recunoscută de 
multă vreme şi renumită în întregul arhipelag. După mărturii adunate cu 


osteneală la dosar, sus-numitul, profitând de libertăţile democratice din 
insulă, s-a plimbat pe unde a vrut, a luat legătura cu cine a dorit, a fost 
primit de lume bună din insulă şi, totuşi, nu s-a ştiut nicio clipă ce uneltiri îi 
umblă prin cap. Am observat că respectabilul Ozunu s-a ferit cu grijă să 
pronunţe numele principelui, dar judecătorii, privindu-se unii pe alţii cu 
clătinături mici ale capetelor, arătau că aprobă şi ştiu precis despre ce era 
vorba. Ei bine, s-a lansat procurorul privind peste sală de parcă ar fi luat 
publicul de partea lui, ei bine, cum a înţeles vicleanul acela să răsplătească 
bunătatea şi mărinimia capriciană? Printr-un diabolic act de trădare, scoțând 
din sân un steag al ţării lui şi ridicându-l în curtea casei pe care Înalta 
Primărie a Cetăţuii Soarelui, în marea ei grijă pentru cetăţean, i-o cedase cu 
titlu provizoriu, ca să aibă veneticul unde sta şi unde-şi cloci planurile 
mârşave. Or, se ştie foarte bine că, pentru britanici, înălţarea unui steag de- 
al lor pe un pământ nou înseamnă că pământul acela e luat imediat în 
posesie de Coroana britanică şi declarat colonie, ca atâtea altele despre care 
însuşi naufragiatul ne-a declarat că regatul acela le are peste tot în lumea 
lor. 

Am observat că sala începea să fie cuprinsă de tulburare, indignată pe 
bună dreptate la asemenea grave dezvăluiri. Agitându-se prin faţa 
judecătorilor, procurorul şi-a urmat cu înflăcărare rechizitoriul, arătând cum 
complice la mârşăvie era unul George, e adevărat, doar George al doilea, 
despre care acuzatul spune că ar fi însuşi monarhul din Marea Britanie; dar 
poate să fie cine-o fi, la urma urmei, dacă se ocupă cu asemenea uneltiri 
periculoase pentru Capricia şi pentru cetăţenii ei liberi, deveniți, din 
momentul ridicării steagului său în Cetăţuia Soarelui, nişte colonizați, nişte 
supuşi ai unei puteri străine. Şi onorabilul Ozon sau Ozunu a desfăşurat în 
faţa sălii uimite „Culorile Regelui”, cu crucea roşie pe alb şi triunghiuri 
albastre de jur-împrejur. Eu am fost foarte emoţionat în momentul acela şi 
m-am ridicat în picioare, ca întotdeauna când se arbora la catargul navei 
drapelul ţării mele. „Jos! Jos! Ruşine!” au început să strige unii, iar din 
spatele sălii se auzea chiar „Ghilotina! Ghilotina!”, semn că se cuibăriseră 
acolo nişte sprijinitori ai Partidului Moarte Pentru Trădători. Lady Vilma 
Găinuşă mi-a poruncit să mă aşez pe scaunul meu şi să ascult mai departe 


cum procurorul îl descria pe acel Lemuel Gulliver, inculpatul, ca pe un 
individ uns cu toate alifiile şi capabil de orice nemernicie, dar pe care mulţi 
capricieni de treabă, întâlnindu-l pe stradă cu tricornul şi peruca lui, cu 
danteluţe la mâneci şi catarame roşii la pantofi, l-au putut crede doar un ins 
comic şi nevinovat, fără să bănuiască măcar cât de mare ticălos era, 
uneltitor împotriva puterii de stat din insulă. 

Apoi au fost ascultati câţiva martori pe care nu-i cunoşteam, dar ei se 
pare că-l cunoşteau de undeva pe acel Lemuel Gulliver aflat în centrul 
atenţiei, fiindcă la toate întrebările bine ticluite ale procurorului răspundeau 
prin da şi nu. Dar mai ales prin da, ceea ce-i dădea lui Ozon sau Ozunu o 
mare satisfacţie, el grăbindu-se să ceară onoratului complet de judecată ca 
toate răspunsurile acelea să fie însemnate neîntârziat în procesul-verbal. 
Atunci mi-a venit în minte că Master Dinu şi Felix-băiatul ar fi putut vorbi 
de bine despre Lemuel ăla şi mi-am rotit privirile prin sală, dar nu i-am 
văzut. L-am văzut în schimb pe Rem-tatuatul, care stătea şi el mai în fund, 
lângă perete, cam stânjenit, încât era limpede că nu se simţea prea bine 
acolo. La un moment dat, procurorul a cerut să fie chemat în faţă, ca martor 
al acuzării, şi asta m-a cam mirat, pentru că nu înţelegeam ce-ar fi putut 
avea Rem împotriva acelui Gulliver de la care nu auzise decât cuvinte de 
prietenie. Studentul tatuat a început să răspundă, la început bine şi scurt, 
apoi a dat s-o lungească povestind cu cuvintele lui despre Lemuel, dar 
procurorul i-a închis de câteva ori gura, iar în cele din urmă şi-a închis-o 
singur, refuzând să mai dea răspunsuri. Atunci maestrul Ozon sau Ozunu a 
cerut să fie scos afară din sală, până nu se enervează şi-l trece şi pe el în 
rândul inculpaţilor vinovaţi de necolaborare cu justiţia capriciană. Mi-a fost 
milă de Rem, văzând cum ieşea cu capul plecat de parcă i se înecaseră toate 
corăbiile, dar n-am avut prea mult timp de pierdut cu acest drag prieten al 
meu, fiindcă între timp procurorul ceruse să se aducă dinaintea judecătorilor 
şi a sălii o gravură mărită pe care apărea caleaşca zburătoare venită de pe 
Lună, din care tocmai ieşea un nepământean alb la piele şi cu ochii cât 
farfurioarele. A fost chemat, tot ca martor, Serafino Ursa, să recunoască 
faptul că el o făcuse şi că imaginea apăruse netrucată într-un cunoscut 
pamflet caprician. 


— Da, a recunoscut Serafino, eu am făcut-o, chiar în noaptea aceea de 
care vorbea Rem. 

Atunci procurorul l-a mai întrebat dacă silueta mai puţin clară de lângă 
caleaşca aceea turtită, cu luminiţe roşii şi verzi, era sau nu era inculpatul. 
Serafino n-a stat pe gânduri şi a recunoscut că era. 

— Nu mai am întrebări, a rostit mulţumit procurorul, lăsând martorul la 
dispoziţia apărării, dar avocatul de lângă mine a făcut semn grăbit cu 
mâinile, arătând că nu avea nici el întrebări. 

O întrebare mă frământa însă pe mine: ce-şi închipuia oare, onorabilul 
Ozon sau Ozunu, că mai putea scoate şi din gravura aceea? Dar a trebuit să 
recunosc imediat că îl subapreciam. Procurorul şi-a luat iarăşi avânt, rugând 
înalta curte să privească atent ce făcea omuleţul acela; mai precis, cum 
stătea el cu mâna lui albă şi subţirică întinsă spre Gulliver, de parcă aştepta 
să i se pună ceva în palmă. Iar el, procurorul, era sigur că nelegiuitul de 
inculpat urma să pună în palma nepământeanului însăşi Capricia, fiindcă 
indivizi meschini de teapa lui sunt dispuşi să facă oricând un joc dublu, 
vânzând insula şi lui George al II-lea, şi omuleţilor de pe Lună, unde 
numitul Gulliver fusese de două ori la tratative secrete, pe căi găsite cu 
dibăcie în Casa Simulacrelor. Noile învinuiri i-au lăsat pe mulţi într-o 
deplină uluire. Am observat că tulburarea din jur crescuse şi mai mult, încât 
Lady Vilma s-a văzut nevoită să bată cu ciocănelul în suportul lui de lemn 
şi să ceară în repetate rânduri linişte în sala de judecată. 

I-am şoptit avocatului de lângă mine că trebuie să facem ceva, nu-l 
putem lăsa pe Lemuel ăla să fie terfelit chiar fără ruşine, iar rotofeiul cu 
ochelari mi-a dat dreptate şi, dregându-şi vocea, a cerut voie să vorbească şi 
el. N-o să mă apuc să-i scriu aici toate cuvintele, fiindcă mai rar poţi auzi un 
discurs atât de dezlânat şi rostit cu ezitări date când de timiditate, când de 
putina experienţă în lupta cu maeştrii artei avocăţeşti. Nu-i pot reproşa, 
totuşi, că n-ar fi vrut să-şi apere clientul; cel mult că nu-şi găsea 
argumentele, iar când mai reuşea să şi le găsească, nu ştia cum să se 
descurce cu ele în momentele acelea dramatice. Mi-a părut bine pentru el 
când l-am văzut revenind, bucuros că scăpase, dar un pic năuc şi cu fruntea 
transpirată. 


Cititorii ar vrea poate să afle cum m-a chinuit preacinstitul Ozon sau 
Ozunu şi pe mine cu talentul lui avocăţesc. Spre marea lor dezamăgire, 
trebuie să declar că nu m-a chinuit deloc, întrucât am spus eu însumi, când 
mi-a venit rândul să vorbesc, că nu există ticălos mai mare şi mai fără de 
pereche decât acel nesimţit de Lemuel Gulliver, care răsplăteşte binefacerile 
întâlnite la capricieni prin trădarea şi vânzarea Capriciei, şi nu doar pe 
Pământ, ci până şi în spaţiul extraterestru. Atâta doar că eu n-aveam nimic 
comun cu el. Prin urmare, i-am rugat şi pe distinsul procuror, şi pe înalții 
judecători, în a căror temeinică şi nesmintită judecată aveam deplină 
încredere, să-l caute pe vinovat în altă parte, fiindcă deocamdată lipseşte din 
sală. Cred că vorbele mele liniştite şi pline de respect au avut destul de mult 
efect, dacă ar fi să mă iau după hărmălaia din jur şi după faptul că Lady 
Vilma a izbit puternic cu ciocănelul în masă, chemând completul de 
judecată să se retragă pentru deliberări. 

În pauza care a urmat, a trebuit să-i tot fac avocatului meu vânt cu 
batista, să-şi revină. Până la urmă şi-a revenit, iar când nu se mai aştepta 
nimeni i-au mai venit şi idei, ba chiar şi poftă de luptă. Mi-a cerut să-l scuz 
câteva clipe şi s-a repezit pe coridor, să se sfătuiască acolo cu alţi câţiva 
avocaţi din barou. După care a venit la mine cu o soluţie gândită în comun 
şi care ar mai fi putut salva situaţia, numai că trebuia să ne mişcăm cu 
viteza fulgerului. Fram foarte curios ce anume găsiseră ca să întoarcă 
verdictul. Am aflat imediat că era vorba de o mită destul de pipărată, cam 
un milion de lire capriciene. Dacă aş fi fost sigur că puteam aduna suma 
asta de la cunoştinţe şi de la cămătari, spunea avocatul, atunci se putea 
aranja să nu se pronunţe verdictul în ziua aceea, ci să se amâne pe altă dată, 
când şi pedeapsa ar fi fost mult mai blândă. Cum nu mai aveam nimic în 
punga cu care venisem pe insulă, iar pentru cămătarii din Cetăţuia Soarelui 
prezentam prea puţină încredere, nu i-am dat mari speranţe tânărului meu 
apărător şi l-am văzut foarte dezamăgit. 

După vreo oră, judecătorii au intrat din nou cu nişte figuri foarte 
serioase. Stând noi toţi ridicaţi în picioare, venerabila Lady Vilma Găinuşă 
a dat citire verdictului, pe care nu-l mai reproduc, deoarece ar însemna să 
repet multe lucruri pe care maestrul Ozon sau Ozunu le rostise deja înaintea 


ei. Inculpatul acela pe care şi eu spusesem că-l detestam din toate puterile 
mele dacă fusese el în stare să facă asemenea mârşăvii capricienilor, a fost 
condamnat la exil pe viaţă, ceea ce a stârnit profundă nemulţumire în tabăra 
celor cu condamnarea la moarte. Înainte de a pune portăreii să-i dea afară 
din sală pentru indisciplină, Lady Vilma le-a strigat să se lupte mai întâi în 
Parlament ca să se schimbe Legea cea mare a insulei, şi abia apoi să vină la 
Tribunal şi să facă scandal. Completul de judecată îmi făcuse o favoare, 
reţinând din luarea mea de cuvânt doar partea unde, cum spunea Lady 
Vilma, „inculpatul se recunoştea vinovat de toate crimele”, nu şi cea unde 
nu se recunoştea vinovat de nimic, şi care era un exemplu de perfidie 
diabolică, în stare, dacă se ţinea seama de ea, să încline şi mai mult balanţa 
împotriva mea. Şi mai spunea onorabila judecătoare că sentinţa de acum 
fusese dată numai pentru vânzarea Capriciei către Marea Britanie, întrucât 
hotărâseră ca pentru vânzarea ei către omuleţii din Lună să aibă loc un alt 
proces, cu altă condamnare, la o dată ce va fi anunţată din timp. Mi-am 
făcut socoteala că, dacă tot nu-mi puteau tăia capul, şi sentinţa aceea avea 
să-mi aducă, în contumacie, încă o condamnare la exil. 

— Vezi? mi-a zis cu mult reproş avocatul. Dacă dădeai şpagă, măcar de 
procesul ăsta nou puteai să scapi. 

Oricum, eram de pe acum convins că nici la procesul cel nou n-avea să 
se pronunţe numele principelui 'Trosnack. Dar asta nu mă mai deranja prea 
tare. Mă deranja că, în vremea pe care aveam s-o mai petrec la închisoare, 
mi se luase dreptul la vorbitor. În interesul meu, spusese Lady Găinuşă, ca 
să nu mă mai tulbure unii şi alţii, îngăduindu-mi astfel să mă pregătesc în 
linişte pentru exil. 


Capitolul 18 


» Cazul” repovestit de pamflete. O scrisoare de la Master Dinu. 
Ziua expulzării. Gulliver schimbă numele brickului şi sparge sticla 
de vin caprician. Manevre pe mare spre nu se ştie unde. Echipajul 
se retrage în chip ruşinos. Spre Lumea Veche la sfânta întâmplare. 
Altă meditaţie despre timp. Ce se vede din gabie prin lunetă. Scurt 
răgaz în ochiul ciclonului. Testamentul lui Gulliver. 


După judecată, am fost apucat de braţe de doi temniceri şi scos din sala 
tribunalului pe uşa laterală, pe unde credeau ei că trebuia să fie calea mai 
liberă, dar s-au înşelat. Scările fuseseră luate şi acolo cu asalt de pamfletari, 
care îşi strigau întrebările unul peste capetele altora, înghesuindu-se şi 
nelăsându-ne destul loc să trecem, de trebuiau alţi câţiva poliţişti să se lupte 
cu ei şi să-mi deschidă cărare. Mi-am ridicat mâinile cât am putut de mult, 
cu cei doi păzitori ai mei atârnaţi de braţe ca nu cumva să evadez în ultimul 
moment, şi le-am arătat celor de pe scări cătuşele, răspunzând la toate 
întrebările lor prin cuvintele „Sunt nevinovat”. Aşa cum mă şi consideram, 
de altfel, deşi pamfletele guvernamentale aveau să afirme că în capriciană 
asta-i o minciună, pe când în engleză asemenea cuvinte sunt unele de 
recunoaştere deplină a vinovăţiei, iar cu vorba asta pe buze, plină de o 
ruşinată remuşcare, coborau în beciurile din Turnul Londrei cei ce-şi 
aşteaptă clipa în care călăul îi va descăpăţâna cu securea. Erau mulţi şi în 
stradă, pe trotuarul din faţa clădirii Tribunalului, încât poliţiştii, ridicându-şi 
strigătele lor în aşa măsură încât să le acopere pe ale pamfletarilor, m-au 
împins zoriţi în aceeaşi caleaşcă neagră cu care venisem. Şi trebuie să spun 
că abia acolo, după gratiile acoperite cu plasă de sârmă, am putut răsufla cât 
de cât uşurat. Printre gratii, am mai apucat să văd că unii dintre cei adunaţi 
în stradă săltau deasupra capetelor tăblițe pe care scria „Hoţii! Hoţii!”, 
„Guvemanţi de latrină”, ba chiar şi versuri şchioape cum mi s-au părut cele 
din îndemnul popular „Ţineţi minte trei cuvinte: e mai rău ca înainte”, şi 


unde cuvintele mi s-au părut a fi, totuşi, mai multe decât trei, dar la 
capricieni totul se poate, şi încă în mod firesc. Din păcate, caleaşca s-a 
smuls din loc şi a pornit pe bulevard cu prea multă grabă ca să-mi mai pot 
da seama dacă mulţimea aceea se adunase anume ca să mă sprijine pe mine 
la judecată, ori cei cu tăbliţele nimeriseră pe acolo venind de la vreo 
adunare gălăgioasă din faţa Parlamentului. 

Ajuns în chilia mea de la închisoare, am rămas acolo alte două 
săptămâni, tot întrebându-ne, şi eu şi temnicerii, ce-o să mai urmeze. Pentru 
ei era mai simplu, că mereu apăreau locatari noi şi trebuiau să se ocupe de 
ei, potolindu-le zbierătele cu lovituri de baston pe când îi duceau spre 
celule, unde aveau poruncă să le facă un culcuş provizoriu sau pe mai multă 
vreme. Eu, însă, nu prea puteam scăpa de gândurile cu care mă întorsesem 
de la proces, privitoare la răutatea judecătorilor şi la marea perfidie a 
principilor de pretutindeni, pentru care eşti bun câtă vreme îşi închipuie că 
au de scos ceva important de la tine, dar repede le cazi în dizgrație îndată ce 
te-ai atins, fie şi cu o vorbă deloc răuvoitoare, de vreo faptă de-a lor. N-am 
avut de ce să mă plâng de purtarea temnicerilor mei, deşi nu-mi puseseră şi 
mie cutie de umbre, să urmăresc pe viu noutăţile din Cetăţuia Soarelui. 
Spuneau că, fiind puţine, regula cerea să le pună în chiliile mai mari, unde 
răufăcătorii vieţuiau la grămadă, în paturi aşezate unul peste altul. Eu, ca 
deţinut de soi, încartiruit de unul singur în celulă, trebuia să mă mulţumesc 
cu pamfletele tipărite, dacă tot făcusem efortul de a învăţa să citesc. 

Fiţuicile mi le aduceau zi de zi, încât am putut vedea ce răsunet avusese 
procesul meu şi în ce fel îmi era privită sentinţa. Am citit cu seninătate 
lucrurile acelea, ca şi cum ar fi fost vorba de altcineva, şi bine am făcut, 
fiindcă altfel poate că m-aş fi supărat foarte tare. Un pamfletar plătit de 
guvern mă descria cu cuvintele procurorului: trădător viclean şi diabolic, 
mă strecurasem în Capricia anume ca să fac jocul unei ţări de dincolo de 
arhipelag; lucru cu atât mai periculos pentru demnitatea şi libertatea 
capriciană, cu cât şi la proces mă încăpăţânasem să nu dezvălui locul unde 
se afla aşa-zisul regat al Marii Britanii, făcând pe prostul şi încercând să 
conving sala că eram cel dintâi nefericit de faptul că nimerisem în insulă din 
întâmplare şi nu mai cunoşteam drumul de întoarcere la ai mei. Cam în 


acelaşi fel eram descris şi în pamfletele Partidului Moarte Trădătorilor, unde 
redacţia, făcând cercetări proprii, ajunsese la concluzia că acţionam în 
strânsă şi ascunsă legătură şi cu balnibarbii, iar faţă de gravitatea pericolului 
pe care îl reprezint, socotea că pedeapsa cu exilul este mult prea blândă. Era 
regretat încă o dată faptul că supliciul întru totul lăudabil al ghilotinei 
fusese abolit, dându-se vina aceasta de subminare a puterii capriciene pe 
guvernanţii laşi care pupau picioarele Iramontanei şi lăsau Cetăţuia 
Soarelui deschisă tuturor iscoadelor venite de peste strâmtori. Întâmplarea 
cu steagul Marii Britanii era socotită doar un început. Pamfletarul ţinea să-i 
înştiinţeze pe cititori, cu mare durere în suflet (acestea erau chiar cuvintele 
lui), că în scurtă vreme vor descoperi pe străzi şi pe case toate steagurile 
arhipelagului şi ale Lumii Vechi, pentru că insula nu va mai fi altceva decât 
o colonie a tuturor neamurilor, şi mai ales a făţarnicilor de balnibarbi. Un alt 
pamflet, care părea scris chiar în cancelaria Lordului 'Trosnack, mă declara 
agent al mogulilor şi credea că demascarea şi condamnarea mea îi va 
convinge o dată mai mult pe locuitorii insulei să nu mai voteze cu uneltitorii 
din opoziţie. Chiar şi principele semna câteva rânduri, cerându-şi scuze că 
greşise şi se lăsase înşelat de aparenţe, încât mă primise în două rânduri la 
palat, când audienţele acelea s-ar fi cuvenit altor persoane din Cetăţuia 
Soarelui, care prin ideile lor să contribuie cu adevărat la progresul luptei cu 
corupţia şi la bunul trai al tuturor capricienilor. 

Am citit în pamfletele din zilele acelea şi alte păreri. Multe îmi luau 
apărarea, folosindu-se însă de proces tot în scopuri politice. Nici asta nu mi- 
a prea plăcut, dar oricum era mai bine să afle lumea că eram un om bun şi 
fusesem condamnat pe degeaba, decât să asculte doar aiurelile celor ce mi 
se arătau pe faţă duşmani. Îl cunoaştem pe acest individ, spuneau 
pamfletarii, căci cine ar fi putut oare să nu-l cunoască, aşa cum umbla 
printre capricieni, cu tricornul şi peruca lui, cu danteluţele şi cataramele lui, 
mereu cu zâmbetul pe buze, curios să ne vadă şi să ne descoase, hotărât să 
ducă şi în patria lui de departe exemplele bune de la noi. Am mai scris 
despre el, i-am pus vorbele în pagină, am văzut că e doar un călător cinstit 
şi pornit să cunoască toate orizonturile lumii lui şi ale lumii noastre, iar 
acum vin guvernanţii noştri de latrină şi-l fac duşman al Capriciei pe cel ce 


ne-a arătat doar prietenie şi aşa mai departe. Dacă nu mi-aş fi propus să 
citesc ca despre un altul, poate că m-aş fi emoţionat şi m-aş fi grăbit să iau 
înscrisurile acelea cu mine, la Redriff şi chiar la Londra, să vadă 
compatrioţii mei ce trecere am la popoarele pe care le vizitez şi cât ţine 
lumea la mine. Pamfletarii ăştia care nu scăpau nicio ocazie să dea în 
Trosnack îl arătau pe principe stând şi în spatele condamnării mele şi se 
mirau că un asemenea mare trăgător de sfori nu s-a condamnat mai degrabă 
pe sine la exil, ca să poată trăi capricienii mai bine fără el, întrucât cu el la 
cârmă lumea e pe deplin lămurită. În sfârşit, nu vreau să mai lungesc 
istorisirea mea cu alte cârpăceli din pamflete. Vreau doar să spun că am 
avut cu ce-mi petrece timpul vreo săptămână, ca să nu sufăr prea tare pentru 
că trebuia să stau țintuit în celulă şi nu mai puteam rătăci pe străzile 
Cetăţuii, să mă minunez mai departe de lucrurile şi întâmplările neobişnuite 
din insulă. 

În vremea asta am primit şi o scrisoare de la Master Dinu, care chiar 
mi-a încălzit inima. Dragă Lemuel, stăm cu toţii în jurul mesei din bucătărie 
şi ne lipseşti foarte mult, spunea el acolo. Şi mai spunea că tuturor le părea 
rău că fusesem băgat la închisoare, şi cum nu i-au lăsat pe el şi pe Lady 
Maricika să vină la proces şi să depună mărturie pentru buna mea purtare. 
Am aflat şi că s-au gândit să mă scoată pe cauţiune, dar judecătorii cereau 
pentru asta un milion de lire capriciene, iar pensiile lor, puse împreună, ar fi 
ajuns la aşa o sumă doar în vreo trei sute de ani, cu condiţia să nu mănânci, 
să nu te îmbraci, să nu bei o bere sau un păhărel de „tzuika” până atunci. 
Am recunoscut în sinea mea că-i prea mare sacrificiul şi că nimeni, oricât 
de mult şi-ar fi iubit un prieten, nu merita să se supună la un asemenea 
efort. Master Dinu umblase şi pe la cunoştinţe, ba chiar încercase să facă o 
chetă, luând apartament de apartament în palatul de locuinţe unde stătusem 
şi eu. Dar, vorba lui, „se trăgeau toţi pe kur”, sfătuindu-l şi pe el să se 
astâmpere, că văzuseră hăitaşii noi dând târcoale locului, iar la unii chiar 
intraseră prin case, să-i întrebe ce ştiu despre naufragiat, ce vorbea când 
cobora la jocurile lor de zaruri şi cu cine se mai întâlnea prin oraş. Master 
Dinu era tare necăjit din pricina asta. Hăitaşii fuseseră şi acasă la ei, să-i 
întrebe ce-a fost în mintea lor proastă să dea adăpost unui duşman al 


Capriciei, care se ia în dinţi cu principele şi face şi alte răutăţi în insulă, fie 
pe faţă, fie în ascuns. Scrisoarea mă asigura că ei mă vorbiseră numai de 
bine, iar Lady Maricika era convinsă că, pentru treaba asta, aveau deja 
dosar la hăitaşii noi, deoarece dosarele de la hăitaşii vechi nu mai contau 
acum decât ca să se afle dacă sub principele Ciocesko ai fost pândac ori 
numai răspândac. Toți ai casei credeau că nu putea fi semn bun faptul că nu 
erau lăsaţi nici să vină la vorbitor, să-l mai vadă ce face şi cum arată, iar la 
proces li se spusese că sala de judecată era plină, nu aveau locuri şi pentru 
ei. 

Mi-a părut rău că le făcusem atâtea necazuri bunelor mele gazde şi 
chiar mă întrebam cum de scrisoarea aceea ajunsese până la mine. Dar apoi 
am aflat de la gardieni că primiseră ordin de la Lordul lor Ministru să nu o 
oprească şi, după ce o purică bine pentru eventuale noi dovezi de trădare, să 
mi-o dea, ca să nu spună nimeni acolo, în Marea Britanie, unde s-ar putea să 
mă întorc, că libertăţile din Capricia sunt doar pe hârtie, sau că drepturile 
din Legea cea mare a insulei n-ar fi respectate chiar şi pentru puşcăriaşi. 

Într-o dimineaţă m-au scos în curtea închisorii, unde aşteptau deja, 
aliniaţi, o mulţime de deţinuţi de drept comun care mă priveau cu o lacomă 
curiozitate. În faţa lor, mai-marele închisorii a citit solemn sentinţa din actul 
de acuzare, din care să înţeleagă toată lumea că pentru crimele mele eram 
condamnat la expulzare, şi am ştiut atunci că urma să părăsesc Capricia 
chiar în acel moment. Au ştiut şi puşcăriaşii, fiindcă le-am văzut marea 
invidie lăţindu-li-se pe mutre, iar pe unii chiar i-am auzit, îndată ce s-a 
terminat de citit actul: „la-ne cu tine, băi, Gulliver, nu ne lăsa aici!” De 
unde eu am priceput că mă credeau un mare norocos şi ar fi fost fericiţi să 
scape din insulă, ca să-şi mute furtişagurile şi uciderile în scumpa mea 
Anglie. Iubitor de ţară cum sunt, mi-am bătut pumnii unul de altul, să le fie 
limpede că eu mă duc şi ei rămân, iar mulţimea aceea de capricieni ticăloşi 
mi-a însoţit plecarea cu un cor de huiduieli pe care eu le-am luat ca pe 
urale. 

Mi-au pus iarăşi cătuşele, scuzându-se că trebuie să facă asta pentru 
ultima dată, ca nu cumva să mă apuce nebunia şi să fug de sub escortă în 
ultima clipă, ascunzându-mă pe undeva prin insulă, încât să rămân şi pe mai 


departe pe capul lor. Eu i-am iertat pe loc, fiind totodată foarte curios să văd 
cum aveau să mă expulzeze. N-a trebuit să aştept decât vreun ceas, după 
care caleaşca aceea neagră de închisoare s-a oprit într-un port ce nu era Cap 
Mamaiana, ci vechiul port al flotei capriciene. Iar acolo bineînţeles că n-am 
văzut nici urmă din flota aceea cu vase boante şi urâte, purtătoare de 
minereuri şi cărbuni. În schimb, am văzut minunea minunilor, un brick 
frumos, cu pânzele deja ridicate şi fluturând leneş în briza oceanului. Mi-am 
amintit imediat că aşa arăta, în gravurile muzeului, singura navă despre care 
aflasem că rămăsese nevândută întrucât, nefiind de fier, nu putea fi tăiată 
bucăţi şi dată la topit, iar ca veche navă de lemn nu mai trebuise nimănui. 
Pe când ne apropiam de chei, mi-am lăsat sufletul să se umple de fericirea 
celui care, ca medic de flotă regală, se îndreaptă din nou, după luni întregi 
de tânjire, către o corabie gata să iasă în larg. Reprezentanţii închisorii mă 
însoțeau, poate nu atât de emoţionaţi şi ei, dar cu un ochi la brick şi cu altul, 
mai vigilent, la mişcările mele. Cred că au răsuflat uşuraţi doar când m-au 
văzut că urcam singur şi nesilit de nimeni pe punte, şi abia acolo mi-au 
desfăcut cătuşele, după ce căpitanul, care ne aştepta în picioare, a semnat 
într-un caiet gros, cu coperţi de carton. 

Din momentul acela rămâneam prizonierul brickului, ceea ce era totuşi 
altceva decât să fii prizonierul unei celule sau al unei curţi interioare cu 
sârmă ghimpată pe zidurile cenuşii. Urmărit cu multă curiozitate de privirile 
marinarilor, m-am plimbat cu mâinile la spate în lungul punţii, până la pupa, 
unde am suit cele câteva trepte spre dunetă. Acolo, sub o umbrelă, am văzut 
un ofiţer care s-a dovedit a fi comandantul secund al navei, stând la o 
măsuţă împreună cu şeful de echipaj. Aveau între ei două pahare şi o sticlă 
de vin abia începută. Am rămas o clipă încremenit, apoi, luându-i prin 
surprindere, m-am repezit la masa lor, am apucat butelca de gât şi, fără o 
vorbă, am coborât de pe dunetă, înaintând solemn printre marinarii care 
încremeniseră şi ei pe punte, neînţelegând ce se petrecea. 

— Hei! Hei! am auzit în urma mea strigătele nemulţumite ale 
boţmanului. 

Nu m-am oprit din mers până la prova, unde m-am aplecat peste 
parapet şi am izbit cu sete sticla de tăbliţa pe care era înscris numele 


brickului. Sticla s-a spart, cioburile au căzut în apă, iar vinul s-a scurs peste 
placa aceea. 

— Ce naiba faci aici? am auzit glasul mânios al comandantului secund, 
care apăruse şi el în spatele meu, privind cu jale în suflet cum i se risipea 
vinul. 

I-am spus că tocmai am rebotezat nava. Nu-mi plăcea numele ei în 
capriciană, Sprintenarul, iar de acum înainte avea să se numească, în 
engleză, brickul Swift. Cel puţin pentru mine. 

— Nu eşti normal! a apreciat secundul, dar s-a retras fără alte vorbe, 
mergând să caute sub punte o nouă butelcă de vin. 

Cam într-o oră, am ieşit din port. Eram foarte mulţumit să pot sta 
tolănit într-un fotoliu de nuiele şi să urmăresc manevrele de plecare pe care 
le făceau cu pricepere nişte marinari tineri, la comenzile strigate ori 
fluierate de şeful echipajului. După o vreme, țărmurile Capriciei s-au 
îndepărtat atât de mult încât abia se mai distingeau la orizont şi curând 
aveau să dispară cu totul. Vântul umfla toate pânzele, făcându-le din când 
în când să pocnească în scotele cu care erau bine legate, iar brickul ţinea 
neabătut direcţia sud-est, dacă apreciam eu corect după poziţia soarelui. Era 
clar că ieşeam dintre pământurile arhipelagului, ceea ce îmi arăta că exilul 
nu mi se fixase pe o insulă a acestuia, ci în cu totul altă parte. Am încercat 
să-i trag de limbă pe cei din jur, dar tinerii aceia fie nu ştiau nimic, fie 
primiseră poruncă să fie rezervaţi faţă de mine, încât n-am putut afla chiar 
nimic. Mulţi dintre ei se sfiau până şi să-mi răspundă la vreo întrebare, ca să 
nu-i ia la ochi comandanții lor. Ofiţerul secund îmi păstra pică de la 
întâmplarea cu botezul brickului şi cu vinul risipit, iar căpitanul era un om 
posac, nici nu se compara cu minunatul Sherry Holmes, cu care îmi 
începusem călătoria şi care, din păcate, de multă vreme trebuie să fi ajuns 
hrană la peşti. 

Am mai navigat astfel încă o săptămână, până când am auzit din cabina 
strâmtă ce mi se dăduse sub punte tropăit de paşi pe scândurile de deasupra 
mea. Am ieşit să văd ce se întâmpla. Purtată de un vânt slab, nava aproape 
că stătea pe loc, iar marinarii cei tineri, toţi în tricouri vărgate şi avându-şi 
pe cap beretele albe cu panglică, dădeau zor să coboare scara fixată de bord, 


pe puntea unui mic barcaz tras la babordul brickului. Abia atunci am înţeles 
de ce târâserăm tot timpul barcazul acela după noi, legat de o parâmă. 
Căpitanul a coborât ultimul, fără să-mi arunce o privire şi fără să-mi spună 
vreun cuvânt. Imediat barcazul a început să pufăie şi l-am văzut 
îndepărtându-se repede, cu toţi marinarii aceia adunaţi ciorchine pe puntea 
lui. 

Când mi-am revenit din uimire, m-am aşezat pe marginea dunetei şi am 
stat să mă gândesc. Nu-mi venea să cred că mă lăsaseră singur, însă eram 
convins că nu făcuseră asta nici din prostie, nici din răutate, ci fiindcă aşa 
aveau ordin. Trebuia, prin urmare, să pricep că aşa arăta exilul meu. Nu 
fusesem trimis pe vreo insulă a arhipelagului şi nici pe vreo altă insulă din 
largul oceanului, care poate că nici nu exista. Locul exilului meu era brickul 
Swift, o insulă plutitoare, lăsată la cheremul curenților marini şi al tuturor 
vânturilor. M-am mirat nespus să văd cum capricienii renunţaseră la un vas 
atât de frumos şi de elegant, chiar dacă mai vechi, dar care se ţinea încă 
foarte bine. Apoi mi s-a părut că înţeleg manevra Lordului Trosnack: 
despărţindu-se şi de brick, făcea cu totul pierdută urma flotei, încât, după o 
vreme, cei din Cetăţuia Soarelui puteau crede că n-o avuseseră niciodată, 
dărâmând până şi muzeul care îi păstra acolo amintirea, ca o clădire fără 
niciun rost. Şi mai făcuse principele ceva de mare şi deşteaptă viclenie: mă 
condamnase la moarte într-un fel pe care legile Capriciei nu-l mai puteau 
opri şi întoarce, deşi eliminaseră din ele pedeapsa cu moartea, încât pe 
insulă, de douăzeci de ani încoace, nu mai fusese nimeni executat. M-am 
gândit aşadar încă o dată la răutatea duşmănoasă a principilor, la perfidia lor 
neîntrecută de nimeni, la rânjetul lor de satisfacţie când le iese jocul; jocul 
acela de unul singur cu mingea la perete, despre care îi vorbisem cu multă 
diplomaţie la una dintre întâlnirile noastre, şi pe care el se prefăcuse că nu-l 
înţelege atunci. 

Am rămas deci singur pe brickul Swift, stăpânul punţii şi sclavul 
parâmelor, fiindcă mereu trebuia trasă vreuna şi legată în alt chip, pentru ca 
pânzele să prindă în ele vânt potrivit. Dacă voiam să trăiesc, trebuia să fac 
acum singur ce făcuse până atunci un echipaj întreg, lucru peste puterile 
unui om, şi mai ales peste puterile cuiva care nu mai era în prima lui 


tinereţe. Lucru şi mai disperat când în jurul tău nu e decât oceanul pustiu, 
sub un cer neatins nici măcar de vreo aripă de albatros şi sub un soare 
năucitor, în stare să scoată el singur sufletul din tine. Fără vreo hartă, fără 
vreun reper în minte, puteam rătăci astfel pe valuri la nesfârşit, pierzând şi 
drumul de întoarcere în arhipelag, şi pe cel spre iubita mea Anglie, de care 
îmi era dor ca niciodată până atunci. lar dacă voiam să cred că voi ajunge 
vreodată acasă, trebuia să-mi scot cu totul din minte arhipelagul, care părea 
să fi rămas undeva, mai la vest, şi să schimb direcţia brickului către nord. 
Acolo, la Ecuator, mai puteam spera să-mi taie calea vreo corabie olandeză 
venită din Împărăţia Japoniei, ori pornită într-acolo. 

Cu mare greutate şi abia după vreo oră de trudă am reuşit să pun 
corabia pe direcţia nord, după care i-am înţepenit cârma, ca să nu mă abat 
de la drumul ăsta nici când dorm sau fac alte treburi pe punte. M-am 
încredinţat astfel pe deplin brickului Swift, bucuros că găsisem provizii şi 
apă în cala lui, bucuros şi că vremea era bună şi vântul potrivit, 
neobligându-mă la manevre repezi prin velatură, pe care să nu le pot 
executa. A mai trecut o săptămână fără surprize, dar şi fără lâncezeală, 
întrucât pe punte era mereu de făcut câte ceva. Nu puteam şti în ce loc din 
ocean ajunsesem, şi nici distanţa care mă despărţea de cel mai apropiat țărm 
al Lumii Vechi. Singurul lucru sigur din mintea mea era, atunci, să navighez 
fără oprire şi să ţin neabătut direcţia nord. 

Într-o seară încă zăpuşitoare după canicula de peste zi, stăteam aşezat 
la măsuţa de pe dunetă, unde, la urcarea mea pe navă, îi găsisem pe secund 
şi pe boţman, şi tot ca ei îmi destupasem o butelcă de vin, răcorindu-mă 
după momentele de încordare ale zilei. Mă simţeam foarte bine şi am privit 
multă vreme cum cobora soarele mare şi nemaipomenit de roşu în pâcla 
vineţie dinspre apus. M-am gândit la capricieni, bucurându-mă că-mi fusese 
dat să-i întâlnesc în lumea asta mare şi nu întrutotul cunoscută de 
navigatori. Aveam destule lucruri de povestit despre ei la întoarcerea mea în 
Marea Britanie, dar nu ştiu de ce chiar atunci mi-am amintit de socotelile pe 
care le făcusem ca să pot sărbători cu onoare ziua de naştere a regelui meu 
şi iarăşi am avut impresia că ceva-ceva nu era bine cu timpul acesta. Eu 
ştiam foarte bine la ce dată plecasem din Downs şi, prin urmare, în ce secol 


trăiesc, dar faptul că Lady Maricika îi spunea uneori lui Master Dinu „tontul 
secolului douăzeci şi unu” poate că nu era tocmai o vorbă aruncată în vânt, 
la supărare şi nervi. Poate că ei, capricienii, pe care i-am văzut cât sunt de 
suciţi şi cum iau normalul drept absurd şi absurdul drept absolut firesc, au 
între altele şi nebunia de a se crede cu adevărat în acel timp viitor. Dar dacă, 
mi-am zis ca lovit la rândul meu de un gând nebunesc, dacă ei chiar sunt 
acolo, în anul ăla al lor, 2011? De unde să ştiu eu toate tainele naturii şi tot 
ce s-a putut strica în bunul mers al timpului atunci când Britannia a fost 
lovită de un val cum nu s-a mai văzut, lung cât tot orizontul? Şi cum pot fi 
sigur că lumea mea, Lumea Veche, nu s-a chiar sfârşit atunci, ca să pot 
ajunge eu la un liman de care în mod firesc mă despart trei sute de ani, iar 
în absurdul devenit firesc al capricienilor nu mă desparte nimic? Ori poate 
că nimicul acesta ciudat ne apropie şi ne desparte întruna, cum nici nu ne 
putem închipui, iar Capricia nu-i decât o altă faţă a iubitei mele Anglii, mai 
stranie şi mai greu de priceput, după cum şi Anglia o fi având ascunse prin 
faldurile ei bogate nişte întruchipări de Capricie pe care doar cu mult curaj 
şi cu neostoită răbdare le poţi da la iveală. Nu ştiu dacă era efectul căldurii, 
al vinului tare, sau vreun alt efect necunoscut din univers, dar atunci chiar 
mă puteam crede ajuns în secolul acela caprician, şi doar marea mea dorinţă 
de a reveni în patrie mi-a mai dat putere să sper că brickul Swift va găsi 
cumva o cale de a mă duce de unul singur acolo. 

Deşi n-am vrut să recunosc, felul cum arăta soarele la apus în seara 
aceea anunţa că vremea urma să se schimbe. Fusese, de altfel, destul de 
mult timp frumos. Oceanul a început de a doua zi să se agite, vălurindu-şi 
mai tare apele sub vântul ce devenea şfichiuitor. Cerul s-a înnorat, mai ales 
într-o parte a lui, unde aproape că devenise negru. A plouat cu bulbuci, 
făcând puntea să fiarbă. Apoi se părea că aerul stă să se limpezească, dar 
vântul era atât de puternic încât a trebuit să strâng câteva pânze, ca să nu se 
rupă de tot. Cu brigantina m-am luptat o jumătate de oră, eliberând astfel 
arborele artimon de apăsarea suferită de el şi, cu mare greutate, am reuşit să 
fac acelaşi lucru şi pentru vela trincă, în partea din faţă a navei. Între timp, 
furtuna a izbucnit din nou, făcând corabia să salte pe valuri şi să se încline 
periculos dintr-o parte în alta. Ploua din nou cu găleata şi la un moment dat 


m-am temut că alunec pe scândurile ude ale punţii şi-o să mă măture vreun 
val înspumat peste bord. Noroc că mă legasem cu o parâmă mai subţire, iar 
aceasta, întinsă ca o coardă, n-a cedat. Ar fi trebuit să strâng şi pânzele de 
pe arborele mare, dar puterea vântului devenise de neînvins. Am asistat fără 
grai la ce a urmat: scotele s-au rupt una după alta, pânza mare a fost sfâşiată 
şi a rămas să fluture cu zgomot, atârnată de catarg ca o zdreanţă. Asta a fost 
spre binele navei, fiindcă altfel, dacă ar fi rămas cu toată velatura 
desfăşurată, s-ar fi putut răsturna. Umflat cum nu-l mai văzusem până 
atunci, doar focul mare menținea brickul pe direcţia vântului şi am avut 
noroc că nu s-au rupt şi legăturile ce-l ţineau agăţat de bompres. În timpul 
ăsta m-am luptat până la epuizare cu cârma, gata-gata să iasă din lăcaşul ei 
sub izbiturile valurilor. 

Pe când să cred că totul era pierdut, am observat cum, pe neaşteptate, 
furtuna începea să se potolească. Mai bine spus, se retrăgea din jurul meu, 
dar întreg orizontul rămânea negru şi brăzdat de fulgere. Şi nu doar într-o 
latură a cerului, ci peste tot. Mă aşteptasem ca norii de furtună să alunece 
peste ocean şi să treacă dintr-o parte în alta, subţiindu-şi beznele în locul de 
unde păreau că veniseră. Dar străluminarea aceasta nu se producea la 
orizont, ci chiar sus, deasupra capului, unde beznele s-au destrămat cu 
repeziciune, lăsând un ochi de cer liber în întunericul ce frământa apele de 
jur-împrejur. Nu mai văzusem niciodată în călătoriile mele un astfel de 
fenomen. Valurile clocotitoare s-au liniştit încetul cu încetul, lăsând brickul 
Swift să mai răsufle după scuturăturile de moarte prin care abia trecuse. În 
lumina sporită, am putut vedea limpede urmele dezastrului: arborele pupa 
se rupsese, pânzele arborelui mare atârnau zdrenţuite, o barcă de salvare 
lipsea, iar puntea şi duneta fuseseră spălate în aşa hal încât toate obiectele 
neasigurate se aflau acum departe în ocean. În jurul meu se făcea tot mai 
multă lumină şi, cum nava se stabilizase, am avut nebuneasca idee de-a mă 
sui în gabie înarmat cu un ochean pe care îl găsisem în cabina abandonată a 
căpitanului. Voiam să cercetez dacă, în vreo parte sau alta a beznelor de la 
orizont, furtuna nu era cumva pornită să cedeze, iar în spărtura aceea ar fi 
putut să apară linia subţire a unui țărm salvator. 


De sus, din gabie, ocheanul îmi aducea aproape doar valuri năpădite de 
spume şi fulgere sfâşiind nemiloase întunericul de deasupra lor. Deasupra 
capului, însă, spărtura din zidul negru se lărgise, lăsând să apară un ochi 
rotund de minunat cer albastru, ca poarta de intrare în paradis, iar la un 
moment dat pe acolo au pătruns raze de soare, aruncând sclipiri înşelătoare 
pe apele din jurul brickului Swift. Era ca şi cum m-aş fi aflat într-un turn de 
aer liniştit şi lipsit de primejdie, cu ochiul albastru deschis asupra mea, în 
vreme ce de jur-împrejur vuiau negurile furtunii, trimiţându-şi de departe 
ecourile năprasnice către acest loc liniştit şi care îmi părea, faţă de clocotul 
din preajma lui, ca ieşit dintr-o altă lume. Nu puteam şti dacă tot ce se 
întâmpla acum era un sfârşit fericit, sau dimpotrivă, un răgaz urmat de o 
nouă prăbuşire a cerului peste mine. Dar gândul la scumpa mea Anglie m-a 
făcut să sper şi, totodată, să cobor cu prudenţă pe scara de funii ude, apoi să 
mă strecor în cabina mea de sub punte. Am aprins felinarul, am strâns 
grămadă foile scrise până acum, mi-am pus la îndemână sticla goală şi 
dopul, pregătindu-mă să răsucesc strâns mărturia acestor întâmplări ieşite 
din matca lucrurilor obişnuite şi să o vâr la adăpostul său nesigur. Speram 
din tot sufletul să ajungă vreodată sub ochii compatrioţilor mei. 

Şi tocmai acum observ că mai am o filă goală, aşa că, mă întreb, ce-aş 
putea scrie mai cu folos pe ea decât un testament? N-am găsit niciodată 
răgazul, poate nici imboldul de a-mi compune ultimele dorinţe, dar uite că 
mă bate gândul s-o fac, sub razele de soare ce cad oblic din ochiul furtunii 
asupra brickului Swift, proiectate şi în sufletul meu obosit ca o mare lumină. 
Prin urmare, doresc să se ştie că las casa din Redriff preabunei mele Mary, 
cu legământ ca după moartea ei, când o fi să vină, să se facă acolo un 
muzeu al cailor înţelepţi şi al omuleţilor din caleşti zburătoare. Hanul „La 
Taurul negru” din Fetter Lane, care îmi aducea anual vreo treizeci de lire şi 
pe care până la urmă l-am şi cumpărat, i-l las fiicei mele Betty, să se bucure 
de roadele bunei lui administrări ea şi nepoţii de pe linia ei. Brickul Swift, în 
caz că mai ajunge ceva din el la destinaţie, îl las fiului meu mai mare, 
Johnny (căruia i-am dat numele după un unchi ce mi-a făcut mie mult bine 
în tinereţe şi am fost sigur că o să-i poarte şi lui noroc): să-l repare şi să-l 
folosească în transporturile comerciale din India. O ladă de vinuri 


capriciene, de colecţie, aflată acum în cala brickului, o las cu toată cinstirea 
ce i se cuvine Alteţei sale George al II-lea, fala Coroanei britanice, 
împreună cu rugămintea principelui Trosnack de a construi conducta aceea 
de gaz pe sub mare până la un port comercial din Capricia. Lordului 
Cancelar nu-i las nimic, că are el destule, şi nu ştiu dacă mai apuc să jur în 
faţa lui că tot ce scriu în cartea asta nu-i decât adevărul adevărat, sau dacă 
ar fi el dispus să mă creadă. Turma de oi mărunte pe care am adus-o cândva 
din Lilliput, în caz că n-au pierit mâncate de şoareci şi se înmulţesc prin 
iarba din grădină, o las Academiei Regale, să facă cercetări care să ducă la 
îmbunătăţirea lânii englezeşti, deja renumită în întreaga lume. Tot acestei 
onorabile Academii îi las cartea de astronomie populară, împreună cu 
pliculeţul conţinând praf de pe Lună scos de mine cu peria, din poalele 
vestonului, după ce m-am întors din călătoria făcută acolo cu barca-bidon a 
tramontanilor. Să fie cercetat cu atenţie, s-ar putea să se găsească particule 
de argint amestecate prin pulberea aceea de piatră sfărâmată. Desenul cu 
steagul nepământean de pe Lună să fie trimis în coloniile americane, unde 
să le servească supuşilor noştri de acolo drept model pentru steagul lor, 
urmând să-l arboreze la marile sărbători în stânga celui britanic. Nu-i uit 
nici pe prietenii mei capricieni, care au avut nespusă grijă de mine când 
trăiam, ca străin, în insula aceea pe care astăzi mi-o simt atât de aproape de 
suflet. Zece lire sterline îi las lui Master Dinu, din care cu ceva mărunţiş să 
se cumpere un butoi de bere germană şi să-i fie dus cu prima corabie ce va 
deschide linia maritimă între Londra şi Cetăţuia Soarelui. Din alte trei lire 
să se cumpere pentru Lady Maricika mătăsuri indiene de cea mai bună 
calitate şi să-i fie trimis înapoi, ca amintire din partea mea, tricornul pe care 
cu atâta pricepere mi l-a cusut. Lui Felix-băiatul şi Felix-fata le las câte o 
bursă la universitatea din Cambridge, unde am fost cândva eu însumi 
student, să vină şi ei, un an sau doi, ca mesageri în Lumea Veche ai 
distinsului învăţământ caprician. Din păcate, pentru drăgălaşa Miss Elli n- 
am la îndemână decât o pană de pescăruş, împreună cu îndemnul de a nu-şi 
face griji în viaţă, că toate vin şi trec, dar printre ele sunt şi multe lucruri ce 
merită atenţie. Marelui Tribunal din Cetăţuie îi timit o liră sterlină, mită 
dată judecătorilor în contul procesului meu rămas acolo în plină 


desfăşurare, şi în speranţa că omuleţul surprins de pamfletele capriciene cu 
mâna întinsă pe farfuria lui zburătoare va fi declarat nevinovat; iar ca să mă 
asigur de asta, încă o liră pentru libertatea lui. Şi, dacă tot m-am gândit la 
principele meu, nu pot să nu mă gândesc şi la Lordul 'Trosnack, care m-a 
decorat la prima noastră întâlnire, socotindu-mă prieten. Doresc să fie 
decorat şi el de Coroana britanică, iar în acest scop să se folosească din ce 
mai rămâne după împărţirea averii mele în felul arătat mai sus lirele 
necesare turnării şi gravării unei medalii speciale, având pe spate inscripţia 
„An Nou fericit”. 

Acum încredinţez manuscrisul acestei sticle pe care oceanul sper s-o 
ducă întreagă până la țărmurile iubitei mele Anglii. Corabia a prins din nou 
să se legene, semn că vântul se întăreşte şi valurile cresc. Fulgerele se 
prăbuşesc cu un huruit asurzitor din cerul devenit încă o dată negru ca talpa 
iadului. Stropi de ploaie pătrund oblic prin tambuchiul pe care n-am apucat 
să-l închid. De câteva momente a început să mă obsedeze un cântec, ale 
cărui versuri, primele două, sună aşa: 


Katrina, Katrina, Katrina, 
O mie de ani de-aş trăi... 


Celelalte cuvinte nu mi se mai leagă, dar melodia e foarte frumoasă şi 
curge de la sine. Nu ştiu să fi auzit cântecul ăsta nici în insulele britanice, 
nici în Capricia. Din păcate, nu mai am timp să-mi amintesc unde şi când l- 
am deprins. Ecuatorul rămâne încă departe, iar brickul se răsuceşte pe loc. 
Cred că nordul poate fi oriunde. 


